
Forord 


Fenomenet innholdsmarkedsføring er blitt et hett tema på dagsor- 
denen de siste årene. Det handler om alt fra små bloggere til store 
banker som opptrer som mediehus. Det handler om alt fra å få 
gode søk på nettet når man leter etter noe, til å koble av med godt 
medieinnhold, og over til journalister som opplever konflikter der 
redaksjonen trekkes inn i kommersielle aktiviteter. Det handler 
også om ytringsfrihet for kommersiell kommunikasjon og om juss 
og etikk så folk skal vite at det er reklame de er utsatt for. 

Som forskere har vi nysgjerrig blitt dratt inn i dette nye, som 
egentlig ikke er nytt i det hele tatt. Det er gamle teknikker om 
å bruke medieinnhold som engasjerer folk fremfor skrikende 
reklame. Men trenden vi snakker om nå, er en voldsom boost som 
følge av digitaliseringen og sosiale medier. Derfor foregår inn- 
holdsmarkedsføring nå på helt nye måter enn tidligere. 

Denne utviklingen har vi hatt lyst til å utforske, dokumentere 
og formidle. Vi har funnet sammen fordi vi har felles interesse for 
fenomenet. Men vi er forskere som kommer inn med helt ulike inn- 
fallsvinkler fordi vi representerer vitenskapelige retninger innen 
mediefag, markedsføring, sosiologi og juss. Arbeidet med boken 
har beriket oss med både dybdeinnsikt og tverrfaglighet. Vårt mål 
er å formidle dette også til leserne. 

Det skrives mange bøker om innholdsmarkedsføring. Dette er 
likevel den første på norsk som er vitenskapelig forankret. Medier 
er sterkt bundet til kulturen de står i. Samtidig er alle medier sterkt 

påvirket av globale trender og teknologier. Publisering i sosiale 
medier av innhold som er superlokalt eller rettet mot spisse nisjer, 
er vel beste eksempel på dette. Det er globalt og lokalt på samme 
tid. Derfor har vi hatt behov for å skrive om fenomenet på norsk, 
basert mest på norsk empiri og praksis. Studier av engelskspråklig 
forskning og litteratur om temaet viser også at vi gjør ting ganske 
likt her i Norge, men ikke helt likt. For vi har vår egen medieprak- 
sis, våre egne paragrafer og vår egen etikk, samt ganske små forhold 
sammenlignet med det store utland. Derfor mener vi det har verdi 
å utforske hvordan denne internasjonale trenden utvikler seg hos 
oss i Norge. Videre har vi sett at debattene om innholdsmarkedsfø- 
ring preges av mange store ord, skråsikkerhet, nærmest dogmatisk 
opp mot bestemte måter å gjøre det på, og med uklare referanse- 
rammer. En av de ledende fagpersonene vi hadde forskningsinter- 
vju med, kalte feltet «umodent». 

Med en vitenskapelig tilnærming har vårt mål vært å studere 
temaet med kritisk distanse uten å høre til i noen bestemt leir, og 
vi har ønsket å bidra med presiseringer, kategoriseringer, nyanse- 
ringer og drøftinger som kan bidra positivt til debattene videre. 
Kanskje vi rett og slett kan bidra til å gjøre feltet mer modent? 

Stor takk rettes til våre sponsorer som har gjort prosjek- 
tet mulig å gjennomføre. Våre økonomiske støttespillere er 
Pressens Faglitteraturfond, Fritt Ord, NTNUs publiseringsfond og 
Handelshøyskolen BI. Vi takker også Cappelen Damm Akademisk 
for solid støtte underveis fra deres forlagsredaktør Ragnhild Hjorth. 

Referansestilen i boken er APA6 slik den er beskrevet på «Søk 
og skriv».* For henvisning til kilder som er fra nyheter, løpende 
offentlig debatt, muntlige kilder eller lignende, er det brukt fot- 
noter. Øvrige kilder er referert og tatt inn i litteraturlisten i slut- 
ten av hvert kapittel. Kapittel 3 anvender juridisk metode og 


1 Lenke: www.sokogskriv.no 

bruker derfor en referansestil som er tilpasset det feltet, beskrevet i 
Universitetsforlagets «Veiledning om henvisninger m.m. i juridiske 
tekster».? 


Jens Barland 
redaktor for bokprosjektet 
Oslo, april 2016 


2 Lenke: http://universitetsforlaget.no/content/download/26323/191340/version/1/ 
file/Forfatterveiledning for juridiske tekster.pdf 

KAPITTEL 1 


Innholdsmarkedsføring - 
trend, konsept og 
kontekst 


Jens Barland' 


This introductory chapter describes how the digitalization of media 
has boosted the trend of content marketing. In the context of digital 
media, content marketing is growing due to the fact that anyone can 
publish, anyone can reach a large targeted audience through social 
media, and professional content publishers can harvest data on their 
digital users. The definition of "content marketing” is discussed and 
elaborated, and the new concept of content marketing is related to 
older content-oriented marketing practices as well. This chapter 
is based on a Norwegian context and practice, as is the rest of this 
book. 


Alle er pa nett. Man kan finne ut om alt pa nettet. Og alle kan publi- 
sere pa nett. Og de skriver om seg selv, bade enkeltpersoner og de 
globale bedriftene. Slik skaper de medieinnhold for 4 markedsfore 
seg selv. 


1 Jens Barland er førsteamanuensis i medieledelse og innovasjon ved Avdeling for 
informatikk og medieteknikk, NTNU. 

Innholdsmarkedsføring - eller content marketing — vokser sterkt 
innen markedsføring og reklame. Det handler om å bruke medie- 
innhold for å engasjere kunder. Og det handler om å utnytte en 
av digitaliseringens store muligheter i markedsføringen. Nå kan 
alle kommunisere med mange. Reklamekanalene er ikke lenger 
forbeholdt store medievirksomheter, men er noe alle kan ta grep 
om selv. Alle virksomheter kan operere som «mediehus» — både 
små amatører på bloggenivå og store virksomheter med ressurser 
til å utnytte digitaliseringens muligheter. Slik utvikler det seg nye 
former for markedsføring, nye kanaler, nye kunderelasjoner og nye 
forretningsmodeller. 

Et kjennetegn for innholdsmarkedsføring er også hvordan sel- 
geren gjerne bruker mer avdempede virkemidler og utformer sitt 
medieinnhold slik at han eller hun skal oppnå fortrolighet og bygge 
relasjon med målgruppene. Dette til forskjell fra tradisjonell mar- 
kedsføring som - bokstavelig talt - er mer markskrikersk for å fa 
oppmerksomhet i markedsplassens skrik og skrål. 

Red Bull er ikke bare energidrikk. De er storprodusent av filmer 
om ekstremsport, på YouTube og i egne kanaler, og de tilbyr inn- 
holdet sitt til andres kanaler. I Norge ser vi hvordan Tine ikke bare 
forsyner oss med mat i butikken, men også inspirerer oss til mat- 
laging med sine mediekanaler. Slik er også Visit Norway et nettsted 
som markedsfører steder og opplevelser for reiser i Norge samtidig 
som de opptrer som portal for de mange aktørene i reiselivsbran- 
sjen som viser frem innhold om sine tilbud. Og DNB er ikke bare 
bank, men et tydelig norsk eksempel på en stor virksomhet som 
også opptrer som et mediehus for å få være til stede hos folk i all 
den tiden de nå bruker på nett. Norsk Tipping utmerker seg også 
blant de som er godt synlige med innholdsmarkedsføring på norsk. 
Ser man rundt seg, har «alle» virksomheter en nettside for å pre- 
sentere seg selv og sine produkter. Selv den enkleste hjemmeside 
kan fungere som innholdsmarkedsføring. 

Med en veldig åpen tilnærming kan det være vanskelig å skjelne 
innholdsmarkedsføring fra tradisjonell markedsføring. Begrepet 
innholdsmarkedsføring eller uttrykket kan fremstå som et mote- 
ord fremfor noe som virkelig er nytt. Definisjon og avgrensnin- 
ger drøfter vi grundigere nedenfor. Den trenden vi tar for oss her, 
og omtaler som innholdsmarkedsføring, handler i stor grad om 
hvordan mange virksomheter nå utnytter mulighetene med digi- 
tale kontaktflater og løfter denne aktiviteten til et nytt og mer avan- 
sert nivå. 

Innholdsmarkedsføring handler om å skape brukeropplevel- 
ser i digitale medier som støtter opp under salg av produkter og 
tjenester. Noen ganger er det også medieinnholdet i seg selv som 
er produktet, slik det alltid har vært for tradisjonelle medier. I et 
voksende informasjonssamfunn blir dette nå relevant for et mye 
bredere spekter av virksomheter fordi det er informasjonen som 
er kjernen i deres produkt. Det er noen som utfører all innholds- 
markedsføring selv. Men det vokser også frem en stor leverandør- 
bransje til dem som skal markedsføre med medieinnhold. Denne 
fremvoksende bransjen består av alt fra enkeltstående bloggere til 
store spesialiserte konsulentbyråer. Mer presist kan slikt arbeid 
med innholdsmarkedsføring kategoriseres innen analyse, strate- 
gier, produksjon eller distribusjon. Da kan man sortere aktørene 
eller egne funksjoner i mer spesifikke aktiviteter. Analyse vil både 
innebære analyse av markedene og analyse av de data man høster 
fra sine kunder og brukere. Ut ifra dette legges strategier både for 
det virksomheten totalt sett driver med og for selve markedsførin- 
gen. Medieinnholdet skal produseres, og distribusjonen vil kunne 
være et mangfold med egne kanaler, kjøpt annonseplass og spred- 
ning i sosiale medier. Disse kategoriene behøver verken å være 
lineære eller adskilte, men griper dynamisk inn i hverandre. 

Hvis man legger til grunn en romslig definisjon av medieinn- 


hold, vil innholdsmarkedsføring også kunne inkludere slikt som 

sponsing og produktplassering når hensikten er at noe skal bli 
synlig i mediene og fungere som reklame. Definisjonen kommer 
vi tilbake til, men vi kan allerede her slå fast at vi i denne boken 
anvender en ganske vid og omfattende definisjon. 

Denne boken er den første i sitt slag som på norsk beskriver og 
analyserer fenomenet innholdsmarkedsføring på et vitenskapelig 
grunnlag basert på norske forhold. Hva som ligger i at det er viten- 
skapelig, er beskrevet litt nærmere til slutt i kapitlet der bokprosjek- 
tet er presentert. De norske perspektivene er fremtredende i boken. 
Men innholdsmarkedsføringen som fenomen skjer i en internasjo- 
nal kontekst, ikke minst fordi digitaliseringen av samfunnet i så 
sterk grad påvirker medier, digitale tjenester og samfunnsutvikling 
uavhengig av nasjonale grenser. Relevansen for å studere fenome- 
net på norsk er at praksisen her utføres av norske aktører overfor 
et norsk marked, og vår norske kultur har noen særtrekk som kan 
skille seg fra andre nasjoner. Norsk juss og etikk styrer hvordan 
innholdsmarkedsføring foregår i Norge, samtidig som dette brynes 
på og påvirkes av internasjonale trender, noe boken kommer inn 
på flere steder. 

Introduksjonskapitlets tittel inviterer til lesing om trenden, kon- 
septet og om konteksten. Trenden plasseres inn i den digitale utvik- 
lingen som får mest oppmerksomhet. Men vi avlegger også en kort 
visitt innom god gammeldags praksis for å identifisere de histo- 
riske røttene til denne formen for markedsføring før man begynte 
å kalle det innholdsmarkedsføring. Konteksten til fenomenet kan 
man se både gjennom utviklingen over tid og ved å koble det til 
andre parallelle utviklingstrekk i samfunnet, som vi er innom i 
disse delene av kapitlet. Her i det første kapitlet introduserer vi også 
kort noen av de konfliktene innholdsmarkedsføringen er involvert 
i, noe vi kommer grundig tilbake til i egne kapitler senere. Poenget 
i introduksjonen er at konfliktene er viktige for hvordan fenome- 


net fremtrer i samfunnsdebatten som igjen er et viktig motiv for 

å forske på temaet. Deretter tar vi for oss definisjonen av konsep- 
tet innholdsmarkedsføring og drøfter hvordan vi vil anvende det i 
denne boken. Til slutt gir vi en oppsummering av hvert kapittel slik 
at man kan se hva som er den røde tråden i boken og sammenhen- 
gene mellom bidragene fra ulike forfattere. 

Metoden for dette introduksjonskapitlet er primært litteratur- 
gjennomgang av faglige og vitenskapelige kilder. Dette er supplert 
med empiri fra faglige og skriftlige kilder, den løpende nyhetsdek- 
ning av feltet og et kvalitativt forskningsintervju med en ledende 
aktør. Kritisk gjennomgang av materialet av fagfolk med ulike 
ståsteder har også bidratt til kvalitetssikringen. 


Digitale muligheter 


I den digitale tid bruker folk media mer enn noensinne. Mobil og 
andre skjermer er våre følgesvenner. Mediebruken blir en stadig 
større del av hverdagen og livene våre. Kunsten med markedsføring 
gjennom medieinnhold er å ta en god plass i denne mediebruken. 
Selv om budskapet er reklame, så utformes det så nyttig, engasje- 
rende eller underholdende at forbrukerne ønsker seg dette, og ikke 
bare skyver det bort «fordi det er reklame». 

Utgangspunktet er digitaliseringen som endrer både individenes 
mediebruk og samfunnet. Det snus opp ned på roller, makt og posi- 
sjoner. I reklamemarkedene er innholdsmarkedsføringen et eksem- 
pel på denne samfunnsutviklingen. Markedsførere kan gjennom 
egne medier nå frem til sitt publikum uten å måtte kjøpe plass i 
andres reklamekanaler. Små reklamekunder som tidligere stod med 
lua i hånden og bakerst i køen, kan nå — hvis de er dyktige — ta de 
fremste og synligste posisjonene i sine markeder. Akkurat som en 
rosablogger kan få større oppslutning enn etablerte nettaviser, kan 
små og smarte markedsførere få resultater ingen hadde forventet. 
De store og profesjonelle virksomhetene kan på sin side bruke 

innholdsmarkedsføring til å prestere enda bedre på sine digitale 
arenaer, ikke minst ved å knytte enda sterkere bånd inn i kunde- 
nes digitale liv, inkludert datahøsting og dataanalyse som gir bedre 
kundeinnsikt. Som nevnt åpner utviklingen også muligheter for 
leverandører som bidrar til innholdsmarkedsførerne. 

Årsaker til at innholdsmarkedsføring har vokst sterkt i senere år 
kan beskrives i tre punkter knyttet til digitalisering av mediene: alle 
kan publisere, alle kan nå et stort publikum, og alle får muligheten 
til ny kundeinnsikt ved å samle data. 


Digitalisering gjør at alle kan publisere 

Først, alle kan nå publisere medieinnhold. Tidligere måtte man ha 
tilgang til stor og kostbar infrastruktur som trykkeri, distribusjon 
eller kringkaster for å kunne publisere. Dette hadde mediehusene, 
og markedsførere kjøpte reklameplass hos disse. I 1995 ble de første 
norske nettaviser lansert. Omtrent samtidig begynte det å bli van- 
lig å koble hjemme-pc-er til Internett, og rundt 15 år senere var 
så godt som nesten alle norske husholdninger knyttet til nettet.” 
I tillegg hadde datautstyret i denne perioden endret seg fra lang- 
somme pc-er på bordet til raske laptoper og mobiler med trådløs 
tilknytning mer eller mindre alltid koblet på nett. Denne digitalise- 
ringen har gjort at de som har betydelig infrastruktur, ikke lenger 
har monopol på å publisere. 

Nå kan hvem som helst med tilgang til en datamaskin og net- 
tet publisere medieinnhold. Prisen på å nå ut til offentligheten er 
blitt redusert til en brøkdel av tidligere. Selvsagt vil tradisjonell 
reklame fortsatt kunne eksistere og utnytte sine spesielle egenska- 
peri tradisjonelle kanaler. Men utviklingen er entydig i at bedrifter 
og andre bruker mye mindre penger på dette, og flytter innsatsen 


2 Statistikk: se Medienorge.uib.no, lest 19.3.2016, lenke: http://medienorge.uib.no/ 
statistikk/medium/ikt/347 

sin til andre områder, blant annet til innholdsmarkedsføring og 


kommunikasjon gjennom egne digitale kanaler. 


Sosiale medier gjør at alle kan skaffe seg 
et stort publikum 


For det andre kan alle på nett nå et stort publikum. Det gjelder bare 
å utnytte muligheten i sosiale medier. Det høres ut som en selvfølge, 
men slik har det ikke vært i mange år. Den digitale teknologien ble 
utbredt fra 1990-tallet, men den nye netteknologien web 2.0 som 
kom i 2004, skapte nye forutsetninger. Da ble det enkelt å la flere 
brukere produsere innhold sammen på en nettside. Det la grunnla- 
get for sosiale medier slik vi kjenner dem i dag. De som er dyktige 
med sosiale medier, kan nå greie å skaffe seg et stort og målrettet 
publikum. Det handler om å få til viral spredning gjennom deling. 
I gammeldags industriøkonomi snakker man om synergier, som 
handler om hvordan man får 1 + 1 til å bli 3. I den nye digitale nett- 
verksøkonomien handler det om viral deling der «1 + 1» som sprer 
seg noen ganger i et nettverk, kan bli «en milliard». Spredningen 
i sosiale medier kan rent matematisk foregå på samme måte som 
smitte sprer seg med virus fra noen ganske få mennesker til store 
folkemengder. Det å forstå disse mekanismene er inngangen til å 
skaffe seg et stort publikum. Samtidig begrenses ikke Internett av 
landegrenser. Derfor kan man digitalt treffe et målrettet publikum 
med en spesiell interesse hvor som helst i verden. Det gir store 
muligheter for å treffe nisjer og segmenter av publikum. 

Da digitaliseringen startet, hadde de etablerte mediene fortsatt 
sitt publikum. Sånn sett hadde mediene fortsatt en sterk posisjon 
overfor de som skulle spre reklame fordi mediene solgte adgang til 
dette publikummet. Med fremveksten av sosiale medier kan man nå 
slike målgrupper på egen hånd hvis man bare har de rette ferdighe- 
tene. Dette forklarer hvorfor bølgen med innholdsmarkedsføring 

man nå ser, ikke kom noen år tidligere. Det var ikke tilstrekkelig 
at teknologien var på plass. I tillegg var det nødvendig at en rekke 
aktører også har utviklet sine evner til å utnytte mulighetene som 
er der — og det skjer i full fart nå. Kapittel 2 og 5 går nærmere inn 
på dette. 

Kunnskapen om hvordan man skaper denne spredningen i sosi- 
ale medier overlater vi i hovedsak til den praktisk orienterte littera- 
turen som stadig vokser frem om dette temaet. Men et lite innblikk 
kan vi hente fra en som skriver om hvordan PR- og markedsfø- 
ringsarbeidet forandrer seg: 


I stedet for å bruke titusener i måneden for å utvikle relasjoner til 
media og overbevise en håndfull reportere i utvalgte magasiner, avi- 
ser og TV-stasjoner til å dekke oss, bør vi heller gå på aktive bloggere, 
online nyhetstjenester, nisjesteder, foredragsholdere, analytikere og 
konsulenter som når ut til den målgruppen hvor vi har noe å tilby. 
Og enda bedre, vi trenger ikke lenger vente på at noen i media skal 
skrive om oss. Med sosiale medier kommuniserer vi selv direkte til 
vårt publikum, og går utenfor medienes filter. Vi har kraften til å 
skape vårt eget merkenavn i den nisjen vi velger. Og det handler om 
å bli oppdaget av Google, Yahoo!, Bing og nisjenettsteder. I stedet for 
å skrive pressemeldinger bare når vi har virkelig store nyheter - som 
bare leses av en håndfull journalister — skal vi skrive artikler som 
fremmer vår ekspertise og våre historier, og vi skal distribuere det 
slik at kjøperne kan finne dette på nyhetssøketjenester og på nyhets- 


vertikaler? (Scott, 2015, s. 36, vår oversettelse til norsk). 


To hovedpoeng tar vi ut av dette sitatet. Det ene er at man tar 
regi over eget medieinnhold. I stedet for å påvirke pressen til å 
lage stoff om virksomheten, lager man stoffet selv og sprer det i 


3 — Ennyhetsvertikal er et tematisk felt som dekkes på tvers av en mediebedrifts ulike 
plattformer, som f.eks. at det samme stoffet om reise publiseres på tvers (vertikalt) 
over flere plattformer. 

mange kanaler. På den måten unngår man også å bli utsatt for den 
filtreringen som nyhetsmediene gjør - slik denne forfatteren ord- 
legger seg — når de på et journalistisk grunnlag velger og former 
de sakene de vil dekke. Det andre poenget er at det her ramses opp 
en ganske lang rekke virkemidler for å få til spredningen. Det er 
å bruke sosiale medier, søkemotoroptimalisering, det å gi ferdig 
stoff til utvalgte nisjenettsteder (som kan være tematiske, men som 
nødvendigvis ikke behøver å være journalistiske), påvirke enkelt- 
personer med stor innflytelse og så videre. Dette betyr at aktivite- 
tene på sosiale medier i seg selv er mangfoldige, og at dette inngår 
i en større mengde aktiviteter der de sosiale mediene bare er ett av 
flere områder man jobber på. 

Som sagt, på dette feltet er det en stor mengde praktisk litteratur 
tilgjengelig, og det kommer stadig mer. Det er bare å søke på «Social 
Media Marketing» og lignende temaer. Her skal vi nøye oss med å 
fastslå at digitaliseringen har åpnet opp for at alle som har visse 
ferdigheter, kan greie å skaffe seg et stort og målrettet publikum 
gjennom sosiale medier. Dette er ikke lenger forbeholdt noen få og 
dominerende aktører. Nedenfor kommer vi litt tilbake til hvordan 
man skal skape engasjement hos brukerne når vi i forbindelse med 
definisjonen skriver om spredning av innhold. 


Digitale kunderelasjoner åpner for 
datahøsting og kundeinnsikt 

Den tredje årsaken er muligheten til å skaffe seg ny kundeinnsikt 
ved å samle data. De som tar steget lengst i innholdsmarkedsfø- 
ring, er de virksomhetene som definerer seg som mediehus tilsva- 
rende de tradisjonelle mediehusene. Men som mediehus publiserer 
de ikke journalistikk, de publiserer innhold om seg selv og det de 
har å tilby. Ved å publisere på denne måten får de sine kunder og 
sin målgruppe til også å være sine digitale brukere. Det gir disse 

virksomhetene mulighet til også å samle data om disse brukerne. 
Slik får de bedre innsikt i sin målgruppe, kan bli enda mer presise i 
kommunikasjonen med kundene og kan selvsagt også bruke denne 
kunnskapen til å utvikle sine varer og tjenester videre (Morey mfl., 
2015). Det er blitt vanlig at nettsider informerer oss brukere om at 
de inneholder cookies, små programmer som kan høste data om 
oss som brukere. Denne muligheten er et incitament til virksom- 
heter til å ta hånd om den digitale trafikken selv og ikke overlate 
den til en tredjepart der man ikke selv får så god informasjon om 
brukerne. Hvis dette utvikles på en strategisk riktig måte, handler 
det om å ha grep om og utvikle kunderelasjonene i et samfunn som 
digitaliseres. 

Datahøsting i kombinasjon med utnyttelse av andre store data- 
mengder (big data) er også utpekt som en ressurs for innholdsmar- 
kedsføring. Datahøstingen av kundene åpner for individualisering 
av innhold. Og fra store databaser kan man gi disse infografikker, 
som har vist seg å være spesielt attraktive og som skiller seg ut i 
overfloden av digital informasjon. Grafiske fremstillinger av data, 
som treffer brukerne godt, har vist seg å være trafikkdrivende, 
oppleves som mer verdifullt enn annet innhold, bygger opp under 
avsenderens autoritet, oppleves som lærerikt innhold og bidrar til 
gjennomsiktighet i samfunnet (Samuel, 2015). 

Dette var helt kort tre årsaker til hvordan digitaliseringen av 
mediene trigger fremveksten av innholdsmarkedsføring. Men hva 
er det som gjør denne markedsføringsformen annerledes? 


«Innholdet» skiller ut 
innholdsmarkedsføringen 


Innholdet - bruken av medieinnhold - skiller innholdsmarkeds- 
føring fra annen markedsføring og reklame. Nå er jo reklame i all 
hovedsak gjerne en eller annen form for medieinnhold, så det er 

innholdets karakter vi snakker om. For å ta det litt store bildet først. 
Med digitaliseringen i samfunnet får nesten alt «noe med media å 
gjøre» (Hannemyr mfl., 2015, s. 195 ff.). Vi tar det som en selvfølge 
at vi på nett kan finne informasjon om alle slags produkter, tjenes- 
ter, organisasjoner, virksomheter, aktiviteter og så videre. Det finnes 
ikke en tåtesmokk uten egen hjemmeside, for å si det banalt. Eller for 
å ta enda sterkere i, et produkt, en tjeneste eller en virksomhet som i 
dag ikke kan interagere digitalt med brukere, mangler rett og slett en 
helt fundamental kobling til forbrukerne slik markedet fungerer nå. 
Det er blitt slik at forbrukerne forventer at de skal kunne orientere 
seg om alle ting omkring et produkt eller en tjeneste på nett. 

Det å utnytte denne digitale informasjonssøkingen vil være en 
av de typiske strategiene for innholdsmarkedsføring. All informa- 
sjon i digitale kanaler for slike produkter, tjenester eller virksom- 
heter kan jo utformes slik at den fungerer salgsfremmende, som 
markedsføring. Nedenfor kommer vi tilbake til den historiske 
opprinnelsen til innholdsmarkedsføring, for metoden med å bygge 
relasjon til kunder med attraktivt innhold er gammel - eldre enn 
Michelin-guiden som startet i år 1900, et kjent tidlig eksempel på 
denne markedsføringsformen (Pulizzi, 2013, $. 15). 

Det er likevel den digitale kommunikasjonen med slikt inn- 
hold som vil være mest fremtredende i denne boken siden det er 
så avgjørende for den utviklingen vi nå står i. En ting er den digi- 
tale distribusjonen, beskrevet ovenfor, hvor alle kan publisere til 
mange. Noe annet er hvordan innholdet skal formes for å fungere 
i de digitale kanalene. Innholdsmarkedsføring i den digitale kon- 
teksten forutsetter derfor at innholdet formes slik at det gir gode 
digitale brukeropplevelser. Det må være nyttig, engasjerende og gå 
hjem hos dem som bruker nettet til å finne frem til produkter, ori- 
entere seg, finne og dele erfaringer, eller bare vil la seg underholde 
med noe de er interessert i. Alternativt kan innholdet fremstå som 
et attraktivt agn å klikke seg inn på for dem som egentlig er på 

nettet i et annet ærend. Dette skiftet blir også kalt fra push til pull, 
i den forstand at reklame tradisjonelt sett ble dyttet på forbrukerne 
(Dalen og Rønjum, 2015, s. 51 ff.). 

En av de norske strategene for innholdsmarkedsføring er Jakob 
Skåltveit, direktør for content services i byrået Making Waves. 
Han poengterer hvordan dette handler om langsiktig og tålmodig 
arbeid der man bygger tillit og relasjon gjennom det å sette bruker- 
nes behov først: 


Vellykket innholdsmarkedsføring tar behovene til målgruppene på 
ramme alvor og setter nytteverdi og inspirasjon foran egen kortsik- 


tig salgskonvertering. 


Man må være konsekvent i å sette sin målgruppe foran seg selv. Det 
er å være både ydmyk og tålmodig. Det tar tid å bygge tillit som en 
god og troverdig aktør folk begynner å stole på. Og det å ha den 
tålmodigheten og respekten for de du skal nå, før du begynner å 
snakke om din egen fortreffelighet. Det er et av de viktigste suksess- 
kriteriene for i det hele tatt å få lov til å ha en langsiktig og gjensidig 
utbytterik relasjon.+ 


Selv om målet med markedsføringen normalt vil være å selge, er 
kunsten nettopp det å ikke selge - paradoksalt nok. Tvert imot 
er målet å gi brukerne noe de ønsker eller trenger og som bygger 
relasjon. Da vil kunden etter hvert komme av seg selv. 

Er vi forbrukere rasjonelle eller emosjonelle når vi tar beslutnin- 
ger? Hvorvidt mennesket er et tenkende, systematisk og rasjonelt 
individ, er det forsket på innen beslutningsteori. Når det kommer 
til innholdsmarkedsføring og digitale medier, kan dette trekke to 
veier. På den ene siden vil lett tilgang til informasjon i digitale 
medier gjøre forbrukerne bedre opplyst. De kan både lete frem 


4 Forskningsintervju 12.2.2016 med Jakob Skåltveit, Director for Content Services, 
Making Waves. 

informasjon selv, og de kan bruke tjenester som kobler sammen 
slik informasjon for bestemte ting - slik for eksempel Airbnb sys- 
tematiserer informasjon for utleie av ferieboliger på en måte ingen 
forbrukere ville greid på egen hånd. På den andre siden kan de 
digitale mediene også utnyttes utmerket til å formidle følelser og 
stemning. Det kan igjen bygge opp under irrasjonelle valg som 
bunner mer i følelser eller enkle preferanser, og ikke i en syste- 
matisk avveining av alternativer. Det kan også hende at mengden 
informasjon blir så overveldende at man ender opp med å velge 
på bakgrunn av noen enkle preferanser (Krokan, 2013, s. 86 ff.). 
Følelser er åpenbart viktig for innholdsmarkedsforing. 
Tradisjonell reklame, den markskrikerske, som vi kalte det inn- 
ledningsvis, vil typisk rope ut enkle rasjonelle argumenter som for 
eksempel prisen. Innholdsmarkedsføringen vil bygge relasjoner, ja, 
kanskje ikke fremme noe salg i det hele tatt utover det å bygge gode 
bånd. Og godt medieinnhold, enten det oppleves som underhol- 
dende, informativt eller stimulerende på annet vis, vil mobilisere 
følelsene hos brukerne. Slik har kommunikasjon vært siden greske 
filosofer systematiserte kunnskapen om retorikk. Og det er også 
bånd og paralleller til hvordan klassisk litteratur utviklet følelsene i 
fortellingene og hvordan dette nå gjøres i lynhurtige TV-reklamer 
eller i hypertekstuelle digitale medier (Andersen, 2016, s. 24 ff.). 
Innholdsmarkedsføringen står i en slik kulturell tradisjon når man 
skal lage historier som appellerer emosjonelt til brukerne. Samtidig 
vil virkemidlene være spesifikke for konteksten og de målgruppene 
man henvender seg til. Men det betyr at engasjerende innhold også 
kan skapes ved å anvende alle slags virkemidler man kjenner fra 


klassisk litteratur og andre tradisjonelle kulturuttrykk.’ 


5  Relevance.com: Artikkel av Erik Deckers: «Ride the Iceberg: Using Hemingways 
Iceberg Theory for Content Marketing», publisert 24.8.2015, lest 20.3.2016, lenke: 
http://relevance.com/ride-the-iceberg-using-hemingways-iceberg-theory-for- 
content-marketing/ 

Nedenfor, i definisjonen, kommer vi tilbake til hva som skal til 
for å skape et engasjement hos brukerne, som igjen gjør at inn- 
holdet blir spredd. Faglitteraturen kaller en av disse effektene for 
word of mouth, som også har jungeltelegrafen som en norsk meta- 
for. Hva er det som skal til for at noen forteller noe videre? Eller 
deler det i sosiale medier? Som mennesker er vi sosiale og ønsker å 
interagere med andre. Når vi forteller noe videre, kan det være for 
å profilere oss på en bestemt måte, for å fremstå som smarte, hjelp- 
somme eller med andre egenskaper vi vil vise frem. Og det medie- 
innholdet som treffer en slik følelsesmessig resonans hos oss, har 
gode forutsetninger for å oppnå spredning (Aalen, 2015, $. 173 ff; 
Wilson mfl., 2015). 

På aksen mellom rasjonelt og emosjonelt innhold vil god 
innholdsmarkedsføring operere i begge ender. Noe rasjonelt 
innhold vil opplagt bygge opp under rasjonelle beslutninger, 
som kan passe godt for brukere som leter etter bestemt infor- 
masjon. Men dosen emosjonelt innhold er også viktig fordi den 
bygger relasjoner, skaper drømmer og kan også være det som 
skal til for å stimulere til deling av innhold blant annet i sosiale 


medier. 


For å være til stede i en endret 
mediebruk 


Mediebruken i samfunnet øker og endrer seg. De lange linjene i 
Norsk mediebarometer viser relativt stabile tall for TV og radio, 
mens papiraviser har fått sin tid halvert til 20 minutter daglig 
hos en gjennomsnittsnordmann sammenlignet med tiden før 
Internett ble vanlig. Tatt i betraktning hvor store endringene 
har vært i media har tiden som brukes på tradisjonelle medie- 
kanaler vært overraskende stabil over de siste 20-30 årene, med 


papiraviser som unntaket. Men samtidig, fra 1991 til 2014, 

vokste bruken av digitale medier fra null til ca. to timer daglig 
bruk.* 

I denne medieutviklingen overlesses mediekonsumentene 
med informasjon. I kaoset er målsettingen med innholdsmar- 
kedsføring å servere så attraktivt innhold at brukerne leter seg 
frem til og oppsøker dette. Og ikke nok med det, ambisjonen er 
også å engasjere disse overlessede mediekonsumentene så sterkt 
at de også deler innholdet som godbiter til sine digitale sosiale 
nettverk. For å få til det må man servere så attraktivt innhold at 
brukerne emosjonelt sett flyttes fra et modus der hun egentlig 
ønsker å klistre «Nei takk til reklame» på postkassen til at hun 
i stedet takker en digital venninne som delte en nyttig lenke på 
Facebook, og til og med deler den videre selv om hun vet at det 
er reklame. 

Mange påberoper seg mentale filtre mot reklame. «Nå har jeg 
begynt å kutte ut å se på reklamen i det hele tatt. Jeg har rett 
og slett blitt inmun mot det», sa en deltaker i et leserpanel som 
ble testet i hvordan de leste innholdsmarkedsføring. Mange kan 
kjenne seg igjen i en slik holdning til reklame. Men bare noen 
minutter senere var samme leser involvert i en positiv diskusjon 
panelet hadde om de gode tipsene på nettsiden Byggmakker pluss. 
Det illustrerer hvordan mentale reklamefiltre mange påberoper 
seg å ha mot reklamebudskap, ikke behøver å være så konse- 
kvente dersom innholdet er godt og nyttig (Barland og Olsen, 
2015, S. 10 0g 15 ff.). 

Innholdsmarkedsføring kan på samme måte også være veien 
rundt de tekniske reklamefiltrene — slike som AdBlock — som sta- 
dig flere installerer. «Dette kan spenne bena under hele finansie- 
ringsmetoden for nettaviser dersom utviklingen fortsetter», har 


6 SSB: Norsk mediebarometer 2014, publisert 14.4.2015, lest 6.2.2016, lenke: http:// 
ssb.no/medie 

Nettavisens sjef Gunnar Stavrum slått fast.” Det som distribueres 
som innholdsmarkedsføring, blir ikke kategorisert som reklame 
av disse blokkeringsfiltrene, og kommer derfor frem til brukerne. 
Dette er også et motiv for å flytte markedsføring fra reklame i tra- 
disjonelle formater og over til innholdsmarkedsføring. 

«Omnichannel», begynner Jakob Skåltveit. Fra latin betyr omni 
at noe er altomfattende, over alt og uten grenser. Skåltveit trekker 
frem dette ordet for å forklare en mediestrategi der ulike kanaler til 
sammen gir én helhetlig og kontinuerlig kundeopplevelse, snarere 
enn flere fragmenterte opplevelser rundt et gitt tema, slik man ofte 
skaper i multichannel-markedsføring. Satt på spissen kan man si at 
omnichannel-markedsføring er så vellykket bruk av ulike kanaler 
at brukerne ikke legger merke til hvilken kanal som benyttes og 
hvordan kanalene kompletterer hverandre. Hensikten er å gjøre 
merkevareopplevelsen konsistent - både tematisk, designmessig 
og funksjonelt. Skåltveit forklarer dette slik: 


Omnichannel er et begrep vi bruker mer og mer. Det handler om at 
vi skal kunne følge en forbruker uavhengig av hvilken kanal ved- 
kommende bruker for å interagere med et merke eller et budskap. 
Det handler om å møte brukerens behov og ønsker til enhver tid på 


tvers av kanaler. 


Med de mulighetene man har for å høste data om en enkelt forbru- 
ker, og berike de dataene løpende med informasjon om hvordan 
brukeren oppfører seg i de ulike kanalene, kan man begynne å sy 
sammen et ganske spisset og målrettet innhold som treffer akku- 
rat den brukeren. Det øker avsenders mulighet til å fremstå relevant 
og tilstedeværende gjennom kundereisen etterhvert som beslut- 


ningsprosessen hos kjøperen modnes. Det skjer på tvers av tekniske 


7 Adressa.no: «Annonseblokkering truer nettavisene», publisert 17.11.2015, lest 
13.2.2016, lenke: http://www.adressa.no/kultur/2015/11/17/Annonseblokkering- 
truer-nettavisene-11820776.ece 

plattformer og uavhengig av hvilke enheter og kanaler brukeren 
foretrekker å benytte. 


Når folk bruker mye tid og oppmerksomhet på media, ønsker 
markedsførerne selvsagt å komme innenfor og bli en del av denne 
tidsbruken. Fordi bruken er mangfoldig og i mange ulike medier, 
handler det også om å servere ulikt innhold i det samme mang- 
foldet som passer i ulike mediekanaler og ut ifra ulike behov bru- 
kerne har. Helt konkret kan det være at en TV-reklame også har 
digitalt støtteinnhold, i det minste et nettsted som de som blir 
interessert, kan finne frem til og få enda mer informasjon. Så gjel- 
der det bredden av behov mediebrukere har, hvorfor de bruker 
media. De kan lete etter informasjon, de ønsker underholdning, 
avkobling eller ny kunnskap. Innholdsmarkedsføring kan spille 
på ulike behov og blir derfor relevant i flere situasjoner. Angående 
datahøsting kan man ved å få kunnskap om brukernes digitale 
adferd i mange ulike situasjoner få rikere dataanalyser, bedre 
kundeinnsikt, og man kan bli enda mer presis i det innholdet som 
serveres til brukerne. 

Forskning har også påvist at digitaliseringen endrer kundenes 
opptreden i kjøpsprosessen. De har brutt ut av en tidligere tradisjo- 
nell lineær prosess. Som digitale aktører kommer de innom nett- 
butikken uavhengig av hvor de er i kjøpsfasen (Bonchek og France, 
2014). Det betyr at nettstedet som kunden kommer til, også bør 
tilby ulike typer innhold som er relevant for kunder i ulike modus 
og i forskjellige faser i kundereisen. 


Ny forretning vokser frem 


Forretningsmessig oppstår det minst tre store effekter av denne 
voksende trenden. Den ene er at alle som skal selge noe, nå også 
blir medieaktører når de bruker nettet og digitale kanaler til å mar- 
kedsføre og kommunisere med kundene (Bonvik og Lunde, 2014). 

Som nevnt ovenfor definerer alle slags virksomheter at de også er et 
mediehus for å kunne være i kontakt med sine kunder. 

Den andre er at det vokser opp en ny bransje som produserer slikt 
medieinnhold, legger strategier, utfører dataanalyse eller andre tilhø- 
rende tjenester for dem som trenger innholdsmarkedsføring. Ifølge 
intervjuet med Jakob Skåltveit forventes det en utvikling der en god 
strategi for slike leverandører vil være å enten bli en som kan levere 
alt, eller å bli veldig spisset og god på én bestemt tjeneste innenfor 
den bredde av oppgaver som finnes innenfor innholdsmarkedsfø- 
ring. Det er i tråd med det Jayson DeMers hevder, en amerikansk 
griinder innen sosiale medier-markedsføring. Han holder frem en 
rekke spesialiserte kompetanser man skal ha for å utføre stegene 
som skal til for å få distribuert innholdsmarkedsføring (DeMers, 
2014). Det er slikt som gir rom for denne nye bransjen som består 
både av nye aktører, av reklame- og kommunikasjonsbyråer som 
vrir seg mot innholdsmarkedsføring, og også tradisjonelle medie- 
hus som har begynt å selge slike tjenester til sine annonsekunder. 
Veksten i innholdsmarkedsføring skjer samtidig som andre deler av 
mediebransjen sliter og bygges ned.* Det viktigste her er nok at disse 
to trendene skjer samtidig, mens diskusjonen om hvorvidt det ene 
er årsaken til det andre er en del av et mer sammensatt bilde. 

Den tredje er de som blir kanaler for denne typen innhold, 
for eksempel tradisjonelle mediehus. De har tapt store inntekter 
i reklamemarkedene, men forsøker å utvikle nye inntekter ved 
å være distributør, produsent og partner for innholdsmarkeds- 
føringen. Mediehusene selger inn sine fortrinn som at de har 
et stort publikum, kan medieproduksjon og kan høste og tolke 
brukerdata. Et moment er også at stadig flere nettbrukere skrur 
på AdBlock for å slippe å få så mye reklame, mens innholdsmar- 
kedsføring gjerne kommer forbi dette og helt frem til brukerne, 


8 DN.no: «Rush til reklamejournalistikk», publisert 16.8.2015, lest 13.2.2016, lenke: 
http://www.dn.no/etterBors/2015/08/16/2041/Reklame/rush-til-reklamejournalistikk 

som nevnt ovenfor. Enkelte bloggere blir også slike kanaler for 
andres markedsføring, for eksempel ved å eksponere produkter 
mot betaling. 

Selv om utviklingen her beskrives som en liste, er det mange grå- 
soner og glidende overganger som gjør at kategoriene ikke er så 
tydelige i virkeligheten. 


Konflikter 


Fremveksten av innholdsmarkedsføring i digital mediebruk er 
eksempel på en innovasjon slik dette typisk kan foregå i media. 
Utviklingen over tid består av mange små steg, med mange aktø- 
rer uten at noen bestemt har regien over en overordnet strategi. 
Det blir i dette tilfellet mer en kontinuerlig produktutvikling som 
trekker i en bestemt retning som så skaper en trend (Storsul og 
Krumsvik, 2013). Ordet innovasjon er positivt ladet. Men innova- 
sjon skaper også konflikter fordi det er knyttet til endringer. Det 
innebærer at dette nye rokker ved gamle hierarkier og gamle sann- 
heter, og det skjer ikke uten motstand. 

Vi kommer grundigere tilbake til konfliktene rundt innholdsmar- 
kedsføring, en vesentlig del av denne boken. Det korte blikket her 
er bare med som kontekst til introduksjonen. Flere av kapitlene har 
konflikt som hovedelement. Kapittel 2 tar for seg de nye forretnings- 
modellene i digitale medier og hvordan fremveksten av innholds- 
markedsføring er sammenflettet med dette. Det er konfliktfylt i den 
forstand at etablerte og tradisjonelle medier opplever innholdsmar- 
kedsføringen som en del av den trusselen som eroderer deres egne 
inntektsstrømmer. Men dette må de forholde seg til. Én av strategiene 
er at de selv begynner med innholdsmarkedsføring, noe mange gjør. 

I kapittel 3 blir konflikter belyst ved å gå inn på de juridiske 
sidene. På sett og vis handler dette også om ytringsfrihet for kom- 
mersielle budskap. Innholdsmarkedsføring utfordrer etablerte 

regler for markedsføring, eller gjør det tydelig at nye områder 
trenger nye reguleringer. En grunnleggende regel for markedsfø- 
ring er at det skal fremstå som markedsføring. Det er forbud mot 
skjult reklame. Det er enkelt å si det, men det kan være vanskelig å 
trekke en eksakt grense for hva slags medieinnhold som er reklame 
eller ikke når det kommer til innholdsmarkedsføring. Det samme 
gjelder kravet om at reklamen ikke skal være villedende og at inn- 
holdet skal kunne dokumenteres. Hvordan gjelder slike prinsipper 
for markedsføring når den er utformet emosjonelt, uten spesifikke 
budskap, men heller slik at man hygger seg med den og gjerne deler 
videre? Koblingen mellom selger og det konkrete innholdet er kan- 
skje heller ikke åpenbar. Hva er for eksempel en blogger, og hvilke 
krav kan det stilles til publisering fra bloggere? En regel som står 
sterkt i Norge er også forbudet mot reklame rettet mot barn. Lego 
publiserer medieinnhold som bygger opp under de universene de 
har for sine Lego-byggesett. Et av disse universene er Star Wars, som 
Disney nå har overtatt rettighetene til og gjort stor suksess med, og 
hvor Lego lager byggesett på lisens.” Disse er dessuten internasjo- 
nale konsern og mediegiganter langt bortenfor norsk jurisdiksjon, 
men de er på skjermene hos norske barn. Så, når er dette medieinn- 
holdet reklame? Når er det rettet mot barn? Kan det reguleres? Slike 
spørsmål er legitime, for det står åpenbart noen bak og utformer 
strategier for at slikt medieinnhold også skal samspille med salget 
av byggesettene fra Lego. Og barn er opplagt målgruppen. 

I kapittel 4 dreier konfliktene seg rundt presseetikken. De opp- 
står når innholdsmarkedsføring publiseres sammen med journalis- 
tisk innhold. Som nevnt er utviklingen i reklamemarkedene spesielt 
krevende for redaksjonelle medier. Disse var tidligere aller størst på 
distribusjon av reklame. De kunne ta seg godt betalt i markeder der 
de hadde monopollignende posisjoner. I den digitale medieverden 


9 «LEGO Star Wars License Renewed For 10 More Years», lest 20.3.2016, lenke: 
http://wegotthiscovered.com/gaming/lego-star-wars-license-renewed-10-years/ 

er dette blitt markeder med fri konkurranse, og da raser prisene. 
Dessuten har globale aktører som Google og Facebook kommet 
inn og henter milliardinntekter i det norske reklamemarkedet.** 
De tradisjonelle mediehusene gjør så godt de kan i denne nye kon- 
kurransen, blant annet med å tilby innholdsmarkedsføring, både 
produksjon og distribusjon. I noen tilfeller ser dette innholdet gan- 
ske journalistisk ut når det står der ved siden av en journalistisk 
artikkel, med de samme virkemidlene i språk, tekst, skrifttyper og 
så videre. Og mediehusets biljournalist kan skrive om en ny bilmo- 
dell mens bilforretningen også kjøper plass til innholdsmarkedsfø- 
ring i samme nettavis med gode beskrivelser og bilder. Da blir det 
ikke lett for leserne å forstå hva som er journalistikk og hva som er 
reklame. Enklere blir det ikke når mediehusene - tilsynelatende — 
går inn for å gjøre reklamen så lik journalistikken som mulig. Selv 
om slike forvekslingssaker utgjør en liten del av innholdsmarkeds- 
føringen, har de greid å ta stor plass i den offentlige debatten. Og 
for journalistikken er dette blitt en stor debatt fordi det er en type 
konflikt som definerer hva som er journalistikk og hva som ikke 
er det. Det er parallelt til tidligere tiders store konflikter som har 
definert journalistikkens rolle i samfunnet (Barland, 2015). 


Historiske røtter 


Beskrivelsene av innholdsmarkedsføring er ovenfor stort sett rela- 
tert til den digitale utviklingen. Det vil si slik medier og mediebruk 
har utviklet seg de siste ca. 20 årene. Men her vil vi ta et historisk 
perspektiv på innholdsmarkedsføring ved å kaste et blikk på de his- 
toriske røttene og også hvordan dette ble praktisert før mediene ble 
digitale. 


10 Facebook, Instagram, Google og YouTube vil anslagsvis omsette for 3,8 milliarder 
kroner i det norske reklamemarkedet i 2016, ifølge DN.no: «Omsetning: 3,8 mrd. 
Skatt: Noen få mill.», publisert 28.1.2016, lest 20.3.2016, lenke: http://www.dn.no/ 
etterBors/2016/01/28/1947/Reklame/omsetning-38-mrd-skatt-noen-f-mill 

I et historisk perspektiv har kommersiell kommunikasjon røt- 
ter tilbake til retorikk og overtalelseskunst (Brønn mfl., 2015, 
43 ff. og 116 ff.). Sånn sett er det ikke mulig å fastsette en bestemt 
start for innholdsmarkedsføringen. Selve ordet, content marketing 
på engelsk, er av ny dato. Men teknikken med å bruke historier 
og medieinnhold til relasjonsbyggende markedsføring er nok av 
samme alder som markedsføring i seg selv. Eksempler faglitteratu- 
ren gjerne trekker frem for å illustrere noen svært tidlige tilfeller av 
innholdsmarkedsføring, er gjerne John Deere og Michelin-guiden. 
Smeden John Deere ble kjent fordi han utviklet høypolerte ploger 
som jorda ikke klistret seg til, et viktig fremskritt på 1830-tallet. 
Det la grunnlaget for landbruksbedriften med hans navn, en bedrift 
som i 1895 startet magasinet The Furrow. Det ga bønder opplæ- 
ring. Det ga leserne en god opplevelse av bedriften uten at de pus- 
het salget av noen spesielle produkter. De delte i stedet kunnskap. 
Magasinet er i dag fortsatt verdens største landbruksmagasin. Blant 
de tidlige var også dekkprodusenten Michelin som i 1900 startet sin 
guide til veifarende, blant annet om mat og losji for reisen (Pulizzi, 
2013, S. 13 ff.). 

De to nevnte eksemplene etablerte egne medier. Hvis vi ser på 
Norge, og forsøk på å utnytte muligheten til å få innhold på trykk 
i pressen, beskrives et eksempel fra 1878 om en forretningsmann 
som forsøkte å kjøpe seg positiv omtale i spaltene i landets aviser. 
Det ble avvist, men var en kjent problemstilling den gangen og ikke 
bare et enkeltstående eksempel. Det kan antas fordi historien løftes 
frem i historieskrivingen som starten på en serie konflikter som 
førte til den ideologiske oppgangen av skillelinjene mellom jour- 
nalistikk og reklame. Problemene med tekstreklame var bakgrun- 
nen for de første tilløpene til faglig organisering av journalister i 
Norge på 1880-tallet. Ut av lignende konfliktdimensjoner omkring 
økonomiske og ideologiske interesser i pressen oppstod også Norsk 
Presseforbund i 1910. Det første etiske rammeverket de vedtok var 


34 


INNHOLDSMARKEDSFØRING - TREND, KONSEPT OG KONTEKST 


Tekstreklameplakaten i 1925, og så Vær Varsom-plakaten i 1936 
(Brurås, 1997, s. 13 ff.; Eide, 2000). Det er også omtrent i et slikt 
tidsspenn at reklame og PR har vokst frem som egen praksis og 
eget fagfelt (Brønn mfl., 2015, s. 43 ff; Ihlen, 2013, s. 24 ff.). 

Hvis man så beveger seg nærmere vår egen tid, men til før digi- 
tale medier gjorde sitt inntog, så finnes det mange eksempler på 
innholdsmarkedsføring — før ordet var tatt i bruk. Ved siden av 
annonser og kataloger ble det laget kundemagasiner med inspire- 
rende innhold. Bilbransjen var blant dem som utmerket seg, fortel- 
ler Jakob Skåltveit i intervjuet: 


I noen av disse magasinene fra bilbransjen har det vært ting som 
tydelig er innholdsmarkedsføring. Det har ikke alltid handlet om å 
kjøpe den nye modellen, men det kunne være om interessante steder 


å reise med bil, om å ta vare på bilen, og så videre. 


Et eksempel i denne sjangeren er også NAFs veibok, med kart, arti- 
kler om steder, rutebeskrivelser og annen nyttig informasjon for 
veifarende. NAF skulle selge medlemskap, mens boken deres støt- 
tet opp under det med nyttig og relasjonsbyggende innhold. Ved 
siden av bilbransjen holdes også elektrobransjen frem som gode 
produsenter av blader og magasiner som har stimulert relasjonene 
til kundene. Vi snakker da om kundemagasiner som ikke er kata- 
loger, men som inneholder annet nyttig, inspirerende eller under- 
holdende stoff. 

Den kontinuerlige presseetiske debatten om tekstreklame, som 
handler om å snike reklame inn i journalistisk innhold, vitner 
om at dette har vært en kontinuerlig problemstilling for redak- 
sjonelle medier. Det har både handlet om reklame med utseende 
som etterligner det journalistiske innholdet, og om gratis PR-stoff 
til redaksjonene som de har videreformidlet som om det var deres 
eget journalistiske arbeid. Når det gjelder film, så fant sponsorer 
og filmskapere hverandre allerede i filmens barndom i 1920-årene. 


35 


JENS BARLAND 


Både hoteller, flyselskap og leverandører av biler, klær og så videre 
fant nytten av slik eksponering i film i bytte mot sponsing. Fra fil- 
men var veien kort til TV etter hvert som det vokste frem i Norge 
fra 1960-årene, og det oppstod jevnlig diskusjoner om kommersi- 
elt sponsede produksjoner i NRK, som skulle være reklamefri. Et 
eksempel er også Bergen kommune som fikk vist seg frem ved å 
være sponsor for TV 2s åpningsshow i 1992 (Brurås, 1997, s. 13 ff.). 
Med utviklingen av kommersiell TV har slik sponsing selvsagt 
akselerert. 

Et eksempel som både viser historikk og gråsoner, er fagpressen 
og hele floraen av medier som utgis av organisasjoner, virksomhe- 
ter og også fra det offentlige. Mange av dem har jo en tydelig agenda 
om å fremme sin organisasjon eller det politiske budskapet som er 
årsaken til at organisasjonen eksisterer. Sånn sett er dette innholds- 
markedsføring, eventuelt informasjons- og kommunikasjonsarbeid 
som bruker markedsføringens virkemidler. Samtidig har deler av 
denne floraen av medier gjennomgått en profesjonaliseringspro- 
sess der de har definert seg som journalistikk og ikke som reklame. 
I 1996 vedtok sammenslutningen Fagpressen at de skulle gå inn i 
Norsk Presseforbund. Fagpressen organiserer en betydelig del av 
mediene som har sitt opphav i norske organisasjoner." Her var 
praksis at generalsekretærer eller styreledere også var redaktører 
i fagbladene. Når de skulle bli medlemmer i Norsk Presseforbund, 
innebar det at de skulle ha en egen ansvarlig redaktør i tråd med 
Redaktørplakaten, som skulle være uavhengig av sine eiere (som 
kunne være representert ved et styre eller en generalsekretær eller 
lignende). Videre skulle de drive sin journalistikk i tråd med Vær 
Varsom-plakaten, noe som definerte dem som journalister og 
ikke som «reklameagenter» for den virksomheten som stod bak 
dem. Her er det selvsagt mange nyanser og mange ulike historier. 


11 Fagpressen.no: «Fagpressens historie», lest 20.3.2016, lenke: http://www. 
fagpressen.no/om-fagpressen/historie/fagpressens-historie 

Men som samlet gruppe er det interessant å se hvordan en stor 
gruppe norske medier, representert ved Fagpressens medlemmer, 
omdefinerte seg fra å drive det vi i dag ville kalt for innholdsmar- 
kedsføring av sine organisasjoner, til å drive med journalistikk. 
Denne utviklingen bør også forstås inn i en sammenheng der de 
aller fleste norske aviser på denne tiden hadde kuttet båndene til sin 
partitilhørighet. Mange av journalistene i tidligere tid var jo mer 
partifunksjonærer enn uavhengige kritiske journalister. Så disse 
historiene handler også om profesjonaliseringen av journalistikk, 
og dens behov for å skille seg fra andre profesjoner som drev med 
politikk, reklame eller annet som ikke var journalistikk. Mer om 
dette i kapittel 4. 

Fenomenet innholdsmarkedsføring har i hvert fall eksistert i 
mer enn 100 år før ordet begynte å bli brukt. Men med den digitale 
utviklingen de siste 20 årene har innholdsmarkedsføring fått et helt 
annet omfang og en annen karakter enn det som foregikk i den 
analoge medietiden. Det er praksisen i vår digitale samtid bidra- 
gene i denne boken primært har studert. 


Definisjon og litteratur 


Begrepet innholdsmarkedsføring vil bli brukt med en vidtrekkende 
betydning i denne boken. Det finnes faglitteratur som avgrenser 
seg til en strammere begrepsbruk. En slik bok er Content Inc., 
hvor Joe Pulizzi (2016) beskriver hva det ligger i å starte med godt 
medieinnhold og så være entreprenør som utvikler business rundt 
innholdet. Pulizzi påberoper seg å være den som utviklet kon- 
septet content marketing, som vi oversetter til innholdsmarkedsfø- 
ring. Han er grunnlegger av Content Marketing Institute (CMI).* 
I hans litteratur blir begrepet avgrenset til dem som konsekvent 


12 Content Marketing Institute: «What Is Content Marketing?», lest 22.1.2016, lenke: 
http://contentmarketinginstitute.com/what-is-content-marketing/ 

gjennomfører dette, hvor hele virksomhetens forretningsmodell 
bygger på dette medieinnholdet. En så stram avgrensning av kon- 
septet gjør litteraturen skarp og tydelig, det er positivt. Noe littera- 
tur av denne typen har også så stram avgrensning at den vel så mye 
fungerer som innholdsmarkedsføring for forfatterens konsulenttje- 
nester innen innholdsmarkedsføring (f.eks. Norris, 2015). 

Her velger vi å bruke et bredere perspektiv for å tilpasse oss vir- 
keligheten for hvordan dette foregår i norsk praksis. Boken Suksess 
med egne medier bruker begrepet innholdsbasert markedsføring og 
presiserer at dette «er ikke forbeholdt egne medier. Det kan for- 
midles på mange ulike arenaer — spesielt når tradisjonelle grenser 
mellom det kommersielle og redaksjonelle viskes ut» (Bonvik og 
Lunde, 2014, s. 17). Dette er i tråd med en annen norsk bok som 
bruker begrepene innholdsstrategi og innholdsforvaltning og inn- 
retter seg mot virksomheter som «ønsker å løfte nettsatsningen 
til et nytt nivå» (Dalen og Rønjum, 2015, s. 8). Det at vi bruker 
konseptet innholdsmarkedsføring på en vid måte innebærer at vi 
inkluderer aktører og aktiviteter som bare utfører en mindre del 
av innholdsmarkedsføringen og inngår i andres helhet. Det kan for 
eksempel være en blogger som, mot betaling, eksponerer og lager 
reklame for andres produkter. Da er det bloggerens reklamekunde 
som har en helhetlig salgsstrategi med innholdsmarkedsføring. 
Det samme gjelder mediehusene som selger innholdsproduksjon 
og distribusjon som kommersielle tjenester til annonsekunder. Det 
er også flere typer byråer som er leverandører til innholdsmarkeds- 
føring. Det kan være de som lager medieinnhold som tilbys som 
redaksjonelt innhold i mediene, og som skal fungere som positiv 
oppmerksomhet for oppdragsgiver. Det kan også være kommu- 
nikasjonsbyråer som står for strategier, kanaler og produksjon av 
medieinnhold til de som skal drive med innholdsmarkedsføring. 
I begrepets ytterkant kan det også være konsulenter som megler 
sponsing og produktplassering hvor hensikten er å oppnå positiv 

medieoppmerksomhet. Videre vil vi beskrive dem som innholds- 
markedsførere selv om denne aktiviteten bare utgjør en mindre del 
blant mange virkemidler i en bedrift. 

Så langt er begrepet innholdsmarkedsføring tatt for gitt. Det 
handler om medieinnhold med reklamebudskap, det skal være 
attraktivt og engasjere mediebrukerne. Nå presenterer vi en for- 
mell definisjon, og drøfter hvert ledd i denne i lys av faglitteratur. 
Vi bruker følgende definisjon (som ligger relativt nær en overset- 
telse fra Pulizzi, 2013, s. 5), og avvik fra denne kilden blir drøftet 


nedenfor: 


Innholdsmarkedsføring er å utføre eller bidra til en strategisk mar- 
kedsføringsmetode som skal skape og distribuere attraktivt medie- 
innhold som når ut til og engasjerer en definert målgruppe i den 


hensikt å utvikle gjensidige og gode relasjoner. 


I tråd med drøftingen ovenfor har Pulizzis definisjon fått den 
utvidende tilføyelsen «å utføre eller bidra til». 

Første ledd sier strategisk markedsføringsmetode. Et poeng her, så 
selvfølgelig at det kan overses, er at fagfeltet er markedsføring. Man 
trekker veksler på andre fagfelt som for eksempel medieproduk- 
sjon, psykologi og juss, men det er markedsføring det handler om. 
Og da spesielt å utnytte mulighetene som oppstår i slik økonomi 
som vokser frem fra digitaliseringen (Kotler og Fredriksen, 2005, 
s. 2 f. og 249 ff.). Videre er fagfeltet også strategi. Pulizzi har endret 
sine ordvalg fra «markedsforings- og forretningsprosess» (var 
oversettelse fra Pulizzi, 2013, s. 5) til nå å bruke «strategic mar- 
keting approach»,'? som vi oversetter til «strategisk markedsfø- 
ringsmetode». Det kan tolkes som at begrepet har flyttet seg fra 
en praktisk og operativ orientering til å poengtere det strategiske. 
I tråd med grunnleggende litteratur gjelder strategier valg av en 


13 CMI: lest 22.1.2016, lenke: http://contentmarketinginstitute.com/what-is-content- 
marketing/ 

viss grad overordnet og langsiktig betydning, som også kan ha defi- 
nerende betydning for hva en virksomhet er, og faget anvendes i 
hovedsak på bedriftsnivå (Løwendahl og Wenstøp, 2012, s. 21 ff.). 
Dette understreker vår forståelse av at innholdsmarkedsføringen 
ikke bare er en salgskanal, men enda mer gjennomgripende, at den 
kommunikative siden er inkludert i brukeropplevelsen av ethvert 
produkt og enhver tjeneste, og at dette inngår som en del av mar- 
kedsføringen. Dette rimer også med Pulizzis argumenter om at 
virksomheter som driver med innholdsmarkedsføring, må definere 
seg som en innholdsprodusent som opererer på samme måte som 
mediehusene (Pulizzi, 2016, s. 65 ff.). Dette strategiske perspektivet 
tar også opp i seg hvor gjennomgripende man kan la innholdsmar- 
kedsføringen være for en virksomhet dersom man tar datahøsting 
og dataanalyse på alvor og utnytter brukerinnsikten til utvikling 
både av innholdstjenestene og eventuelt de produktene man selger, 
noe Jakob Skåltveit poengterte i sitt intervju. 

Andre ledd er å skape og distribuere (medieinnhold). Her ligger 
stimulansen i å opptre som et mediehus, som nevnt ovenfor — eller 
i det minste som medieprodusent. Men her ligger også kimen til 
en debatt om det er å regne som innholdsmarkedsføring dersom 
man lar utenforstående produsere medieinnholdet eller distribu- 
ere det. For eksempel dersom en virksomhet overlater til et byrå 
eller mediehus å gjøre denne delen av jobben, mens de selv tilvirker 
produktene sine omtrent som tidligere. Noen holder på en stram 
definisjon og hevder at dette da ikke er gjennomført innholds- 
markedsføring fordi aktivitetene i virksomheten blir tilstrekkelig 
gjennomsyret av denne strategien. Vi legger en så streng definisjon 
til side fordi den blir for kompromissløs opp mot virkeligheten. 
Det betyr at vi forholder oss til innholdsmarkedsføringens praksis 
fremfor hvordan den er organisert. 

Å skape medieinnhold følger av at alle kan publisere digi- 
talt. Terskelen for å skrive er lav. Det stilles ikke høyverdige og 


40 


INNHOLDSMARKEDSFØRING - TREND, KONSEPT OG KONTEKST 


kunstneriske krav. Man kan lett lære seg den enkle og direkte skri- 
veformen man kjenner fra journalistikken. Det fungerer godt for å 
kommunisere direkte med leserne selv om man ikke tar med seg de 
kritiske perspektiver som hører til i nyhetsjournalistikken (Handley, 
2014, $. 17 ff. og 141 ff.). Et poeng her er at digitaliseringen har sen- 
ket terskelen både for å skape og for å distribuere innhold. 

Tredje ledd med attraktivt medieinnhold har vi her formulert kor- 
tere enn Pulizzis originaltekst som kan oversettes til «verdifullt og 
overbevisende innhold for å attrahere». Det er fordi hensikten med 
innholdet ligger i ordet «engasjere» i neste ledd. Her er det snakk 
om hva slags kvaliteter innholdet skal ha for å kunne engasjere. Det 
sier seg selv at dette er bredt og peker i flere retninger. Det vil kunne 
inkludere både kunnskapsformidling og underholdning (Fishbein, 
2014, S. 12 f.), for å nevne to retninger. I stedet for å avgrense slike 
kvaliteter med flere beskrivelser bruker vi bare ordet «attraktivt». 
Det åpner opp for alle slags kvaliteter som skal til for å gjøre inn- 
holdet attraktivt for brukeren. Det er også et poeng at medieinnhol- 
det kan ha ypperste kvalitet uten nødvendigvis å skape bevegelse 
hos leseren. Innholdet må ha kvaliteter som kan skape emosjonelt 
engasjement. Pulizzis ord compelling, som vi ikke har tatt med i vår 
definisjon, betyr egentlig noe enda sterkere enn «overbevisende». 
Det er noe som griper så sterkt at det er uimotståelig, noe vi ikke 
finner et godt norsk ord for, men som her er inkludert i «attraktivt». 

Fjerde ledd er at innholdet når ut til og engasjerer (brukerne). Her 
ligger en kjerneegenskap for innholdmarkedsføringen til forskjell 
fra tradisjonell reklame, det som ovenfor er kalt fra push til pull. 
Innholdet skal være så attraktivt at mottakeren ønsker det. Det opp- 
leves ikke som pådyttet, men tvert imot noe man gjerne oppsøker 
fordi man ønsker det. Akkurat slik enkelte forretninger har nettste- 
der — for eksempel Ikea — som inneholder digitale opplevelsessentre 
som skaper drømmer om produktene, men som også byr på infor- 


masjon for å planlegge en handel i detalj. Nettbutikken Komplett har 

også utviklet slike engasjerende kvaliteter med diskusjonsforum for 
handlende, og hvor relevant innhold presenteres ut ifra tidligere his- 
torikk for handling og mediebruk. Virkemidler kan være mange for 
slike nettsteder, men det skal over en viss terskel for at brukeren skal 
bli engasjert. Det handler om å mobilisere den sosiale menneskelige 
egenskapen. Når vi blir engasjert, vil vi dele opplevelser, gi smarte 
ideer videre til noen rundt oss eller le sammen med andre. Dette er 
avgjørende for å få full effekt av innholdsmarkedsføringen i en digi- 
tal virkelighet. Engasjementet skal mobilisere delekulturen i sosiale 
medier, slik at man som menneske får tilfredsstilt sosiale behov ved å 
dele (se f.eks. Jenkins mfl., 2013; Safko, 2012). Og da er det jo en geni- 
strek at en markedsfører kan få disse menneskene til å dele reklamen 
med hverandre, og til og med styrke budskapet når de påfører det sin 
egen troverdighet i kraft av at de deler det (Aalen, 2015, s. 176). Her 
er det også påvist at det er vesentlige forskjeller mellom målgrupper, 
for eksempel når de deles inn etter alder og kjønn, om hva som skal 
til for å skape engasjement i digitale medier (Libert, 2014). 

Femte ledd krever at innholdet skal være rettet mot en definert 
målgruppe. Digitaliseringen opphever geografien. Hele verden er til- 
gjengelig som et marked, teknisk sett. Slik er det ikke i virkeligheten. 
Hindringer kan være både kulturelle og praktiske. Men skal man nå 
frem gjennom informasjonsoverfloden de aller fleste opplever, må 
man formidle noe som treffer en spesiell interesse. Det å identifisere 
markedssegmenter og velge målgrupper er helt grunnleggende og 
en egen disiplin innen markedsføring (se f.eks. Kotler og Fredriksen, 
2005, S. 225 ff.), og enda mer spesialisert innen markedsføring i sosi- 
ale medier (se f.eks. Zimmerman og Ng, 2015, s. 55 ff.). I sosiale 
medier har brukerne ofte likhetstrekk med dem man har digitale 
sosiale forbindelser med. Og noen brukere er opinionsledere i den 
forstand at de har stor innflytelse på andre brukere. En utbredt mar- 
kedsføringsstrategi er da å innrette seg mot opinionslederne i de rik- 
tige segmenter i de sosiale medier (Aalen, 2015, s. 145 ff.). 

Med fremveksten av datahøsting og dataanalyse kan dette videreut- 
vikles til et mer avansert nivå: «Ved å legge vekt på analyse og innsikt 
kan man få den ordentlige faktabaserte forståelsen av ulike segmenter 
og kundegrupper, og hva det er som får deres hjerte til å banke», ifølge 
Jakob Skåltveit. Dette gir mulighet til å publisere innhold individu- 
elt tilpasset den enkelte brukeren, både i direkte kommunikasjon, i 
sosiale medier og i hvordan det plasseres i andre kanaler. 

Sjette ledd beskriver hvordan man skal utvikle gjensidige og 
gode relasjoner. Her har vi valgt å være litt mindre kommersielle 
enn Pulizzis originaltekst «to drive profitable customer action», 
som kan oversettes til «skal opptre som lønnsomme kunder». 
Norris, nevnt ovenfor, går også mer direkte på pengene når han 
i sin definisjon bruker «monetization logic», eller «inntjenings- 
logikk» (Norris, 2015, s. 14). Forretningsmessig har vi valgt litt mer 
beskjedne og indirekte ord i vår definisjon enn de to amerikanske 
forfatterne som er nevnt her. Den ene årsaken kan være kulturell, 
at vii norsk kultur i dette tilfellet har en litt mer indirekte form enn 
i den amerikanske. Den andre årsaken er at i vår vide forståelse 
av innholdsmarkedsføring vil vi ikke avgrense den til kommersiell 
bruk. Selv om det i hovedsak vil handle om salg av et eller annet 
slag, så kan innholdsmarkedsføring også brukes til politisk reklame 
eller holdningskampanjer. I et tenkt tilfelle kan det hende Amnesty 
vil ha en kampanje rettet mot menneskehandel og trafficking. 
Hensikten kan være å spre kunnskap og skape holdninger. I et slikt 
eksempel kan innholdsmarkedsføring være et relevant virkemid- 
del, men målet vil være å skape engasjement og holdninger, og ikke 
å selge, til forskjell fra når en ideell organisasjon kanskje gjør noe 
lignende for å selge medlemskap eller verve givere. For å ta høyde 
for at innholdsmarkedsføring også kan brukes til slik politisk eller 
ideell reklame demper vi det kommersielle i definisjonen. Men 
samtidig vil formuleringen «gode relasjoner» om kunder innebære 


at de skal være gode kunder, altså noen som handler. 

Innholdsmarkedsføring og andre 
buzzword 


Innholdsmarkedsføring holdes jo frem som et buzzword, et mote- 
ord. Det ligger nok noe i det samtidig som det åpenbart også repre- 
senterer en konkret trend som er beskrevet ovenfor. Men typisk for 
slike buzzwords er at det blir en del diskusjon om hva det betyr, 
ikke minst mellom dem som skal selge tjenester og kunnskap om 
nye fenomener omgitt av litt mystikk. Slik er det også for innholds- 
markedsføring, eller content marketing. Vårt anliggende her er ikke 
å ta standpunkt til hva som er rett og galt i slike debatter. Men i aka- 
demisk tradisjon er det viktigste at vi har redegjort for hvordan vi 
bruker begrepet i denne sammenhengen, og begrunnelsene for vår 
bruk. Det er hensikten med definisjonen ovenfor, og ikke nødven- 
digvis å påstå at vi har fasiten i diskusjoner som til dels kan bygge 
på litt andre grunnlag enn vårt. 

I dagens medieutvikling oppstår også andre buzzwords som 
brukes relatert til innholdsmarkedsføring. Her lister vi kort opp 
en avklaring av noen av disse, og hvordan vi forholder oss til de 
ordene i denne boken. 

Native advertising er en metafor som litt kronglete kan overset- 
tes til «innfødt annonsering». Hensikten er at annonsen skal ha 
en design slik at den glir inn i omgivelsene (ligner de «innfødte»). 
Google selger for eksempel de øverste plassene i sine søk som slike 
annonser, og har praktisert litt ulik merking av dette. Det samme 
kan være annonser i en nettavis som bruker samme utseende og 
skrifttyper som det redaksjonelle stoffet, noe som har skapt debat- 
ter innen norsk presseetikk. I vår forståelse er native advertising en 
reklameform som kan være innholdsmarkedsføring, men uten at 
det er noe likhetstegn mellom dem. 

Owned media er når virksomheten bruker sine egne medieka- 
naler, og det vil typisk være en vurdering om hvordan man skal 

bruke egne kanaler i kombinasjon med eller som alternativ til å la 
distribusjonen gå i andres kanaler. 

Programmatic annonsering er å kjøpe (eller selge) robotplasse- 
ring av annonser. Beste eksempel er hvordan Google selger og plas- 
serer annonser. For å utnytte datahøstingen av brukerne kan man 
distribuere innholdsmarkedsføringen presist til individuelle bru- 
kere. Et poeng med programmatic annonsering er det sterke sam- 
svaret som kan oppstå mellom medieinnholdet og annonsene som 
plasseres rundt dette. Hadde dette vært planlagt på forhånd, ville 
det blitt kritisert for å være kobling, og for å ha undergravet trover- 
digheten til innholdet. Men i den grad plasseringene skjer i ettertid 
og leserne forstår det, er dette ikke problematisk. Men annonsene 
kan også bli plassert basert på lesehistorikk og ikke nødvendigvis 
på innholdet leseren har oppe samtidig. Noen vil reagere negativt 
på at robotene avslører hvor mye de vet om leserne, og det er medie- 
hus som forsker på hvordan de kan manøvrere uten at leserne 
oppfatter dette som for intimt. 

Brand journalism eller «merkevarejournalistikk» er produk- 
sjon av innhold med journalistiske metoder, men innenfor og på 
oppdrag av en bedrift eller merkevare og for å fremme denne. I 
amerikansk litteratur er det lærebøker om dette (se f.eks. Handley, 
2014, s. 141 ff.). I Norge er det rivalisering om ordet «journalis- 
tikk» kan brukes angående produksjon av slikt innhold, noe Norsk 
Presseforbund ikke godtar." 

Dette er bare et lite utvalg ord som relaterer til innholdsmar- 
kedsføring. For spesielt interesserte kan vi anbefale å finne frem til 
The Ultimate Content Marketing Glossary med en lang gloseliste 


14 Journalisten.no: «Vil at journalistikken skal merkes», publisert 5.1.2015, lest 
13.2.2016, lenke: —http://journalisten.no/2014/12/generalsekretaerens-har-ett- 
nyttarsonske 

15 Lenke: http://www.contentchampion.com/content-marketing-glossary/ 

som hører til dette universet Vi anbefaler at slike lister leses med 
en viss skepsis fordi disse gjerne er skrevet av dem som skal selge 
slike tjenester. 


Om boken 


Med fremveksten av innholdsmarkedsføring kommer det også sta- 
dig mer litteratur. Et kjennetegn for et nytt fagfelt i utvikling er at 
litteraturen som kommer først er praktisk orientert og skrevet av 
utøverne. Slik er det også med innholdsmarkedsføring. Fra akade- 
misk hold har det begynt å komme en god del bidrag, særlig som 
artikler i vitenskapelige journaler og rapporter fra studier. Blant 
flere norske bøker er denne boken den første som er skrevet med et 
vitenskapelig utgangspunkt. 

Vitenskapelig innebærer at boken først og fremst er undersø- 
kende for å forstå fenomenet og formidle dette. Den er i liten grad 
en praktisk håndbok. Da henviser vi heller til den store floraen av 
litteratur som kontinuerlig kommer fra håndverkerne i faget. Vårt 
anliggende er å trenge inn i forståelsen av fenomenet, sette det inn i 
ulike samfunnssammenhenger og kanskje også bidra med begreps- 
apparat som kan brukes videre i forskningen på feltet. 

Vi har også en tverrfaglig tilnærming. Vi fire forfatterne har hvert 
vårt tydelige faglige ståsted som forskere innen medievitenskap, 
sosiologi, juss og markedsføring. Sånn sett blir boken et tverrfaglig 
bidrag der vi har tatt for oss noen tydelige perspektiver hver for oss 
når vi har studert den fremvoksende trenden med innholdsmarkeds- 
føring slik den foregår, med vekt på norsk praksis. Dette betyr også 
at de vitenskapelige metodene er litt forskjellige, noe det blir rede- 
gjort for i det enkelte bidrag. Tverrfagligheten bidrar også til et stort 
spenn i temaer, som endringer i mediebruk, hvordan slik digitali- 
sering endrer forretningsmodeller, ytringsfrihet for kommersielle 
budskap, fremvekst av en ny bransje — for å nevne noen eksempler. 

Her følger en presentasjon av kapitlene som også viser sammenhen- 
gen i bidragene. 

Første kapittel har introdusert konseptet innholdsmarkedsfø- 
ring, satt det i en sammenheng, og forklart bakgrunnen for tren- 
den. Det er brukt plass på å drøfte definisjonen slik at dette også 
fungerer som presentasjon av faglitteratur på feltet. 

I andre kapittel handler det om forretningsmodellene i media 
med vekt på inntektsstrømmene rundt innholdsmarkedsføring i 
digitale markeder. Det tar utgangspunkt i hvordan avisene har vært 
koblet med annonser og reklameinntekter. Når reklamekanalene 
digitaliseres, kan selgerne nå sitt publikum uavhengig av avisene, 
som derfor taper store inntekter. I den digitale transformasjonen 
er det mellomledd som forsvinner og nye som oppstår, og for 
innholdsmarkedsføring undersøkes det blant annet hvilken rolle 
bloggerne tar, effekten av sosiale medier, og hvordan Facebook er 
i ferd med å ta rollen som individuelle «aviser» både med tanke 
på publisering, lesing og reklame. Sosiale medier spiller en vesent- 
lig rolle på flere måter. Innholdsmarkedsføringen representerer 
ikke bare inntekter i reklamemarkedene som finner nye veier. Det 
handler også om hvordan mange andre enn de tradisjonelle medi- 
ene begynner å opptre som mediehus. Og det handler også om nye 
digitale tjenester som oppstår som meglere mellom de som skal 
produsere media, trenger innhold og trenger inntekter fra inn- 
holdsmarkedsføring. Kapitlet har et sosiologisk utgangspunkt med 
vekt på digitalisering av økonomien. 

Tredje kapittel tar for seg de juridiske og etiske rammene for 
innholdsmarkedsføring. Kapitlet har også et perspektiv på ytrings- 
frihet for kommersielle ytringer. Dette bidraget bygger på juridisk 
teori og metode, og starter med å undersøke hva markedsføring er 
i juridisk forstand fordi det ikke nødvendigvis er skarpe grenser 
omkring konseptet innholdsmarkedsføring. Hvorvidt en praksis 
er markedsføring i juridisk forstand, vil avgjøre om det er dette 

regelverket som teller i en gitt sak. Drøftingen om skjult markeds- 
føring er en vesentlig del av dette bidraget fordi dette også er en 
av de store diskusjonene om innholdsmarkedsføring. Prinsippet 
er jo at markedsføring skal fremstå som markedsføring, noe som 
også fremgår av internasjonale standarder. Det drøfter blant annet 
hva slags identifikasjon, synliggjøring og merking som skal til for at 
det ikke er skjult reklame. Videre kommer drøftingene inn på hva 
som kan være urimelig eller villedende markedsføring, noe som er 
viktig i og med usikkerheten om hvorvidt forbrukeren vet at han 
eller hun blir utsatt for reklame. En del av vurderingen her er også 
hva man kan forvente av en gjennomsnittlig forbruker. Kapitlet går 
også inn på de særlige bestemmelsene som gjelder markedsføring 
overfor barn som jo vokser opp i en tid hvor mediebruken er en så 
viktig del av deres liv. Et perspektiv er også ansvarsplassering hvis 
noen skal tas for brudd. Her er det jo mange aktører fra selger til 
reklameprodusent, til distributører som kan være både profesjo- 
nelle og amatører i sosiale medier, mfl. Kapitlet avsluttes med en 
gjennomgang av hvilke sanksjoner som kan brukes ved brudd mot 
regelverket. 

Fjerde kapittel undersøker konflikter som oppstår når innholds- 
markedsføring publiseres sammen med journalistikk. Da hand- 
ler det spesielt om den typen innholdsmarkedsføring som ligner 
på journalistikk. Det redegjøres også for hvorfor redaksjonelle 
medier velger en forretningsstrategi der de satser på innholdsmar- 
kedsføring. Bidraget har et medievitenskapelig grunnlag som tar 
utgangspunkt i journalistikken som samfunnsinstitusjon. Reklame 
som blandes med journalistikken, blir en ideologisk konflikt som 
er definerende for journalistikken og dens grenselinjer. Det rede- 
gjøres for denne ideologien og hvordan dette er formulert i pres- 
seetikken som er aktuell i møte med innholdsmarkedsføring. På 
bakgrunn av flere studier det siste året hos journalister, redaktører 
og lesere er det valgt ut fem konflikter som er drøftet nærmere. Den 

første handler om merking og virkemidler som skal til for å skape 
et klart skille mellom journalistikk og reklame, med flere eksem- 
pler fra senere tid hvor dette skillet ikke har vært åpenbart. Den 
andre tar for seg kommersielle elementer som tas inn i journalis- 
tiske tekster og bilder. Eksempler på dette kan være kommersielle 
lenker i redaksjonell tekst, lenker til nettbutikker i redaksjonelle 
bilder av produkter, og også sponsing og produktplassering i bytte 
mot synlighet som skal fungere som reklame. Den tredje undersø- 
ker om det oppstår dobbeltroller der journalister, redaktører eller 
frilansere også jobber med å lage reklame. Noen redaktører gjør 
«jobben» selv for å unngå å provosere journalister, mens frilansere 
jobber «vekselbruk» mellom redaksjonelt og kommersielt arbeid 
for å ha tilstrekkelig arbeid. Den fjerde handler om aktører som 
får med seg medier som partnere for ulike aktiviteter, og om det 
forkludrer mulighetene til å drive uavhengig journalistikk. Den 
femte er en variant av dette, men der partnerne har minst like gode 
idealer som pressen selv, slik som debatten om man kan kreve kri- 
tisk journalistikk omkring noe bestemt hvis man samarbeider om 
å lage (og markedsføre) en TV-aksjon eller lignende. Den overord- 
nede diskusjonen i kapitlet handler om nye former for kommersiell 
påvirkning av redaksjonelt innhold koblet til den gamle kjente pro- 
blemstillingen om tekstreklame. 

Femte og siste kapittel oppsummerer boken ved å presentere 
en studie av hvilken plass innholdsmarkedsføring har i det nor- 
ske medie- og markedskommunikasjonsbildet. Faglig er bidraget 
plassert i feltet med markedskommunikasjon. Her er litteratur på 
feltet undersøkt. Som felt graviterer innholdsmarkedsføring mot 
relasjonell utvikling av et forhold mellom aktørene i et marked, 
mer enn mot enkle kjøpsoppfordringer. Det bygger på en erkjen- 
nelse om at reklame og tradisjonell markedskommunikasjon kan 
bidra til å forstyrre og stresse målgrupper mer enn å informere 
dem. I kapitlet bidras det både med empiri om og utvikling av 

konseptet innholdsmarkedsføring. Studien har også undersøkt 
ulike praksisfelt for innholdsmarkedsføring. Der fremkommer 
det en stor bredde, helt fra tradisjonelle reklamemagasiner og 
over til akademiske institusjoner som bevisst bruker open access 
av forskningsresultater for å få til en større spredning av informa- 
sjonen som igjen gir dem god omtale og fungerer som markeds- 
føring. Det blir også beskrevet ulike praksisfelt som fungerer som 
case for ulike varianter av innholdsmarkedsføring. Blant annet 
om hvordan bokbransjen får bred omtale og mediedekning av nye 
bøker. Og videre om filmbransjen som arena for sponsing og pro- 
duktplassering. Et slikt felt er også samspillet mellom matindus- 
trien og matbloggerne. En overordnet hensikt med dette kapitlet 
er å beskrive de store linjene for praksisen slik vi ser den i Norge, 
slik at man kan bruke dette for å drøfte og plassere ulike tilfeller 
inn i dette store bildet. 

KAPITTEL 2 


Innholdsmarkedsføring 
og forretningsmodeller 


Arne Krokan’ 


This chapter outlines the transition from the traditional media sec- 
tor to a digital enterprise media sector. A starting point for the ana- 
lysis is how the cost structure of traditional media and the decline in 
advertising income, as well as circulation numbers, influence media 
organizations. New, disruptive technological advances are seen as 


possible future threats posed by the digital business models. 


Det er mange måter å betrakte de tradisjonelle massemediene på, 
og langt mellom ytterpunktene i børs- og katedraldimensjonen. 
I boken Manufacturing Consent: The Political Economy of the Mass 
Media (Herman og Chomsky, 1988) fremstiller forfatterne avisene 
som propagandamaskiner, der deres egentlige produkt er leserne 
som de selger til annonsørene. Avisenes oppgave er å samle et 
publikum som aviseierne kan selge «noe» til, vanligvis annonser 
som bidrar til å finansiere utgivelsen av avisen. Den senere tids 
utvikling har utvidet perspektivet på hva dette «noe» kan være, 
der ett eksempel er slankeprogrammer som VG selger gjennom sin 
Vektklubb, og andre typer innhold som både kan være utviklet og 


1 Arne Krokan er professor i «teknologi, kommunikasjon, organisasjon og ledelse» 
ved Institutt for sosiologi og statsvitenskap, NTNU. 

betalt av andre enn avisen selv. I prinsippet er det ikke så mange 
begrensninger for hva dette noe kan være, særlig dersom det er 
digitale tjenester det er snakk om. Det kan imidlertid ha noen ikke 
tilsiktede konsekvenser å endre innholdskomponentene i avisen, 
særlig hvis dette utfordrer publikums eller lesernes bilde av hva en 
avis egentlig er. 

En kan hevde at Herman og Chomskys fremstilling represente- 
rer et ekstremt perspektiv, og at avisenes viktigste oppgave er knyt- 
tet til deres samfunnsrolle som arenaer for kunnskapsspredning, 
meningsutveksling og samfunnsdebatt, og ikke minst dens kritiske 
rolle som samfunnsaktør, noe som gjør dem til viktige hjørnesteiner 
i utviklingen av et åpent og demokratisk samfunn. Dette har i alle 
fall vært en av de viktigste begrunnelsene for å opprette et omfat- 
tende pressestøtteregime, både i form av direkte subsidier og indi- 
rekte gjennom momsfritak. Om dette hadde vært avisenes eneste 
agenda, hadde vi antakelig ikke hatt diskusjonen om hvordan de 
skal finansieres, for enten ville de blitt finansiert av det offentlige 
fordi de skaper positive eksterne effekter, eller de ville blitt finansi- 
ert av leserne fordi disse faktisk ville lese og forholde seg til innhol- 
det. Nå finansieres de gjennom en slags hybridmodell der offentlig 
støtte, inntekter fra salg av avisene, inntekter fra annonsører og 
salg av ulike tilleggstjenester utgjør inntektssiden. Det er bruk av 
nye kommersielle innholdskomponenter som skaper utfordringer, 
særlig innhold som låner innholds- og designformater fra det opp- 
rinnelige redaksjonelle innholdet, slik innholdsmarkedsføring gjør. 

Avisene kan ses som et konglomerat eller en bundle av tjenester 
og innholdsjangre som gjør bruk av flere finansieringsmodeller. De 
tar betalt fra leserne gjennom abonnement og løssalg, de tar betalt 
av annonsørene for at disse skal kunne oppnå lesernes oppmerk- 
somhet, og de får betalt for de positive eksterne effektene fra det 
offentlige ved at de er fritatt for moms og ved at en del av dem også 
får en betydelig pressestøtte. 

Hva vil avisenes fremtidige konkurransesituasjon bli gitt den 
intensive utviklingen av nye disruptive teknologier, konkurransen 
fra sosiale medier og utviklingen av nye annonseformater som lig- 
ger stadig nærmere det redaksjonelle innholdet både i form, sjan- 
ger, kvalitet og grafisk design? Det er hva denne artikkelen drøfter 


nærmere. 


Forretningsmodeller og 
forretningsutvikling 


I situasjoner der ikke bare betalingsmodeller er i spill, slik som i 
deler av den digitale økonomien, men der nye disruptive tekno- 
logier og digitale tjenester uten tvil vil bidra til å endre mediesek- 
toren ytterligere, kan det være fornuftig å se utviklingen av nye 
forretningsmodeller i et mer overordnet perspektiv, slik økosystem 
og verdiskapingsperspektivet som ligger til grunn for Affuah og 
Tucchis (2002) analyse gjør, et perspektiv som bygger på Moores 
(1996) forståelse av forretningsmodeller som business ecosystems. 
Affuah og Tucchi forstår fenomenet forretningsmodell som «the 
method by which a firm builds and uses its resources to offer 
customers better value than its competitors and to make money 
doing so». 

Denne fremstillingen gir rom for analyse av en forretningsmes- 
sig kontekst, som nettopp er den Herman og Chomsky anskuelig- 
gjør i et videre perspektiv, der det å forstå ulike interessenters roller 
og forretningsprosesser er det sentrale. I et slikt bilde passer ana- 
lyser av innholdsmarkedsføring også inn, fordi det handler om å 
forstå hvordan nye aktører bidrar til å endre medienes tradisjonelle 
produkter, utfordrer konvensjoner og lovverk og skaper nye mulig- 
heter og utfordringer i jakten på inntekter som kan kompensere 
for opplagsnedgang og annonseinntekter som lekker til digitale 


medier. 

Da er det viktig å se nærmere på hvor nyskapende og omfattende 
disse endringene er, fordi de også kan forklare noe av den sterke 
interessen en ser for nye medieformater, blant annet i form av 
innholdsmarkedsføring. 


Avisenes økonomi 


Utfordringen med å forstå avisenes situasjon i det digitale nettsam- 
funnet er at en ikke bare må forholde seg til avisene, som en gang 
var de eneste massemediene som fantes, men også det som etter 
hvert er blitt avisenes alternativer. I nærmere 100 år var først radio 
og senere TV de eneste massemediene ved siden av avisene. Den 
gang krevdes det enorme investeringer å bygge ut en infrastruktur 
for massemedier, enten det var aviser, radio eller TV det var snakk 
om. Da TV 2 ble lansert i Norge, måtte det bygges et helt nytt riks- 
dekkende sendenettverk for at alle skulle få tilgang til kanalen. Om 
du ville starte en avis, måtte du ikke bare ha trykkeri, men også 
budtjeneste, et logistikksystem som førte innholdet fra redaksjo- 
nen ut til leserne i tillegg til alle ressurser som krevdes for å lage 
innholdet. 

Ifølge Bjørtuft (2005) kom halvparten av avisenes inntekter fra 
annonser i 2010, og om lag 43 prosent av totalinntektene fra salg. 
De dominerende avisene i de større byene fikk en noe større andel 
av inntektene fra annonser enn de mindre avisene. For lokalavisene 
var abonnementsinntektene de største. 

Om en ser på det totale kostnadsbildet for tradisjonell avispro- 
duksjon, fant Picard (2004, s. 116) at bare 7—10 prosent av drifts- 
kostnadene var knyttet til redaksjonell drift. Drift av maskiner stod 
for opp mot 15 prosent, avispapir i størrelsesorden 15-30 prosent, 
distribusjon inntil 10 prosent og administrasjon 8-12 prosent. Det 
betyr at det ble brukt forholdsvis lite penger på å skape innholdet, 
samt at størsteparten av kostnadene var relativt faste. For tyske Der 

Spiegel var for eksempel 78 prosent av totalkostnadene faste, ifølge 
Bjørtuft (2005). 

Med en stor del kostnader knyttet til mennesker og maskiner og 
en stor andel av inntekten hentet fra annonseinntekter er model- 
len i seg selv sårbar dersom rammebetingelsene for driften endres 
eller dersom avisenes samfunnsoppdrag oppfattes som endret. Og 
det er nettopp denne siden av modellen som er endret mest etter 
2010, da det nærmest har vært en kollaps i inntekter fra annon- 
ser, i tillegg til at avisenes opplag har sunket dramatisk. Aftenposten 
(morgenutgave) hadde i 2010 240.000 abonnenter, VGs daglige 
salg var på 233.000. I 2014 var de tilsvarende tallene 188.000 og 
138.000.” Det tilsvarer et fall på henholdsvis omtrent 20 og 40 pro- 
sent i løpet av fire år, hvilket må betegnes som dramatiske ned- 
ganger. Reklameinntektene for dagspressen samlet gikk ned fra 2 
milliarder til 1,2 milliarder kroner i samme periode, også det en 
dramatisk nedgang. 

Mens de samlede reklameinntektene for trykte massemedier i 
2014 var 1,5 milliarder kroner, var de samlede for «elektroniske 
medier», inkludert TV og radio, 6,2 milliarder kroner. Digitale 
mediers annonseinntekter økte kraftig i perioden, med størst 
økning i «internettannonsering», som økte til 2,4 milliarder: I til- 
legg kommer rubrikkannonser slik du finner på Finn, samt annon- 
ser gjennom Google og Facebook, som utgjør betydelige summer. 

Nesten alle trykte medier har opplevd dramatiske nedganger 
med både nedbemanninger, omorganiseringer og endrede forret- 
ningsmodeller som resultat. Overgangen fra industrisamfunnets 
publiseringsteknologier til det digitale nettsamfunnet har ikke gått 
smertefritt for mediesektoren, noe som gjør at jakten på inntekter 


2 Tall hentet fra medienorge, fakta om norske medier, lest 15.12.2015, lenke: http:// 
medienorge.uib.no/?cat=statistikk&page=avis&querylD=190 

3 Statistikk, lest 15.12.2015: http://www.medienorge.uib.no/statistikk/aspekt/okonomi/ 
170 

har tatt nye veier, som for eksempel å ta betalt for plassert innhold 
i den redaksjonelle konteksten. 


Annonsene endrer karakter 


Innholdsmarkedsføring er innhold som ser ut som om det er skapt 
av redaksjonen, men som er utviklet og betalt av annonsører. Slike 
annonseformer er utviklet fordi annonsører generelt ikke har til- 
lit hos leserne. Annonser skal selge varer og tjenester, mens det 
redaksjonelle innholdet skal være uavhengig av disse varene og 
dem som har kjøpt lesernes oppmerksomhet gjennom ulike for- 
mer for annonser. «Problemet» er at annonser som låner elementer 
fra redaksjonelt stoff, har stor effekt for annonsørene. En under- 
søkelse fra IPG Media Lab* der en brukte eye-tracking-utstyr for 
å studere hva brukerne så på en nettside, viste at de så på denne 
typen annonser 53 prosent oftere enn bannerannonser, og en 
tredel av brukerne sa at de ville dele slike annonser med venner 
og familie. Faktisk brukte leserne nesten like lang tid på å se på 
native-annonser på nettsidene som de brukte på å se på redaksjo- 
nelt innhold. Årsaken er at denne typen innholdsmarkedsføring 
var skapt av dyktige mediefolk, og hensikten med å betale for å få 
det plassert i en redaksjonell kontekst var at brukerne både med 
hensyn til dette innholdets form og kvalitet skulle være interessant 
for leserne. 

Bannerannonser virker ofte forstyrrende fordi de ikke er tilpas- 
set våre verdier, holdninger og livsstil, enn si den aktuelle situa- 
sjonen vi er i når vi leser noe på nett. Derfor bruker mange også 
spesielle filtre, som AdBlock’, for å hindre annonsevisning på 
skjermene. Searls (2015) går så langt som til å si at systemer for 


4 Lest 26.3.2015, lenke: http://www.sharethrough.com/downloads/Sharethrough- 
IPG-Research-OneSheeter.pdf 
5 Lest 26.3.2015, lenke: https://adblockplus.org/ 

annonseblokkering er «the end of Internet advertising as we've 
known it». Årsakene til at folk blokkerer annonsene er ikke bare 
at de virker forstyrrende, men også at leserne i stadig mindre grad 
stoler på innholdsleverandørene, for dagens digitale annonser er 
ofte ikke bare et bilde med tekst eller en film vist frem på skjer- 
men. De har også vært svært effektive overvåkingsteknologier. Web 
beacons‘ er «bilder», ofte bare på ett pixel som i praksis er usynlig 
og som er koblet til underliggende prosesser, der personer som ser 
på bildene eller åpner nettsider der disse «bildene» eller beacons 
er installert, blir kartlagt på ulike måter. Beacons kan kombineres 
med cookies, som er programmer som installeres på brukernes 
PC-er eller nettbrett og som kan lagre ulike typer data. Slik kan det 
samles inn betydelige mengder data som til sammen har som mål å 
gi annonsørene et bedre bilde, en mer utfyllende profil av dem som 
ser på sidene. Det er nettopp denne muligheten for å bli overvåket 
og fremfor alt frykt for at disse dataene vil bli solgt videre til andre 
aktører som ifølge en amerikansk undersøkelse er den viktigste 
årsaken til at så mange bruker annonseblokkere. 38 prosent av for- 
brukerne var bekymret for at selskaper som samler inn personlig 
informasjon, kan komme til å dele dette med andre.” Til sammen- 
ligning var bare 28 prosent bekymret for at de skulle bli overvåket 
av myndighetene, noe som indikerer at manglende tillit til mediene 
er en viktig årsak til at de tradisjonelle annonsesystemene kan være 
i ferd med å kollapse, og at innholdsmarkedsføring vokser. 

Innholdsannonsering slipper imidlertid forbi det meste av 
annonseblokkeringstjenester fordi det ikke har det samme forma- 
tet som de tradisjonelle annonsene har. 


6 Wikipedia har en grei forklaring på hva web beacons er og hvordan de fungerer, 
både teknisk og funksjonelt, lest 15.12.2015, lenke: https://en.wikipedia.org/wiki/ 
Web. beacon 

7 Tall hentet her, lest 15.12.2015, lenke: https://www.truste.com/resources/privacy- 
research/us-consumer-confidence-index-2015/ 

Uzerlig markedsføring 


Ett av problemene med innholdsmarkedsføring er, ifølge Tom 
Foremski (2014), at det er en uærlig annonseform: 


It makes the paid content look as if it were produced by an indepen- 
dent third party — the media site itself. It is because readers trust 
content produced by the publisher but they don't trust paid content. 
It's plainly dishonest. 


I en undersøkelse av Marvin (2014) oppga 90 prosent av amerikan- 
ske medier at de hadde planer om å innføre en eller annen form 
for innholdsmarkedsføring. Hvor viktige disse inntektskildene er, 
viser blant annet New York Times, som har et eget native adverti- 
sing program gjennom Paid Posts. Slike inntekter utgjorde omtrent 
10 prosent av annonseinntektene for avisen i 2014 (Sebastian 2015) 
og opp mot 20 prosent i 2015 (Puri 2016). 

En av utfordringene for medier og annonsører når det gjelder 
betalt eller sponset innhold, er at publikum har mindre tillit til 
slikt materiale enn de har til tradisjonelt redaksjonelt innhold, og 
at avisen ved å godta denne typen annonser også bidrar til å svekke 
deres generelle omdømme. Ifølge Lazauskas og Machian (2014) 
mente for eksempel 59 prosent av leserne at nyhetsmedier gene- 
relt mistet troverdighet dersom de publiserer denne typen spon- 
set innhold, og over halvparten av leserne oppgir at de ikke stoler 
på sponset innhold. Hele to av tre sa at de følte seg lurt dersom 
de oppdaget at en artikkel eller video var sponset av en merkevare 
(Rooseboom 2014). 

I Norge er det et ufravikelig krav at sponset innhold skal merkes 
på en måte som gjør at det ikke kan forveksles med vanlig redak- 
sjonelt innhold. Sponset innhold skal både merkes som annonse 
og gjøres grafisk forskjellig fra det redaksjonelle innholdet. I kam- 
pen om lesernes oppmerksomhet kan det imidlertid være fristende 
å redusere kravene til slik merking, slik selveste New York Times 

har gjort (Foremski 2014) ved å gjøre merkingen mindre grafisk 
fremtredende for at leserne ikke så lett skal legge merke til forskjel- 
lene mellom sponset og redaksjonelt innhold. Problemet med dette 
ser ut til å være at det også kan gå ut over tilliten til avisen selv 
dersom leserne betrakter dette innholdet som reklame og ikke som 
del av avisens redaksjonelle innhold. 


Aviser, nye konkurrenter 


Synkende annonseinntekter, synkende opplag og relativt stabile 
kostnader har ført til omfattende omstillinger, og det ser ikke ut 
som det finnes noen enkel måte å løse mediesektorens utfordrin- 
ger på. I første rekke har omstillingene bestått i å gjøre kostnads- 
messige tilpasninger, mens de i fremtiden i større grad må bestå 
i å utvikle bærekraftige forretningsmodeller, hvilket bruken av 
innholdsmarkedsføring er et bidrag til. I kampen om inntekter og 
oppmerksomhet har imidlertid de tradisjonelle mediene også fått 
en rekke nye konkurrenter. 

De teknologiske rammebetingelsene for mediesektoren er i stor 
grad endret gjennom ny teknologi og nye digitale tjenester. En av 
konsekvensene av denne utviklingen er at det er mulig for enhver 
å etablere egne publikasjoner med minimale kostnader, slik blog- 
gerne har gjort. Og mange av bloggerne har hatt eventyrlig suksess. 
Sophie Elise,’ kåret til årets blogger i 2015,” hadde for eksempel over 
250.000 lesere 14. desember 2015, en påvirkning som bidro til at 
hun ble kåret til mediesektorens mest innflytelsesrike kvinne i 2015 
av Medier24 (Michalsen, 2015), foran blant annet kulturministeren. 

Oppmerksomhet selger, noe som gjør at disse nye mediestjernene 
også har inntekter som gjør at de konkurrerer helt i medieelitens 


8 Lenke: http://sophieelise.blogg.no/ 
9 Lest 15.12.2015, lenke: http://www.seher.no/kjendis/sophie-elise-er-rets-blogger- 
83126 

toppklasse. Enkelte av dem får til og med 50.000 kroner for å gå på 
fest, noe som har fått ekspert på medier og journalistikk Gunnar 
Bodahl-Johansen til å ta et oppgjør med disse nye konkurrentene. 
Han mener at: «det er helt nødvendig å ta et oppgjør med dem 
som etterligner journalistikken og prøver å dra nytte av troverdig- 
heten journalistikken har, men samtidig opptrer på en måte som 
er helt stikk i strid med måten en journalist skal oppføre seg på» 
(Marthinussen og Suvatne, 2015). 

Bloggerne utfordrer medienes tradisjonelle oppmerksom- 
hetsmonopol, selvbilde og forretningsmessige drift ved at de tar 
oppmerksomhet og inntekter. De fleste av dem er unge kvinner. 
Ved juletider 2015 var første mann på Blogglisten på 14. plass, noe 
han ble kvalifisert til med over 12.000 daglige visninger. Første 
journalist var Gunnar Stavrum på 16. plass med et antall dag- 
lige lesere som overgikk opplaget for aviser som Sandefjords Blad, 
Dagen og en rekke andre både lokale, regionale og meningsbæ- 
rende aviser. 

Taperne i kampen om oppmerksomheten så langt har vært avi- 
sene, som i stadig økende grad tyr til samme oppskrift som enkelte 
bloggere, de tar betalt for innhold det er ment at leserne skal opp- 
fatte som deres eget redaksjonelle produkt. 


Bloggernes nye forretningsmodeller 


Blogging er eksempel på en aktivitet som har beveget seg fra 
jenterommenes rosablogger til tjenester som gjør bruk av en rekke 
forretningsmodeller. Oppmerksomhet skapt ved at fortrinnsvis 
unge jenters deling av hendelser og bilder fra egne liv konverteres 
stadig enklere til penger. Oppmerksomhet blir omsatt til penger 
gjennom en rekke mekanismer som er kjent gjennom the atten- 
tion economy (Davenport og Beck 2002, Goldhaber 1997). Først 
ute var direkte produktplassering i form av artikler bloggerne 

mottok gratis og som de skrev om. På blogg.no er det krav om at 
slikt materiale skal merkes'* på samme måte som i avisene. Dette 
er regulert i lov om markedsføring, og det føres tilsyn med praksis 
fra Forbrukerombudet. 

Bloggerne blir også i stadig større grad reklameobjekter for 
produserte kampanjer, slik Sophie Elise er i den iscenesatte serien 
for Lindex, der hun har fått rollen som ung mor med «lånt» barn 
(Hauger 2016). Dersom poenget for Lindex hadde vært å vise 
hvordan det er å være ung mor, kunne de ha brukt en virkelig 
mor i kampanjen, men fordi Sophie Elise drar oppmerksomhet og 
skaper en eventyrlig start på spredning i sosiale medier, får hun 
oppdraget. Og ifølge Kampanje har også selve produksjonen av 
kampanjen foregått på andre måter enn de tradisjonelle, ved at de 
ikke har brukt et reklamebyrå, men hennes egen markedspartner 
Starkom.™ Dette er et mediebyrå som er spesialisert på å lage digi- 
tale kampanjer der viral spredning gjennom sosiale medier er en 
av hovedingrediensene. Dette er eksempel på hvordan en ny form 
for innholdsmarkedsføring flytter form og arena fra avisenes tra- 
disjonelle domener til nye sosiale medier, nye aktører og nye sjan- 
gerformater. Konseptet liksom-mamma ble også brukt av DNB i en 
kampanje rettet mot ungdom. 

I USA har Kardashian-familien tatt bloggkonseptet et hakk 
videre ved at de har utviklet en rekke apper der leserne må betale 
for unikt og oppdatert innhold. De bruker bloggen som agn og 
appen som krok for å skape inntekter fra forbrukerne i tillegg til 
annonsørene. De tar med andre ord avisenes tradisjonelle forret- 
ningsmodeller i bruk der en kombinerer inntekter fra reklame med 
inntekter fra brukerne. Dette har fått NRK til å betegne familiemed- 
lemmene like mye som entreprenører som de er realitykjendiser 


10 Lenke: http://info.blogg.no/1426940059 om merking av reklame.html 
11 Lest 1.3.2016, lenke: http://www.starcom.no/ 

(Elnan 2016), fordi de får til det som avishusene ikke greier å få til: 
å tjene penger på innhold. 

Denne modellen adapteres av det norske selskapet United 
Influencers,'* som profilerer seg slik: «We provide brands a dedica- 
ted audience through people with a loyal and dedicated audience. 
We are an influencer marketing agency.» De bistar norske kjen- 
disbloggere i utvikling av tilsvarende betaltjenester, og forst ute er 
Sophie Elise og Caroline Berg Eriksen. Det som fungerer for glo- 
bale realitykjendiser, fungerer ogsa for norske bloggkjendiser, og 
det skaper utfordringer for den tradisjonelle mediesektoren, dels 
fordi de skaper nye innholdsformater gjennom appene og dels 
fordi hele infrastrukturen for publisering er vevd inn i de sosiale 
mediene der det skapes nettverkseffekter og pafolgende eksponen- 
tiell vekst gjennom å bruke Facebook, Twitter, Instagram og andre 
sosiale tjenester. 


Facebook gjør alle til kuratorer og sine 
egne «aviser» 


En ting er de nye digitale stjernene, enten det er bloggere eller 
YouTubere, slik som norske Sara Mozetic, som har ufattelige 1,7 
milloner abonnenter og nesten 150 milloner visninger på sitt 
SaraBeautyCorner, der hun profilerer seg som «just a regular girl 
who loves all girly related stuff». 

En annen aktør som tar oppmerksomhet og lesere, er Facebook. 
Fra sommeren 2015 har Facebook overtatt Googles rolle som vik- 
tigste henviser til redaksjonelt materiale i avisene (D‘ Onfro, 2015). 
Før søkte vi på Google for å finne noe interessant å lese, mens vi 
nå i økende grad får tilsendt lenker til spennende innhold fra våre 


12 Lest 1.3.2016, lenke: http://www.thomasmoen.com/unitedinfluencers 
13 Lest 15.12.2015, lenke: https://www.youtube.com/user/SaraBeautyCorner/about 

venner på Facebook. I boken Connected: The Surprising Power of 
Our Social Networks and How They Shape Our Lives. How Your 
Friends’ Friends’ Friends Affect Everything You Feel, Think, and Do 
skriver Christakis og Fowler (2011) om hvordan vi blir pavirket i 
tre ledd, av vare venner, deres venner og ett ledd til i nettverket. 
Hvordan sosiale medier pavirker var personlighet, var tilgang til 
ressurser og våre valg er også hovedtema i Per Morten Schiefloes 
(2015) bok Sosiale landskap og sosial kapital. Her finner du forkla- 
ringen på hvorfor Facebook med stor sannsynlighet kommer til å 
få en enda mer dominerende posisjon i mediesektoren, fordi de er 
de eneste digitale tjenesteleverandørene som faktisk vet hvem våre 
venner er, hvem våre venners venners er og hvem av dem vi sam- 
handler med og på hvilke måter. Og de har innebygde mekanismer 
som utnytter de sosiale medienes positive nettverksegenskaper. 
Med dette som bakteppe er det lett å se at de tradisjonelle medi- 
ene oppfatter Facebooks satsing på Instant Articles'* som en svært 
seriøs konkurrent og aktør. Det er tross alt ikke så mange aktø- 
rer som har over 1,5 milliarder brukere som samhandler gjennom 
plattformen slik Facebook har. Når Zuckerberg angir at Facebooks 
mål er «to build the perfect personalized newspaper for every 
person in the world» (Kim 2014), er det grunn til å åpne øynene. 
Allerede før denne satsingen på Instant Articles leste 30 prosent 
av amerikanerne nyheter hovedsakelig på Facebook. Halvparten av 
Facebook-brukerne har delt nyheter, og nesten like mange (46 pro- 
sent) har deltatt i diskusjoner som omhandler nyheter spredt gjen- 
nom Facebook," så plattformen er allerede solid etablert som en 
viktig aktør i nyhetsbildet. Det nye med Instant Articles er at medie- 
hus som New York Times, Washington Post, Nathional Geographic, 


14 Lenke: https://instantarticles.fb.com/ 

15 Tall fra PewResearchCenter som viser hvordan sosiale medier endrer 
nyhetssektoren, lest 15.12.2015, lenke: http://www.pewresearch.org/fact-tank/ 
2014/09/24/how-social-media-is-reshaping-news/ 

BBC News, The Guardian, Huffington Post og en rekke andre aktører 
publiserer innholdet rett pa Facebooks app og ikke pa sine egne 
portaler. De som publiserer artikkelen, må følge de begrensningene 
som Facebook setter med hensyn til annonser og grafisk format, 
for Facebook ønsker å kontrollere brukeropplevelsen og begrense 
annonsevisninger fordi annonser tradisjonelt oppfattes som for- 
styrrende og bidrar til å redusere leser-/seeropplevelsen dersom 
det blir for mange av dem eller de blir for påtrengende i formatet.'* 

I Instant Articles kan bidragsyterne enten plassere sine egne 
annonser eller de kan bruke Facebooks Audience Network,” som 
er Facebooks system for å håndtere annonser på mobile medier. 
Audience Network gjenkjenner alle brukerne i nettverket og skred- 
dersyr annonser basert på informasjon som finnes om dem i den 
sosiale grafen, der vår profil, våre historiske data, informasjon om 
utdanning og arbeidsgivere, hva vi har handlet, hvor vi har vært, 
hvem vi samhandler mye eller lite med, hvem vi står nære og så 
videre er bestemmende for hva slags annonse vi blir eksponert for.'* 

Med kjennskap til hvordan disse systemene fungerer, er det inn- 
lysende at leserne i det lange løp vil finne mer tilpassede annonser 
gjennom Facebooks eget annonsesystem enn gjennom annonsø- 
renes egne systemer, fordi det bygger på inngående kjennskap til 
hvordan ressurser spres i sosiale nettverk, og ikke minst faktiske 
data om hvordan mennesker forholder seg til hverandre i sitt eget 
sosiale nettverk. Slike data er det bare Facebook som har, og det 
vil være vanskelig for mediesektoren selv å bygge sosiale tjenester 
som kan konkurrere med dem, fordi det er begrenset hvor mange 


16 Her er en oversikt over hvordan det fungerer i praksis, lest 15.12.2015, lenke: 
https://developers.facebook.com/docs/instant-articles/quickstart 

17 Lest 15.12.2015, lenke: https://developers.facebook.com/docs/audience-network/ 
getting-started 

18 Her finner du en enkel innføring i hvordan Audience Network virker i praksis, 
lest 15.12.2015, lenke: http://techcrunch.com/2014/04/25/facebook-audience- 
network/ 


66 


INNHOLDSMARKEDSFØRING OG FORRETNINGSMODELLER 


systemer vi kan være del av og ikke minst aktive brukere i. Det er 
nettverksøkonomiens prinsipp om at «the winner takes it all», også 
kjent som Matteusprinsippet eller prinsippet om selvforsterkende 
vekst (Krokan 2013, 2015), som skaper denne effekten. 

I tillegg til at Facebook antakelig ender opp med 30 prosent av 
annonsekronene, vil høyst sannsynlig deres praksis med hensyn til 
innhold som noen kan oppfatte som støtende, bli implementert i 
Instant Articles. Dette innebærer at artikler som ville kunne være 
trykt i omtrent alle norske aviser om for eksempel amming, illus- 
trert av en ammende kvinne, vil bli sensurert av Facebook. Det blir 
dermed ikke norsk kultur og norsk publiseringstradisjon, men en 
mer bluferdig variant som styrer hva som oppfattes som gangbart 
innhold. Redaktørplakaten byttes ut med en ny global norm for hva 
slags innhold som kan publiseres, hvilket vil innebære at noe av 
det materialet vi er vant til å finne i norske aviser, blir borte, mens 
det åpnes for at innhold som er betalt av kommersielle aktører, kan 
publiseres direkte på nett. 

Dette siste viste Facebook da de fra april 2016 gjorde det mulig 
for alle å publisere direkte i Instant Articles (Roberts 2016). Da ble 
det mulig for kommersielle aktører å publisere sitt egenproduserte 
innhold uten å måtte forholde seg til redaktørplakater og norske 
lover, noe som skaper helt nye utfordringer for de tradisjonelle 
mediene og deres forretningsmodeller. Når stadig flere mediebru- 
kere dropper avisenes egne portaler (Omdahl 2016), og bruker 
nyhetsstrømmen i Facebook som innfallsvinkel til stoffet de leser 
(Klausen 2015), skaper dette ytterligere problemer for de tradisjo- 
nelle avisenes nettsatsinger gjennom egne portaler og med egne 
betalingsløsninger. Denne utviklingen kan bety at lesere dropper 
artikler som er bak avisenes betalingsmurer, og at annonsørene i 
stedet for å publisere i innholdsmarkedsforings-formatet i de tradi- 
sjonelle avisene går direkte til Facebook, der de vil nå lesere direkte 
uten å gå veien om avisenes redaksjonelle tjenester. Slik forskyves 

makt og finansielle ressurser fra avisene til innholdsprodusentene, 
noe som kan bidra til å bygge en helt ny struktur i mediesektoren, 
en struktur der en ny type innholdsprodusenter lager artikler som 
gjør bruk av alle journalistikkens tradisjonelle virkemidler. I stedet 
for at dette materialet publiseres gjennom avisenes tradisjonelle 
verdikjeder, går det rett ut i de sosiale mediene og deles viralt gjen- 
nom Facebook, Twitter, LinkedIn og andre sosiale tjenester. 

En slik utvikling åpner også for at de beste kommentatorene og skri- 
bentene ikke trenger avisene som arbeidsplass, fordi de selv kan publi- 
sere direkte på Instant Articles. Dermed risikerer en å få en forskyvning 
i merkevarekjennskap bort fra avisene og over mot skribentene. 

En ny bok av Jo Nesbø assosieres sjelden med forlaget, mens en 
artikkel i Dagens Næringslivs magasin assosieres med avisen. For 
forfattere bygges merkevareidentitet om eget navn, mens det for 
journalister har vært knyttet til avisen, noe som kan komme til å 
endres etter hvert som Facebook virkeliggjør visjonen om å bygge 
den perfekte personifiserte avis for alle personer i hele verden. 

Nye former for innholdsmarkedsføring bidrar til å endre den 
tradisjonelle mediesektorens forretningsmodeller fordi de sosiale 
mediene bygger nye nettverksbaserte publiseringsarenaer der avi- 
senes redaksjonelle pakke erstattes av algoritmenes valg av artikler 
vi presenteres for. 

Gjennom Instant Articles opptrer Facebook ikke bare som 
publisist, men også som kurator, en relativt ny og lite analysert rolle 
i medieverdenen. 


Kuratorene får økt betydning"? 


Kuratorrollen har mediesektoren lånt fra museene, der de har arbei- 


det med å sette sammen utstillinger slik at de får en enhetlig profil. 


19 Dette avsnittet er hentet fra min bok Det friksjonsfrie samfunn. 

Denne profilen kan bygge på ulike dimensjoner som tematikk, 
kunstnerisk formspråk, historisk periode eller andre måter å klas- 
sifisere innholdet på. 

Mens museenes kuratorer skaper fysiske utstillinger, har de digi- 
tale kuratorene mer spillerom. De kan gjøre alle typer digitale res- 
surser tilgjengelig globalt, bare de er gode eller interessante nok. 

En av dem som ser muligheter i kuratortjenester, er The Times, 
som har etablert en kuratert tjeneste kalt The Snug.*° The Snug er en 
tjeneste rettet mot millennials, det vil si unge mennesker. Hensikten 
er å gjøre innhold tilgjengelig digitalt fra ulike kilder i et attraktivt 
designformat. Gjennom denne tjenesten blir artikler fra The Times’ 
magasiner, slik som InStyle, People og Sports Illustrated, redesig- 
net og satt inn i en ny kontekst, med Ikea som eksklusiv sponsor 
(Sebastian, 2015). Målet er å lage en tjeneste som er attraktiv for 
unge mennesker som er opptatt av design og «gjør-det-selv-pro- 
sjekter», og å finne en alternativ måte å betjene kundesegmenter 
på som ikke naturlig vil kjøpe magasiner eller abonnere på digitale 
tjenester. Formatet ligner på Buzzfeed, et format som tidligere har 
vist seg å ha appell til yngre brukergrupper. 

The Snug er bygd på en plattform som heter Rebelmouse.”' Dette 
er en plattform som gjør det enkelt å publisere innhold og dele det 
gjennom sosiale medier, en plattform som skaper nettverkseffekter 
ved at den får brukerne til å dele innhold gjennom ulike sosiale 
medieplattformer. Gjennom sinnrike analyser vet de nøyaktig hva 
leserne bruker tid på, hva som spres raskest og på hvilke måter i 
ulike sosiale medier, samt hvordan de kan gripe inn og forsterke 
effekter gjennom for eksempel å knytte annonser eller nytt innhold 
til dette stoffet. Rebelmouse er en av flere plattformer som er til- 
gjengelig for kuratorer, først og fremst for de profesjonelle. 


20 Lest 26.3.2015, lenke: https://www.thesnug.com/ 
21 Lest 26.3.2015, lenke: https://www.rebelmouse.com/ 

Utviklingen av kuratortjenester har også bidratt til at nye 
tjenester av typen Scoop og Paper.li. Scoop” er enkle å bruke og 
effektfulle i bruk. Finn noe du vil dele, noe som du tror ditt nett- 
verk er opptatt av. Skriv en ingress som forteller hvorfor dine lesere 
bør bruke tid på akkurat denne ressursen, og bestem hvilke kanaler 
du vil dele gjennom. Ved å bruke Scoop kan hvem som helst opptre 
som kurator på de fag- eller interessefeltene de måtte ønske. 

Scoop er en kuratorplattform som også plugger inn i tjenester 
fra andre leverandører, slik som MailChimp (Mandell, 2013). Det 
gjør at innholdet i den kuraterte tjenesten kan leveres gjennom 
ulike kanaler, for eksempel gjennom e-post, som er MailChimps 
arbeidsområde. På den måten kan alle lage profesjonelt utseende 
nyhetsbrev gjennom en kombinasjon av ulike tjenester som spiller 
sammen. 

Scoop kan også ses som en reaksjon mot algoritmiske kurator- 
tjenester slik Facebook gjør bruk av, fordi det er mennesker som 
velger innholdet og ikke algoritmene. Selv om du publiserer noe på 
Facebook, kan du ikke være sikker på at dine venner ser det, fordi 
algoritmene til syvende og sist bestemmer hva dine venner faktisk 
får se. På Scoop vil det du publiserer, alltid være synlig, fordi det er 
din egen, eksklusive kanal til dine lesere. 

En annen tjeneste som også skaper en eksklusiv kanal, virker 
motsatt vei. Da er det ikke jeg som publiserer noe, men mine ven- 
ner som publiserer og deler. Gjennom Paper.li* kan jeg se hva de 
deler, fordi denne tjenesten blant annet henter lenkene fra Twitter- 
meldinger som blir sendt av personer jeg følger. Dersom noen av 
dem sender lenker til samme ressurs, vil kuratortjenesten anta at 
dette er en viktig ressurs, og ta den inn i den daglige oversikten 
den sender meg. Gjennom Paper.li kan en samle, publisere og dele 
innhold automatisk uten at det er rent algoritmestyrt, fordi den er 


22 Lest 26.3.2015, lenke: http://www.scoop.it/ 
23 Du kan se min paper.li her, lenke: http://paper.li/arnek 

avhengig av hva de jeg følger gjennom sosiale medier, ønsker å dele 
med meg. Algoritmene utvider imidlertid funksjonaliteten ved at de 
også finner materiale som ligner på det som er delt på andre måter. 
Netvibes” er en annen medietjeneste som gir meg et personlig 
dashboard der innhold fra kilder jeg selv har definert gjennom å 
bruke rss eller andre feed-teknologier, blir hentet automatisk hver 
gang det er en endring på nettstedet jeg overvåker. På den måten 
slipper jeg å surfe på nett og lete etter nytt og interessant innhold. 
Det kommer til meg automatisk i det øyeblikket det blir publisert. 
Gjennom Netvibes kan jeg lese teknologidelen av New York 
Times, jeg kan abonnere på annonser for Porsche 1980-modell i San 
Francisco-området gjennom Craigslist eller ting jeg måtte ønske å 
kjøpe gjennom Finn i Østfold. Jeg kan få værmeldinger, e-posten 
min fra Google-mail eller i prinsippet hva det måtte være, så lenge 
det er publisert på nett med mulighet for å bruke rss. Netvibes ska- 
per et dashboard som gjør at jeg får alt innhold jeg har definert som 
viktig for meg, presentert automatisk på en eller noen få nettsider. 
Når vi tar i bruk slike tjenester, endres også kommunikasjons- 
modellene for mediesektoren, fordi jeg går fra å oppsøke kildene, 
medienes egne portaler eller nettsider, til å få de enkelte artiklene 
eller det som måtte være de konsumerbare enhetene, sendt direkte 
til meg gjennom automatiserte kuratortjenester eller gjennom 
kuratorer som opptrer som portvoktere og sender min oppmerk- 
somhet til utvalgte artikler. Vi går fra «push», der avsender bestem- 
mer hva mottakerne skal få, som i avisene, til «pull», der det er 
mottaker som bestemmer hva hun vil ha fra hvem, og når. 
Kuratortjenestene tar oppgaver fra mediehusene og skaper nye 
konkurrenter for de tradisjonelle aktørene i mediesektoren, fordi 
innhold produsert i andre kontekster blir gjenbrukt på stadig nye 


områder. 


24 Lest 26.3.2015, lenke: http://www.netvibes.com/en 

Et av mediehusene i Norge som hadde fokus på denne delen 
av virksomheten våren 2015, var Egmont, som både nedbeman- 
net og omorganiserte flere av magasinredaksjonene. Et stort antall 
journalister ble overflødige og en stor del av de gjenværende out- 
sourcet og erstattet av frilansere (Hauger, 2015). De ansvarlige for 
nedbemanningen stilte spørsmål ved hva selve kjernevirksomheten 
til forlaget var, om innholdsproduksjon virkelig har vært kjernen i 
det de drev med. Det bildet som ifølge ledelsen av omstillingspro- 
grammet viser en mest mulig fremtidsrettet måte å tenke på, er å 
tenke på magasinene som kuratorer. Da ser en at en trenger større 
fleksibilitet i måten å jobbe på enn en har hatt i den tradisjonelle 
virksomheten. Drift av en redaksjon blir ikke lenger den viktigste 
oppgaven for redaktørene, men å forstå målgruppen, vite hvordan 
målgruppen endrer preferanser og hvordan de utvikler seg, samt 
å kunne endre produktet slik at det matcher endrede behov. En 
nettverksmodell med tilgang til et stort spekter av innhold er mer 
funksjonelt enn hva den gamle verdikjedemodellen var. 

Dette var begrunnelsene de ga for de omfattende endringene de 
gjennomførte. De skulle ikke lenger være bare innholdsprodusen- 
ter, men kuratorer, noe som rent organisatorisk innebar at de over- 
førte journalistene til et eget selskap der de måtte konkurrere med 
eksterne leverandører om spalteplass i magasiner som Det Nye, 
Hjemmet og Vi Menn. De var ikke lenger journalister i ett magasin, 
men skulle levere innhold til flere magasiner i konkurranse med 
eksterne leverandører i en nettverksmodell. 

Kuratorene finnes i alle tapninger. Noen er pasjonerte fagfolk, 
noen er faglig ledende innenfor sine felt globalt,” noen er kunst- 
nere, noen er bare mer enn normalt interessert og har mye kunn- 
skap om et tema, og noen har en brennende lyst til å påvirke andre. 


25 Robin Good regnes som kuratorenes kurator, den ledende på å forstå og analysere 
denne utviklingen videre. Du finner mer om han her, lest 30.3.2015, lenke: http:// 
www.masternewmedia.org/ 

Utfordringen for mediene er at kuratorene stjeler oppmerksom- 
het dersom de har godt innhold, og oppmerksomhet er koblet til 
penger. Dermed representerer kuratorene en trussel mot mediesel- 
skapenes forretningsmodell, en trussel som blir aktualisert også 
gjennom at det kommer helt nye aktører på scenen. 


Den nye digitale konkurransesituasjonen 


Publiseringsteknologier som blogger og YouTube har skapt nye stjer- 
ner i det offentlige rom, personer som får betydelig oppmerksomhet, 
som opptrer på siden av det tradisjonelle mediemarkedet, og som 
omsetter oppmerksomhet i penger gjennom annonsevisninger, salg 
av tilleggstjenester og som betalte blogginnlegg. Dette er innovatører 
som har skapt nye og hybride medieformater, som setter nye temaer 
i søkelyset og som arbeider på andre måter, med andre arbeidspro- 
sesser og andre kompetanser enn det de tradisjonelle mediene gjør. 

Konsekvensen er at de tar oppmerksomhet og inntekter fra de 
tradisjonelle mediene. 

I tillegg bygger Facebook en alternativ publiseringstjeneste gjen- 
nom Instant Articles, der innholdet vil tilpasses dynamisk til hver 
og en av oss, basert på hva vi selv er interessert i, hva våre venner er 
interessert i, våre historier og ikke minst hva vi er opptatt av i den 
daglige konteksten. 

En tredje trussel mot medienes tradisjonelle inntektsmodell er 
bygd inn i Apples mobile operativsystem (Perez, 2015), som legger 
til rette for omfattende annonse- eller innholdsblokkering. Siden 
stadig mer av nyhetskonsumet skjer gjennom mobile medier som 
iPhone, iPad og Android-baserte enheter, representerer slik funk- 
sjonalitet som en nå finner i iOS 9, en ny trussel mot de tradisjo- 
nelle medienes forretningsmodeller. 

Hvis de ikke kan ta betalt for innholdet og ikke tjene penger 
gjennom egne annonsesystemer, krever det et helt annet tenkesett 

enn det sektoren har utvist så langt for å opprettholde det tradisjo- 
nelle mediemangfoldet. 

En fjerde utfordring for medienes tradisjonelle hegemoni og 
forretningsmodeller er kuratorene, disse personene som gjerne er 
eksperter på sine områder og som gjør bruk av enkle tjenester for 
å henvise oppmerksomhet om bestemte artikler/filmer til sin egen 
målgruppe. Slik fungerer også Twitter, som svært mange bruker for 
å henlede andre personers oppmerksomhet mot ønskede ressurser 
som er tilgjengelig på nett. 

Mediebransjens kuratorer arrangerer innhold skapt av andre i 
en ny faglig eller målgruppeorientert kontekst. Dette kan de gjøre 
fordi innholdet i de tradisjonelle mediene blir debundlet, det blir 
trukket ut av den opprinnelige konteksten, som var den redigerte 
avisen, og satt inn i en ny kontekst av nye og andre aktører enn de 
tradisjonelle. På sett og vis viker redaktørene plass for kuratorene, 
noe som skaper ytterligere utfordringer for mediene, fordi kura- 
torene dermed overtar redaktørenes definisjonsmakt, makten til å 
sette et tema på agendaen gjennom å synliggjøre det i en egendefi- 
nert kontekst. 

Kampen om definisjonsmakten ble spisset til høsten 2015, 
da direktør i Innovasjon Norge Anita Krohn Traaseth mente seg 
utsatt for en svertekampanje og publiserte et oppgjør med denne 
på sin egen blogg (Traaseth, 2015). Redaktør i Aftenposten Harald 
Stanghelle tok voldsomt til motmæle og kalte innlegget «et helt lite 
lærestykke i hvordan offentlig kritikk møtes av vår tids moderne 
maktmennesker» (Stanghelle 2015). Han kalte det et «triks» å bruke 
sin egen blogg for å svare kritikere i stedet for å overlate hele for- 
midlingsjobben til mediene. Stanghelle var opptatt av hvordan defi- 
nisjonsmakt flyttes fra den kritiske journalisten til det han kaller 
den lukkede direktør. Noe mer feil enn dette siste er det vanskelig å 
ta, for er det noen som har kjørt linjen «full åpenhet», er det Krohn 


Traaseth, om enn ikke på de dominerende makthavernes premisser. 

Stanghelle er selv åpen for at hans innspill kan bli tolket som 
«sutring fra gammeldagse mediefolk som tviholder på sine privile- 
gier for å definere virkeligheten». Han mener at de som tolker det 
slik, ikke forstår samfunnskontrakten som ligger i forholdet mel- 
lom uavhengige medier og all annen samfunnsmakt. 

Polemikken viser at alvoret rundt medienes rolle, spesielt den 
kritiske journalistikken samt makten til å beskrive og definere 
hvilke temaer som skal underlegges nærmere kritiske analyser, har 
nådd redaktørbordene. 

Det styrker ikke avisenes image at de samtidig lefler med forhol- 
det mellom den kritiske og uavhengige journalistikken og bruken 
av betalt markedsføring på de samme sidene. 


Mediebransjens produkter debundles 


En av utfordringene for mediesektorens forretningsmodeller er at 
selve grensesnittet deres mot forbrukerne endres i overgangen fra 
papir til skjerm. Papiravisen er en samling av innholdselementer, 
dels hentet fra internasjonale nyhetsnettverk, dels skapt av avi- 
sens egne journalister og fotografer og dels skapt av leserne. I til- 
legg var avisene samlinger av tematisk forskjellig stoff, fra nyheter, 
kommentarer, feature, meningsbærende innhold og diskusjoner 
som omfattet ulike samfunnsområder og arenaer som politikk, 
sport, helse og mer avgrensede temaområder som bil, båt, reise og 
lignende. 

Det var redaktørens mål å treffe leserne på en måte som gjorde 
at de opplevde denne samlingen som nyttig, interessant og viktig 
i det daglige liv. En av medienes største utfordringer oppstod da 
det ble mulig å publisere og konsumere deler av dette stoffet uten- 
for den tradisjonelle aviskonteksten, hvilket skjedde med fremvek- 
sten av Internett og nettaviser. Fra det øyeblikket en kunne lese en 
enkelt artikkel på nettet, da en kunne adressere en enkelt artikkel 

direkte og dele lenken til denne med andre interessenter, startet 
devalueringen av avisenes tradisjonelle forretningsmodeller. 

Løsningen for mange av avisene ble å etablere betalingsmurer, 
og forsøke å selge den samme samlingen av stoff som tidligere 
til dem som ville betale på nett. Dette ble en modell som skapte 
flere utfordringer. Den første er at mye av innholdet i avisene er å 
betrakte som commodities. Det vil si at det ikke spiller noen rolle 
hvor du leser det eller hvem som har lagd det. Mye av nyhetsstof- 
fet er av denne typen. Når regjeringen sender ut pressemeldinger 
om endringer, spiller det stort sett ingen rolle om du leser dette i 
Dagbladet eller VG eller en annen avis. Det er eventuelt kommen- 
tarene som skiller dem og som er det unike stoffet. 

Når avisene i økende grad også henter innhold fra eksterne kil- 
der som nyhetsnettverk, bloggere, bilder fra Instagram og andre 
sosiale medier, er dette med på å undergrave eksklusiviteten. 
Ett eksempel på dette finner en i medieprofessor Robert Picards 
(2009) lille analyse av Boston Globe, avisen fra hans hjemsted. Om 
en tok bort alle annonsene, som utgjorde en betydelig mengde, 
og bare så på det redaksjonelle innholdet, var det heller ikke 
«pretty», som han uttrykte det. Halvparten av det som skulle være 
redaksjonelt innhold, hadde han tidligere sett på Yahoo News, 
New York Times og andre avisers nettsteder, og en stor andel av 
det lokale stoffet var tidligere publisert på nettsteder som Boston. 
com før det kom i avisen. Det ble med andre ord mer og mer 
commodity-stoff eller innhold som var publisert gjennom andre 
medier tidligere. 

Når varer og tjenester blir til commodities, blir prisen på dem 
presset mot grensekostnaden dersom de ytes i frie markeder med 
konkurranse (Krokan, 2010, 2013). Det betyr at prisen blir nesten 
hva det koster å lage en enhet til, å klippe en kunde til for frisø- 
ren, å fly en passasjer til i flyet eller å koble en person til på det 
digitale nettverket. Digitale tjenester har grensekostnader som er 

null eller svært nært null, hvilket betyr at de blir gratis dersom de 
blir commodities. Derfor er bloggtjenester gratis, lagring av bilder 
og data på nett er gratis, tilgang til trådløse nettverk er gratis, og 
etter at Telenors og Netcoms monopol på SMS ble opphevet fordi 
denne funksjonaliteten ble bygd inn i Facebook, ikke minst gjen- 
nom WhatsApp, så er alt dette blitt gratis tilgjengelig. Digitale com- 
modities blir gratis. 

Når en da vet at mye av avisenes innhold er commodity-stoff, 
er det lite smart av avisene å forsøke å selge dette eller stenge det 
inne bak betalingsmurer. I slike åpne nettverk er det eneste en kan 
ta betalt for, unikt materiale som ikke er gratis tilgjengelig andre 
steder. 

Når Facebooks Instant Articles henter innhold fra renommerte 
leverandører, er det ikke commodity-stoffet de henter, men det 
unike innholdet, noe av det beste innholdet en finner på nett hentet 
fra de beste aktørene. Debundlingen og påfølgende rekontekstua- 
lisering, innhold satt i ny kontekst styrt av en annen aktør enn den 
som skapte innholdet, er i ferd med å bli dominerende arbeids- 
prosesser i åpne nettverksbaserte tjenester, en ny infrastruktur for 
mediene. 

Rubrikkannonsene er allerede flyttet ut av avisene, overtatt av 
Finn i Norge og aktører som Craigslist og eBay på den globale are- 
naen, også de med stadig tøffere konkurranse fra Facebook og 
grupper som «Kjøp og salg på Lillehammer» eller «Birøkt kjøp og 
salg» for de spesielt interesserte. Igjen et eksempel på hvordan tje- 
nester blir debundlet og satt inn i nye kontekster der annonsene 
knyttes sterkere til geografiske nedslagsfelt og mer avgrensede 
interesser. Resultatet er uansett at de fjernes fra de tradisjonelle 
avisenes domene og legger økt press på alternativ inntjening etter 
som også merkevareannonsering, stillingsannonser, hus til salgs 
og andre sjangere forsvinner fra de tradisjonelle arenaene. Det er i 


dette bildet innholdsmarkedsføring også må forstås. 

Nye algoritmer og kunstig intelligens 
skaper økt kompleksitet 


Mediebransjen står overfor enda en utfordring som vil skape 
press på forretningsmodellene. Dette presset kommer fra 
algoritmene, fra systemer bygd på kunstig intelligens, maskin- 
læring og tilgang til enorme datamengder, analysekraft og raske 
nettverk. 

Associated Press utga allerede våren 2015 over 3000 pressemel- 
dinger i kvartalet skrevet av algoritmer, ti ganger så mange som de 
utga den gang slike meldinger ble skrevet av journalister. Slik tek- 
nologi blir spesielt brukt til å lage rapporter om bedrifters finansi- 
elle utvikling, men også til rapporter om jordskjelv, sportsreferater 
og andre typer hendelsesforløp (Zendek, 2015). 

Ifølge New York Times er «a schocking amount of what were 
reading (is) created not by humans, but by computer algorithms» 
(Podolny 2015). 

En interessant studie gjennomført av Christer Clerwall (2015) 
viste at mennesker som leste tekster skrevet av virkelige jour- 
nalister og robotjournalister, ikke greide å skille mellom dem. 
Forsøkspersonene ble bedt om å vurdere et utvalg artikler ut 
fra kredibilitet, om de likte artikkelen, artikkelens kvalitet med 
hensyn på om den var viktig, interessant, velskrevet og så videre 
og «representativitet». Dette siste ble beskrevet som en oppsum- 
merende vurdering av om artikkelen er representativ for en type 
nyheter. 

På spørsmål om de trodde artiklene var skrevet av software eller 
av en journalist, var det en stor andel av forsøkspersonene som 
mente at artiklene skrevet av software, faktisk var skrevet av jour- 
nalister. Det var også en liten overvekt som mente at artiklene skre- 


vet av journalister, var skrevet av software. 

New York Times lagde en quiz der en kunne lese utdrag av tek- 
ster for så å bestemme om disse tekstene var skrevet av journalister 
eller roboter.** En av tekstene ser slik ut: 


When I in dreams behold thy fairest shade 
Whose shade in dreams doth wake the sleeping morn 
The daytime shadow of my love betrayd 


Lends hideous night to dreaming's faded form. 


Er dette skrevet av Shakespeare eller av en roboforfatter? 

Gjennomgående finner en at mennesker stort sett ikke greier å 
skille mellom tekster generert av algoritmer og tekster skrevet av 
journalister. Om vi antar at algoritmene som genererer tekstene 
også blir stadig bedre, skaper dette også et alvorlig problem for 
mediene. Det betyr at mer og mer av innholdet blir commodity- 
stoff, at kostnaden ved å generere disse tekstene blir stadig lavere, 
og at grensekostnaden i det lange løp går mot null, fordi også selve 
teknologiene bak blir commodity-tjenester. 

Hvilken innvirkning vil dette ha for avisenes forretningsmodeller? 

I tillegg til at algoritmene lager stadig bedre tekster, bidrar tek- 
nologi også til å gjøre det enklere for journalister og andre tekst- 
skapere å skape gode og riktige tekster. Ved Cornell har Armodei 
mfl. (2015) utviklet en «deep speech»-algoritme som transkriberer 
tale til tekst på en måte som fungerer like godt på mandarin som 
på engelsk. Dette innebærer at en ikke trenger å ha et stort produk- 
sjonsapparat for å generere tekster, men et digitalt støtteapparat for 
journalistene, som med slik hjelp kan øke produktiviteten samtidig 
som den språklige kvaliteten også øker. 

Hva vil slik teknologi bety for medienes produksjonsprosesser? 


26 Lest 16.12.2015, lenke: http://www.nytimes.com/interactive/2015/03/08/opinion/ 
sunday/algorithm-human-quiz.html 

Teknologien gir også mediebransjen andre muligheter knyttet 
til bildegjenkjenning. Kinesiske forskere (Lu og Tang, 2014) har 
utviklet en algoritme som gjenkjenner personer på bilder med 
større suksess enn hva mennesker har når de utfører de samme 
oppgavene. Forsøkspersonene ble gitt i oppgave å avgjøre om to 
forskjellige bilder var av samme person eller ikke. Bildematerialet 
bestod av over 13.000 bilder av over 6000 «public figures» hen- 
tet fra Internett. Algoritmen greide å identifisere korrekt per- 
son i 98,5 prosent av tilfellene, mens mennesker greide det i 
97,5 prosent. 

Dette er teknologi som kommer til å bli tatt i bruk i passkontrol- 
ler, identitetstjenester og ikke minst i journalistisk sammenheng, 
fordi den gjør det mulig å finne nesten alle bilder av en person på 
nett, selv uten at disse bildene er tagget med personens navn eller 
at navnet er oppgitt i bildets kontekst. 

Kombinert med algoritmer som skriver tekst, kan jo slik tekno- 
logi åpne for interessante og nye sjangere i mediene. 

Bilde- og talegjenkjenning er nå «child's play» for de mest avan- 
serte algoritmene, men å forstå historier som andre har skrevet, er 
mye vanskeligere. Ifølge en artikkel i MIT Technology Review” er 
dette imidlertid under endring. I «Book2Movie: Aligning Video sce- 
nes with Book chapters» (Tapaswi mfl., 2015) viser forskere hvordan 
det er mulig å kartlegge forbindelsen mellom handlingen i en film 
og den tilsvarende teksten i boken som filmen er bygd på. Siden en 
gjennomsnittlig film er rundt to timer lang og inneholder rundt 
200.000 bilder, er det en formidabel oppgave å gå gjennom dette. 
Som hjelp i arbeidet samlet forskerne i dette eksperimentet infor- 
masjon om 300 filmer fra Wikipedia og andre databaser, som for 
eksempel beskrivelser av filmer for blinde og til og med regissø- 
renes egne manus i de tilfellene de fikk tilgang til dem. Dermed 


27 Lest 18.12.2015, lenke: http://www.technologyreview.com/view/544506/now-ai- 
machines-are-learning-to-understand-stories/ 

kunne de utvikle en metode som gjør at en på grunnlag av blant 
annet dialoger i filmen kan identifisere de delene av boken som 
filmen bygger på.** 

Er vi snart der hvor algoritmene forstår historier like godt som 
mennesker? Kan de svare på spørsmål som «hvem gjorde hva med 
hvem» i historien? Hvor foregikk en bestemt hendelse? Eller hvilke 
verdier bygger historien på? 

Dette er hva forskere innen «dyp læring», et område innen fel- 
tet kunstig intelligens, blant annet arbeider med å få til. Nytten av 
slike systemer kan være stor på ulike områder, og de vil blant annet 
utfordre ikke bare journalisters arbeidshverdag, men også måten 
vi designer utdanning og læreprosesser på. For hva skal en gjøre 
i norsktimene når algoritmene hjelper oss med å skrive korrekt 
språklig, når de hjelper oss med oversettelse mellom ulike språk 
og de hjelper oss med å analysere innholdet i artiklene og bøkene 
vi leser? Det finnes snart en app for det også, på samme måte som 
det finnes en app som løser mattestykkene for dem. Det holder å 
ta et bilde av mattestykket med en smarttelefon, så vil de raskt få 
presentert riktig løsning (Olsen, 2014). 

Når algoritmene «forstår» oss mennesker, redefineres forholdet 
mellom mennesker og maskiner, og vi må være forberedt på hvilke 
sosiale og organisatoriske konsekvenser som følger av disse end- 
ringene. Det er nesten ironisk at Facebook er en av aktørene som 
leder an i denne utviklingen (Simonite 2015), selskapet som har 
teamet opp med noen av de beste innholdsprodusentene i verden, 
står fremst i utviklingen av kunstig intelligens som i det minste vil 
hjelpe de gode journalistene til å bli bedre og kanskje til og med 


gjøre noen av dem overflødige. 


28 Forskerne bak dette har publisert en rekke arbeider som underbygger ett av 
hovedmålene for prosjektet, at maskiner kan «forstå» innholdet i filmer og historier. 
Her er en annen av artiklene, lest 18.12.2015, lenke: https://cvhci.anthropomatik. 
kit.edu/-mtapaswi/papers/IJMIR plot-retrieval.pdf 

Når algoritmene skriver poesi like godt som Shakespeare” og 
dette er tilgjengelig i en app, har vi kanskje noen utfordringer vi 
ikke tenkte på? 

Hvor lang tid vil det ta før dette preger hverdagen vår? Ikke glem 
at det er få år siden Facebook gikk fra å ha 3000 brukere i Norge til 
å runde 1 million. Og det skjedde i løpet av bare 10 måneder i 2007. 


Innholdsmarkedsføringens 
forretningskontekst 


Innholdsmarkedsføring er mediebransjens forsøk på å skape inn- 
tjening gjennom Chomskys forståelse av hva en avis er, en virk- 
somhet som skaper et marked slik at de kan selge annonser til 
annonsørene. Den mest ytterliggående varianten av slik tenkning 
finner en i gratisavisene, aviser der «the audience» ikke betaler for 
innholdet i det hele tatt. Men også for vanlige aviser blir denne for- 
retningsmodellen mer og mer viktig, noe ikke minst eksemplet fra 
New York Times er eksempel på. 

Som andre artikler i boken viser, har norske medier også tatt 
i bruk elementer av innholdsmarkedsføring, og mange har hatt 
problemer med grenseoppgangen mellom redaksjonelt innhold og 
annonser. Styrt dels ut fra yrkesetiske normer og konvensjoner, slik 
disse blant annet er nedfelt i redaktørplakaten, og dels ut fra et lov- 
verk som er skapt i en helt annen tid og for en helt annen situasjon, 
kan det være vanskelig å tilpasse varianter av innholdsmarkedsfø- 
ring til tradisjonelle norske medier av typen aviser. 

Etter hvert som bloggerne har vokst i antall og betydning, har 
de også i økende grad måttet forholde seg til markedsføringslovens 
bestemmelser om merking av reklame, sponsede artikler, og mer 


29 Psfk.com: Artikkel av Ross Brooks: «Computer Algorithm Generates Poetry As 
Good As Shakespeare's», publisert 28.1.2014, lest 30.12.2015, lenke: http://www. 
psfk.com/2014/01/shakespeare-machine-learning-poetry-app.html 

allment forhold som påvirker vurderingen av innholdet. Disse har 
imidlertid et helt annet forhold til sine målgrupper enn det avisene 
har. Bloggere som har svært unge målgrupper, slik som Sofie Elise, 
vil oppleve at målgruppen er mindre skeptiske til sponset innhold 
enn hva eldre og mer erfarne avislesere er.3* 

Det kan derfor tenkes at yngre lesere er mindre skeptiske og fak- 
tisk også mer positive til sponset innhold og innholdsmarkedsfø- 
ring enn hva eldre lesere er. En slik forskjell kan gjøre det enklere å 
gjøre bruk av ulike typer innholdsmarkedsføring for tjenester rettet 
mot yngre og eldre målgrupper. 

Tall fra SSB viser at andelen som leste aviser en gjennomsnitts- 
dag i 2014, var på 82 prosent i aldersgruppen 67-79 år, bare 26 
prosent i aldersgruppen 16-24 år og 15 prosent for dem mellom 
9 og 15 år.” Medieundersøkelsen 2012 viste at en i aldersgruppen 
9 til 15 år finner den definitivt største gruppen av blogglesere, der 
nesten en av fire leste blogger daglig.’ De mest populære blog- 
gene «fokuserer på utseende og mote, og bloggarenaen er ufiltrert 
og full av skjulte kommersielle budskap», uttalte rådgiver Kjellaug 
Tonheim Tønnesen i Barnevakten. Dette er med andre ord grupper 
som er svært mottakelige og antakelig også sårbare overfor ulike 
typer innholdsmarkedsføring rettet mot dem. 

Så langt har bloggerne sluppet lettere unna kritikken mot inn- 
holdsmarkedsføringen enn hva de tradisjonelle mediene har gjort, 


30 I Digital News Report 2015 fra University of Oxford angis at yngre forbrukere er 
mer åpne overfor innholdsmarkedsføring enn hva eldre er, men de rapporterte 
forskjellene er små, lest 30.12.2015, lenke: http://www.digitalnewsreport.org/ 
essays/2015/attitudes-to-advertising/ I denne rapporten finnes også en rekke 
eksempler på bruk av innholdsmarkedsføring, samt hvordan ulike målgrupper 
reagerer på den. 

31 Se Norsk mediebarometer 2014, side 15, lest 30.12.2015, lenke: https://www.ssb.no/ 
kultur-og-fritid/artikler-og-publikasjoner/ attachment/223839? ts=14do9e6cbfo 
I denne rapporten er lesing av blogger ikke kartlagt, men de går under kategorien 
«internett». 

32 Tall publisert i rapport fra Barnevakten, lest 30.12.2015, lenke: http://www. 
barnevakten.no/flest-blogglesere-i-alderen-9-15-aar/ 

men dette kan endre seg nå som mange av dem har flere daglige 
lesere enn hva flertallet av aviser har. 

Når nye arenaer og digitale tjenester overtar lesere fra de tradi- 
sjonelle mediene, setter dette ytterligere press på disse medienes 
inntektsmodeller, og mye kan tyde på at innholdsmarkedsføring 
kommer til å stå for en vesentlig andel av medienes fremtidige 
inntekter. Spørsmålet er hvordan disse inntektene kommer, hvilke 
fremtidige krav som vil bli stilt til merking av slikt innhold, samt 
hvordan forbrukerne vil reagere på det. 

Analyser så langt viser at reaksjonene er blandet. På den ene 
siden finner leserne mye av det sponsede innholdet mer interessant 
enn det tradisjonelt redaksjonelle innholdet. På den andre siden 
føler forbrukerne seg lurt dersom de etter å ha lest en sak oppdager 


at den er sponset av for eksempel en merkevare. 


Aviser som tosidige markeder 


Utviklingen av avisenes digitale forretningsmodeller har stort sett 
hittil bestått i å prøve ut ulike betalingsmodeller. De mest vanlige 
har vært å ta betalt for full tilgang til alt innhold gjennom det som 
er kalt en betalingsmur, en digital abonnementsordning. 

Dernest har en forsøkt å ta betalt for enkeltartikler, noe som 
har vist seg vanskelig å gjennomføre i praksis. En tredje modell 
er å la innholdet være finansiert av annonser, noe som også har 
vist seg vanskelig å få til i praksis fordi annonsene oppfattes som 
påtrengende i slik grad at en stadig større andel av leserne innfører 
annonseblokkeringstjenester som AdBlock. 

Konsekvensene har vært at både salgsinntekter og annonse- 
inntekter er redusert dramatisk i overgangen fra den tradisjo- 
nelle industrielle mediekulturen til det digitale nettsamfunnet. 
Avisene har svart på denne utfordringen ved å kutte kostnader og 
gjøre produksjonssystemene mer organisatorisk tilpasset de nye 

utfordringene. I mange tilfeller har dette ikke vært nok til å tilpasse 
seg de nye utfordringene, og en har søkt etter andre alternative 
inntekter. 

Dersom en mener at avisenes kjerneprodukt er å fasilitere et 
tosidig marked, vil elementer av innholdsmarkedsføring være en 
naturlig utvikling av de gamle modellene. 

Kind og Sørgard (2013) har sett på bruken av tosidige marke- 
der i avismarkedet, spesielt i forbindelse med fusjoner mellom 
ulike mediebedrifter. De definerer tosidige markeder ut fra føl- 
gende betingelser: først at en bedrift eller plattform må betjene 
ulike kundegrupper på to sider av markedet. Det vil for eksem- 
pel si at en har konsumenter på den ene siden og annonsører på 
den andre siden. Dernest må det være nettverkseksternaliteter på 
tvers av de to sidene i markedet, slik at verdien av å bruke tjenes- 
ten vokser som følge av antall brukere. Det vil si at det må være 
nettverkseffekter for minst en av gruppene, noe en ser i medie- 
markedet der annonsørene helst annonserer i medier med mange 
konsumenter. 

En vesentlig forskjell mellom de tradisjonelle avisene og de digi- 
tale er at det kan skapes nettverkseffekter også på konsumentsiden 
alene. Det vil si at det vil være en fordel for meg som leser at det 
er mange andre lesere også. Denne fordelen kommer enklest til 
uttrykk gjennom bruk av ulike former for anbefalingsalgoritmer, 
slik en finner hos Netflix, Spotify og nettbutikker som Amazon. Der 
gjør en bruk av collaborative filtering, en analyseform som bygger 
på statistisk clusteranalyse. Gjennom clusteranalysen finner syste- 
met personer som er like på en eller annen måte. Det kan være at 
de liker samme musikk, har kjøpt de samme bøkene eller sett de 
samme filmene. Med utgangspunkt i kunnskap om gruppens pre- 
feranser kommer systemet med forslag til nye objekter som det er 
mer sannsynlig at kunden vil like enn et hvilket som helst tilfeldig 
annet objekt. 

Finger og Dutta (2014) beskriver i boken Ask, Measure, Learn: 
Using Social Media Analytics to Understand and Influence Customer 
Behaviour hvordan 75 prosent av filmene som ses på Netflix, blir 
valgt av algoritmer og anbefalt brukerne, basert på en rekke fak- 
torer, som andre brukeres rating, hva en selv har vist interesse for 
tidligere, hvor ny filmen er, og ikke minst venners anbefalinger 
via Facebook med mer. Dette er faktorer som bidrar til å skape 
nettverkseffekter, og som avisene ikke greier å utnytte dersom de 
benytter de tradisjonelle betalingsmodellene. 

Om en betrakter avisene som tosidige markeder, slik Chomskys 
beskrivelse av avisene rent faktisk er, åpner dette også opp for nye 
forretningsmodeller og modeller for gjenbruk av innhold på tvers 
av plattformer, og ikke minst modeller der brukerne på begge sider 
av plattformen, både kundene og annonsørene/tilbyderne, kan 
skape nettverkseffekter også internt. 

På kundesiden skapes nettverkseffekter gjennom at kundene 
deler anbefalinger og at de avgir data til algoritmene som fin- 
ner innhold tilpasset hver enkelt bruker. For at avisene skal 
kunne få til dette, må de ta i bruk personifiseringssystemer og 
forlate ideen om at avisenes kjerneprodukt er «den redigerte 
pakken». 

Pa annonsørsiden skapes nettverkseffekter gjennom både 
Facebooks og Googles annonsesystemer. Ved bruk av sindige 
mekanismer for allokering av annonser, slik Google gjør med 
AdWords, lærer systemene av hvordan tidligere annonser er blitt 
mottatt av målgruppen. Annonser tilpasses visningssidene ut fra 
brukernes interesseprofil, hvilket skaper nettverkseffekter på tvers 
av plattformen. I tillegg velges annonser også ut fra egenskaper 
knyttet til annonsøren på en måte som gjør at det blir en fordel 
både for annonsørene og for forbrukerne at de «beste» annonsene 
velges, ikke bare ut fra pris, men også utseende, annonsørens kre- 


dibilitet, tilpasning til kontekst og så videre. 

De nye digitale mediesystemene er i stor grad bygd opp av 
tjenester som henger sammen i nettverk betjent av avisene selv, 
men også med stadig større bidrag av aktører som Facebook, 
Google og Apple. 

For å forstå innholdsmarkedsføringens plass i dette bildet må en 
også forstå hvordan konkurransevilkårene i bransjen endres, hvor- 
dan tilbudene til forbrukerne/leserne endres, og hvordan det byg- 
ges helt nye digitale infrastrukturer som gjør det mulig å konsumere 
annet innhold fra en rekke nye leverandører som er disruptive i 
forhold til de tradisjonelle medienes markeder. 

Bylineme har bygd en plattform som bidrar til å senke aktørenes 
transaksjonskostnader og skape nettverkseffekter. Plattformen kan 
beskrives som et tresidig marked, en kobling mellom journalister/ 
freelance-skribenter, medier som kjøper innhold og produsenter 
av innholdsmarkedsføring. Dette siste er unikt ved at en redaktør 
kan velge både journalistisk stoff som kjøpes med angitte rettig- 
heter gjennom plattformen, og de kan hente inntekter i form av 
native annonser eller innholdsmarkedsføring kjøpt gjennom den 
samme plattformen. I prinsippet kan en en-persons redaksjon lage 
et tidsskrift med innhold hentet fra denne tjenesten og betale for 
innholdet med bruk av innholdsmarkedsføring fra den samme 
plattformen. 

En slik tjeneste kan relativt enkelt også utvides til å bli et firesi- 
dig marked der både journalister og annonsører tilbyr innholds- 
komponenter som kjøpes av redaktørene og selges videre i et egnet 
digitalt format til leserne. 

Bylineme skaper et markedsrom for både tekst, bilder, video og 
andre formater, slik at det kan benyttes både av aviser, magasiner og 
radio/tv. Tjenesten fremhever kuratorperspektivet i mediebransjen 
og gjør det mindre nødvendig for å ha egne ansatte journalister. 
Måten dette behandles på er et kroneksempel på hvordan delings- 
økonomiens aktører fungerer. I et slikt perspektiv kan bylineme 

betraktes som skribentenes Airbnb, et sted der de kan tilby sine 
ressurser, der kjøperne kan rate kvalitet på selgerne, følge dem slik 
en følger andre på Twitter, og ellers gjøre bruk av nye arbeidspro- 
sesser kjent gjennom sosiale medier. Tjenesten gjør bruk av auto- 
matiske oversettelser, slik at den vil fungere på alle språk og i alle 
markeder, og den kan utvides med andre digitale features, slik som 
beskrevet i denne artikkelen. 


Sosiale medier og 
innholdsmarkedsføring 


De foregående sidene har vist mye av sammenhengene mellom 
sosiale medier og varianter av innholdsmarkedsføring. Blant de 
største truslene mot avisenes tradisjonelle forretningsmodeller er 
Facebooks Instant Articles, annonseblokkering og fremveksten av 
nye disruptive tjenester som endrer produksjonsmåter og distribu- 
sjon der sosiale medier i form av tosidige markeder tas i bruk på 
stadig mer kreative måter. 

I strømmen av mulige artikler vi kan presenteres for gjennom 
sosiale medier, må «noen» hjelpe til med å prioritere våre leselister, 
ellers kollapser alt. Det gjorde det for Mat Honan (2014), som i 
en periode på to dager trykket «like» på alt han så på Facebook. 
Dette førte til det totale kaos og til at han til slutt ikke likte noen 
ting. Løsningen for Facebook er at det er algoritmene som velger 
innhold vi blir presentert for, basert på hva vi blant annet har likt 
å lese, hva vi har sett eller klikket på tidligere, samt en rekke andre 
faktorer. 

Utfordringen med dette er at vi lett havner i en filterboble (Pariser, 
2012). Filterboblen er en slags algoritmisk versjon av ekkokam- 
meret der en får presentert stadig mer materiale som passer med 
våre egne sympatier, holdninger, verdier, interesser og andre fak- 


torer som virker inn på våre valg. Forretningsmodellen til Instant 

Articles er at de skal vise oss annonser som er så interessante at vi 
kommer til å klikke på dem, og da må de finne mange artikler vi 
faktisk har lyst til å lese. Og det er det som er jobben til algorit- 
mene. Ulempen er at vi fort blir ensidige. 

Ifølge leder for Center for Digital Journalism på Columbia 
Journalism School, Emily Bell (2016), fører de nye sosiale medi- 
enes inntog i mediebransjen til at de tradisjonelle mediene må 
velge sine strategier med omhu. Det skyldes ikke bare at de har fått 
nye konkurrenter, men at lesernes forbrukervaner også endres. For 
det første bruker stadig flere sin smarttelefon for å lese innhold på 
nett snarere enn en pc. Dette gjør de for det meste gjennom en app, 
slik som Facebook, Snapchat, Twitter og så videre. Hva Bell kaller 
«the four horsement of the apocalypse - Google, Facebook, Apple 
and Amazon» kjemper om hvilken plattform og hvilke ideologier 
som vil vinne. Men de har en ting til felles. De er alle annonse- 
drevne tjenester der deres suksess er avhengig av hvor mye de vet 
om hver enkelt person, for jo mer kunnskap de har, desto bedre kan 
de tilpasse innhold og ikke minst annonser. 

Denne utviklingen mener Bell gir de tradisjonelle avisene tre 
mulige valg. Den ene muligheten er å sende innhold direkte til 
Instant Articles der innholdsblokkering er vanskelig. Den andre 
muligheten er å holde det unike innholdet unna delingsplattfor- 
mene og utvikle måter å engasjere leserne på gjennom egne platt- 
former. Og den tredje er å sørge for at annonsene ikke ser ut som 
annonser, men er forkledt som redaksjonelt innhold. Denne valg- 
muligheten er nok enklere i USA, der pressen ikke er styrt av det 
samme rammeverket som i Norge, og der lovverket rundt mar- 
kedsføring og salg er annerledes og gir andre muligheter. 

Når det er åpent for alle virksomheter å publisere direkte på 
Instant Articles, blir det meningsløst for annonsørene å gjøre dette 
gjennom en tradisjonell avis. De kan publisere direkte selv, eller 


gjennom sitt mediebyrå eller sin reklamepartner. 

Denne utviklingen er problematisk, ikke bare for mediehusene, 
men også for leserne. Som Bell skriver: «What happens to the cur- 
rent class of news publishers is a much less important question than 
what kind of a news and information society we want to create and 
how can we help shape this.» 


Konklusjon 


Ny teknologi er den viktigste driveren i utviklingen av mediesek- 
toren. Ny teknologi har skapt nye konkurrenter, nye aktører, nye 
prosesser for å spre digitalt innhold, og de er i ferd med å skape 
digitalt innhold på helt nye måter enn tidligere. 

Tradisjonelt har mediene hatt en unik teknologiplattform, pro- 
prietær, dyr og lite egnet til noe som helst annet enn det den ble 
skapt for. 

Konsekvensene har vært at de tradisjonelle mediene, spesielt 
avisene, har måttet gjennomføre omfattende endringer, først og 
fremst knyttet til kostnadsreduksjoner, men også tiltak som skal 
føre til flere inntekter. 

Samtidig som de gjør dette, sliter de med å greie å ta betalt for 
det innholdet de tradisjonelt har solgt til abonnenter og løssalgs- 
kunder. I industrialderen fantes det ikke noe annet alternativ til 
avisene enn radio og TV, medier som hadde helt andre egenska- 
per og som i stor grad var riksmedier snarere enn regional- og 
lokalmedier. 

Med fremveksten av digitale plattformer som Facebook, Twitter, 
Instagram, YouTube og de mange bloggplattformene er konkur- 
ransebildet fullstendig endret. En har gått fra at avisene hadde ene- 
rett til massiv oppmerksomhet til at de må kjempe med en rekke 
andre aktører om kundenes oppmerksomhet. Og en lang rekke nye 
aktører, slik som Facebook og Google, har lyktes bedre enn de fleste 
tradisjonelle aktørene i denne overgangen. 

I håp om å kunne øke inntjeningen har derfor avisene i økende 
grad tydd til nye inntektskilder, slik som artikler som ligner på det 
tradisjonelle redaksjonelle innholdet både i form og innhold, men 
som er betalt av eksterne aktører på samme måte som en tidligere 
betalte for annonser. 

Mottakelsen av slikt stoff har vært blandet. På den ene siden fin- 
ner mange at dette er interessant innhold, ofte av god kvalitet til- 
passet den aktuelle målgruppen. På den andre siden føler enkelte 
lesere seg lurt dersom de - etter å ha lest en artikkel - oppdager at 
den er betalt av en merkevare. 

Fra den digitale økonomien vet vi at det særlig er tre mekanis- 
mer digitale tjenester må gjøre bruk av og forstå dersom de skal 
kunne skape viral vekst i nettbaserte medier. For det første må bru- 
kernes transaksjonskostnader knyttet til å finne det aktuelle inn- 
holdet senkes så mye som mulig. Dette gjør digitale medier ved 
å bruke anbefalingsalgoritmer, samt personlige anbefalinger gjen- 
nom kuratortjenester og sosiale nettverk som Facebook og Twitter. 
Dernest må tjenestene skape nettverkseffekter. Dette gjøres ved å få 
brukerne til å dele artikler gjennom de samme digitale tjenestene. I 
tillegg må en forstå konsekvensene av at digitale medier debundler 
innholdet til de minste konsumerbare enhetene, som for avisenes 
del er artikler, bilder og annonser. Noen av disse enhetene vil være 
commodities, det vil si at det ikke spiller noen rolle om du leser 
eller benytter den ene eller andre varianten. Commodities vil alltid 
være gratis tilgjengelig i frie, digitale markeder fordi det ikke koster 
noe å produsere eller reprodusere en enhet til av dem. Kopier er 
uten ekstra kostnader. For mediene blir det viktig å skjønne hva 
som er commodity-innholdet og behandle dette på korrekt måte, 
det vil si gi det bort gratis og ikke sperre det inne bak en betalings- 
mur. Det siste vil de faktisk tape inntekter på. 

Mediene står også overfor press fra algoritmer som produserer 
innhold med en kvalitet der journalister ikke lenger greier å skille 

mellom artikler skrevet av mennesker og artikler skrevet av algorit- 
mene. Dette kombinert med digitale bildegjenkjenningsalgoritmer 
og automatiske oversettelser vil gjøre konkurransesituasjonen for 
mediene enda vanskeligere. 

Ved utgangen av 2016 tilbyr nesten ingen av avisene i Norge per- 
sonifiserte tjenester. Få legger selv opp til å skape nettverkseffekter 
ved at innhold oppfordres delt i sosiale medier og at de som klik- 
ker seg inn på dette innholdet, får gratis tilgang til det fordi det er 
delt og spredt viralt. Og nesten ingen gjør commodity-stoffet gratis, 
antakelig av frykt for å skape tjenester som er disruptive i forhold til 
egen tradisjonell virksomhet. 

De tradisjonelle mediene vil få nye inntekter ved å bruke inn- 
holdsmarkedsføring, men mye tyder på at dette kan gå på bekost- 
ning av renomme og på lengre sikt: tillit. Hva vil mediene sitte 
igjen med av fordeler fremfor Instant Articles, elitebloggerne og 
kuratorene når det gjelder å nå fremtidige lesere? Det er ikke så 
lett å se, men det er lite som tyder på at den økende bruken av 
innholdsmarkedsføring er løsningen på avisenes problem i et 
lengre perspektiv. I stedet for at det skapes nettverkseffekter på 
tvers i de tosidige markedene, skjer akkurat det motsatte. Dette 
bidrar til å redusere tillit og opplevd nytte av mediene og til å 
berede grunnen for nye typer aktører, som bare får sine inntekter 
på denne måten. 

For fagblader og nisjeinnhold kan dette forholde seg annerle- 
des. Da kan sponset innhold lettere aksepteres fordi interessen for 
temaet i utgangpunktet er så stor at «alt» virkelig godt innhold kon- 
sumeres. Det spiller ingen rolle om det er Shimano som har betalt 
for artikkelen som forteller sykkelfreakene hvordan de best skal ta 
vare på gearet på sykkelen sin. 

Chomskys forståelse av mediene som en iscenesettelse av mar- 
kedsplasser der mediene skaper en «audience», en målgruppe de 
kan selge annonser til, må kanskje nyanseres. Hele mediesektoren 

blir mer kompleks fordi det kommer mange nye aktører som bidrar 
til å forenkle arbeidsprosesser, senke transaksjonskostnader og 
skape nettverkseffekter på tvers av de ulike plattformene. Dette er 
noen av effektene ved å gå fra industrisamfunnets verdikjedemodel- 
ler til det digitale nettsamfunnets nettverksmodeller, en overgang 
som krever innsikt i teknologienes muligheter og begrensninger, 
og som krever kunnskap om den digitale økonomiens mekanismer 
dersom en skal kunne lage bærekraftige digitale tjenester, som avi- 
ser faktisk er. 

Juridiske og 
etiske rammer for 
innholdsmarkedsføring 


Monica Viken’ 


This chapter investigates the legal and ethical framework for content 
marketing. The use of content marketing necessitates special consi- 
derations due to its legal implications for the marketer. In addition, 
legal rules should be interpreted in accordance with ethical stan- 
dards for advertising and marketing communication practice. The 
general provision that all marketing should be designed and pre- 
sented in such a way that its marketing purpose is clear, serves as a 
starting point for this legal analysis. As surreptitious advertising is 
prohibited, the marketer must identify advertising as such. Further- 
more, principal rules on marketing practice also apply to content 
marketing. Thus, legal and ethical analyses include discussions 
regarding good marketing practice, misleading and unfair adverti- 
sing, special concerns regarding content marketing directed toward 


children, evidential rules and law enforcement. 


I dette kapitlet rettes søkelyset mot de juridiske og etiske rammer 
for innholdsmarkedsføring. Formålet er å analysere regler som 


1 Monica Viken er førsteamanuensis ved Institutt for rettsvitenskap, 
Handelshøyskolen BI. 

har spesiell betydning for innholdsmarkedsføring, men også sette 
denne formen for markedskommunikasjon inn i en større juridisk 
sammenheng. I en slik analyse vil i tillegg etiske retningslinjer ha 
betydning, både ved fortolkningen av de ulike regler, og som selv- 
stendige kilder for vurdering av innholdsmarkedsføring. 

All regulering av markedsføring må settes inn i en kontekst av 
den generelle ytringsfrihet og vurderes på bakgrunn av i hvilken 
grad kommersielle ytringer overhodet kan begrenses gjennom 
lovregulering. I den grad innholdsmarkedsføring kan reguleres, 
vil de juridiske rammer omfatte både presentasjon og innhold. De 
typiske kjennetegn for innholdsmarkedsføring vil dermed kunne 
ha innvirkning både på hvordan denne markedsføringen skal pre- 
senteres og hvilke krav som stilles til innholdet. 

Reguleringen vil i tillegg måtte ta høyde for svært ulike situasjo- 
ner, fra den ferske bloggerens omtale av produkter som han eller 
hun har fått tilsendt fra ulike virksomheter, til profesjonell omtale 
av produkter og tjenester på virksomhetens hjemmeside eller via 
andre kanaler. Videre krever fremveksten av de nye mediehusene 
spesiell oppmerksomhet. Ulike konstellasjoner kan gjøre det van- 
skelig å finne frem til den egentlige ansvarlige for innholdsmar- 
kedsføring. Er det virksomheten som betaler for markedsføringen, 
bloggeren, mediehuset eller samtlige av de nevnte som er juridisk 
ansvarlig for presentasjon og innhold? 

Til slutt må det vurderes hvilke konsekvenser ulike regelbrudd vil 
få for den ansvarlige. Det vil være ulike sanksjoner for de forskjel- 
lige regelbrudd, der konsekvensen for den ansvarlige vil variere. 


Oversikt over rammeverket 


Markedsføringsrettens primære formål er å sikre at konkurransen 
mellom næringsdrivende skjer på en lojal måte, slik at kundene kan 
treffe rasjonelle valg på bakgrunn av kunnskap om pris, kvalitet 

og service.* Regulering av innholdsmarkedsføringen vil åpenbart 
falle inn under dette generelle formålet. Det kan derfor først slås 
fast at regler som gjelder markedsføring generelt, vil få betydning 
for regulering av innholdsmarkedsføring. 

Redegjørelsen i dette kapitlet vil imidlertid fokusere på noen 
utvalgte regler som vil ha spesiell betydning for innholdsmarkeds- 
føring. For å få en oversikt over rettsområdet foretas her en kort 
gjennomgang av slike aktuelle lover. 

Den mest sentrale loven på området er markedsføringslo- 
ven (mfl.).*» Markedsføringsloven gjelder uavhengig av medium 
og regulerer alle former for markedsføring og alle plattformer.* 
Vilkåret er imidlertid at det dreier seg om markedsføring som fore- 
tas i neeringsvirksomhet.° 

Den norske markedsføringsloven har ingen egen formalsbe- 
stemmelse, men en overordnet bestemmelse som angir lovens vir- 
keområde.* Det følger da av mål. $ 1 at loven gjelder «kontroll med 
markedsføring, handelspraksis og avtalevilkår i forbrukerforhold 
og stiller krav til god forretningsskikk mellom næringsdrivende». 
I dette kapitlet drøftes i hovedsak innholdsmarkedsføring rettet 
mot forbrukere, regulert i lovens kap. 1-5. 

Markedsføringsloven bygger i stor grad på EU-direktiver, og et 
av de mest sentrale direktiver omhandler regler for urimelig han- 
delspraksis når denne skader forbrukerens økonomiske interesser 


2 Peter Møgelvang-Hansen, Thomas Riis og Jan Trzaskowski, Markedsforingsretten, 
København 2011 s. 19. I samme retning Paul Kriiger Andersen Markedsføringsret 
Gad 1978 s. 9 f., Per Jonas Nordell, Marknadsriitten: en introduktion Stockholm 
2013 s. 13 og Tore Lunde, Ingvild Mestad og Terje Michaelsen, Markedsføringsloven 
Kommentarutgave, Oslo 2015 s. 21. 

3 Lov 9. januar 2009 nr. 2 om kontroll med markedsføring og avtalevilkår mv. 
(markedsføringsloven). 

4 For en samlet fremstilling av markedsføringslovens bestemmelser i norsk rett, se 
Tore Lunde, Ingvild Mestad og Terje Lundby Michaelsen, Markedsføringsloven 
Kommentarutgave Oslo 2015. 

5 Ot.prp. nr. 55 (2007-2008) s. 29. 

Ot.prp. nr. 55 (2007-2008) s. 25. 

(Handelspraksisdirektivet).” Implementeringen av dette direktivet 
i den norske markedsføringsloven har ført til større rettsenhet med 
forbrukerbeskyttelsen i andre EU/EØS-land.* For norsk retts ved- 
kommende vil det for eksempel være naturlig å se hen til regulerin- 
gen i Sverige og Danmark når markedsføringsloven skal tolkes. I 
handelspraksisdirektivet defineres også visse handlinger som alltid 
skal anses urimelige og dermed forbudt.” Denne såkalte «svarte- 
listen» på 31 punkter er innført i norsk rett gjennom en forskrift 
om urimelig handelspraksis.** Forskriften vil få stor betydning ved 
regulering av innholdsmarkedsføring, og to punkter regulerer nett- 
opp hvordan slik markedsføring skal presenteres. 

Ved siden av disse reglene vil e-handelsloven (e-hl.) kunne ha 
betydning ved innholdsmarkedsføring.* Formålet med e-handels- 
loven er å sikre fri bevegelighet for informasjonssamfunnstje- 
nester mellom EU/EØS-statene og er basert på et EU-direktiv." 
Informasjonssamfunnstjenester er tjenester som «vanligvis ytes mot 
vederlag, og som formidles elektronisk, over avstand og på individu- 


7 Direktiv 2005/29/EF (Handelspraksisdirektivet). Også Direktiv 2006/114/EF 
(Direktiv om villedende og sammenlignende reklame) har betydning ved tolkningen 
av markedsføringsloven. 

8 Ot.prp. nr. 55 (2007-2008) s. 13. Se også Jan Trzaskowski «Om den unionsretlige 
markedsføringsret» Ugeskrift for Retsvæsen 2010s. 148. Se også Antonina Bakardjieva 
Engelbrekt, «EG-direktivet om utillbörliga affårsmetoder: en stundande omdaning 
av svensk marknadsrått?», Europaråttslig tidskrift 2005 s. 242. Behovet for full 
harmonisering er presisert i handelspraksisdirektivets fortale, se spesielt pkt. 5, 
12 og 13. Fullharmonisering av direktivet er også påpekt av EU-domstolen, blant 
annet i de forenede saker C-261/07 og C-299/07 VTB-VAB NV v Total Belgium og 
Galatea BVBA v Sanoma Magazines Belgium NV. 

9 Bilag 1 til Direktiv 2005/29/EF (Handelspraksisdirektivet). 

10 Forskrift om urimelig handelspraksis av 1. juni 2009 nr. 565. Andre sentrale 
forskrifter som regulerer markedsføring, vil ikke omtales nærmere i dette kapitlet. 

11 Lov av 23. mai nr. 35 om visse sider av elektronisk handel og andre 
informasjonssamfunnstjenester (e-handelsloven). 

12 Direktiv 2000/31/EF av 8. juni 2000 om visse rettslige aspekter av 
informasjonssamfunnstjenester, spesielt elektronisk handel, i det indre marked 
(e-handelsdirektivet). Se for en oversikt over regelverket Kim Østergaard, 
Elektronisk handel og international proces- og privatret, København 2003. 

ell anmodning fra en tjenestemottaker», jf. e-hl. $ 1 andre ledd bok- 
stav a.” Kjøp av varer og tjenester der avtaleinngåelse skjer ved hjelp 
av elektronisk kommunikasjon, vil omfattes av loven. Det typiske 
nedslagsfelt er kjøp via nettleser, TV, apper, sosiale medier og e-post, 
samt overføring av informasjon over elektronisk kommunikasjons- 
nett og tilgang til elektroniske kommunikasjonsnett. For norske 
brukere innebærer det at e-handelsloven regulerer kjøp av transport- 
tjenester (fly-, tog- og fergebilletter), pakkereiser, hotellopphold, bil- 
letter til sports- eller kulturbegivenheter med mer. Markedsføring av 
disse varer og tjenester vil dermed omfattes av både markedsførings- 
loven og e-handelsloven, jf. e-hl. $ 9 femte ledd. 

Videre vil kringkastingsloven (kringkl.) og kringkastingsforskrif- 
ten ha betydning for den juridiske vurdering av innholdsmarkeds- 
føring.'* Kringkastingsloven er de senere år endret på bakgrunn av 
blant annet EU-direktiv om audiovisuelle medietjenester (AMT- 
direktivet) og omfatter i utgangspunktet alle former for tv- og 
nettsendinger, samt alle former for audiovisuelle medietjenester.*5 
Hensikten med AMT-direktivet var en oppfølging av den tekniske og 
markedsmessige utvikling ved fremveksten av audiovisuelle bestil- 
lingstjenester (Video On Demand, Catch Up TV, klikkefilm, nett- 
TV etc.).*¢ Ifølge kringkl. $ 1-1 bokstav a defineres kringkasting som 
«utsending av tale, musikk og liknende via elektroniske kommuni- 
kasjonsnett, ment eller egnet til å ses eller høres direkte og samtidig 
av allmennheten». Audiovisuelle bestillingstjenester defineres som 
«tjeneste som tilbys av en tjenestetilbyder hvor hovedformålet er å 


13 Ot.prp. nr. 31 (2002-2003) s. 56. 

14 Lov 4. desember nr. 127 om kringkasting og audiovisuelle tjenester 
(kringkastingsloven) og forskrift 28. februar 1997 nr. 153 om kringkasting. 

15 Direktiv 2010/13/EU (AMT-direktivet). Tidligere direktiver er 98/552/EØF 
og 2007/65/EF. Se også Prop.9 L (2012-2013) Endringer i kringkastingsloven, 
åndsverkloven og film- og videogramlova (gjennomføring av direktiv 2010/13/EU 
om audiovisuelle medietjenester mv.). 

16 Prop.9 L (2012-2013) S. 15. 

tilby bildeprogrammer som kan ses på et tidspunkt seeren selv velger 
og på dennes bestilling fra en programkatalog og som distribueres 
til allmennheten via elektroniske kommunikasjonsnett», jf. kringkl. 
$ 1-1 bokstav d. Det har altså ingen betydning om tilgangen blir 
gitt via nettleseren på datamaskinen, gjennom en tv-boks, på 
mobiltelefonen eller annen teknologi. Eksempler på audiovisu- 
elle bestillingstjenester er TV 2 Sumo, VGTV og Aftenposten TV. 
Innholdsmarkedsføring som presenteres i disse kanaler, reguleres 
dermed av både markedsføringslov og kringkastingslov. 

Egne regler for markedsføring gjenfinnes også i andre lover. For 
eksempel er det i lov om legemidler krav om at reklame for lege- 
midler skal være nøktern og sann etter lovens $ 19.7 Ved utforming 
av innholdsmarkedsføring må det videre tas høyde for de generelle 
reklameforbudene. Innholdsmarkedsføring kan for eksempel ikke 
inneholde reklame for tobakk, jf. forbudet mot tobakksreklame i 
tobakksskadeloven $ 4 og $ 22." Innholdsmarkedsforing kan hel- 
ler ikke inneholde reklame for alkohol, regulert i alkoholloven $ 9-2 
første ledd." I tillegg vil åndsverklovens (åvl.) bestemmelser om 
opphavsrett til utgitt materiale kunne få betydning ved innholds- 
markedsføring.” Dette gjelder for eksempel bruk av sitater, regulert i 
åvl. $ 22 og bruk av bilder etter regler i avl. § 1 og $ 43a. Ingen av disse 
reglene vil imidlertid behandles ytterligere i denne fremstillingen. 

En fortolkning av regler for markedsføring er foretatt av 
Forbrukerombudet, i egne veiledninger.” Disse vil kunne ha 
betydning ved vurdering av regler for innholdsmarkedsføring. 


17 Lov 4. desember nr. 132 om legemidler mv. (legemiddelloven). Krav til nøktern og 
saklig reklame følger også av forskrift 18. desember 2009 nr. 1839 om legemidler 
§ 13-1. Se ellers forskriftens kap. 13. 

18 Lov9. mars nr. 14 om vern mot tobakksskader (tobakksskadeloven). 

19 Lov2.juni nr. 27 om omsetning av alkoholholdig drikk mv. (alkoholloven). 

20 Lov 12. mai 1961 nr. 2 om opphavsrett til åndsverk (åndsverkloven). Forslag til 
ny lov om opphavsrett til åndsverk mv. (åndsverkloven) er sendt på høring, med 
høringsfrist 8. august 2016. 

21 Forbrukerombudets hjemmeside; http://www.forbrukerombudet.no/ 

Det er imidlertid viktig å være oppmerksom på at disse 
veiledningene ikke er å forstå som vedtatte regler, men som uttrykk 
for forbrukermyndighetens forståelse av reglene. 

I tillegg er det utviklet ulike etiske retningslinjer for markeds- 
føring, med reklamekodeksen til The International Chamber of 
Commerce (ICC) som det mest kjente eksemplet.” Disse etiske 
retningslinjene kan trekkes inn, både for å sammenligne dem med 
de norske reglene og ved tolkningen av dem.” ICC reklamekodeks 
artikkel 9 og 10 og kapittel D om markedsføring over Internett vil 
for eksempel ha spesiell betydning for innholdsmarkedsføring. 

Med utgangspunkt i det redaksjonelle ansvaret er det også utviklet 
etiske retningslinjer gjennom Vær Varsom-plakaten (VVP). Flere av 
bestemmelsene der tar eksplisitt sikte på å regulere innholdsmar- 
kedsføring og vil kunne ha betydning for forståelsen av det juridiske 
rammeverket. Vær Varsom-plakaten vil drøftes mer inngående i 
kapittel 4, men trekkes også inn i de juridiske vurderinger i dette 
kapitlet. I kapittel 4 er også deler av Vær Varsom-plakaten gjengitt. 

Redaktørforeningens fokus på problemstillinger knyttet til inn- 
holdsmarkedsføring har resultert i en egen veiledning om forholdet 
mellom journalistikk og reklame.” Veiledningen er ment å skulle 
oppdateres jevnlig og vil være en fin innfallsvinkel for vurdering 
av innholdsmarkedsføring, også ut fra markedsførers ståsted. 
Veilederen inneholder helt konkret ti gode råd om innholdsmar- 
kedsføring. Disse er også gjengitt i kapittel 4. 


22 The International Chamber of Commerce (ICC): Advertising and Marketing 
Communication Practice Consolidated ICC Code 2011, se http://www.codes 
centre.com/media/2043/Danish-icc.pdf 

23 Deteri Danmark utarbeidet en oversettelse av ICC reklamekodeks, se ICC's kodeks 
for reklame og markedskommunikasjon 2011, oversatt av Peter Møgelvang-Hansen, 
Thomas Riis, Jan Trzaskowski og Marie Pade Andersen; http://www.codescentre. 
com/media/2043/Danish-icc.pdf 

24  Seveileder fra Norsk redaktorforening, Slik skiller du journalistikk og reklame; http:// 
www.nored.no/NR-dokumentasjon/Rapporter/Slik-skiller-du-journalistikk-og- 
reklame 

Håndheving 


Det vil være ulike organer, avhengig av hvilken lov innholdsmar- 
kedsføringen vurderes opp mot, som håndhever reglene. 

De mest sentrale organer er Forbrukerombudet og Markedsrådet, 
jf. mfl. $ 32.5 For den enkelte næringsdrivende vil det være 
Forbrukerombudet som er mest synlig. 

Forbrukerombudet er et forvaltningsorgan som kan gripe inn 
mot markedsføring dersom det er nødvendig av «hensyn til forbru- 
kerne», jf. mfl. $ 34 annet ledd. Tilsynsområde er i første rekke mar- 
kedsføringslovens materielle regler i lovens kap. 1-5, jf. mfl. $ 34. 
Forbrukerombudet skal dessuten føre slikt tilsyn som ombudet er 
tillagt etter annet regelverk, blant annet tilsyn med bestemmelser 
som gjelder reklame rettet mot barn i kringkastingsregelverket. En 
stor del av Forbrukerombudets oppgaver er knyttet til forhandlin- 
ger med de enkelte næringsdrivende for å få til en frivillig ordning 
(forhandlingsmodellen), jf. mfl. $ 35 annet ledd.’ Markedsrådet 
er på sin side et domstollignende forvaltningsorgan som får saker 
forelagt av Forbrukerombudet og fungerer i tillegg som klageorgan 
for vedtak fattet av Forbrukerombudet, jf. mfl. $ 38. Markedsrådet 
avsier bindende vedtak overfor en næringsdrivende som bryter 
markedsføringslovens bestemmelser. 

E-handelsloven inneholder ingen tilsynsbestemmelser, men 
dersom markedsføring gjøres gjennom nettbasert handel og dette 
kan skade forbrukernes interesser, har Forbrukerombudet og 
Markedsrådet kompetanse til å gripe inn. 

Kringkastingslovens regler for kringkasting forvaltes i utgangs- 
punktet av Medietilsynet, jf. kringkl. $ 2-1 fjerde ledd, med 
Klagenemnda for mediesaker (Medieklagenemnda) som klageorgan. 


25 Saksbehandlingen i disse organer reguleres av forskrift 5. juni 2009 nr. 588 om 
Forbrukerombudets og Markedsrådets saksbehandling mv. 
26 Ot.prp. nr. 55 (2007-2008) s. 145. 

Forbrukerombudet er imidlertid tilsynsorgan for forbudet mot 
TV-reklame rettet mot barn, jf. mfl. $ 34 første ledd og forskrift om 
kringkasting $ 1-8.” Forbrukerombudet og Markedsrådet har der- 
med i sine avgjørelser trukket opp grensene for reklameforbudets 
virkeomrade.”* 

Brudd pa forbudet mot reklame for alkohol og tobakk handheves 
av Helsedirektoratet.*” Brudd på bestemmelser om markedsføring 
av legemidler, blant annet forbudet mot å markedsføre reseptplik- 
tige legemidler, håndheves av Statens legemiddelverk.*° 

For det redaksjonelle ansvar og etiske rammer for innholds- 
markedsføring vil det sentrale organ være Pressens Faglige Utvalg 
(PFU), administrert av Norsk Presseforbund. Ståstedet vil her være 
journalistikk, men når PFU vurderer forhold i grenseland mellom 
markedsføring og journalistikk, kan de fortolkninger som gjøres, 
ha betydning for forståelsen av markedsføringslovens bestemmel- 
ser. Dersom journalister eller mediehus begir seg inn på markeds- 
føringens felt, vil også Forbrukerombudet kunne gripe inn. Inntil 
videre har imidlertid Forbrukerombudet holdt seg litt i bakgrun- 
nen overfor mediehus og redaktører. 


Det juridiske markedsføringsbegrepet 


Når innholdsmarkedsføring skal vurderes ut fra en juridisk 
kontekst, må det tas utgangspunkt i at begrepet innholds- 
markedsføring i seg selv kan defineres inn under et juridisk 
markedsføringsbegrep.>* 


27 Forskrift 28. februar 1997 nr. 153 om kringkasting. 

28 Se for eksempel MR 13/93 (Maling), MR 17/93 (Kellogg's), MR 2/94 (Litago) og 
MR 1/99 (Wasa). 

29 Alkoholloven $ 9-3 og tobakksskadeloven $ 35. 

30 Forskrift 18. desember 2009 nr. 1839 om legemidler $ 13-10. 

31 Se nærmere om vurdering av dette begrepet i Caroline Heide-Jørgensen 
Reklameret - Konkurranceret og kommerciel ytringsfrihet, København 2008 s. 58 f. 


106 


JURIDISKE OG ETISKE RAMMER FOR INNHOLDSMARKEDSFØRING 


Innholdsmarkedsføring vil være en av flere ulike 
markedsføringsmetoder, og er i denne boken definert som «å 
utføre eller bidra til en strategisk markedsføringsmetode som skal 
skape og distribuere attraktivt medieinnhold som når ut til og 
engasjerer en definert målgruppe i den hensikt å utvikle gjensi- 
dige og gode relasjoner». 

Det må da først slås fast at det juridiske markedsføringsbegre- 
pet ikke kan skille seg vesentlig fra forståelsen av markedsføring 
i markedsøkonomi og markedskommunikasjon. Ved en endring 
av markedsføringsbegrepet fra en praktisk og operativ oriente- 
ring til å poengtere det strategiske er det naturlig at også den 
juridiske forståelsen følger i samme retning.” For innholdsmar- 
kedsføring vil det nettopp være metoden for markedsføringen 
som er i fokus. 

Markedsføringsloven definerer imidlertid ikke begrepet 
«markedsføring». Derimot defineres begrepet «handelspraksis» 
i mfl. $ 5 bokstav d som «enhver handling, utelatelse, atferd eller 
framstilling, kommersiell kommunikasjon, herunder reklame og 
markedsføring, fra en næringsdrivendes side, som er direkte knyttet 
til å fremme salget av, selge eller levere en ytelse til forbrukerne».3 
Både «reklame» og «markedsføring» nevnes her som del av han- 
delspraksisbegrepet. Handlingen vil omfattes av markedsførings- 
lovens bestemmelser dersom den er «direkte knyttet til å fremme» 
salg eller levering. Det er ikke noe krav om at handlingen foretas 
mot et vederlag eller annen godtgjøring. Hvorvidt den subjektive 
hensikt bak praksisen har noen betydning for forståelsen av begre- 
pet, avklares ikke. 


32 Sebokens kapittel 1, avsnittene som drøfter definisjonen av innholdsmarkedsforing, 
om prosessen fra «markedsførings- og forretningsprosess» til «strategisk 
markedsføringsmetode». 

33 Definisjonen tilsvarer handelspraksisdirektivets definisjon i artikkel 2 bokstav d og 
legger opp til skjønnsmessige vurderinger. 

Hva som nærmere ligger i begrepet «markedsføring», følger 
av omfattende praksis. Markedsrådet har blant annet uttalt at all 
virksomhet som den næringsdrivende foretar overfor kunden, i 
utgangspunktet er markedsføring.” Det er således en vid forståelse 
av begrepet som er lagt til grunn. Hvordan den næringsdrivende 
selv oppfatter henvendelsen, er for eksempel ikke avgjørende. Den 
næringsdrivendes indre foranstaltninger er derimot ikke omfattet. 

Markedsføringsbegrepet ble også drøftet i forbindelse med inn- 
føring av e-handelsloven. Departementet la da til grunn at begrepet 
«markedsføring» i e-handelsloven skulle forstås på samme måte 
som markedsføringsbegrepet etter markedsføringsloven.35 

Forståelsen av markedsføringsbegrepet kan også søkes gjennom 
definisjonen av «reklame» i kringkastingsloven. Reklame define- 
res der som «enhver form for markedsføring av en vare, tjeneste, 
sak eller idé mot betaling eller annen form for godtgjøring. Med 
reklame menes også innslag i fjernsyn eller audiovisuelle bestil- 
lingstjenester som har til formål å fremme tjenestetilbyderens egen 
virksomhet», jf. kringkl. $ 1-1 bokstav g. I reklamebegrepet legges 
det her inn et vilkår om betaling eller annen form for godtgjøring, 
som ikke gjenfinnes i markedsføringsloven. 

Ved en endring av kringkastingsloven, basert på AMT-direktivet, 
og implementering av audiovisuell kommunikasjon i loven, ble også 
begrepet «audiovisuell kommersiell kommunikasjon» drøftet.3% 
Begrepet audiovisuell kommersiell kommunikasjon er angitt som 
et samlebegrep som omfatter fjernsynsreklame, sponsing, telekjøp 
og produktplassering, jf. AMT-direktivet artikkel 1 nr. 1 bokstav 
h. Grunnforutsetningen for at det skal dreie seg om audiovisuell 
kommersiell kommunikasjon er at det foreligger en markedsfø- 
ringshensikt og betaling av vederlag, eller at markedsføringen skjer 


34 MR 18/96 (Telenor). 
35 Ot.prp. nr. 31 (2002-2003) s. 26-27. 
36 Prop.9 L (2012-2013) s. 16 


108 


JURIDISKE OG ETISKE RAMMER FOR INNHOLDSMARKEDSFØRING 


av selvfremmende formål. EU-domstolen har imidlertid presisert 
at det ikke stilles krav om vederlag dersom det kan påvises at mar- 
kedsføringen er gjort bevisst. 

Både sponsing og produktplassering omfattes av den videre defini- 
sjonen av audiovisuell kommersiell kommunikasjon. Forholdet mel- 
lom hva som defineres som markedsføring og hva som er sponsing 
og produktplassering, trenger dermed en nærmere avklaring. Slik 
sponsing er definert i kringkl. $ 3-4 annet ledd, vil det være «ethvert 
bidrag til produksjon eller sending av program fra en fysisk eller 
juridisk person som selv ikke tilbyr programmet eller er engasjert 
i produksjonen, med sikte på å fremme sponsors navn, varemerke, 
omdømme, virksomhet, produkt eller tjeneste». Ved sponsing skal 
ikke den aktuelle virksomhet ha noen innflytelse på programinn- 
holdet. Dette skiller seg fra definisjonen av innholdsmarkedsføring. 
Produktplassering vil på sin side være tilfeller hvor enten en «vare, 
tjeneste eller et varemerke inngår i eller vises til i et program mot 
betaling», jf. kringkl. $ 3-6 annet ledd. Dersom bidraget ikke inne- 
bærer at en vare, tjeneste eller varemerke eksponeres i programmet, 
vil regelverket for sponsing gjelde. Ut fra disse definisjonene vil ikke 
sponsing eller produktplassering omfattes av begrepet innholdsmar- 
kedsføring og holdes utenfor de videre drøftelser i dette kapitlet. 

Til sammenligning er kommersiell kommunikasjon i ICC rekla- 
mekodeks definert som «reklame og andre teknikker såsom promo- 
vering, sponsering og direkte markedsføring; begrebet skal forstås i 
bred forstand som enhver form for kommunikation, der er produ- 
ceret direkte af eller på vegne af annoncører med det primære for- 
mål at promovere produkter eller påvirke forbrugernes adfeerd».*° 


37 C-52/10 (Alter Channel). 

38 Prop.9 L (2012-2013) s. 61-62. 

39 Hvordan begrepene «vare, tjeneste eller varemerke» skal forstås, må fastlegges 
gjennom Medietilsynets praksis. 

40 ICC kodeks for reklame og markedskommunikasjon 2011 i dansk oversettelse s. 20. 

I en slik vid definisjon av begrepet kommersiell kommunikasjon er 
det avgjørende hva som er det primære formål med kommunika- 
sjonen; promotere produktet eller påvirke forbrukerne. 

Gjennomgangen ovenfor viser imidlertid at det ikke er noen 
klar avgrensning mellom begrepene reklame, markedsføring og 
kommersiell kommunikasjon. Markedsføringsbegrepet ser ut til 
å dekke mer enn reklame, og kommersiell kommunikasjon ser 
ut til å dekke mer enn markedsføring. Når handelspraksisbegre- 
pet omfatter både reklame og markedsføring, får vi et komplisert 
bilde. I de aller fleste tilfeller vil ikke dette skillet få noen betyd- 
ning for vurdering av innholdsmarkedsføring, men begrepsbru- 
ken drøftes nærmere nedenfor når det gjelder spørsmålet om 
skjult markedsføring. 


Forbudet mot skjult markedsføring 


Markedsføring skal fremstå som 
markedsføring 
Det grunnleggende prinsippet for alle former for markedsføring 
fremgår av mfl. $ 3 første ledd: «Markedsføring skal utformes og 
presenteres slik at den tydelig framstår som markedsføring.» 
Prinsippet er internasjonalt anerkjent og er ikke noe særnorsk 
fenomen." Bestemmelsen stiller krav som skal gjøre forbru- 
kerne i stand til umiddelbart å identifisere markedsføring som 
markedsføring.” Dette innebærer i realiteten et forbud mot skjult 


41 Heide-Jørgensen s. 344. 

42 Bestemmelsen ble tilføyd ved lov 21. desember 2000 nr. 106, som en del av 
implementeringen av fjernsalgsdirektivet, Direktiv 1997/7/EF, jf. Ot.prp. nr. 62 
(1999-2000) s. 32. Se også Ot.prp. nr. 55 (2007-2008) s. 25-26. Prinsippet om at 
reklame klart skal fremstå som sådan fulgte av praksis også før innføring av denne 
bestemmelsen i loven, se for eksempel MR 6/86 (Direkte Reklame) og MR 9/01 
(Petter Manley). Den første saken etter innføring av bestemmelsen er MR 5/03 
(PlussTid). 

reklame eller skjult markedsføring og omtales gjerne som nettopp 
det - et forbud.* 

Dette forbudet, og generelt markedsføringslovens anvendelse 
som begrensning på kommersielle ytringer, må avklares i forhold 
til den næringsdrivendes ytringsfrihet, jf. den europeiske mennes- 
kerettighetskonvensjon artikkel 10 nr. 1 og den norske grunnloven 
(grl.) $ 100.4 Ytringsfriheten bygger på internasjonale og nasjonale 
demokratiske prinsipper og menneskerettigheter.** Behovet for a 
beskytte ytringer er viktig for å sikre medienes redaksjonelle fri- 
het.** Den redaksjonelle ytringsfrihet følger av egen lovgivning” og 
er også fremhevet i Vær Varsom-plakaten pkt. 1.1. 

Forholdet mellom lovgivers regulering av kommersielle ytringer 
og prinsippet om ytringsfrihet er et sentralt tema. Høyesterett har 
vurdert dette forholdet og har i konkrete tilfeller kommet frem til 
at regulering av kommersielle ytringer i markedsføringsloven ikke 
har vært i strid med grl. $ 100." Praksis i Den europeiske mennes- 
kerettighetskommisjonen (EMK) og Den europeiske menneskeret- 
tighetsdomstolen (EMD) har også vist at kommersielle ytringer er 
vernet av ytringsfriheten, men at vernet er svakere enn for andre 


43 Se for eksempel Forbrukerombudets veiledning for reklame i sosiale medier, juni 
2014 S. 4. 

44 Europarådets konvensjon 4. november 1950 om beskyttelse av menneskerettighetene 
og de grunnleggende friheter og Kongeriket Norges Grunnlov 17. mai 1814 
(Grunnloven). 

45 Temaet behandles utførlig i Heide-Jørgensen s. 119 f. For en samlet fremstilling 
av ytringsfriheten i norsk rett, se Kyrre Eggen Ytringsfrihet Oslo 2002, spesielt om 
forholdet til skjult reklame s. 559 f. 

46 NOU2011:12 Ytringsfrihet og ansvar i en ny mediehverdag (Medieansvarsutvalget). 

47 Lov 13. juni 2008 nr. 41 om redaksjonell fridom i media. 

48 Se for eksempel Rt 1987 s. 1191, Rt 2000 s. 46 og Rt 2004 s. 1737. Sistnevnte 
avgjørelse ble imidlertid klaget inn til EMD, som konkluderte med at det ikke 
var tilstrekkelig proporsjonalitet mellom lovens formål og virkemiddel og at 
Norge hadde krenket den europeiske menneskerettighetskonvensjon artikkel 
10 om ytringsfrihet, jf. EMDs dom 11. desember 2008 TV Vest AS & Rogaland 
Pensjonistparti mot Norge. 

ytringer i samfunnet.” Ytringsfrihetskommisjonen, som utredet 
endring av grl. $ 100, la til grunn at ytringsfriheten skulle omfatte 
kommersielle ytringer, men terskelen for inngrep ville være lavere 
enn for ytringer av mer allmenn interesse.** Under stortingsbe- 
handlingen ble det fremmet et forslag om uttrykkelig å utelukke 
kommersielle ytringer fra virkeområdet til ytringsfriheten, men 
dette førte ikke frem.” 

Vi har dermed en situasjon der kommersielle ytringer i utgangs- 
punktet har et grunnlovsvern, men vernet er svakt. I lovforarbei- 
dene til forbudet mot skjult markedsføring presiseres det at ved 
praktiseringen av bestemmelsen må det utvises forsiktighet med 
tanke på den grunnlovfestede ytringsfriheten, samtidig som at 
bestemmelsen ikke skal kunne omgås ved å kalle rene markedsfø- 
ringstiltak for artikler, innlegg eller lignende.” 

Forbudet mot skjult markedsføring i mfl. $ 3 første ledd for- 
utsetter et identifikasjonskrav.°? Med fremveksten og omfanget 
av innholdsmarkedsføring har behovet for identifikasjon økt. 
Markedsføring som i dag utformes med virkemidler som tradi- 
sjonelt har vært forbeholdt redaksjonelt innhold, krever spesielle 
forholdsregler for å unngå at forbrukerne villedes med hensyn til 
opprinnelsen av innholdet.5* Forbrukerombudet har blant annet 
kommentert at reklame forkledd som redaksjonelt stoff er et særlig 
problem fordi den da vil fremstå som mer troverdig.5 Poenget er at 
mottakere av markedsføring ikke skal villedes med hensyn til for- 
målet med den næringsdrivendes handlinger. Bestemmelsen regu- 


49 Se for eksempel EMDs dom 20. november 1989 Markt Intern Verlag mot Tyskland, 
EMK 7805/77 (Scientologikirken) og EMK 9664/82 (Liljenberg). 

50 NOU 1999: 27 Ytringsfrihet bør finde sted (Ytringsfrihetskommisjonens. 155-156. 

51 Innst. S. nr. 270 (2003-2004) pkt. 8.4 og St.meld. nr. 26 (2003-2004) s. 81-86. 

52 Ot.prp. nr. 62 (1999-2000) s. 43 og Ot.prp. nr. 55 (2007-2008) s. 23-24. 

53 Heide-Jørgensen s. 344 f. 

54 Ot.prp. nr. 62 (1999-2000) s. 43. 

55 Ot.prp. nr. 62 (1999-2000) S. 37. 

lerer altså ikke innholdet i reklamen, men skal sikre at forbrukerne 
forstår at de er utsatt for reklame. Påvirkningen av innholdet skal 
baseres på kunnskap om at det er reklame. 

Dansk markedsføringslov har regler som ligner den nor- 
ske bestemmelsen, kalt «Reklameidentifikation».5* En egen vei- 
ledning om reklameidentifikasjon er utarbeidet av de danske 
forbrukermyndigheter.” Danmark har også en egen mediean- 
svarslov som eksplisitt regulerer identifikasjon av reklame.** I den 
svenske loven er forbudet mot skjult markedsføring angitt som 
«Reklamidentifiering».* Overskriften til den norske bestemmel- 
sen er «Presentasjon og dokumentasjon».* Både danske og sven- 
ske regler har dermed noe større fokus på at dette dreier seg om 
reklameidentifikasjon, uten at dette trenger å ha noen betydning 
for fortolkningen av innholdet i disse bestemmelsene. I og med at 
det er opprettet et samarbeid mellom alle de nordiske landene om 
forholdet til skjult markedsføring, ser det tvert imot ut til at reglene 
skal forstås på samme mate.” 

Forbudet mot skjult markedsføring kommer til uttrykk i handels- 
praksisdirektivet ved at det vil være en villedende utelatelse dersom 


den næringsdrivende unnlater å angi den kommersielle hensikten 


56 Bekendtgørelse af lov om markedsføring, jf. lov nr. 1216 af 25. september 2013 om 
markedsføring (markedsføringslov). Reklameidentifikasjon er regulert i lovens $ 4. 
Se for øvrig Forbrugerombudsmanden; http://www.forbrugerombudsmanden.dk/ 
Sager-og-praksis/Praksis/Markedsfoeringsloven-i-praksis/reklameidentifikatio 

57 Forbrugerombudsmandens vejledning, Reklameidentifikasjon - skjult reklame, juli 
2006; http://www.forbrugerombudsmanden.dk/-/media/Forbrugerombudsmanden/ 
loveregler/retningslinjer/reklameid%2000%2o0pdf.pdf# 

58 Bekendtgørelse af medieansvarsloven, jf. lov nr. 914 af 11. august 2014 
(medieansvarslov). 

59 Marknadsforingslag (2008:486). Reklameidentifikasjon er regulert i lovens 
$ 9. Se for øvrig Konsumentverket; http://www.konsumentverket.se/Foretag/ 
Marknadsforing/ 

60 Mfl. $ 3 har i annet ledd regler om dokumentasjon. 

61 Se for eksempel De nordiske forbrukerombudenes standpunkt til markedsføring 
via sosiale medier av 3. mai 2012. 

med en handelspraksis.” En slik utelatelse vil være forbudt der- 
som den er egnet til å påvirke forbrukeren til å treffe beslutninger 
han eller hun ellers ikke ville ha truffet. Manglende informasjon 
om at det er en kommersiell hensikt vil utvilsomt kunne påvirke 
den enkelte forbruker i sin beslutningsprosess. I veiledningen til 
implementeringen av handelspraksisdirektivet presiseres det i til- 
legg at innsikt i forbrukeres økonomiske adferd har vist at det ikke 
bare er innholdet i markedsføringen som skal vurderes, men at også 
presentasjonen kan ha stor innvirkning på hvordan markedsførin- 
gen mottas av forbrukerne.* Manglende informasjon om at det er 
reklame, manglende informasjon om identiteten til markedsfører 
og usikkerhet med hensyn til hvorvidt nettstedet får betalt av for- 
handlerne, nevnes som typiske utfordringer ved etterlevelsen av 
handelspraksisdirektivet i EU.” Helt konkret er forholdet til skjult 
markedsføring inntatt i bilag 1 pkt. 11 og 22 i handelspraksisdirek- 
tivet, se straks nedenfor. 

Redaksjonell omtale av produkter vil ikke rammes av forbu- 
det mot skjult markedsføring. Slik omtale av produkter er ikke 
markedsføring, og markedsføringsloven kommer dermed ikke til 
anvendelse. Dersom produkter på annen måte plasseres i en redak- 
sjonell sammenheng, blir det et spørsmål om lovligheten av en 
slik produktplassering. Forbudet mot skjult markedsføring var for 
eksempel i sin tid også ment å omfatte produktplassering på TV. 
Med den senere innføring av regler om produktplassering i kring- 
kastingsloven må dette utgangspunktet modifiseres. I dag stilles det 


62 Handelspraksisdirektivet artikkel 7 nr. 2. 

63 Ot.prp. nr. 55 (2007-2008) s. 25. 

64 SEC (2009) 1666 Commission Staff Working Document - Guidance on the 
Implementation/Application of Directive 2005/29/EC on Unfair Commercial 
Practices s. 32. 

65 COM (2013) 139 final pkt 3.4.2. 

66 Ot.prp. nr. 62 (1999-2000) S. 39. 

krav til identifikasjon av produktplassering gjennom særregulering 
i kringkl. § 3-7.7 

Et forbud mot skjult reklame gjenfinnes også i andre regelsett. 
Disse er konsekvenser av dette prinsippet om at markedsføring skal 
fremstå som markedsføring. 

For det første er det innført egne regler om forholdet mellom 
redaksjonelt stoff og reklame i forskrift om urimelig handelsprak- 
sis $ 1 pkt. 11 og 22.% Brudd på disse reglene vil være urimelig 
handelspraksis og dermed forbudt, jf. mfl. $ 6 femte og første ledd. 
Reglene i forskriften står på egne ben, men må tolkes i sammen- 
heng med mfl. $ 3 første ledd. 

Det følger av forskrift om urimelig handelspraksis $ 1 pkt. 11 at 
det alltid vil være urimelig «[å] bruke redaksjonelt innhold i medier 
til å fremme salg av en ytelse der en næringsdrivende har betalt 
for slik reklame uten å gjøre det klart i innholdet eller ved bilder 
eller lyder som er klart gjenkjennelige for forbrukeren (annonser i 
redaksjonell form).» Denne bestemmelsen forbyr sammenblanding 
av redaksjonelt innhold der det er gitt betaling uten å gjøre dette 
«klart» gjenkjennelig for forbruker. Bestemmelsen får dermed stor 
betydning for innholdsmarkedsføring og krav om identifikasjon. 

Dernest følger det av forskrift om urimelig handelspraksis 
$ 1 pkt. 22 at det alltid vil være urimelig «[f]eilaktig å hevde eller 
gi inntrykk av at den næringsdrivende ikke opptrer for formål 
som gjelder vedkommendes forretnings-, industri-, håndverks- 
eller yrkesvirksomhet, eller feilaktig å framstille seg som forbru- 
ker». Et eksempel som illustrerer disse reglene, kan hentes fra 
Markedsrådets praksis.* Saken gjaldt hvorvidt et «reklamestunt» 
på nettsiden www.finn.no i regi av Norsk Tipping var i strid med 


67 Prop.9 L (2012-2013) s. 61. 

68 Forskrift om urimelig handelspraksis av 1. juni 2009 nr. 565 implementerer bilag 1 
til handelspraksisdirektivet. 

69 MR 207/13 (Norsk Tipping). 

forbudet mot skjult markedsføring i mfl. 3 første ledd jf. $ 6 og 
forskrift om urimelig handelspraksis $ 1 pkt. 22. Norsk Tipping 
hadde gjennomført en markedsføringskampanje på nettsiden 
www.finn.no som gikk ut på at en fiktiv privatperson ble påstått å 
ha vunnet førstepremie i Lotto, og i den forbindelse ga bort eien- 
delene sine. Markedsføringen innebar at Norsk Tipping utga seg 
for å være forbruker, uten å opplyse om at annonsene var del av 
en markedsføringskampanje utført som ledd i Norsk Tippings 
næringsvirksomhet. Markedsrådet uttalte at Norsk Tipping 
gjennom markedsforingskampanjen ga inntrykk av at den 
næringsdrivende ikke opptrådte for formål som gjaldt selskapets 
forretningsvirksomhet, og handlet samtidig i strid med forbudet 
mot skjult reklame. At de annonserte gjenstandene rent faktisk 
ble gitt bort, var etter Markedsrådets vurdering av liten betydning 
for vurderingen av spørsmålet om brudd på disse bestemmelsene. 
Markedsføringen ble ansett å være et brudd på både lov og for- 
skrift, og Norsk Tipping ble ilagt et overtredelsesgebyr. 

Videre har innholdsmarkedsføring via sosiale medier fått 
spesiell oppmerksomhet de siste årene. Siden sosiale medier i 
utgangspunktet oppfattes som en plattform hvor privatpersoner 
kan utveksle opplysninger med hverandre, har forbrukermyn- 
dighetene rettet spesielt fokus mot markedsføring via sosiale 
medier. Dette har ført til at de nordiske forbrukerombudene har 
kommet med et felles standpunkt til markedsføring via sosiale 
medier.” Det presiseres der at dersom markedsføring vises på et 
sted som ikke er forbeholdt markedsføringsbudskap, stilles det 
strenge krav til tydeliggjøring av at det er markedsføring.”* Det 
norske Forbrukerombudet har også utarbeidet en egen veiledning 


70 De nordiske forbrukerombudenes standpunkt til markedsføring via sosiale medier 
av 3. mai 2012. 

71 De nordiske forbrukerombudenes standpunkt til markedsføring via sosiale medier 
av 3. mai 2012 pkt. 2.1.1. 

for reklame i sosiale medier, der reklame via blogg, Facebook og 
Instagram gjennomgås nzrmere.”* 

Ved elektronisk markedsforing og nettbasert handel skal det 
«fremgå klart hvem markedsføringen skjer pa vegne av», jf. e-hl. 
$ 9 første ledd første punktum. Denne bestemmelsen skiller seg 
fra markedsføringsloven ved at det skal fremgå hvem som står bak 
markedsføringen. Et slikt krav fremgår ikke uttrykkelig av mfl. $ 3 
første ledd, men det kan vurderes om et slikt krav må innfortolkes 
i denne bestemmelsen.” 

Kringkastingslovens regulering av forbud mot skjult reklame og 
andre former for skjult markedsføring følger av kringkl. $ 3-3: «Ingen 
former for skjult reklame eller andre former for skjult markedsføring 
skal forekomme i fjernsyn eller audiovisuelle bestillingstjenester.» 
Skjult audiovisuell kommersiell kommunikasjon er dermed forbudt.” 

Sentrale etiske retningslinjer finnes som nevnt i ICC rekla- 
mekodeks.’> Det følger av ICC reklamekodeks artikkel 9 at mar- 
kedsføring skal kunne identifiseres; «Marketing communications 
should be clearly distinguishable as such, whatever their form and 
whatever the medium used. When an advertisement appears in a 
medium containing news or editorial matter, it should be so pre- 
sented that it is readily recognisable as an advertisement and the 
identity of the advertiser should be apparent (see also article 10) ». 
Disse etiske retningslinjer vil ha betydning når mål. $ 3 første ledd 
skal forstås, men skiller seg fra den norske bestemmelsen ved at 
identiteten til markedsfører også skal angis. 

ICC reklamekodeks kap. D gjelder spesielt for bruk av digitale 
interaktive medier. Hvis en produktanmeldelse eller anbefaling er 


72 Forbrukerombudets veiledning for merking av reklame i sosiale medier juni 2014. 

73 Ot.prp. nr. 31 (2002-2003) s. 61. Se nærmere om dette temaet nedenfor. 

74 Prop.9 L (2012-2013) s. 90. 

75 The International Chamber of Commerce (ICC): Advertising and Marketing 
Communication Practice Consolidated ICC Code 2011. 

av kommersiell karakter, skal dette fremgå tydelig, og avsenderen 
må ikke fremstå som en individuell forbruker eller en uavhengig 
instans.” Disse etiske retningslinjer samsvarer med forskrift om 
urimelig handelspraksis $ 1 pkt. 22. Markedsfører skal ta de nød- 
vendige forholdsregler for å sikre at den kommersielle karakter 
eller det kommersielle innhold av en hjemmeside som er under- 
lagt markedsførers kontroll eller innflytelse, fremstår tydelig som 
sådan.” Det presiseres at gjeldende regler og standarder for tillatt 
kommersiell adferd i slike nettverk skal respekteres. 

I tillegg vil de etiske retningslinjer i Vær Varsom-plakaten ha 
betydning.”* For skillet mellom redaksjonelt innhold og markeds- 
føring er det VVP pkt. 2.6, pkt. 2.7 og pkt. 2.8 som er det sentrale. 
Det sies blant annet i VVP pkt. 2.6: «Svekk aldri det klare skil- 
let mellom journalistikk og reklame. Det skal være åpenbart for 
publikum hva som er kommersielt innhold.» Hvordan Pressens 
Faglige Utvalg tolker disse retningslinjene, kan være veiledende 
ved vurderingen av de juridiske rammer. Spørsmålet om hva som 
er «åpenbart for publikum» i pkt. 2.6, kan blant annet i stor grad ha 
det samme meningsinnhold som kravet om at markedsføring skal 
fremstå som markedsføring i mfl. $ 3 første ledd. En nærmere rede- 
gjørelse for og angivelse av Vær Varsom-plakatens sentrale punkter 
når det gjelder innholdsmarkedsføring finnes i bokens kapittel 4. 


Hva er skjult markedsføring? 

Diskusjonen ovenfor om definisjonen av de ulike begreper vil få 
betydning for vurderingen av hva som er skjult markedsføring. Siden 
mål. $ 3 første ledd selv opererer med begrepet «markedsføring», 


76 ICC's kodeks for reklame og markedskommunikasjon 2011 i dansk oversettelse 
s. 70. 

77 ICC's kodeks for reklame og markedskommunikasjon 2011 i dansk oversettelse 
s. 70. 

78 Se veileder fra Norsk redaktorforening, Slik skiller du journalistikk og reklame. 

tas det utgangspunkt i dette begrepet ved vurdering av brudd på 
mfl. $ 3 første ledd. Departementet påpeker da også at «markeds- 
føring» vil omfatte mer enn «reklame», og viser til at utsendelse av 
falske fakturaer for eksempel vil omfattes.” Spørsmålet er hva som 
vil være skjult markedsføring når innholdsmarkedsføring opererer 
i grenseland mellom ulike typer ytringer. 

Markedsføringsloven definerer ikke selv hva som kan være skjult 
markedsføring. En definisjon av skjult markedsføring finnes imid- 
lertid i kringkl. $ 3-3 annet ledd: «Med skjult markedsføring menes 
muntlig eller visuell presentasjon i programmer av en vareprodu- 
sents eller en tjenesteleverandørs varer, tjenester, navn, varemerke 
eller virksomhet dersom presentasjonen skjer forsettlig for å tjene 
reklameformål og publikum kan villedes med hensyn til presenta- 
sjonens art. Slik presentasjon anses som forsettlig særlig dersom 
den skjer mot betaling eller lignende godtgjøring.»** Bestemmelsen 
oppstiller i realiteten tre kumulative vilkår for skjult markedsfø- 
ring; presentasjonen må være gjort forsettlig, med reklameformål 
og kan villede publikum.” Denne definisjonen kan være nyttig som 
veiledning også for andre former for skjult markedsføring og dan- 
ner utgangspunkt for drøftingen nedenfor. 

Ved spørsmål om presentasjonen skjer forsettlig for å tjene reklame- 
formål angir kringkl. $ 3-3 annet ledd selv at dersom presentasjonen 
«skjer mot betaling eller lignende vederlag», tyder det på at det skjer for- 
settlig.** EU-domstolen har imidlertid fremhevet at det kan være skjult 
markedsføring selv om det ikke er betalt et vederlag, dersom reklamen 


79 Ot.prp.nr. 55 (2007-2008) s. 26. 

80 Skjult audiovisuell kommersiell kommunikasjon er i AMT-direktivet angitt i 
artikkel 1 bokstav j. 

81 Se også Heide-Jørgensen s. 349. 

82 Prop.9 L (2012-2013) Endringer i kringkastingsloven, åndsverkloven og film- 
og videogramlova (gjennomføring av direktiv 2010/13/EU om audiovisuelle 
medietjenester mv.) pkt. 7.5.2 og pkt. 13.1. 

er gjort bevisst. Domstolen presiserte likevel at det har formodningen 
for seg at reklamen er bevisst dersom det er snakk om betaling, men 
det kan ikke tolkes så strengt at det er et krav om betaling.” 

I dansk rett er det innfortolket et krav om at det må være en 
«avtale» mellom annonsør og redaksjon for at det skal kunne være 
skjult markedsføring.” Det er altså underforstått at det må være 
et element av avtale for at det skal kunne være utført forsettlig 
med reklameformål.** I motsatt fall vil det ikke kunne være skjult 
markedsføring. Inngått avtale som et moment i vurderingen av 
om markedsføringen skjer forsettlig påpekes også i forarbeider til 
denne bestemmelsen i kringkastingsloven.” Avtale eller lignende 
som klart tilkjennegir at programmet skal markedsføre bestemte 
varer eller tjenester, tyder på at det er markedsføringshensikt. Uten 
slike klare bevis vil «programmets fremtreden» bli det viktigste 
bevismiddel for å fastslå om hensikten er å fremme salget av en 
vare eller tjeneste, eller om programmet er begrunnet i redaksjo- 
nelle hensyn. 

Ved denne vurderingen av om markedsføringen skjer forsettlig 
er det åpenbart at flere forhold vil kunne ligge i grenseland mellom 
markedsføring og annen type presentasjon. Når journalister for 
eksempel får tilsendt bøker eller konsertbilletter for å kunne skrive 
en anmeldelse, blir det spørsmål om det vil være markedsføring 
når anmeldelsen skrives i ettertid." Problemet oppstår dersom det 


83 C-52/10 (Alter Channel). 

84 Seen kort omtale av dommen C-52/10 (Alter Channel) i Åsne Dingsør Haukvik 
EuroRett 2011 nr. 11. 

85 Heide-Jørgensen s. 354 og Møgelvang-Hansen, Riis og Trzaskowski s. 432. 

86 Erling Borcher og Frank Bøggild Markedsføringsloven København 2006 s. 252. 

87 Departementet slutter seg her til høringsuttalelse fra Statens medieforvaltning; se 
Ot.prp. nr. 76 (2004-2005) Om lov om endringar i lov 4. desember 1992 nr. 127 om 
kringkasting pkt. 3.4. 

88 Ot.prp. nr. 76 (2004-2005) pkt. 3.4. 

89 Problemet er omtalt i Norsk Redaktørforenings veileder om forholdet mellom 
journalistikk og reklame pkt. 3. 

er underforstått at avsender ønsker at det skal skrives en omtale, 
uten at det avtales eksplisitt. Det norske Forbrukerombudet ser her 
ut til å ha gått langt i å la et slikt underforstått ønske få avgjørende 
betydning. I veiledningen til bruk av reklame i sosiale medier vises 
det til at det er nok å få tilsendt produkter for at markedsførings- 
loven skal komme til anvendelse ved en senere omtale av produk- 
tet.” Forbrukerombudet legger til grunn at det er nok at det er en 
forventning om at produktet blir omtalt. Ut fra en normal fortolk- 
ning av et avtaleforhold vil ikke en slik forventning være nok til at 
omtalen er å anse som markedsføring. En slik praksis vil i alle fall 
være for streng overfor journalister som får tilsendt konsertbilletter 
eller bøker med håp om en anmeldelse. Journalistens opplysning 
om at bøkene eller billettene var blitt tilsendt, skulle i så fall være en 
klargjøring av at omtalen er markedsføring. En så streng fortolk- 
ning overfor redaksjonelt innhold vil gjøre det svært vanskelig å 
anmelde bøker, filmer, konserter eller kulturbegivenheter generelt. 
En løsning kan være å skille mellom bloggere og journalister, men 
fremveksten av ulike konstellasjoner og uklare grenseflater mellom 
mediene gjør et slikt skille kunstig. Det er uansett mest naturlig å 
falle ned på at det kreves noe mer enn en løselig tilknytning for at 
en produktomtale anses å være forsettlig med reklameformål. 

Til sist er det spørsmål om publikum kan villedes med hensyn 
til presentasjonen. Det må da kort kunne slås fast at manglende 
merking gjør at markedsføringen er skjult og dermed villedende. 
En slik villedning må ses i sammenheng med forbudet mot uri- 
melig handelspraksis. Ifølge forskrift om urimelig handelspraksis 
$ 1 pkt. 11 vil det alltid være villedende å bruke redaksjonelt inn- 
hold i medier til å fremme salg av en ytelse der en næringsdrivende 
har betalt for slik reklame uten å gjøre det klart i innholdet eller 
ved bilder eller lyder som er klart gjenkjennelige for forbrukeren 


90 Forbrukerombudets veiledning for merking av reklame i sosiale medier av juni 
2014 pkt. 4.1. 

(annonser i redaksjonell form). Det samme følger av $ 1 pkt. 22, 
der det angis at det alltid vil være villedende feilaktig å hevde eller 
gi inntrykk av at den næringsdrivende ikke opptrer for formål som 
gjelder vedkommendes forretnings-, industri-, håndverks- eller 
yrkesvirksomhet, eller feilaktig å fremstille seg som forbruker. 
Begge disse bestemmelsene må ses i sammenheng med det gene- 
relle forbudet mot skjult markedsføring i mfl. $ 3 første ledd. 

Ved spørsmål om det er skjult markedsføring må det foretas en 
samlet vurdering av om omtale og eksponering av virksomheten 
eller produktet går ut over det som er redaksjonelt berettiget i for- 
hold til utsendelse og formål.” Definisjonen i kringkl. $ 3-3 annet 
ledd om at dersom presentasjonen er gjort forsettlig, med reklame- 
formål og kan villede publikum kan da gi god veiledning. 


Nærmere om identifikasjonskravet 
(merking) 
Det vil være skjult markedsføring og dermed lovstridig dersom 
markedsføringen ikke identifiseres som markedsføring. Spørsmålet 
blir hvilke krav som stilles til denne identifikasjonen. Mfl. $ 3 første 
ledd oppstiller ikke selv noen krav til hva denne identifikasjonen 
skal være, så lenge markedsføringen fremstår som markedsføring. 
Det må for det første være åpenbart at rene markedsføringskam- 
panjer som nettopp fremstår som sådanne, ikke trenger å merkes 
med at det er reklame. Disse er allerede utformet slik at de er i 
tråd med mfl. $ 3 første ledd. PFU har for eksempel, ved vurde- 
ring av brudd på VVP pkt. 2.6, lagt til grunn at dersom annonsen 
uttrykksmessig skiller seg tilstrekkelig fra øvrig redaksjonelt inn- 
hold, er det ikke behov for merking.” I og med at det i disse tilfel- 


ler fremkommer tydelig at det er kommersiell kommunikasjon, er 


91 I denne retning Møgelvang-Hansen, Riis og Trzaskowski. s. 433. 
92 PFU 294/14 (iTromsø). 

vi muligens utenfor selve definisjonen av innholdsmarkedsføring. 
Ved innholdsmarkedsføring, som per definisjon nærmer seg det 
redaksjonelle innhold i uttrykksform, vil det være større behov for 
å merke markedsføringen. I Markedsrådets avgjørelse i saken om 
reklamestuntet til Norsk Tipping ble det nettopp avgjørende at det 
ikke på noen måte var merket med at dette var reklame.” 

Det må dermed vurderes hvilke krav som stilles til identifika- 
sjonen ved innholdsmarkedsføring. Spørsmålet er om det kreves 
bruk av ord som «annonse», «reklame», «markedsføring» eller om 
det på andre måter kan fremkomme at det er markedsføring. Det 
norske Forbrukerombudet har vist til at ord som «reklame» er best 
egnet til å identifisere markedsføringen.** De mener blant annet 
at «ad» eller «adlinks» ikke er tydelig nok. Til sammenligning har 
den danske Forbrugerombudsmanden lagt til grunn at «reklame», 
«annonce», «betalt indlæg» eller «sponsoreret indlæg» er godkjent 
merking.” Også den danske Forbrugerombudsmanden er skeptisk 
til bruk av engelske begreper som «advertorials» og lignende. 

Ved spørsmål om merking kan det, som nevnt ovenfor, ha betyd- 
ning hvordan PFU har vurdert kravet til identifikasjon etter VVP 
pkt. 2.6 når det gjelder hva som er «åpenbart for publikum». Ifølge 
PFU er det presseetisk avgjørende om leseren umiddelbart klarer 
å skille mellom journalistisk innhold og reklame.” Det kan ikke 
legges opp til en inngående vurdering av stoffet, det er det umiddel- 
bare inntrykket som antas å være avgjørende. PFU har flere ganger 
vist til at ord som «annonse» og «reklame» vil være dekkende.” 


93 MR 207/13 (Norsk Tipping). 

94 Forbrukerombudets veiledning for merking av reklame i sosiale medier, juni 2014 
pkt. 5.1. 

95 Sehjemmesiden http://www.forbrug.dk/Artikler/Test-og-raad/Spam-og-reklamer/ 
Skjult-reklame/Skjult-reklame-paa-blogs-og-sociale-medier?tc=305680BoB86B42 
D199689FBB2BAA3317 

96 PFU 168/15 (Bergensavisen). 

97 Se for eksempel PFU 352/14 (Nettavisen). 

Begrepet «sponset innhold» ble på et tidspunkt ansett å være egnet 
til å angi at det var markedsføring, men det ser ut til at PFU har gått 
bort fra dette i senere avgjørelser.” Bruk av «sponset» kan i tillegg 
være problematisk fordi sponsing nettopp ikke skal være påvir- 
ket av en annonsør. Bruken av dette uttrykket kan dermed skape 
forvirring. PFU har også presisert det problematiske ved bruk av 
«sponset» nar det er snakk om nyhetssendinger.” 

Merking ble drøftet forholdsvis inngående av PFU i VG Bølgen- 
saken.*** PFU presiserte at det ikke er avgjørende hva reklamen 
kalles, men hvorvidt skillet mellom kommersielt og redaksjonelt 
innhold er så tydelig merket at det er åpenbart for publikum at det 
er reklame. De forutsatte at begreper som «sponset innhold» og 
«Partnerstudio» ikke umiddelbart er forståelig for den jevne leser, 
slik som reklame og annonse, men godtok det likevel. PFU vur- 
derte deretter betydningen av selve innholdet og kom frem til at 
det var svært utydelig tilknytning til den kommersielle oppdrags- 
giver. Det ble vist til at man må være særlig varsom med hvordan 
slikt subtilt kommersielt finansiert innhold presenteres. Merkingen 
om at det er sponset innhold var ikke særlig iøynefallende, og det 
var ikke nevneverdig informasjon eller avvikende fremstilling av 
innholdet som gjorde leseren i stand til å oppdage det som skulle 
være åpenbart, nemlig at dette ikke var fri journalistikk. VG ble felt 
for brudd på VVP pkt. 2.6. Se for øvrig nærmere omtale av PFU- 
avgjørelser i kapittel 4. 

Det kan også spørres om merkingen skal gjøres direkte i for- 
bindelse med markedsføringen eller etterpå. Forbrukerombudet 
har for eksempel, for blogginnlegg, tolket det slik at merkingen må 


98 PFU 352/14 (Nettavisen) ble sponset innhold nevnt som godkjent form for 
merking, men dette ble ikke ansett tydelig nok i en senere avgjørelse, se PFU 
235/15 (VG Bølgen). 

99 PFU 311/15 (VG). 

100 PFU 235/15 (VG Bølgen). 


124 


JURIDISKE OG ETISKE RAMMER FOR INNHOLDSMARKEDSFØRING 


fremkomme før eller samtidig med blogginnlegget." Det avgjø- 
rende er uansett om merkingen er tydelig nok. 

Hvorvidt markedsfører selv skal identifiseres, er ikke regulert i 
den norske mål. $ 3 første ledd.'** Departementet valgte i sin tid 
ikke å lovfeste et konkret krav om at den som står bak markeds- 
føringen, skal navngis, men anså at manglende informasjon om 
dette kunne være utilstrekkelig veiledning.** I hvilke tilfeller den 
næringsdrivendes navn må oppgis, ble overlatt til praksis. Det må 
altså avgjøres i det enkelte tilfelle om den som står bak markeds- 
føringen, burde ha vært navngitt.'** Et spesifikt krav om identifi- 
kasjon av markedsfører følger heller ikke av forskrift om urimelig 
handelspraksis $ 1 pkt. 11 eller pkt. 22. Heller ikke i dansk rett 
er det et angitt krav i loven om angivelse av hvem som står bak 
markedsforingen.'® I den svenske bestemmelsen om reklameiden- 
tifikasjon angis det derimot at det også skal oppgis hvem som er 
markedsfører. For elektronisk markedsføring følger det av e-hl. 
$ 9 første ledd første punktum at det skal «fremgå klart hvem mar- 
kedsføringen skjer på vegne av». I forarbeidene til denne bestem- 
melsen viser departementet til at et slikt krav også kan utledes av 
markedsføringsloven, uten at det er uttrykkelig lovfestet." I prak- 
sis er ICC reklamekodeks artikkel 9 og 10 ansett å ha betydning 
for hvorvidt markedsfører selv skal oppgis. Det følger for eksempel 
direkte av artikkel 10 første ledd at: «The identity of the marketer 
should be apparent.» Det er etter dette nærliggende å si at et slikt 


101 Forbrukerombudets veiledning for merking av reklame i sosiale medier av juni 
2014 pkt. 5.1. 

102 Lunde, Mestad og Michaelsen s. 53. 

103 Ot.prp. nr. 62 (1999-2000) s. 28-29. 

104 Ot.prp. nr. 62 (1999-2000) s. 29. Se også Lunde s. 53. 

105 Den danske markedsføringsloven $ 4. Se Møgelvang-Hansen, Riis og Trzaskowski 
S. 135. 

106 Den svenske marknadsföringslagen $ 9. 

107 Ot.prp. nr. 31 (2002-2003) s. 62. 

krav vil kunne innfortolkes i mfl. $ 3 første ledd, men at det må 
foretas en konkret vurdering i hvert tilfelle. 

Ved spørsmål om identifikasjon av hvem som står bak markeds- 
føringen, oppstår det et problem ved de såkalte teaser-annonser.'* 
Der er det nettopp et poeng at verken produkt eller næringsdri- 
vende nevnes i den første annonsen, som kun er ment å være en 
oppmerksomhetsvekker.'** Det må likevel forutsettes at det legges 
opp til en avsløring i en senere fase av markedsføringskampanjen."* 

Markedsrådet har vurdert spørsmålet om markedsførers iden- 
tifikasjon og teaser-kampanjer i en avgjørelse der Kondomeriet 
hadde gjennomført en markedsforingskampanje på en nett- 
side kalt Skilldeg.no."" På nettsiden ble det angitt at det var 
Oppfordringskontoret for ekteskapsbrudd som sto bak, og dette 
fremstod som et opplysningskontor for folk som ønsket å skille 
seg. Nettsiden ble markedsført gjennom TV-reklame, banneran- 
nonser på VG.no og VG-mobil, samt på utendørsplakater i Oslo 
og Akershus. Det ble senere avslørt i en pressemelding at det var 
Kondomeriet som sto bak kampanjen. Spørsmålet var om kampan- 
jen var i strid med mfl. $ 3 første ledd og mfl $ 6 jf. forskrift om uri- 
melig handelspraksis $ 1 pkt. 22. Det ble da vist til at det ikke er et 
ubetinget krav etter forskriften pkt. 22 og mfl. $ 3 første ledd å opp- 
lyse om hvem som står bak en annonse. Etter det grunnleggende 
prinsippet i mfl. $ 3 første ledd om at «markedsføring skal fremstå 
som markedsføring» må det likevel være tydelig at det er markeds- 
føring. Etter en gjennomgang av flere kilder, deriblant lovforarbei- 
der og ICC reklamekodeks artikkel 9 og 10, kom Markedsrådet 
frem til at teaser-kampanjer ikke er i strid med forbudet mot skjult 
markedsføring. Flertallet kom videre frem til at kampanjen fra 


108 Lunde, Mestad og Michaelsen s. 54 og 118. 

109 Ot.prp. nr. 62 (1999-2000) s. 29. 

110 Forutsatt blant annet i MR 1141/13 (Kondomeriet). 
111 MR 1141/13 (Kondomeriet). 

Kondomeriet var en slik teaser-kampanje og dermed ikke i strid 
med forbudet mot skjult markedsføring." 

Det gjøres unntak for teaser-kampanjer fra kravet til identifi- 
kasjon av markedsfører i ICC reklamekodeks artikkel 10. Etter at 
kravet om identifikasjon av markedsfører er fastslått, fremgår det 
av artikkel 10 annet ledd at: «The above does not apply to commu- 
nications with the sole purpose of attracting attention to commu- 
nication activities to follow (e.g. so-called teaser advertisements").» 

Hvilke krav som kan stilles til identifikasjon, vil altså måtte 
avgjøres gjennom praksis og kan ikke angis som generelle kriterier. 
Det vil uansett være publikums oppfatning og evne til å identifisere 


markedsføringen som er avgjørende. 


Juridiske rammer for 
innholdsmarkedsføring 


Forbudet mot urimelig handelspraksis 


Forbudet mot skjult markedsføring gjennomgått ovenfor retter seg 
mot identifikasjon av markedsføring. Disse reglene sier imidlertid 
ingenting om hvilke krav som stilles til det materielle innhold i 
markedsføringen. 

Innholdsmarkedsføring, slik det er definert i denne boken, må 
følge de generelle regler for markedsføring. Dette gjelder alle for- 
mer for markedsføring, også informasjon som fremkommer på 
virksomhetens egen hjemmeside, ved blogginnlegg eller via ulike 
former for sosiale medier. 

I mfl. $ 6 første ledd er det en såkalt generalklausul for regule- 
ring av markedsføring rettet mot forbrukere som fastslår at «uri- 
melig handelspraksis er forbudt». Dette er et skjønnsmessig begrep 


som krever nærmere redegjørelse. Det fremkommer da av mål. 


112 Dissens 6-3. 

$ 6 annet ledd at en handelspraksis er urimelig dersom den «strider 
mot god forretningsskikk overfor forbrukere» og er «egnet til 
vesentlig å endre forbrukernes økonomiske atferd slik at de treffer 
beslutninger de ellers ikke ville ha truffet».3 

Denne standarden for «god forretningsskikk» skal være fleksibel 
og kunne tilpasses den generelle samfunnsutviklingen.""* Hvorvidt 
innholdsmarkedsføring er urimelig eller ikke, beror dermed på hva 
som er god skikk i den bransje markedsføringen foregår. Det må 
for eksempel være åpenbart at kravet til produktinformasjon lig- 
ger høyere ved markedsføring av legemidler enn for matvarer. Det 
kan dermed ikke gis noen generell veiledning for hva som er i strid 
med god forretningsskikk overfor forbrukere. De enkelte bransjer 
kan være med å lage gode rutiner for markedsføring. For matva- 
rer er det blant annet laget egne retningslinjer for markedsføring 
av mat og drikke rettet mot barn, håndhevet av Matvarebransjens 
Faglige Utvalg (MFU)."* Det er nærliggende å tro at brudd på slike 
retningslinjer også vil medføre at handlingen er urimelig handels- 
praksis og forbudt etter mfl. $ 6 første ledd. Forbrukerombudet 
og Markedsrådet legger i alle fall stor vekt på bransjenormer i sin 
praksis." 

Når innholdsmarkedsføringen vurderes etter disse reglene, vil det 
videre være avgjørende hvordan forbrukeren oppfatter budskapet." 
Det må da ha betydning at den fortalte historie ligger i grenseland 
opp mot redaksjonelt innhold, og at leseren ikke alltid er i stand 
til å lese historien gjennom et «reklamefilter».** Dersom det krever 


113 Bestemmelsen viderefører handelspraksisdirektivet artikkel 5 nr. 2. 

114 Ot.prp. nr. 55 (2007-2008) s. 49. 

115 http://www.mfu.as/ 

116 Ot.prp. nr. 55 (2007-2008) s. 22. 

117 Forbrukerens oppfatning av budskapet var avgjørende også i eldre praksis, se MR 
3/75 (Rex) 

118 Jens Barland og Ragnhild K. Olsen, Innholdsmarkedsføring testet på lesere av 
nettaviser, Gjøvik 2015 s. 10 og 36: http://brage.bibsys.no/xmlui/handle/11250/ 
2359010 

ekstra fokus for å oppdage at den fortalte historie er markedsfø- 
ring, må det stilles særlige krav også til innholdet for å unngå at det 
blir urimelig. Dette må gjelde selv om innholdsmarkedsføringen er 
merket med at det er markedsføring. Her vil det også ha betydning 
hvem som er i målgruppen, ved at det skal tas hensyn til særlig 
sårbare grupper, jf. mfl. $ 6 tredje ledd. 

Forhold som faller inn under forskrift om urimelig handelsprak- 
sis, vil alltid være urimelig og dermed forbudt etter mfl. $ 6 første 
leddjf. femte ledd." I tillegg til de allerede nevnte punkter i forskrif- 
ten som regulerer skjult markedsføring, er det listet opp en rekke 
tilfeller som alltid er urimelig, gjennom denne såkalte svartelisten. 
Bruk av ord som «gratis» vil for eksempel være urimelig dersom 
forbrukeren må betale for noe annet for å få varen eller tjenesten, jf. 
forskrift om urimelig handelspraksis $ 1 pkt. 20."* Departementet 
har poengtert at flere av bestemmelsene i denne svartelisten også 
vil rammes av enkeltbestemmelser i markedsforingsloven.'”' 

Handelspraksisen vil imidlertid kun være urimelig dersom 
praksisen «er egnet til vesentlig å endre forbrukernes økonomiske 
adferd slik at de treffer beslutninger de ellers ikke ville ha truffet», 
jf. mfl. $ 6 annet ledd. Det avgjørende vil være om en handels- 
praksis merkbart reduserer forbrukernes evne til å treffe en infor- 
mert beslutning og dermed foretar en handling de ellers ikke ville 
ha gjort. Formålet med markedsføringen er jo nettopp å påvirke 
forbrukerne, men i dette tilfellet er det snakk om at handlingen i 
utgangspunktet er i strid med god forretningsskikk. Det er denne 
lovstridige handlingen som har ført til endret adferd. I praksis skal 
det ikke svært mye til før dette vilkåret oppfylles. Både den måte 


119 Forskrift om urimelig handelspraksis av 1. juni 2009 nr. 565. Se Ot.prp. nr. 55 
(2007-2008) s. 52. 

120 Se for øvrig gjennomgangen av denne forskriften i Lunde, Mestad og Michaelsen s. 
108 f. 

121 Ot.prp. nr. 55 (2007-2008) s. 52. 

innholdsmarkedsføring fremstilles på og selve innholdet kan være 
med å påvirke forbrukerens beslutningsevne. 

Videre vil villedende handlinger og utelatelser alltid være uri- 
melig handelspraksis og dermed forbudt, jf. mfl. $ 6 fjerde ledd." 
Regler om villedende handlinger er i norsk lov angitt i mfl. $ 7, 
mens villedende utelatelser er angitt i mfl. $ 8. Disse formene for 
handelspraksis gjennomgås særskilt nedenfor. 


Innholdsmarkedsføring må ikke være 
villedende 


En handelspraksis er villedende dersom den inneholder «uriktige 
opplysninger» og dermed er usannferdig eller på annen måte er 
«egnet til å villede forbrukerne», jfr. mfl. $ 7 første ledd. 

Hvorvidt en handling er egnet til å villede, kan vurderes på bak- 
grunn av blant annet opplysninger om ytelsens eksistens eller art, 
ytelsens hovedegenskaper, prisen på ytelsen, hvordan prisen beregnes 
eller eksistensen av en prisfordel, jf. mfl. $ 7 første ledd bokstav a-h."3 

Om en handelspraksis skal anses å være villedende, beror på det 
helhetsinntrykket som skapes hos mottakeren.'”* Markedsrådet har 
her lagt til grunn at et utsagn er villedende dersom det «er egnet 
til å bibringe den vanlige forbruker i den markedssituasjon han 
befinner seg i, en uriktig forståelse av reklamebudskapet, uansett 
hvordan dette etter en reflektert, objektiv språklig oppfatning måtte 
være å tolke». Det innebærer at selv om en informasjon viser seg 
å være korrekt, kan den være egnet til å villede forbrukere i den 
enkelte situasjon. Ut fra definisjonen av innholdsmarkedsføring vil 


122 Ot.prp. nr. 55 (2007-2008) s. 52. 

123 For en nærmere gjennomgang av disse momentene, se Lunde, Mestad og 
Michaelsen s. 96-107. 

124 Ot.prp. r. 55 (2007-2008) s. 53, jfr. s. 32 flg. 

125 MR 3/75 (Rex). 

dette føre til at opplysninger som fremkommer i en fortelling, må 
vurderes ut fra hvordan forbrukeren oppfatter de ulike utsagn. 

I praksis er vurderingen av om et utsagn er villedende, basert 
på oppfatningen hos en «gjennomsnittsforbruker». Begrepet er 
først og fremst utviklet gjennom praksis i EU-domstolen, og gjen- 
nomsnittsforbruker er i dag angitt til å være en som er «reasona- 
bly well informed and reasonably observant and circumspect».*6 
Gjennomsnittsforbrukeren som målestokk ved vurdering av om en 
handelspraksis er urimelig er virkningen på en tenkt, typisk for- 
bruker, jf. handelspraksisdirektivets fortale pkt. 18.7 Denne antas 
å være rimelig opplyst og rimelig observant og kritisk, idet det tas 
hensyn til sosiale, kulturelle og språklige faktorer slik de er tolket 
av EU-domstolen. Dette fortolkningsgrunnlaget følges også opp 
ved vurdering av ulike markedsføringstiltak i de skandinaviske 
land.” I forarbeidene til den norske markedsføringsloven uttales 
det eksplisitt at det er påvirkningen på det gjennomsnittlige med- 
lemmet av en gruppe forbrukere som skal være målestokken ved 
vurdering av lovstridig markedsføring.” I norsk rettspraksis er 
gjennomsnittsforbruker definert som en som antas å være «almin- 
nelig opplyst, rimelig oppmerksom og velunderrettet».'3* 

I og med at innholdsmarkedsføring i utgangspunktet ligger 
i grenseland mellom ulike ytringer krever, det større oppmerk- 
somhet fra gjennomsnittsforbrukeren enn det som normalt 


126 Se for eksempel C-470/93 (Mars), C-251/95 (Sabel/Puma) og C-210/96 (Gut 
Springenheide). 

127 Direktiv 2005/29/EF (Handelspraksisdirektivet). 

128 Ot.prp. nr. 55 (2007-2008) s. 33-34 og de svenske forarbeidene Prop. 2007/08:115 
s. 66-67. Se også Caroline Heide-Jørgensen Lærebog i konkurrence- og markeds 
føringsret (2008) s. 30 og 224. 

129 Ot.prp. nr. 55 (2007-2008) s. 33-34. 

130 Se for eksempel Rt 2002 s. 391 (God Morgon), Rt 2008 s. 1268 (Søtt + salt), Rt 
2012 s. 1062 (Tripp Trapp), LB-2007-133644 (Lebara-kjennelse), RG 2008 s.161 
(Borgarting, Mango), LB-2009-174551 (Companys), LF-2009-117966 (Galliano- 
kjennelse), LA-2010-35846 (Panorama-kjennelse) LB-2014-55091 (Prismatch - 
kjennelse), TOSLO 2007-10029 (Imperia) og TOSLO-2011-146279 (Pampers). 

kreves ved tradisjonell markedsføring." En konstruksjon av en 
gjennomsnittlig forbruker vil ikke nødvendigvis ta høyde for at 
denne markedsføringen krever spesiell oppmerksomhet. Ved 
innholdsmarkedsføring kan det typisk bli vanskeligere å være 
kritisk overfor innholdet, og spørsmålet er om ikke listen for hva 
den gjennomsnittlige forbruker får med seg, bør legges noe lavere. 
Dersom markedsføringen er laget som innholdsmarkedsføring, vil 
den lettere kunne være å anse som villedende og dermed forbudt. 
Et eksempel som kan illustrere dette, er Aftenposten Brand 
Studios artikkel utviklet for reisebyrået Berg-Hansen.” Annonsen 
hadde overskriften «Billetter på nett kan bli mye dyrere enn du tror. 
Slik kjøper du reisen trygt» med undertittel: «Et mylder av nett- 
sider gir inntrykk av å tilby rimelige reiser med fly. Men så fort 
kundene er kommet inn i butikken, begynner jobben med å tjene 
penger.» Den løpende teksten handlet om et uoversiktlig nettmar- 
ked for flybilletter, med stigende priser underveis i kjøpsproses- 
sen og med konkrete eksempler på at kunder som kjøpte billetter 
over Internett, risikerte å betale 20-60 prosent mer enn kjøp via 
et reisebyrå. Det ble også vist til at Forbrukerombudet oppfor- 
drer forbrukere til å trekke seg fra kjøpsprosessen på nett dersom 
prisene stiger for mye før bestilling, med direkte sitater fra fagdi- 
rektøren i Forbrukerombudet. Annonsen ble ikke godt mottatt av 
Forbrukerombudet, som uttalte i et debattinnlegg i Aftenposten: 
«Vi låner ikke bort vår troverdighet.»'** Hun viste til at sitatet i 


131 Senærmere om slike synspunkter i Monica Viken Markedsundersøkelser som bevis 
i varemerke- og markedsføringsrett 2012 s. 54. 

132 Slik det fremkom i denne undersøkelsen: Jens Barland, og Ragnhild K. Olsen, 
Innholdsmarkedsføring testet på lesere av nettaviser, Gjøvik 2015: http://brage. 
bibsys.no/xmlui/handle/11250/2359010 

133 Annonsen kan finnes her; http://www.aftenposten.no/brandStudio/Billetter-pa- 
nett-kan-bli-mye-dyrere-enn-du-tror-Slik-kjoper-du-reisen-trygt-628524 1.snd 

134 Aftenposten 11. desember 2015. Artikkelen finnes her: http://www.aftenposten. 
no/meninger/debatt/Vi-laner-ikke-bort-var-troverdighet--Gry-Nergard-8279731. 
html 

annonsen var hentet fra en redaksjonell artikkel i Aftenposten 
og kritiserte at Aftenposten Brand Studio benyttet dette til bruk i 
reklame i eget mediehus. Hun stilte spørsmål ved om myndigheters 
uttalelser til journalister i fremtiden vil kunne ende opp som rekla- 
mer og etterspurte Aftenpostens retningslinjer for slikt. Debatten 
ble fulgt opp av sjefredaktør i Aftenposten som hadde en viss sym- 
pati med Forbrukerombudet." Han viste imidlertid til redaktør- 
ansvaret og ytringsfrihetens vide rammer og konkluderte med at 
redaktører ikke kan gi noen garantier for hvor sitater i redaksjonelle 
medier havner. Debatten raste videre også etter dette, uten at man 
kom nærmere en avklaring. Juridisk sett kan en slik bruk av sitater 
fra offentlige myndigheter, uten at det er gitt tillatelse, gi forbrukere 
som leser artikkelen, et feilaktig inntrykk. Dersom det gis inntrykk 
av at sitatet er en del av reklamebudskapet, når dette ikke er tilfelle, 
kan det vurderes som villedende etter mfl. $ 7. I tillegg kan en slik 
sitering være brudd på ICC reklamekodeks artikkel 14 som sier at 
det i markedsføring ikke må refereres til personer uten tillatelse. 
Ifølge ICC reklamekodeks artikkel 15 skal det heller ikke dras util- 
børlig nytte av andres goodwill i kommersiell kommunikasjon. 
Det er videre et forbud mot villedende utelatelser i mfl. $ 8 før- 
ste ledd.*3° En handelspraksis er villedende dersom den, i sin kon- 
krete sammenheng og etter en helhetsvurdering, utelater eller skjuler 
vesentlige opplysninger som forbrukerne ut fra sammenhengen tren- 
ger for å kunne ta en informert økonomisk beslutning. Det vil videre 
kunne være villedende å presentere opplysninger på en uklar, ufor- 
ståelig, tvetydig eller uhensiktsmessig måte. Den næringsdrivende 
pålegges altså indirekte å gi forbrukeren alle nødvendige opplysninger 
uten at det oppstilles en uttrykkelig opplysningsplikt. Bestemmelsen 


135 Aftenposten 15. desember 2015. Artikkelen finnes her: http://www.aftenposten. 
no/meninger/kommentarer/Troverdigheten-er-det-viktigste-vi-har--Sjefredaktor- 
Espen-Egil-Hansen-8284015.html 

136 Ot.prp. nr. 55 (2007-2008) s. 54. 

kan også være aktuell som en forlengelse av identifikasjonskravet i 
mfl. $ 3 første ledd. Dersom markedsføringen ikke identifiseres som 
sådan, vil det kunne være en villedende utelatelse. 

Handelspraksisen er kun villedende dersom den er egnet til å 
påvirke forbrukernes økonomiske beslutningsevne, jf. mfl. $ 7 
annet ledd og $ 8 annet ledd. 


Dokumentasjonsplikt 


Det følger av mfl. $ 3 annet ledd at den næringsdrivende må kunne 
dokumentere de påstander som fremsettes i markedsføringen.” 
Denne dokumentasjonsplikten gjelder påstander i markedsføring 
om faktiske forhold, herunder om ytelsers egenskaper eller virk- 
ning. Dersom innholdsmarkedsføringen baseres på faktainforma- 
sjon, oppstår det altså en plikt til å kunne fremlegge dokumentasjon 
for at de fremsatte påstander er korrekte. 

Dersom markedsfører ikke kan dokumentere utsagnet, vil 
det kunne være villedende og urimelig etter mfl. $ 7 jf. $ 6 fjerde 
ledd.: Dokumentasjonsplikten vil dermed ha stor betydning ved 
vurdering av om en konkret markedsføringskampanje er i strid 
med reglene i markedsføringsloven. 

Det vil typisk kreves dokumentasjon for påstander om at den 
næringsdrivende har de beste produktene, de billigste varene eller 
er størst innen sitt felt. Superlativer som «størst», «best», «billigst» 
må kunne dokumenteres.'” Markedsrådet har blant annet krevd 
dokumentasjon for at påstander som «Lefdal alltid billigst» og 


«Garanti for lavest pris» er sanne.™ Nar den enkelte virksomhet 


137 Ot.prp. nr. 55 (2007-2008) s. 27. 

138 Ot.prp. nr. 55 (2007-2008) s. 189. Se for øvrig Lunde, Mestad og Michaelsen 
s. 56 flg. 

139 Se for eksempel Forbrukerombudets veiledning om prismarkedsføring, juni 2009. 
http://www.forbrukerombudet.no/asset/3382/1/3382 1.pdf 

140 MR 04/04 (Lefdal) og MR 787/08 (Ryanair). 

ikke har klart å fremlegge slik dokumentasjon, er markedsføringen 
ansett villedende og dermed lovstridig. Videre må fremlagte tes- 
ter og undersøkelser kunne gi dekning for de påstander som bru- 
kes. Det innebærer blant annet at tester og undersøkelser må være 
metodisk holdbare, objektive og representative." En henvisning til 
en test utført i en redaksjonell sammenheng, enten det er en test av 
en bil i et bilmagasin eller test av produkter på TV 2 Hjelper deg, 
vil ikke i seg selv være god nok dokumentasjon. Den utførte test det 
henvises til, må ha fulgt de metodiske kriterier for at dokumenta- 
sjonsplikten kan oppfylles. 

Generelt er det et krav etter markedsføringsloven at den som 
påstår noe i markedsføringen, skal kunne føre bevis for at det er 
sant, enten det gjelder et produkts påståtte slankende effekt, eller at 
den veiledende pris er reell. Dokumentasjonen skal foreligge pa 
annonsørens hand når markedsføringen skjer.*# 

Bevisbyrden for at påstander er sanne ligger hos den nærings- 
drivende. Når det gjelder innholdsmarkedsføring, blir det raskt 
et spørsmål om hvem som har denne bevisbyrden og dokumen- 
tasjonsplikten. I de ulike situasjoner kan det være reklamebyrået, 
redaktøren, bloggeren eller virksomheten som har betalt for mar- 
kedsføringen. Dette drøftes nærmere nedenfor. 

Dokumentasjonsplikten må ses i sammenheng med mfl. $ 33 som 
pålegger næringsdrivende en opplysningsplikt. Videre følger det av 
mfl. $ 36 annet ledd at Forbrukerombudet kan kreve dokumentasjon 
for påstander om konkrete virkninger innen 48 timer, og at det i 
visse tilfeller kan bli aktuelt å fatte vedtak etter en fremskyndet pro- 
sess i saker hvor det normalt vil kreves dokumentasjon. 


141 Forskrift 19. desember 2000 nr. 1653 om sammenlignende reklame $ 3 kan være 
veiledende for hvilke krav som stilles til slike undersøkelser. 

142 Se for eksempel FO 521/07 (Bli-Slank), MR 11/98 (Herbal), MR 27/98 (Rimi), FO 
121/04 (Det norske Naturhuset), MR 969/09 (Nuform) og MR 601/10 (Ryanair). 

143 Ot.prp. nr. 55 (2007-2008) s. 189. 

Markedsføring må ikke stride mot god 
markedsføringsskikk 

Markedsføring må heller ikke stride mot «god markedsførings- 
skikk», jf. mfl. $ 2 første ledd.'* Ved vurderingen «legges det vekt 
på om markedsføringen krenker allmenne etikk- og moraloppfat- 
ninger, eller om det tas i bruk støtende virkemidler». Bestemmelsen 
vil kunne få betydning ved vurdering av de virkemidler som tas i 
bruk ved innholdsmarkedsføring. 

Begrepet «god markedsføringsskikk» er en rettslig standard, 
hvor det nærmere innholdet må fastlegges gjennom praksis." 
Det er kun markedsføring som krenker «allmenne etikk- og 
moraloppfatninger» som rammes. Det er ikke tilstrekkelig at 
en del mennesker anser reklamen som uheldig, umoralsk, stil- 
løs eller lignende. Markedsføring som bruker virkemidler som 
anses «støtende» ut fra alminnelige, anerkjente og utbredte nor- 
mer i samfunnet, vil falle inn under begrepet «strider mot god 
markedsføringsskikk». 

Et eksempel fra praksis som i dag vil vurderes etter mfl. $ 2 før- 
ste ledd, er Benettons reklamekampanje med bilde av de blodige 
klærne til en avdød, bosnisk soldat.'** Teksten på serbokroatisk 
henspilte på krigen i det tidligere Jugoslavia, og fra Benetton ble 
det opplyst at klærne hadde tilhørt en navngitt bosnisk soldat. 
Markedsrådet nedla forbud mot reklamen og uttalte blant annet at 
bruk av aktuelle hendelser med krig og vold vil bli oppfattet som 
«støtende» av det store flertall av dem som blir presentert for slik 
markedsføring. 

Forbrukerne skal slippe å være mottaker av reklame som etter 


den alminnelige oppfatning må anses som støtende fordi den 


144 Se forarbeider til endringer i markedsføringsloven; NOU 1995: 2, Ot.prp. nr. 70 
(1995-96) og Innst. O.nr.30 (1996-97). 

145 Ot.prp. nr. 70 (1995-96) s. 11-12. 

146 MR 22/94 (Benetton) 

krenker den menneskelige verdighet eller tar i bruk virkemidler 
som virker krenkende. Også markedsføringstiltak som oppfordrer 
til lovbrudd eller brudd på sikkerhetsnormer, kan være brudd på 
god markedsføringsskikk.'” Markedsrådet har blant annet slått 
ned på markedsføring som ga inntrykk av at politiet ikke tok kjø- 
ring mot rødt lys alvorlig.*** 

Det vil videre kunne være i strid med god markedsføringsskikk 
å diskriminere ut fra religion, rase og kjønn.'*” Bestemmelsen er 
imidlertid ikke et diskrimineringsvern for den enkelte, det er fler- 
tallets interesser av ikke å bli utsatt for støtende virkemidler som 
skal beskyttes.'5* Det er de mer graverende brudd på moral- og 
etikkoppfatninger som rammes. Markedsrådet har vurdert dette 
skillet i en sak der det var klaget inn en reklamefilm for en matva- 
rekjede kalt «Svensk 17. mai».'”* En av dialogene i reklamefilmen 
gikk ut på at butikksjefen spurte de ansatte om de visste hvordan 
de reddet en svenske fra å drukne. De ansatte svarte «Nei», hvorpå 
butikksjefen repliserte «Bra». Klageren hevdet at filmen kren- 
ket svensker som folkegruppe og at budskapet var sårende. Både 
Forbrukerombudet og Markedsrådet viste imidlertid til at filmen 
åpenbart var humoristisk ment og spilte på en folkelig tradisjon 
med svenskevitser i Norge, en godlynt form for erting mellom 
naboland. Filmen ble ikke ansett å være brudd på god markeds- 
føringsskikk. Forbrukerombudet har imidlertid nedlagt forbud 
mot en reklamekampanje for Moccapudding, som sammenstilte 
sjokoladepudding med den hellige Kaba-stenen i pilegrimsbyen 
Mekka.' 


147 Ot.prp. nr. 55 (2007-2008) s. 40. 

148 MR 21/99 (Esso). 

149 Ot.prp. nr. 70 (1995-96) s. 11. 

150 Ot.prp. nr. 55 (2007-2008) s. 42. Se også MR 12/02 (Asan), MR 16/06 (ICA) og 
MR 14/97 (Mack). 

151 MR 16/06 (ICA). 

152 FO 1271/97 (Norske Meierier). 

Ved vurderingen av god markedsføringsskikk vil også etiske 
retningslinjer, deriblant ICC reklamekodeks, ha stor betydning." 
ICC reklamekodeks artikkel 17 angir blant annet at markedsføring 
ikke må inneha avbildning eller beskrivelse av potensielt farlig akti- 
vitet eller situasjoner som viser tilsidesettelse av nasjonale normer 
for sikkerhet og sunnhet. 

Andre etiske bransjeregler som vil være relevante i fastleggingen 
av god markedsføringsskikk, er for eksempel matvarebransjens ret- 
ningslinjer for markedsføring overfor barn.*5 


Andre særlige begrensinger 


I tillegg til reglene som er gjennomgått ovenfor, må det tas høyde 
for at også andre generelle regler kan få betydning for innholds- 
markedsføring. Noen av dem nevnes kort her. 

Dersom det i innholdsmarkedsføring legges opp til premiering 
eller konkurranser, inntrer en særskilt opplysningsplikt etter mål. 
$ 18.15 Dette følges opp i forskrift om urimelig handelspraksis 
$ 1 pkt. 31 som blant annet angir at det er urimelig, og dermed 
forbudt, å arrangere konkurranser uten at det foreligger en pre- 
mie. Konkurransen vil også være urimelig dersom forbrukeren må 
betale noe for å kunne få ut premien. 

Innholdsmarkedsføring som rettes direkte mot forbrukere 
via individuell elektronisk kommunikasjon, som e-post eller 
SMS, krever at den enkelte forbruker har avgitt et forhåndssam- 
tykke til slik markedsføring, jf. mfl. $ 15 første ledd." Krav om 


153 Ot.prp. nr. 70 (1995-96) s. 11. 

154 Retningslinjer for markedsføring av mat og drikke rettet mot barn, juni 2009; 
http://www.mfu.as/36575-Retningslinjer-for-markedsforing 

155 Lunde, Mestad og Michaelsen s. 173. 

156 Monica Viken Beskyttelse mot «uønsket markedsføring» etter ny markedsføringslov 
Magma nr. 4 2009 s. 24 f. 

forhåndssamtykke gjelder imidlertid ikke dersom mottaker er i et 
eksisterende kundeforhold, jf. mfl. $ 15 tredje ledd. 

Sendes uanmodet markedsføring ved hjelp av elektronisk post, 
skal det også fremgå at meldingene inneholder markedsføring idet 
meldingene mottas, jf. e-hl. $ 9 første ledd annet punktum. Det stil- 
les krav om at det allerede ved mottakelsen av slik post skal fremgå 
at den inneholder markedsføring. Formålet med et slikt krav er å 
minske ulempene som er forbundet med uanmodet e-postreklame, 
idet mottakeren skal få mulighet til å vurdere om han vil lese mel- 
dingen uten å åpne den.'” 

Ved markedsføring over telefon er det videre en eksplisitt opp- 
lysningsplikt i mfl. $ 16 annet ledd. Mottaker skal opplyses om 
hvem som ringer og at henvendelsen skjer i markedsføringshen- 
sikt. I og med at den enkelte forbruker har anledning til å reservere 
seg mot markedsføring via telefon, skal det også opplyses om denne 
reservasjonsretten, jf. mfl. $ 16 annet ledd fjerde setning og mål. $ 
12 første ledd. 


Særlig om innholdsmarkedsføring 
overfor barn 


Barn og unges oppvekstmiljø er i stor grad preget av økt kommer- 
sialisering, og disse utgjør en viktig målgruppe for kommersielle 
budskap.'** Hvordan Lego gjennom mange år har manøvrert spil- 
lefilmer, tegneserier, produkter, spill og markedsføring i et helhetlig 
konsept er et opplagt eksempel." Markedsføring rettet mot barn 
reguleres derfor særskilt i markedsføringsloven kapittel 4. Barn 


157 Ot.prp. nr. 31 (2002-2003) s. 62. 

158 NOU 2001: 6 Oppvekst med prislapp? Om kommersialisering og kjøpepress mot 
barn og unge pkt. 1.1. 

159 Lego friends er ett eksempel på innholdsmarkedsføring; http://www.lego.com/ 
nb-no/friends 

og unge har også stadig større tilgang til ulike medier, og spesi- 
elt audiovisuelle medier må sies å være en integrert del av barn og 
unges liv.:6 

Innholdsmarkedsføring, som nettopp kan ligge i grenseland 
mellom medier og markedsføring, må vurderes opp mot særskilte 
regler som gjelder barn og unge. Alle under 18 år regnes som barn, 
men i de konkrete vurderingene vil barnets alder og utvikling til- 
legges vekt. Formålet er å beskytte barn og unge mot uheldige bud- 
skap eller virkemidler som forekommer i markedsføringen, og ikke 
markedsføringen som sådan. 

Ifølge mfl. $ 19 første ledd skal det vises særlig aktsomhet når en 
handelspraksis er rettet til barn eller for øvrig kan ses eller høres av 
barn. Markedsføringsloven skal generelt tolkes strengere enn ellers 
når barn er målgruppen. Videre må det tas hensyn til at barn kan 
utsettes for markedsføring, selv om den ikke er spesielt rettet mot 
eller beregnet på dem, dersom den næringsdrivende kan forventes 
å forutse barns særlige sårbarhet for praksisen. 

Nar det gjelder forholdet til skjult markedsføring i mfl. $ 3 første 
ledd, vil det for eksempel måtte tas høyde for at barn kan ha van- 
skelig for å identifisere markedsføring og at de ikke klarer å skille 
denne fra annen kommunikasjon.** Ved markedsføringstiltak som 
er rettet mot barn eller kan ses eller høres av barn, er det derfor 
spesielt viktig at markedsføringen utformes slik at det er åpenbart 
at det er markedsføring, jf. mfl. $ 19.’° Et vesentlig spørsmål er da 
hvor gamle barna er før de er i stand til å skille mellom reklame 
og programinnhold.'® Forskning har for eksempel vist at de fleste 


160 Rapport «Barn og medier», april 2014. Dette var en landsomfattende undersøkelse 
gjennomført av Ipsos MMI på oppdrag fra Medietilsynet. Til sammen 1950 
barn og unge i alderen 9 til 16 svarte på undersøkelsen. Se også Medietilsynets 
hjemmeside for Barn og medier; http://www.medietilsynet.no/barn-og-medier/ 

161 Ot.prp. nr. 76 (2004-2005) pkt. 3.4. 

162 Ot.prp. nr. 55 (2007-2008) s. 60. 

163 NOU 2001: 6 pkt. 6.3. 

barn opp til syv års alder ser på TV-reklame som all annen infor- 
masjon og er ikke i stand til å identifisere reklamebudskapet.'* 
Dersom reklamen nærmer seg realistiske programsjangre, får også 
barn helt opp til 11 års alder problemer med å skille ut reklamen. 
Det er derfor ikke sikkert at de generelle krav som stilles til identifi- 
kasjon av markedsføring, vil være nok overfor barn. Det skal høyst 
sannsynlig mer til for å oppfylle kravet om identifikasjon. Hva som 
skal til, er imidlertid ikke klarlagt, verken i lov eller praksis. 

Forbrukerombudet har utarbeidet en egen veiledning for mar- 
kedsføring overfor barn og unge og har blant annet lagt vekt på 
at markedsføring som er blandet sammen med ulike spill-, leke- 
og underholdningselementer, kan være skjult markedsføring.'* 
Det er i denne forbindelse også av betydning om mediet som 
benyttes, åpner for interaktivitet, da dette vil forsterke barnets 
opplevelse av underholdning og lek. I disse tilfellene vil leke- og 
underholdningselementene fange og holde på barnas oppmerk- 
somhet og barna engasjeres direkte gjennom egen deltakelse. Ifølge 
Forbrukerombudet vil dette gjøre markedsføringens effekt sterkere 
og mer påtrengende, samtidig som markedsføringen blir vanskeli- 
gere å identifisere og gjennomskue, og kravet til særlig varsomhet 
blir ytterligere forsterket. śś 

Andre illustrerende eksempler er spill på mobil og nettbrett, der 
den næringsdrivende blander sammen markedsføring med lek og 
konkurranser. Ifølge Forbrukerombudet har slike spill en særlig 
appell til barn, og en del spill er også utformet med barn og unge 


164 Se for eksempel Ragnhild T. Bjørnebekk, Det kommersielle fjernsynets barnereklame, 
1992 s. 63 f. og Ann Kristin Larsen og Mette Vaagan Slåtten, En bok om oppvekst, 
Bergen 2010. 

165 Forbrukerombudets veiledning om handelspraksis overfor barn og unge, november 
2014 S. 8. 

166 Forbrukerombudets veiledning om handelspraksis overfor barn og unge, november 
2014 S. 8. 

som målgruppe.” For å unngå at dette blir urimelig praksis eller 
i strid med forbudet mot skjult markedsføring, må det være lett å 
identifisere og gjenkjenne markedsføringen. 

Virkningen av markedsføring som er særskilt rettet mot barn, 
skal vurderes ut fra barnets perspektiv, jf. mfl. $ 20. Dette inne- 
bærer en skjerpelse av mfl. $ 6 første ledd som forbyr urimelig 
handelspraksis. Ved vurderingen skal det legges særlig vekt på om 
markedsføringen utnytter barn og unges påvirkelighet, godtro- 
enhet, tillit og manglende erfaring. Videre legges det vekt på om 
reklamen er særlig påtrengende og hvilket medium som benyt- 
tes. Innholdsmarkedsføring via direktereklame, TV- og kino- 
reklame, TV-programtrailere, Internett eller superboards kan for 
eksempel vurderes som særlig patrengende.’® 

Ifølge mfl. $ 20 annet ledd er det videre forbudt med direkte 
kjøpsoppfordringer rettet mot barn. I innholdsmarkedsføring kan 
ikke barn direkte oppfordres til å kjøpe produkter. Forbudet gjel- 
der også oppfordringer om å be andre om å kjøpe produkter til 
barna. Markedsrådet har vurdert direkte kjøpsoppfordringer i en 
sak der en konsertarrangør hadde markedsført konsertbilletter på 
Facebook med blant annet oppfordringen: «Beliebers — det finnes 
fortsatt RIMI-kodekort igjen i mange butikker. Løp, kast deg på 
sykkelen eller få noen til å kjøre deg til ...».7* Markedsrådet kom 
imidlertid frem til at oppfordringene til kjøp ikke var av en slik 
«direkte og sterk karakter, vurdert ut fra den aktuelle kundegrup- 
pen», at de ble rammet av mfl. $ 20 annet ledd. 

Ved tolkningen av den generelle bestemmelsen i markedsfø- 
ringsloven om «god markedsføringsskikk», drøftet ovenfor, må det 


167 Forbrukerombudets veiledning om handelspraksis overfor barn og unge, november 
2014 8. 8. 

168 Ot.prp. nr. 55 (2007-2008) s. 60. 

169 Se for eksempel MR 9/01 (Slankeprodukt). 

170 MR 1245/12 (Justin Bieber). 

tas spesielle hensyn til barn, jf. mfl. $ 21.7* Det presiseres i bestem- 
melsen at det skal legges vekt på om markedsføringen: 


a) oppfordrer til lovbrudd, farlig atferd eller brudd med vanlige 
sikkerhetsnormer, 

b) spiller på sosial usikkerhet, dårlig samvittighet eller dårlig 
selvtillit, 

c) bruker skremmende virkemidler eller er egnet til å skape frykt 
eller angst, eller 

d) bruker aggressive virkemidler som vold, seksualitet eller 
rusmidler. 


Markedsrådet har for eksempel i en tidligere avgjørelse vur- 
dert en reklamefilm for maling, der en liten gutt demonstrerte 
«farveglede» ved å håndmale farens Mercedes.”*? Markedsrådet 
kom da frem til at situasjonen viste mangel på respekt for sikker- 
hetsnormer som gjelder for malingsprodukter, og fant at annon- 
søren hadde overtrådt aktsomhetsnormen. Et annet eksempel er 
Forbrukerombudets vurdering av en annonse i bladet Foreldre 
og Barn.”? Annonsen viste tre smilende og lekende barn, mens et 
fjerde barn satt i vinduet og så på. Annonsen hadde følgende tekst: 


Alle barna fikk være med å leke 
unntatt Anne-Li 
- hun hadde Cherrox-kopi. 


Forbrukerombudet uttalte da at det måtte utvises forsiktighet med 
å spille på sosial usikkerhet og følelser mellom foreldre og barn i 
markedsføringen. I dag ville annonsen åpenbart blitt rammet av 
mål. $ 21 bokstav b. 


171 Lunde, Mestad og Michaelsen s. 180 f. 
172 MR 13/93 (Maling). 
173 FO 2073/92 (Cherrox). 

Ved kringkasting og andre audiovisuelle tjenester er 
markedsføring direkte rettet mot barn forbudt. Kringkl $ 3-1 annet 
ledd slår fast at det ikke kan sendes reklameinnslag i tilknytning til 
barneprogram eller reklameinnslag som særlig er rettet mot barn i 
fjernsyn eller audiovisuelle bestillingstjenester. Forbudet er todelt. 
For det første forbys enhver markedsføring som er særlig rettet mot 
barn. For det andre forbys all reklame i tilknytning til barnepro- 
gram. Lovens hovedregel om at det ikke skal sendes reklame som 
er særlig rettet mot barn, gjentas i forskrift om kringkasting $ 3-6 
tredje ledd. Forskriften slår videre fast at det må tas hensyn til at all 
reklame kan bli sett eller hørt av barn, og at det må vises særlig akt- 
somhet overfor barn og unges påvirkelighet og manglende erfaring, 
jf. forskrift om kringkasting $ 3-6 første ledd. Denne presiseringen 
gjelder reklame der barn i utgangspunktet ikke er mottakergruppe 
og samsvarer med mål. $ 19 første ledd. 

Markedsrådet innførte i sin tid det såkalte vannskilleprinsippet 
ved vurdering av TV-reklame. Prinsippet innebærer at reklame 
som sendes før kl. 21.00, vil kunne ses og høres av barn, og at det 
derfor må utvises særlig aktsomhet overfor barn. Prinsippet ble 
poengtert i en avgjørelse der Markedsrådet vurderte en reklame- 
film som viste en regnvåt campingplass hvor flere familier kjempet 
om å få fyr på grillen.'”* Filmen viste en mann som helte et utall 
flasker med tennvæske på grillen, en annen rekvirerte en tankbil 
med bensin, andre forsøkte fikse løsninger med en flammekaster, 
og en kvinne satt i striregnet og forsøkte å varme en pølse med en 
elektrisk hårføner. Deretter ble Wasa knekkebrød presentert som 
en bedre løsning. Markedsrådet fant at flere av disse situasjonene 
kunne medføre alvorlige konsekvenser hvis barn skulle forsøke det 
samme. Reklamefilmen ble derfor ansett urimelig og i strid med 
god markedsføringsskikk dersom den ble vist på et tidspunkt hvor 


174 MR 1/99 (Camping Wasa). 


144 


JURIDISKE OG ETISKE RAMMER FOR INNHOLDSMARKEDSFØRING 


svært mange barn så på TV. Markedsrådet nedla derfor forbud mot 
at reklamefilmen ble vist før kl. 21.00. 

Den samme tankegangen gjenfinnes i lov om beskyttelse av min- 
dreårige mot skadelige bildeprogram.”> Formålet med loven er å 
beskytte mindreårige mot skadelig påvirkning fra levende bilder. 
Loven er ment å være et effektivt virkemiddel for å motvirke eventu- 
elle skadevirkninger av bildeprogram og skal være tilpasset dagens 
medievirkelighet.”* Det følger blant annet av bildeprogramlovens 
$ 9 første ledd at bildeprogram med alvorlig skadelig innhold ikke 
kan sendes på fjernsyn. Det skal videre iverksettes tiltak som sikrer 
at barn ikke får tilgang til bildeprogram med alvorlige skadelig inn- 
hold gjennom audiovisuelle bestillingstjenester, jf. bildeprogramlo- 
vens $ 10 første ledd. Departementet påpekte i lovforarbeidene at 
slike innskrenkninger i ytringsfriheten i grl. $ 100 kan begrunnes 
i hensynet til beskyttelse av barn og unge." Internasjonalt er også 
de enkelte stater pålagt et ansvar for å beskytte barn mot informa- 
sjon og stoff som er skadelig for barns velferd."* 

ICC reklamekodeks har særlige regler om beskyttelse av barn, for 
eksempel artikkel 18 og 19, som i stor grad samsvarer med de norske 
reglene. Det slås blant annet fast at det skal tas særlig hensyn til barn 
og unge ved kommersiell kommunikasjon, og at barn og unges man- 
glende erfaring og godtroenhet ikke ma utnyttes.'”? Markedsforingen 
skal heller ikke legges opp slik at barn og unge får problemer med 
å skille mellom fantasi og virkelighet. ICC reklamekodeks har også 


175 Lov6.februar 2015 nr. 7 om beskyttelse av mindreårige mot skadelige bildeprogram 
mv. (Bildeprogramloven). 

176 Prop.123 L (2013-2014) S. 26. 

177 Prop.123 L (2013-2014) S. 26. 

178 Se for eksempel FNs konvensjon om barnets rettigheter 20. november 1989 artikkel 
17 bokstav e. Også AMT-direktivet artikkel 12 pålegger medlemsstatene å treffe 
tiltak for å unngå å skade mindreåriges fysiske, mentale eller moralske utvikling. 

179 Kommentar til den danske ICC kodeks for reklame og markedskommunikasjon 
20118. 31. 

egne retningslinjer i artikkel D5 om særlig beskyttelse av barn og 
unge ved bruk av digitale interaktive medier. 

Som nevnt har også matvarebransjen egne retningslinjer for 
markedsføring av mat og drikke rettet mot barn. Det er også utar- 
beidet en egen veiledning til disse retningslinjene.** 


Hvem har det juridiske ansvaret? 


Den som foretar en handling som bryter med regler for markeds- 
føring, må stilles til ansvar. Den ansvarlige vil være den nærings- 
drivende som foretar handlingen, og vedtak om lovbrudd rettes 
mot den næringsdrivende. Spørsmålet er hvem som er ansvarlig 
for presentasjon og innhold når henvendelsen til markedet skjer 
gjennom innholdsmarkedsføring. 

Nettopp ved innholdsmarkedsføring er det nærliggende at flere 
er involvert i prosess og presentasjon. Både den næringsdrivende 
som står bak det salgsfremmende tiltaket, redaksjonen, mediehu- 
set som eksponerer markedsføringen og bloggeren som markeds- 
fører gjennom sine blogginnlegg, vil kunne være ansvarlig." Nar 
mediehusene etablerer egne avdelinger som i hovedsak driver med 
innholdsmarkedsføring, kan de bli juridisk ansvarlige for både inn- 
hold og presentasjon, på samme måte som reklamebyråer. 

Usikkerhet knyttet til hvem som er ansvarlig for å merke 
markedsføringen, fremkom i forbindelse med blogg underlagt 
Nettavisen. Bloggeren hadde postet en historie om en mann som 
falt om på gaten, tilsynelatende med hjertestans.'” Historien ble 


180 Veiledning til retningslinjer for markedsføring av mat og drikke rettet mot barn, 
http://www.mfu.as/36576-Veiledning-til-retningslinjer 

181 Redaktorens medvirkningsansvar er for eksempel droftet i Halvor Manshaus 
«Redaktøransvar på Internett» Tidsskrift for forretningsjus 2005 s. 260 f. 

182 Saken ble omtalt i mediene, se for eksempel Dagbladet 1. november 2015; http:// 
www.dagbladet.no/2015/11/01/nyheter/sophie_elise/sophie_elise_isachsen/ 
norsk_folkehjelp/41763120/ 

fortalt som en reell hendelse, og det ble også lagt ved bilde av en 
mann som lå på bakken. Det viste seg senere at innlegget var betalt 
av Norsk Folkehjelp og var ment som en markedsføringskampanje 
knyttet til behovet for kunnskap om førstehjelp. Bloggeren hadde 
etter sigende fått kr 30 000 for innlegget. Det første innlegget var 
ikke merket som reklame, og bloggeren opplyste ikke om at hun 
hadde fått betalt for å være med på kampanjen. Siden innlegget 
ikke var identifisert som markedsføring, tok Forbrukerombudet 
kontakt med bloggeren, som på sin side hevdet at hun trodde 
Nettavisen hadde ansvar for å merke innlegget. 

For alle som har hatt befatning med innholdsmarkedsføringen, 
kan det bli tale om et medvirkeransvar etter mfl. $ 39 tredje ledd som 
sier at «[v]edtak kan også rettes mot medvirkere».' Det ma da vur- 
deres hvem som i realiteten står bak lovbruddet.'** Bestemmelsen 
vil omfatte faktisk medvirkning i form av reell innflytelse når det 
gjelder den aktuelle markedsføring." Medvirkningen kan gjelde 
innflytelse på både innhold og utforming. Det presiseres i forar- 
beider til bestemmelsen at også reklamebyråer, annonseorganer og 
andre medvirkende virksomheter har et selvstendig ansvar for å 
etterleve loven.'* For innholdsmarkedsforing kan typisk redaksjo- 
nen være «medvirker» til brudd på markedsføringsloven. 

Hensynet til en mest mulig effektiv håndhevelse av markeds- 
føringsloven tilsier at det er nødvendig at også personer bak den 
ulovlige virksomheten bør kunne rammes av mfl. $ 39 tredje 
ledd.*” For medvirkende personer er det nok å dokumentere eller 


183 Bestemmelsen kom inn i loven av 1972 i forbindelse med etablering av 
tvangsgebyrordningen, jf. Ot.prp. nr. 34 (1994-1995) og ble videreført i loven 
av 2009, se Ot.prp. nr. 55 (2007-2008) s. 212. Se for eksempel anvendelse i disse 
reglene i MR 22/94 (Benetton). 

184 Se nærmere om dette i Ot.prp. nr. 55 (2007-2008) s. 211-212. 

185 Ot.prp. nr. 34 (1994-1995) Om lov om endringer i lov av 16. juni 1972 nr. 47 om 
kontroll med markedsføring og avtalevilkår pkt. 3.2. 

186 Ot.prp. nr. 34 (1994-1995) pkt. 3.2.3. 

187 Ot.prp. nr. 34 (1994-1995) pkt. 3.2.2. 


147 


MONICA VIKEN 


sannsynliggjøre at den aktuelle personen har medvirket gjennom 
sin rolle i firmaet." Det innebærer at den enkelte medarbeider i 
et mediehus har et ansvar for å sikre at markedsføring følger mar- 
kedsføringslovens bestemmelser. 

Redaktøransvaret vurderes også i forhold til Vær Varsom- 
plakaten. I og med at de etiske retningslinjer er utformet over 
samme lest når det gjelder forbudet mot skjult markedsføring, er 
det nærliggende å tro at brudd på Vær Varsom-plakaten også vil 
innebære brudd på mål. $ 3 første ledd. 

Innholdsmarkedsføring kan føre til uklare ansvarsforhold om 
hvem som har ansvar for merking. Siden medvirkningsansvaret 
fører til at flere grupper og personer kan være ansvarlige for den 
samme markedsføringen, bør interne retningslinjer avklare slike 


ansvarsforhold. 


Sanksjoner 


Dersom det konstateres lovbrudd, blir det et spørsmål om hvilke 
sanksjoner som i så fall vil inntre overfor den næringsdrivende. 

Både Forbrukerombudet og Markedsrådet kan treffe vedtak om 
forbud etter mfl. $ 40 og påbud etter mfl. $ 41. Forbrukerombudets 
vedtak kan påklages til Markedsrådet, jf. mfl. $ 37 tredje ledd annet 
punktum. Sammen med vedtak ilegges det gjerne sanksjoner for å 
sikre at vedtaket overholdes. 

For det første kan det ilegges en tvangsmulkt overfor en 
næringsdrivende som bryter markedsføringsloven. Dette gjelder 
for eksempel brudd på regler om villedende handelspraksis i mfl. 
§ 7 og $ 8, eller ved brudd på forbudet mot skjult markedsføring 
i mfl. $ 3 første ledd. Forbrukerombudet og Markedsrådet skal 
som hovedregel fastsette tvangsmulkt som skal betales dersom 


188 Ot.prp. nr. 55 (2007-2008) s. 212. Se for eksempel MR 1053/11 (Garderobe- 
Mannen). 

et forbuds- eller pabudsvedtak overtres, jf. mfl. $ 42.78 Det er 
altså ikke selve lovovertredelsen som utløser tvangsmulkt, men 
brudd på det senere vedtaket. Ved utmåling av tvangsmulk- 
ten skal det legges vekt på at det ikke skal lønne seg å over- 
tre et vedtak ilagt av Forbrukerombudet eller Markedsrådet. 
Tvangsmulkten har i praksis ligget i størrelsesorden kr 500 000 til 
1 million.” 

Også brudd på ulike regler i kringkastingsloven kan medføre 
ileggelse av tvangsmulkt, jf. kringkl. $ 10-4. Dette gjelder blant 
annet brudd på regler om markedsføring i kringkastingsloven kap. 
3. Tvangsmulkt ilegges for å sikre at plikter etter angitte bestem- 
melser i kringkastingslov og forskrift, eller enkeltvedtak fastsatt i 
medhold av disse bestemmelsene, blir oppfylt. 

Tvangsmulkten er imidlertid fremoverrettet og betales kun der- 
som den næringsdrivende ikke respekterer forbudet. I forarbei- 
dene til markedsføringsloven av 2009 ble det vist til et behov for 
å effektivisere håndhevingen av slike sivilrettslige regler.” Det ble 
redegjort for et forslag om å innføre overtredelsesgebyr som sank- 
sjon, definert som betaling av et pengebeløp til det offentlige som 
følge av overtredelse av et forbud eller påbud fastsatt i lov eller i 
forskrift. Brudd på visse av markedsføringslovens bestemmelser 
ville typisk være overtredelser som burde sanksjoneres, men som 
ikke er så alvorlige at det bør reageres med straff. Departementet 


o 


valgte derfor å innføre overtredelsesgebyr som sanksjonsform i 


189 Regler om tvangsgebyr ble introdusert i markedsføringsloven av 1972 og trådte i 
kraft i 1996, se Ot.prp. nr. 34 (1994-1995) og St.meld. nr. 9 (1989-1990). Reglene 
ble videreført i loven av 2009, men med endret navn til tvangsmulkt, se Ot.prp. nr. 
55 (2007-2008) s. 157 f. 

190 Se for eksempel MR 969/09 (Nuform), MR 1053/11 (Garderobe-Mannen) og MR 
598/13 (International Trade Service). 

191 Et eget sanksjonsutvalg drøftet behovet for administrative sanksjoner, se NOU 
2003: 15 Fra bot til bedring. 

192 NOU 2003: 15 s. 169. 

mfl. $ 43." Det som skiller tvangsmulkten og overtredelsesgebyret 
er at sistnevnte er tilbakeskuende og skal betales allerede ved over- 
tredelse av en lovbestemmelse. 

Ethvert brudd på markedsføringslovens bestemmelser utlø- 
ser ikke overtredelsesgebyr. Denne sanksjonen er forbeholdt de 
bestemmelsene i loven som på en forholdsvis klar måte angir hva 
som er forbudt, opplistet i mfl. $ 43. Risikoen for overtredelses- 
gebyr skal være forutberegnelig for den næringsdrivende.'** Blant 
annet gjelder dette brudd på forskrift om urimelig handelsprak- 
sis (svartelisten). Det innebærer, i forhold til forbudet mot skjult 
markedsføring, at det kan ilegges overtredelsesgebyr for brudd 
på forskriften $ 1 pkt. 11 og pkt. 22, omtalt ovenfor. Også brudd 
på regler om elektronisk kommunikasjon i mfl. $ 15 kan medføre 
overtredelsesgebyr.'* 

I tillegg til at det må foreligge en eller flere objektive overtredel- 
ser, følger det av mfl. $ 43 første ledd at overtredelsene må «anses 
som vesentlige eller har skjedd gjentatt». I forarbeidene til mål. 
$ 43 fremgår det at det stilles krav til at lovbruddene er av kvalifi- 
sert art. Hvor grensen for «vesentlig» overtredelse skal trekkes, må 
det være opp til praksis å definere.” Både uaktsomme og forsett- 
lige overtredelser rammes.'”7 

Overtredelsesgebyret utmåles individuelt og etter en konkret vur- 
dering.'** Både den økonomiske fortjenesten til den næringsdrivende 


193 Ot.prp. nr. 55 (2007-2008) s. 161-162. Flere horingsinstanser hadde innvendinger 
mot innføringen av overtredelsesgebyret, deriblant Markedsrådet, som viste til 
utfordringer knyttet til de bevismessige vurderinger av om det foreligger brudd 
på markedsføringsloven. Andre instanser påpekte hensynet til ytringsfriheten, 
rettssikkerhet og forholdet til grl. $ 96, se Innst. O. nr. 20 (2008-2009) s. 34. 

194 Ot.prp. nr. 55 (2007-2008) s. 162. 

195 Eksempler på ileggelse av overtredelsesgebyr er MR 235/10 (Mediafy Magazines), 
MR 865/11 (Living) og MR 207/13 (Norsk Tipping). 

196 Ot.prp. nr. 55 (2007-2008) s. 214. 

197 Ot.prp. nr. 55 (2007-2008) s. 162, samt NOU 2003: 15 s. 185. 

198 Ot.prp. nr. 55 (2007-2008) s. 164 og 214. 

og overtredelsens karakter kan vektlegges i vurderingen av gebyrets 
størrelse. I mfl. $ 43 annet ledd vises det til at det også skal legges 
vekt på overtredelsens grovhet, omfang og virkninger ved fastleg- 
gelsen av gebyrets størrelse." Den foran omtalte saken om rekla- 
mestuntet til Norsk Tipping medførte for eksempel ileggelse av et 
overtredelsesgebyr på kr 200 000.” Overtredelsesgebyret ble ilagt 
fordi bruddet gjaldt forskrift om urimelig handelspraksis $ 1 pkt. 
22, som faller inn under bestemmelsen om overtredelsesgebyr som 
sanksjonsform. 

Overtredelsesgebyr er også en sanksjonsform for brudd på 
reklamereglene i kringkastingsloven, jf. kringkl. $ 10-3 og kring- 
kastingsforskriften $ 10-1 og $ 10-22" 

I tillegg til disse reglene er det innført straffesanksjon i mfl. $ 48 
og i kringkl. $ 10-1. Det er svært lite sannsynlig at brudd på mar- 
kedsføringsregler fører til straffereaksjoner, men bestemmelsen 
kan likevel ha en viss preventiv effekt. 


199 Ot.prp. nr. 55 (2007-2008) s. 214. 

200 MR 207/13 (Norsk Tipping). 

201 Se om dette tema i Karl Harald Søvig, «Grunnloven $ 96 og overtredelsesgebyr 
etter kringkastingsloven» i Stat, politikk og folkestyre. Festskrift til Per Stavang 1998 
s. 353-368. 

KAPITTEL 4 


Konflikter mellom 
journalistikk og 
innholdsmarkedsføring 


Jens Barland' 


First, this chapter discusses why journalistic media is developing content 
marketing as a prioritized business innovation. Subsequently, journalistic 
ideals are examined to explain how publishing journalistic content alongside 
content marketing can be a difficult practice. Lastly, five actual conflicts 
are described and discussed to illustrate the problematic co-existence and 


rivalry between journalism and content marketing in these media. 


Presseetiske regler 


Her er noen av de mest sentrale tekstene for presseetiske vurderin- 


ger av forholdet mellom journalistikk og innholdsmarkedsforing. 


Ver Varsom-plakaten 


Et utdrag, for komplett tekst, se www.presse.no 


1.1. [...] En fri, uavhengig presse er blant de viktigste institusjoner i 


demokratiske samfunn. 


1 


Jens Barland er forsteamanuensis i medieledelse og innovasjon ved Avdeling for 


informatikk og medieteknikk, NTNU. 

2.1. Den ansvarlige redaktør har det personlige og fulle ansvar for medi- 
ets innhold og avgjør med endelig virkning spørsmål om redaksjo- 
nelt innhold, finansiering, presentasjon og publisering. Redaktøren 
skal opptre fritt og uavhengig overfor personer eller grupper som 
av ideologiske, økonomiske eller andre grunner vil øve innflytelse 
på det redaksjonelle innholdet. Redaktøren skal verne om redak- 
sjonens produksjon av fri og uavhengig journalistikk. 

2.2. Redaktøren og den enkelte redaksjonelle medarbeider skal 
verne om sin uavhengighet, integritet og troverdighet. Unngå 
dobbeltroller, verv, oppdrag eller bindinger som kan skape inte- 
ressekonflikter eller føre til spekulasjoner om inhabilitet. 

2.3. Redaksjonelle medarbeidere må ikke utnytte sin stilling til å 
oppnå private fordeler, herunder motta penger, varer eller tje- 
nester, som kan oppfattes å være kompensasjon fra utenforstå- 
ende for redaksjonelle ytelser. 

2.4. En redaksjonell medarbeider kan ikke pålegges å gjøre noe som 
strider mot egen overbevisning. 

2.5. Svekk aldri det klare skillet mellom journalistikk og reklame. 
Det skal være åpenbart for publikum hva som er kommersielt 
innhold. Skillet skal være tydelig også ved lenking eller andre 
koblinger. Avvis kommersielt innhold som kan forveksles med 
det enkelte mediums journalistiske presentasjon. 

2.6. Journalistisk omtale av produkter, tjenester, merkenavn og 
kommersielle interesser, også mediets egne, skal være journalis- 
tisk motivert og ikke fremstå som reklame. Oppretthold et klart 
skille mellom markedsaktiviteter og redaksjonelt arbeid. Gi 
aldri tilsagn om journalistiske motytelser for reklame. Unngå 
ukritisk videreformidling av PR-stoff. 

2.7. Skjult reklame er uforenlig med god presseskikk. Kommersielle 
interesser skal ikke ha innflytelse på journalistisk virksomhet, 


innhold eller presentasjon. Hvis redaksjonelt stoff er sponset, 

eller et program har produktplasseringer, skal dette være åpen- 
bart for publikum. Sponsing skal alltid være tydelig merket. 
Sponsing eller produktplassering i nyhets- og aktualitetsjourna- 
listikk eller journalistikk rettet mot barn, er uforenlig med god 
presseskikk. Direkte utgifter til journalistisk virksomhet skal 
som hovedregel betales av redaksjonen selv. Ved unntak skal 
publikum gjøres tydelig oppmerksom på hva som er finansiert 
av utenforstående interesser. 

Redaksjonelle medarbeidere må ikke motta pålegg om oppdrag 


fra andre enn den redaksjonelle ledelsen. 


Norsk Redaktørforening: Veileder om 


innholdsmarkedsføring 


Vedtatt av styret i Norsk Redaktørforening, desember 2015. 


Komplett versjon her: http://www.nored.no/NR-dokumentasjon/ 


Rapporter/Slik-skiller-du-journalistikk-og-reklame 


Denne gir veiledning til definisjonen, juridiske og etiske vur- 


deringer, om organisering av arbeidet i mediehuset for å skille rol- 


lene, om merking og sponsing, og en gjennomgang av en rekke 
PFU-saker. 

Her er veilederens oppsummering med «Ti gode råd»: 


Husk at det skal være åpenbart for den alminnelige leser hva 
som er kommersielt innhold og hva som er redaksjonelt inn- 
hold. Det viktigste er ikke om publikum umiddelbart oppfatter 
hva slags kommersielt innhold det er snakk om, men at det ikke 
er journalistikk. 

Sørg for at redaksjonelt og kommersielt innhold visuelt skiller 
seg fra hverandre i din publikasjon/ditt produkt. 

Bruk ord som ditt eget publikum må forventes å forstå. 


«Reklame» og «annonse», alene eller i kombinasjon med andre 

ord, vil ofte være gjenkjennelig for publikum. Også andre ord 
kan imidlertid brukes for å oppnå samme mål. 

4. Dersom det er nødvendig å merke annonser, så er det samtidig 
et tegn på at det er fare for forveksling. I så fall må merkingen 
være tydelig, dersom den skal ha noen hensikt. 

5. Sørg for at merkingen følger det kommersielle innholdet, slik at 
publikum aldri er i tvil om at man ikke står overfor journalistisk 
materiale. 

6. Sponsing er en form for «lovlig» finansiering av visse typer van- 
lig redaksjonelt innhold. Unngå derfor å bruke begrepet «spon- 
sing», dersom kommersielle aktører har innflytelse på hva som 
skal publiseres og hvordan det skal utformes. 

7. Ikke kall reklame for journalistikk. «Reklamejournalistikk» er 
et eksempel på det britene kaller «a contradiction in terms». 

8. Organiser mediehuset slik at all produksjon av betalt innhold 
(reklame og markedsføring) skjer adskilt fra redaksjonen. 

9. Unngå å bruke de klassiske journalistiske stillingsbetegnelsene 
«journalist» og «redaktør» på funksjoner som jobber med kom- 
mersielt innhold. Tenk også over om det er andre titler som kan 
skape forvirring hos utenforstående. 

10. Hold den etiske debatten levende. Lag rutiner for å skille mel- 


lom journalistikk og reklame. 


PFU: Prinsipputtalelse om reklamebilag 

og redaksjonelle bilag 

Presseetisk grunnlag vil også kunne finnes i PFUs prinsipputtalelse 

«Om reklamebilag og redaksjonelle bilag», datert 28.1.2003. 
Lenke: http://presse.no/pfu/etiske-regler/prinsipputtalelser-fra- 

pfu/ 

Mediehusene har alltid konkurrert om å være attraktive som kana- 
ler for reklame. Mange av avisene vokste frem som annonseorganer. 
Mediehus med tradisjoner fra trykt presse har ofte hatt annonser 
som viktigste inntektskilde. Derfor har de også vært innovative 
med produktutvikling når disse reklamemarkedene endret seg. For 
innholdsmarkedsføring som distribueres i slike kanaler sammen 
med journalistisk innhold, er det typisk at den bruker en form som 
ligner på omgivelsene — at den ligner på journalistikken den står 
sammen med. Reklame som glir i hop med sine omgivelser, er i 
kapittel 1 omtalt som native advertising. Tidligere forsøkte medi- 
ehusene å stå imot dette, og det ble kalt tekstlik reklame. Politikken 
var å holde samlet stand mot presset fra reklamebransjen som ville 
kamuflere reklamen ved å se ut som journalistikk. 

Nå har dette snudd. Nå har de aller fleste mediehusene etablert 
innholdsmarkedsføring i denne formen som kommersielt sat- 
singsfelt.* De ønsker å produsere og distribuere reklame som glir 
sømløst inn i deres egne produkter. Reklametrenden med inn- 
holdsmarkedsføring eroderer mediehusenes inntekter, som beskre- 
vet i kapitlene 1 og 2. Men mediehusene vil konkurrere om å ta 
tilbake noen av disse inntektene og utnytte trenden til sin fordel 
ved å gi innholdsmarkedsføringen en kontekst for publisering og 
bruk. Så har det da også utløst en ny runde i debatten om reklame 
som kler seg ut som journalistikk. Dette er gjenoppstandelse av den 
gamle debatten om tekstreklame, men aktualisert med disse nye 
fenomenene og alle de nye digitale mulighetene. 

Det er denne konflikten dette kapitlet vil ta for seg. Vi begyn- 
ner med spørsmålet om hvorfor mediehusene satser på inn- 
holdsmarkedsføring. Deretter analyserer vi konfliktene. Vi legger 


til grunn at journalistikken er en samfunnsinstitusjon med et 


2 Dagens Næringsliv: «Rush til reklamejournalistikk», publisert 16.8.2015, lest 
5.3.206, lenke: http://s3.dn.no/etterBors/2015/08/16/2041/Reklame/rush-til-reklame 
journalistikk? 1 

samfunnsoppdrag. Da identifiseres journalistikkens selvforståelse 
og ideologi som forklarer hvorfor inntrengning fra reklamens side 
oppfattes som en trussel. Deretter redegjøres det for presseetikken 
på feltet. Med utgangspunkt i tidligere studier drøftes fem utvalgte 
konflikter grundigere. 

Med mediehus menes i dette kapitlet medievirksomheter med 
tradisjoner fra allmenne aviser og som i dag publiserer både digi- 
talt og på papir. Vi inkluderer også tilsvarende virksomheter som 
bare publiserer digitalt i samme marked. Empirien i kapitlet er i 
all hovedsak hentet fra slike mediehus. Medier innen kommersiell 
kringkasting vil i hovedsak ha en lignende logikk, mens statseide 
medier og de som har sine viktigste inntekter fra annet hold enn 
bruker- og/eller reklamemarkedene, i hovedsak vil falle utenfor 
det dette kapitlet handler om. Det kan likevel være enkelte medier, 
blant annet innen fagpressen, som finansieres og publiseres av inte- 
resseorganisasjoner eller andre politiske interessenter hvor det kan 
drøftes hvorvidt innholdet er markedsføring eller journalistikk. 

Analysene her er stort sett avgrenset til Norge. Men man skal 
være oppmerksom på at den norske utviklingen foregår i en inter- 
nasjonal kontekst. Fremveksten av presseetikken opp gjennom 
norsk presses historie, inkludert tekstreklame, hører til en større 
internasjonal trend (se f.eks. Christians og Nordenstreng, 2004). 
Derfor vil de aktuelle konfliktene i norsk debatt også finne sine 
paralleller i andre land.3 Som vi vil se i drøftingene, argumenterer 
også enkelte norske medieledere ved å henvise til hva medier i USA 
og England gjør, og poengterer at man i digital publisering står i 
en internasjonal konkurranse. Kapitlet her har et norsk perspek- 


3 Se f.eks. omtale av studie som tester om leserne greier å skille mellom reklame 
(publisert som native advertising) og journalistisk innhold: Contently.com: «Study: 
Article or Ad? When It Comes to Native, No One Knows», lest 14.3.2016, lenke: 
https://contently.com/strategist/2015/09/08/article-or-ad-when-it-comes-to- 
native-no-one-knows/ 

tiv fordi presseetikken som brukes i drøftingene, gjelder for Norge. 
Men de internasjonale trendene som påvirker medieøkonomien og 
presseetikken i Norge, utgjør en kontekst. 


Derfor satser mediene på innovasjon 
innen innholdsmarkedsføring 


Så, hvorfor kan ikke disse journalistiske mediehusene unngå 
kompliserte konflikter ved å overlate denne formen for reklame 
til andre? Hvorfor ønsker de å publisere reklame med innholds- 
markedsføring sammen med journalistisk innhold? Vi stiller 
spørsmålet til Pål Nedregotten, konserndirektør med ansvar 
for innovasjon, forretningsutvikling og strategisk analyse i 
Amedia. Det er Norges største eierkonsern av lokale medier med 
rundt 70 titler med aviser, nettaviser og andre publikasjoner. 


Han svarer: 


Først, fordi innholdsmarkedsføring virker og er synlig for leserne i 
samme kontekst som den redaksjonelle konteksten. Det tvinger ikke 
leserne til å skifte gir. Det fungerer for annonsørene. For det andre, 
fordi det er mindre støyende for leserne enn bannerannonser - og 
fordi det eksponerer leserne for innhold de ellers kan være interessert i. 
Det fungerer for leserne — og for annonsørene. For det tredje, fordi det 
er enkelt å markere forskjell på redaksjonelt innhold og annonseinn- 


hold. Det fungerer for redaksjonen — og for leserne og annonsørene.* 


Vi stiller samme spørsmål til sjefen i Aftenposten, Norges stør- 
ste avis. Der argumenterer sjefredaktør og administrerende direk- 
tør Espen Egil Hansen med at aviser alltid har hatt annonser, også 
Aftenposten i sin snart 160 år lange historie. Uten annonseinntek- 


tene hadde det ikke vært noen journalistikk, og annonsene har 


4 Personlig kommunikasjon med Pål Nedregotten, 29.2.2016. 

selvsagt alltid blitt produktutviklet. Så oppsummerer han følgende 


om de aktuelle annonsene med innholdsmarkedsføring: 


Annonser har fungert godt på papir. På nett har de vært rotete og 
bråkete og sånn sett ikke vært like gode. Dessuten har annonsene på 
nett ofte ledet leserne våre bort fra vårt eget nettsted mens innholds- 
markedsføringen vi publiserer holder leserne hos oss. Dessuten 
har vi her funnet frem til en annonseform som virker for annon- 
sekundene samtidig som de passer inn i vår sammenheng. Vi erfa- 
rer også at innholdsmarkedsføringen er godt stoff som leserne våre 
liker, selv om det er reklame. Derfor er dette godt innhold for oss, og 


vi må ha inntektene for å lage journalistikk: 


Redaktøren poengterer også at Aftenpostens troverdighet inn- 
går i kontrakten med leserne. Derfor er de nøye med merking og 
andre virkemidler som skal skille innholdsmarkedsføringen fra 
journalistikken, selv om Aftenposten i disse annonsene bruker bil- 
der, titler og en fortellerform som for øvrig ligner det journalistiske 
innholdet. I Aftenposten mener de selv at dette skillet er tydelig, 
og har funnet bekreftelse for det i en leserundersøkelse de har fått 
utført om egen innholdsmarkedsføring.* 

En årsak som gjelder både teknologi og leseropplevelse, er at 
leserne opplever reklame i digitale medier som støyende og at 
mange derfor installerer annonsefiltre som AdBlock i sine data- 
maskiner og mobiltelefoner. Da slipper leserne å se den uønskede 
reklamen i digitale medier. Innholdsmarkedsføring kommer forbi 
slike filtre og blir av den grunn attraktiv for nettavisene (Barland 
og Olsen, 2015, $. 5). 


5 Personlig kommunikasjon med Espen Egil Hansen, 4.3.2016. 

6 Rapport: «Dybdeintervjuer Aftenposten. Test av merking av ulike innholdstyper. 
Gjennomført for Aftenposten av Opinion AS. November/desember 2015.» Omtalt 
i Journalisten.no: «Aftenposten friskmelder innholdsmarkedsføring», publisert 
10.2.2016, lest 5.3.2016, lenke: http://journalisten.no/2016/02/aftenposten- 
friskmelder-innholdsmarkedsforing 

Begrunnelsene mediehusene bruker for å satse på innholdsmar- 


kedsføring, kan kort oppsummeres slik: 


e Mediehusene trenger inntektene for å finansiere journalistikk. 
Dette er dessuten annonser hvor nettstedet beholder leserne 
uten å sende dem bort, samt at reklamen ikke filtreres bort av 
AdBlock. 

e Leserne liker denne reklameformen. De blir ikke plaget av støy. 
Innholdet treffer lesernes modus og kontekst godt. 

e  Annonsekundene erfarer at innholdsmarkedsføringen virker. 
Dette er for dem et bedre digitalt reklameformat enn banner- 
annonser o.l. som «ikke blir sett». 


Når Aftenposten-redaktøren understreket dette med tillit og 
tydelighet, kan jo utviklingen med å satse på innholdsmarkedsfø- 
ring se ganske grei ut. Men VG, som også satser offensivt på inn- 
holdsmarkedsføring, har utfordret dagens presseetiske regler for å 
kunne gjøre dette til en større kommersiell aktivitet for mediehu- 
set: «Vi er i ferd med å drepe muligheten til å finansiere journalis- 
tikken», sa VGs ansvarlige redaktør og administrerende direktør 
Torry Pedersen i et møte der Norsk Redaktørforening debatterte 
innholdsmarkedsføring.” 

VGs utforsking av presseetikkens grenser på dette området 
påførte dem i løpet av få måneder flere fellelser i Pressens Faglige 
Utvalg (PFU). Det er PFU som avgjør etiske konflikter for norske 
medier. Og VG har på kort tid fått behandlet flere slike saker rela- 
tert til innholdsmarkedsføring, slik som det å legge lenker til en 
nettbutikk inni redaksjonelle bilder” en kommersiell «featuresak» 


7 Medier24.com: «Torry Pedersen vil tillate sponset journalistikk og flytte VG 
Familieliv til redaksjonen», publisert 3.11.2015, lest 5.3.2016, lenke: http://www. 
medier24.com/magasin/torry-pedersen-vil-tillate-sponset-journalistikk-og- 
flytte-vg-familieliv-til-redaksjonen/ 

8  PFU-sak 398/14, publisert 24.3.2015, lenke: http://presse.no/pfu-sak/39814/ 

som var markedsføring for lanseringen av filmen Bølgen,’ samar- 
beidet med Rema 1000 om stoffseksjonen kalt «Familieliv».** 

Reklame har vært publisert sammen med nyheter og journa- 
listikk siden avisenes opprinnelse. Man har til og med kalt disse 
mediene for «bærere av reklame». Hvis man så på mediene som 
økonomiske virksomheter, så var journalistikkens funksjon å skaffe 
et målrettet publikum man kunne selge reklame til, noe kapittel 2 
tar for seg. Uansett, denne sammenkoblingen - bundlingen - av 
journalistikk med reklame bidro sterkt til å finansiere journalistik- 
ken. Annonsene har tidligere i gjennomsnitt utgjort en litt større 
andel av inntektene enn det leserne betalte i abonnement eller i 
løssalg. For reklametunge aviser som Aftenposten har annonse- 
inntektene utgjort en betydelig andel av inntektene, helt opp mot 
80 prosent da det var på det aller høyeste for en del år tilbake." 

Det var publisering og distribusjon på papir som gjorde at journa- 
listikken og reklamen fungerte sammen. Slik ble de knyttet sammen 
i et felles produkt, og annonsene ble en del av journalistikkens for- 
retningsmodell. I kommersiell kringkasting er det tilsvarende, hvor 
skjermen eller en lydkilde knytter reklameflater og redaksjonelt inn- 
hold sammen. Digitaliseringen gjør at reklamen kan bryte ut av dette 
fellesskapet. Den trenger ikke lenger «hjelp» fra journalistikken for å 
bli distribuert eller finne et publikum. Det er selvsagt reklame som 
fortsatt kan leve godt i slike tradisjonelle kanaler. Men digitaliserin- 
gen gir reklamen muligheter til også å finne nye veier, noe denne 
boken om innholdsmarkedsføring presenterer på flere vis. 

Mediene som derfor rammes så hardt av inntektsfall, står ikke 
stille og lar dette skje uten respons. Som beskrevet ovenfor er en 
av reaksjonene å selge innholdsmarkedsføring slik de tidligere har 


9  PFU-sak 236/15, publisert, 14.8.2015, lenke: http://presse.no/pfu-sak/23615/ 

10 PFU-sak 311/15 (ABCDE), publisert 21.1.2016, lenke: http://presse.no/pfu-sak/ 
31115-abcde/ 

11 Personlig kommunikasjon med Espen Egil Hansen, 4.3.2016. 

solgt annonser. Det betyr at de kan utforme reklamen, distribu- 
ere den og også bidra med strategisk rådgivning og kundeinnsikt. 
I en større kontekst er dette ikke nytt, for papiravisene var arena 
for innholdsmarkedsføring lenge før dette ordet ble tatt i bruk. Det 
nye nå er at med den digitale utviklingen har dette fått et helt annet 
omfang. Dette er blitt viktig innovasjon for mediehusene i en digi- 
tal konkurranse. Og både i penger og av strategiske grunner vokser 
dette frem som en mye viktigere del av mediehusenes virksomhet. 
Da har vi slått fast hvorfor og noe av bakgrunnen for at medie- 
husene satser på innholdsmarkedsføring. Resten av kapitlet vil 
drøfte presseetiske problemstillinger som oppstår når journalistikk 
og innholdsmarkedsføring publiseres sammen. Først beskrives det 
hvordan konflikten handler om ideologi innenfor et teoretisk ram- 
meverk som tar utgangspunktet i at journalistikken er en samfunns- 
institusjon. Deretter blir det redegjort for presseetikken som angår 
tekstreklame, som er aktuelt her, og ulike perspektiver på disse 
debattene, før fem utvalgte konflikttemaer blir drøftet grundigere. 


Ideologisk konflikt fordi journalistikken 
er en samfunnsinstitusjon 


Journalister frykter at innholdsmarkedsføringen skal bryte ned 
det klare skillet mellom hva som er journalistikk og hva som er 
reklame. Lederen for Norsk Journalistlag, Thomas Spence, formu- 
lerer dette slik: 


Skulle mediene gi etter for fristelsen, vil tap av tillit og troverdighet 
være prisen. Det er starten på slutten for redaksjonelle medier om 


betalt innhold skal overta for det journalistiske arbeidet.” 


12 Kommentar av Thomas Spence i Journalisten: «Hodet eller portemonnæen?», 
publisert 10.7.2014, lest 28.3.2016, lenke: http://journalisten.no/2014/07/hodet- 
eller-portemonnaeen 

For å forstå denne trusselen har vi valgt å undersøke hvordan dette 
oppleves som en ideologisk konflikt. Mens kapittel 3 har en juri- 
disk tilnærming, bygger drøftingene nedenfor på et presseetisk 
grunnlag. 

Problemstillingene her er bare aktuelle for innholdsmarkedsfø- 
ring som publiseres i medier sammen med journalistisk innhold. 
Det kan være at innholdsmarkedsføringen står som annonser 
på ordinær reklameplass. Mediene har også testet ut nye sjangre 
med innhold hvor det har vært noe uklart om innholdet har vært 
journalistikk eller reklame. Videre kan sponsing og produktplas- 
sering også i en del tilfeller defineres som innholdsmarkedsføring 
og trekkes inn i slike diskusjoner. Og som vi kommer inn på i 
eksemplene som drøftes til slutt i kapitlet, vil det også være kon- 
flikter rundt markedsførere som overøser journalister med gaver 
og goder for å få god omtale av sine produkter — eller motsatt, at 
mediene gir noen produkter god omtale for å tiltrekke seg betalte 
annonser for disse. 

Teorier om journalistikken som samfunnsinstitusjon beskri- 
ver dens rolle i samfunnet, journalistisk praksis og ideologi. Det 
er journalistikkens selvforståelse som kommer til uttrykk slik disse 
teoriene anvendes her. Altså slik journalistikkens egne aktører defi- 
nerer sin rolle, sine idealer, etikk og praksis. Denne selvforståelsen 
ligger til grunn for hvordan de agerer når noe utenforstående - 
innholdsmarkedsføring som er reklame — tråkker inn på det som 
journalistene mener er deres felt. Det kan problematiseres hvorvidt 
det er pressens egen oppfatning av sin rolle og deres egne etiske 
retningslinjer som skal være fasit for vurdering av pressens praksis. 
En institusjons indre forståelse av egen etisk praksis kan absolutt 
være diskutabel. Man kan jo være uenig med presseetikken, og da 
gjøre andre vurderinger av de samme spørsmål. Den diskusjonen 
tas ikke her, men det henvises til andre som drøfter dette (f.eks. 
Slagstad og Messel, 2014; Oltedal og Ytterstad, 2012). 

Slik vi forstår begrepet samfunnsinstitusjon her, er det som 
en egen enhet i samfunnet med egne tildelte oppgaver. Dette 
har gjerne vokst frem over tid, og fremstår som et eget område 
eller felt med sin egen indre logikk. Det kan være lovregulert, ha 
sine spesifikke utdanninger, bestå av egne organer og virksom- 
heter, og det er gjerne egne roller og yrkesgrupper (profesjoner) 
tilknyttet bestemte funksjoner i en slik samfunnsinstitusjon. 
Teksten her bruker begreper og teorier innenfor tradisjonen 
om institusjonsanalyse fra sosiologen Anthony Giddens’ bidrag 
(Miller, 2011). 

Journalistikken som samfunnsinstitusjon innebærer at den er 
en egen enhet med egne oppgaver i samfunnet. Samtidig står den 
dynamisk i relasjon til andre institusjonaliserte områder. Fordi 
journalistikken praktiseres i en mediebedrift, blir den koblet 
sammen med andre institusjoner som for eksempel økonomi og 
teknologi. På denne måten får også slike institusjoner innflytelse 
over hvordan journalistiske oppgaver utføres (McQuail, 2010, 
s. 217 ff.). Det skaper en dynamikk mellom journalistikk, økonomi 
og teknologi som både gir muligheter og begrensninger. Dette 
handler både om samspill og rivalisering (Benson, 2006). Det 
vi drøfter her om innholdsmarkedsføring, med digital utvikling 
som kontekst, er et særdeles godt eksempel på hvordan journa- 
listikken både samspiller og rivaliserer med felt som økonomi og 
teknologi. 

Den journalistiske institusjonen har spesifisert sine oppgaver 
i et demokratisk samfunn. Kort oppsummert består journalistik- 
kens samfunnsrolle i innsamling og kritisk vurdering av informa- 
sjon, for så å publisere dette for offentligheten som et bidrag til 
demokratiske prosesser. Dette kan selvsagt nyanseres, utdypes og 
beskrives med flere funksjoner. Journalistikken har over tid utvi- 
klet institusjonaliserte normer og idealer, og roller og rutiner er 
blitt profesjonalisert. I kapittel 1 ble det henvist til en utvikling i 

Norge med røtter tilbake til 1800-tallet. Når et område blir insti- 
tusjonalisert slik som journalistikken, vil det oppstå prosesser for 
å bygge sin legitimitet slik at denne institusjonen skal beholde og 
gjerne øke sin betydning i samfunnet. Her er det utviklet teori på 
et generelt nivå (Cook, 1998; Sparrow, 1999), og også mer spe- 
sifikt om nyhetsjournalistikk i Norge (Allern, 2001; Roppen og 
Allern, 2010; Lindholm i Slagstad og Messel, 2014) og i Norden 
(Allern og Blach-Orsten, 2011). Et slikt perspektiv er også frem- 
tredende i maktutredningen om journalistikken (Eide, 2001), og 
tilsvarende i historieskriving om journalistrollen (Ottosen, 2004). 
Journalistikkens evne til å utføre sin oppgave i samfunnet er også 
drøftet i lys av de økonomiske utfordringene mediebransjen står i 
(Østbye, 2009; Krumsvik, 2011). Videre er dette studert ut fra at 
journalistikken må forholde seg til markedsorienterte betingelser 
(Barland, 2012a), eller ut fra hvordan digitaliseringen påvirker 
journalistikkens rolle og praksis (Ottosen og Krumsvik, 2008). 

Hovedpoenget her er at journalistikken gjennom en slik langva- 
rig og omfattende prosess med institusjonalisering har formet seg 
en ideologi om hvorfor journalistikken eksisterer og hva den skal 
tilføre samfunnet (Brurås, 2014, s. 37 ff.). Tematikken rundt tekst- 
reklame og forholdet mellom journalistikk og kommersielt innhold 
har vært helt sentralt helt siden begynnelsen av denne utviklingen 
(Bodahl-Johansen, 1999). Formuleringene kommer vi tilbake til 
nedenfor. Men ideologien er selve grunnlaget for journalistikk- 
områdets forståelse av sin grunn til å eksistere. Konflikter mellom 
journalistikk og innholdsmarkedsføring har skapt hete diskusjoner. 
For å forstå konfliktnivået må man forstå at dette er en ideologisk 
konflikt. Det som trigger journalistikkens aktører, er at de opplever 
at begrunnelsen for deres eksistensberettigelse blir utfordret. Dette 
forklarer hvorfor tilsynelatende banale ting som valg av skrifttyper, 
logoer og farger kan påkalle så sterke verbale utspill i debattene 
(Barland, 2015). 

Presseetikk og tekstreklame 


I denne delen redegjøres det for tekstreklame og den delen av pres- 
seetikken som kan relateres til innholdsmarkedsføring. Som nevnt 
i kapittel 1 har presseetikken vokst frem over en lang periode. Vi 
henviser mest til bestemmelser i Vær Varsom-plakaten (VVP). 
Men VVP er bare en del av et større system med mange bestem- 
melser hvis man skal ta for seg presseetikken i hele sin bredde. I 
omkringliggende rammer i lovverket finnes slikt som ytringsfri- 
heten i Grunnloven og i Den europeiske menneskerettighetskon- 
vensjonen, mer spesifikke bestemmelser i straffeloven, samt retten 
til informasjonstilgang i offentlighetsloven, for å nevne noen av de 
viktigste. Se mer om dette i kapittel 3. 

For å sikre medienes frihet i demokratiet har mediene organisert 
en selvjustis hvor de trekker opp de etiske grensene for journalistik- 
ken. Mediene har organisert sin egen selvjustis for å unngå at myn- 
digheter og domstoler skal detaljstyre journalistikken. Dette skal 
sikre pressefriheten. Selvjustisen utføres av Pressens Faglige Utvalg 
(PFU). Regelverket de styrer etter, er Vær Varsom-plakaten (VVP), 
første gang vedtatt i 1936 og deretter revidert en rekke ganger. Forut 
for VVP ble også Tekstreklameplakaten første gang vedtatt i 1925. 
Det er Norsk Presseforbund (NP) som vedtar reglene og oppnevner 
PFU. Presseforbundet er et fellesråd for alle norske massemedier, som 
da representerer både journalister, redaktører og arbeidsgivere fra 
alle typer medier med journalistisk innhold (Brurås, 2014, s. 23 ff.)." 

To momenter her kan relateres til innholdsmarkedsføring før 
vi går inn på det konkrete innholdet i presseetikken. Det ene er 
hvem som er omfattet av presseetikken, det andre om det er NP 
eller myndighetene som skal håndheve regler om sammenblanding 
av journalistikk og reklame. 


13 Norsk Presseforbund: «Om oss», lest 25.2.2016, lenke: http://presse.no/om-oss/ 

Først, presseetikken omfatter alle enkeltpersoner, publikasjoner 
eller bedrifter som er medlem i organisasjoner som er tilslut- 
tet NP. Det betyr at alle journalister som melder seg inn i Norsk 
Journalistlag, redaktører som går inni Norsk Redaktørforening, eller 
bedrifter som blir medlemmer i Mediebedriftenes Landsforening - 
eller tilsvarende i øvrige medlemsorganisasjoner — forplikter seg til 
å følge VVP. Nedenfor kommer vi tilbake til at det i journalistikkens 
randsoner ikke alltid er opplagt om en publikasjon er journalistikk 
eller ikke. I noen tilfeller kan det diskuteres hvorvidt et blad eller 
et nettsted for en interesseorganisasjon er journalistikk om temaet 
de dekker, eller om det er innholdsmarkedsføring for den interes- 
sen de fremmer. Det er en komplisert diskusjon, men her kan vi 
gi et enkelt svar. Hvis publikasjonen er medlem i en av NPs med- 
lemsorganisasjoner, er den forpliktet til å følge de etiske reglene 
for journalistikk i VVP. Dette gjelder for alt de publiserer og for 
alt arbeidet som er utført med å skape innholdet. Et grensetilfelle 
kan være dersom publikasjonen ikke er medlem, men en enkelt- 
medarbeider, kanskje en frilanser, er medlem i Norsk Journalistlag. 
Eksemplene på konflikter som gjennomgås i slutten av dette kapit- 
let, viser at det er en voksende gråsone rundt journalistikken i form 
av at det ikke alltid er tydelig om et arbeid eller en publisering er 
journalistikk eller ikke. Dessuten har ikke ordet «journalistikk» 
eller tittelen «journalist» noen beskyttelse i Norge. Man kan derfor 
fritt kalle seg journalist selv om man ikke er tilsluttet NP. Og det 
skjer at noen som jobber med kommunikasjon, informasjon eller 
reklame, kaller seg journalist selv om de ikke hører til NP. Dette 
bidrar til å skape utydelige grenser for hva som er journalistikk eller 
ikke for dem som betrakter dette fra utsiden. Dette påpekes også 
i Redaktørforeningens veileder om innholdsmarkedsføring, punkt 
9, som er gjengitt i egen rammesak i begynnelsen av dette kapitlet. 

For det andre, forbrukerombudet er myndighetenes organ for 
markedsføring rettet mot forbrukere. I lovverket er det forbud mot 

skjult reklame, som drøftes i kapittel 3. På tilsvarende måte avvi- 
ser også presseetikken at reklame skjules i journalistikken. Når det 
gjelder for eksempel bloggere utenfor det journalistiske området, 
har forbrukerombudet advart om at de kan bli bøtelagt for slik 
skjult reklame i bloggene." I et journalistisk medium kan rekla- 
men fremstå som skjult både ved at den gis et utseende som kan 
forveksles med det journalistiske innholdet, og at det journalistiske 
innholdet lages for å fungere som reklame. Her kan det være gren- 
setilfeller hvor det kan diskuteres om dette er en sak for PFU eller 
for forbrukerombudet. For NP er det viktig å holde så høy stan- 
dard på presseetikken at myndighetene ikke får behov for å gripe 
inn i hvordan journalistikken utøves. Det ligger til grunn for selv- 
justisen at den sikrer et høyt etisk nivå som gjør at pressefriheten 
ikke reduseres fordi myndighetene eller domstolene må gripe inn. 
Forbrukerombudet har likevel signalisert at de følger nøye med på 
om NP greier å få mediene til å holde en etisk standard som er 
innenfor markedsføringsloven. Forbrukerombudets advarsel til 


mediene fremkommer blant annet her: 


Hvis reklamen skjules umerkelig mellom avisspaltene, misbrukes 
leserens tillit til pressens objektivitet og etiske filter. Og da forvitrer 
journalistikkens viktigste oppgave [...] Forbrukerombudet håper 
presseforbundets tiltak mot innholdsmarkedsføring vil føre til 
strammere retningslinjer og oppfølging i mediebransjen. Det ser ut 
som om det i dag kan være for enkelt for pengesterke aktører å slippe 
til i mediebildet med skjult reklame og lure forbrukere til å senke 
guarden. Jeg tror sterkere selvjustis i bransjen og større konsekven- 


ser ved overtramp, kan bremse den uheldige utviklingen. 


14 Aftenposten: «Forbrukerombudet vurderer bøter for bloggere», publisert 
12.6.2015, lest 25.2.2016, lenke: http://www.aftenposten.no/nyheter/iriks/ 
Forbrukerombudet-vurderer-boter-for-bloggere-8055973.html 

15  Forbrukerombudet.no: «Reklame i fåreklær», publisert 15.10.2014, lest 25.2.2016, 
lenke: http://www.forbrukerombudet.no/id/11043582.0 

Her signaliserer forbrukerombudet at de har et ris bak speilet til 
det norske journalistiske fellesskapet i NP, og at de vil kunne bruke 
det dersom mediene på egen hånd ikke holder høy etisk standard i 
håndteringen av innholdsmarkedsføringen. 

Tekstreklame er begrepet som brukes om å blande sammen det 
journalistiske innholdet («tekst») med det kommersielle innhol- 
det («reklame»). Helt siden tekstreklameplakatens opprinnelse 
i 1925 har den skrevne regelen vært at det er to kategorier inn- 
hold i massemediene. Enten er innholdet journalistikk eller så 
er det kjøpt innhold, annonser. Siden avisenes opprinnelse har 
de brakt både annonser (det som ble kalt adresser i gamle dager, 
derfor Adresseavisen) og informasjon. Informasjonen utviklet seg 
til å bli journalistikk. Slik vokste disse frem sammen i en symbi- 
ose i papiravisene der journalistikken ga reklamen publikum, og 
reklamen bidro til å finansiere journalistikken. Men for at leserne 
skulle kunne stole på journalistikken, skulle den være upåvirket av 
reklamen, den skulle være adskilt. Det var grunnlaget for denne 
ideologien. Dette har vært formulert litt ulikt opp gjennom årene, 
men i siste versjon av tekstreklameplakaten lød definisjonen slik: 
«Tekstreklame oppstår når produkter og kommersielle interes- 
ser blir eksponert eller positivt omtalt på redaksjonell plass ut fra 
andre hensyn enn uavhengig og kildekritisk journalistikk.» 

Dette betyr ikke at journalistikken ikke kan gi positiv oppmerk- 
somhet til produkter. En positiv bokanmeldelse, ros av et arrange- 
ment, eller en tekst som jubler for siste bilmodell eller mobiltelefon, 
er ikke reklame dersom dette stoffet er blitt til på grunnlag av en 
uavhengig journalistisk vurdering. Det kan selvsagt ha samme 
effekt som reklame for markedsførerne, men poenget er at det er 
uavhengige journalister som har gjort vurderingene og laget stoffet. 
Det er når markedsførerne får et ord med i laget, eller eventuelt at 
redaksjonen lager slike saker for å tiltrekke seg annonser (som ikke 
er et journalistisk hensyn), at de bryter reglene for tekstreklame. 

Det samme gjelder også dersom man tar inn annonser som ser ut 
som det journalistiske innholdet, slik at dette kan forveksles. Dette 
er aktuelt for innholdsmarkedsføring som plasseres sammen med 
journalistisk innhold. 

Da VVP ble revidert i 2015, ble tekstreklameplakaten fjernet. Alle 
reglene på dette området ble samlet på samme sted i den nye VVP. 
Intensjonen var at prinsippene skulle være de samme selv om reglene 
ble formulert med færre ord." Noe av det som forsvant var selve ordet 
tekstreklame. Som fagord står det like godt som tidligere selv om det 
altså ikke lenger er nevnt eller definert i det presseetiske regelverket. 

For innholdsmarkedsføring er de mest sentrale bestemmelsene å 
finne i Vær Varsom-plakatens innledning om pressens samfunns- 
rolle, og i kapittel 2 om integritet og troverdighet, særlig punktene 
2.6, 2.7 og 2.8. Disse er gjengitt i rammesaken i dette kapitlet. Det 
er disse reglene som legges til grunn for drøftingen av eksemplene 
som følger til slutt. 

Digitaliseringen av mediene skaper nye utfordringer om det å 
skille klart mellom journalistikken og reklamen. I papiravisene var 
det lettere å praktisere fysiske skiller mellom annonser og journa- 
listikk som stod på hver sin plass. Tilsvarende var det i kommersiell 
kringkasting med tydelige adskilte reklamepauser eller sponsorpla- 
kater. Problemene da bestod i at reklamen lignet på innholdet, eller 
at journalistikken ble påvirket av hensyn til reklamen. Med digita- 
liseringen er det vokst frem flere nye problemstillinger. Eksempler 
er kjøpeknapper og kommersielle funksjoner eller at det i tekst og 
bilder er lenker til nettbutikker. Brukerne blir vant til at digitalt 
medieinnhold fungerer slik gjennom innholdsmarkedsføring og 
erfaring med utenlandske medier, og da ønsker norske medier å 
tilby det samme. Dette er bakgrunn for hvordan VG.no testet ut 


16 Journalisten.no: «Medieetikk: Se forslaget til nye tekstreklameregler», publisert 
29.4.2015, lest 28.3.2016, lenke: http://journalisten.no/2015/04/slik-er-forslaget- 
til-ny-vaer-varsom-plakat 

lenker til nettbutikk inne i redaksjonelle bilder av produktene.” 
Et annet eksempel på slik uttesting av en hybridsjanger var 
Tønsbergs Blad som i samarbeid med andre laget en søkbar rei- 
seportal «Lesernes reisetips», hvor innholdet bar mer preg av å 
være skrevet av annonsører enn av vanlige lesere.’ Med digitali- 
seringen er det blitt vanlig at mediehusene har felles publiserings- 
systemer organisert på konsernnivå. Mediehusene publiserer sitt 
eget innhold, mens flere av annonseproduktene er digitale sam- 
kjøringer som styres og publiseres sentralt. Her har redaktører i 
lokale medier ropt et varsko om at det er vanskelig å styre over sitt 
kommersielle innhold når det publiseres utenfor deres rekkevidde 
(Barland, 2012b). Denne digitale påvirkningen av tekstreklame i 
massemediene er viktig kontekst for fremveksten av innholdsmar- 


kedsføring i samme periode. 


Ulike perspektiver på konfliktene 


Diskusjoner om konfliktene mellom journalistikk og markedsfø- 
ring spenner over et bredt spekter og tar opp svært ulike temaer. 
Man kan strukturere debattene ved å kategorisere temaene i ulike 
perspektiver. Kategoriseringen som følger, er testet ut og gjør fag- 
lige debatter mer ryddige, selv om den selvsagt ikke vil være dek- 
kende for alle temaer: 


e Bestemmelsene i presseetikken 
e Journalistikkens samfunnsrolle 


e Finansieringen av journalistikk 


Det første perspektivet om bestemmelsene i presseetik- 
ken kan typisk relatere til VVP punkt 2.6 med disse kravene: 


17 PFU-sak 398/14, publisert 24.3.2015, lenke: http://presse.no/pfu-sak/39814/ 
18 PFU-sak 276/12, publisert 18.12.2012, lenke: http://presse.no/pfu-sak/27612/ 

«Svekk aldri det klare skillet mellom journalistikk og reklame. 
Det skal være åpenbart [...] Skillet skal være tydelig [...] Avvis 
[... det] som kan forveksles ...» I dette perspektivet inngår dis- 
kusjoner om utformingen av innholdsmarkedsføring og hvordan 
den kan se ut som og derfor forveksles med journalistikk. Det 
gjelder for eksempel når man bevisst velger skrifttyper, bildeut- 
trykk, en grafisk utforming og et språk som ligner på journalis- 
tikken i det samme mediet. Det er jo dette som også kalles native 
advertising, nevnt i kapittel 1. Det er reklame hvor hensikten er at 
den skal gli i hop med miljøet den står i. Hvis likheten blir slik at 
leserne ikke forstår hva som er reklame, da bryter dette mot den 
norske presseetikken. 

Det andre perspektivet om journalistikkens samfunnsrolle kan 
forankres i en av de overordnede formuleringene i VVP punkt 1.1: 
«En fri, uavhengig presse er blant de viktigste institusjoner i demo- 
kratiske samfunn.» Da handler det om de mer overordnede hen- 
syn til journalistikkens troverdighet. Det er uavhengigheten som 
skal sikre dette. Det er flere diskusjoner som vil falle inn her. For 
eksempel om journalistikken lar seg påvirke av hensynet til innhol- 
det i reklamen. Eller om mediehuset kan ha egne interesser i nett- 
butikker som selger produkter som fremmes gjennom redaksjonell 
omtale. Her inkluderes også en mer generell debatt om hvorvidt 
leserne kan stole på medier hvis de ikke ser forskjellen på reklame 
og journalistikk. Da vil dette undergrave medienes troverdighet og 
svekke deres posisjon og rolle i samfunnet. 

Det tredje perspektivet legger vekt på hvordan journalistikken 
skal kunne finansieres. Her er diskusjonene orientert mot hvordan 
digitaliseringen forvitrer de tradisjonelle forretningsmodellene der 
reklamen har finansiert journalistikken i godt monn. Når VG-sjef 
Torry Pedersen argumenterer for å fjerne forbudet «sponsing [...] 
er uforenlig med god presseskikk» i VVP punkt 2.8, argumen- 


terer han økonomisk: «Jeg mener at vi her er i ferd med å drepe 

muligheten for journalistikk i fremtiden.»’® Slike diskusjoner kan 
også gripe inn i de andre perspektivene, men her er premisset for 
debatten å skape nye typer reklameinntekter rundt journalistikken. 
I det nevnte eksemplet gjelder det å skape inntekter som funge- 
rer i den digitale økonomien og som erstatter de inntektene digi- 
taliseringen undergraver. Slik mediesystemet er organisert i det 
norske demokratiet, må journalistikken i hovedsak finansieres av 
inntekter den kan skaffe seg i markedet. Offentlige støtteordninger, 
nullmoms og andre privilegier utgjør et minimum i regnskapene 
for de fleste mediene - med unntak av de statseide. I diskusjonene 
om innholdsmarkedsføring i redaksjonelle medier er det blitt argu- 
mentert med at man her endelig har et annonseformat som fun- 
gerer i digitale medier både fordi leserne liker slik reklame, den 
kommer forbi AdBlock, og annonsekundene erfarer at den har 
effekt.” Typiske debatter innen dette perspektivet kan handle om 
hvordan presseetikken bør oppdateres slik at den er tilpasset for- 
retningsmodellene i de digitale mediene. 


Fem utvalgte konflikter 


Nedenfor går vi inn i fem utvalgte konflikter i skjæringspunktet 
mellom innholdsmarkedsføring og journalistikk. Temaene er valgt 
ut for å drøfte viktige og vesentlige problemstillinger, slik at de til 
sammen viser en bredde av diskusjoner. Utvalget og drøftingene 
er gjort på grunnlag av en studie der 116 tillitsvalgte journalister 
svarte på en spørreundersøkelse og ytterligere åtte journalister ble 


19 Journalisten.no: «Utfordret Varsom-plakaten», publisert 3.11.2015, lest 
26.2.2016, lenke: http://journalisten.no/2015/11/torry-pedersen-utfordret-vvp-best 
emmelser 

20 Medier24.com: «7 debatter mediebransjen må bli ferdig med i 2016: Innholdsreklame, 
sponsing, Facebook og adblock», publisert 2.1.2016, lest 25.2.2016, lenke: 
http://www.medier24.com/gardsblogg/7-debatter-mediebransjen-bor-bli- 
ferdig-med-i-2016/ 

dybdeintervjuet (Barland, 2015).” Det betyr at den journalistiske 
egenforståelsen er fremtredende, som redegjort for ovenfor. Det er 
også trukket inn materiale fra et leserpanel som så på innholds- 
markedsføring i nettaviser (Barland og Olsen, 2015)” og en under- 
søkelse hvor 20 redaktører ble intervjuet om relasjonene mellom 
redaksjonen og PR-bransjen (Barland, 2014). Det er også trukket 
inn materiale fra den løpende faglige debatten. Temaene er valgt 
ut for å legge grunnlaget for en opplyst debatt mer enn å lete etter 
de verste eksemplene. Disse konfliktene blir undersøkt nærmere 


nedenfor: 


1. Kravet om merking og «klart skille» for å unngå forveksling 
mellom journalistikk og reklame. 

2. Plassering av kommersielle elementer inne i journalistiske tek- 
ster og bilder. 

3. Dobbeltroller som kan oppstå for journalister, frilansere og 
redaktører hvis mediehuset både er involvert med journalis- 
tikk og innholdsmarkedsføring. 

4. Partnerskap og sponsing, når mediehuset blir med i slike typer 
samarbeid. 

5. Mediehus i samarbeid med ideelle aktører, uavhengig journa- 
listikk overfor samarbeidspartnere når man har felles idealer. 


Konflikt 1: Merking og «klart skille» 
mellom journalistikk og reklame 
Her handler det om innholdsmarkedsføring som ligner på jour- 


nalistikken som publiseres samme sted. Dette er spesielt aktuelt 


for det som omtales som native advertising hvor hensikten er at 


21 Studien ble gjort på oppdrag for Norsk Journalistlag, men i rollen som fri forsker. 
22 Denne studien er gjort på oppdrag for Norsk Journalistlag og Norsk Redaktør- 
forening, men i rollen som frie forskere. 

reklamen skal ligne på det miljøet den publiseres i, for eksempel de 
journalistiske artiklene i samme kanal. Da utfordres de etiske sig- 
nalordene som «åpenbare», «klart skille», «tydelig» og «forveksles» 
slik de står i VVP punkt 2.6. Denne konflikten kan også ha en juri- 
disk side, se mer om det der kapittel 3 drøfter skjult markedsføring. 
Her er drøftingen avgrenset til presseetikk. 

Lesere sier de er vant til at medier inneholder både journalistikk 
og reklame. Det forholder de seg uproblematisk til så lenge jour- 
nalistikk og reklame fremstår som adskilt. Når dette presenteres 
gjenkjennelig og på tradisjonelt vis, er forskjellen åpenbar. Leserne 
påberoper seg at de har et reklamefilter, det vil si at de leser rekla- 
men med skepsis. De forventer at reklamen er et budskap fra sel- 
gere (Barland og Olsen, 2015, s. 36). 

Motivet for å lage annonser som ligner på redaksjonelt innhold, 
er for å komme rundt lesernes reklamefilter. Problemstillingen er 
gammel. Allerede i historisk litteratur kan vi lese dette om slike 
tekstlike annonser: 


Det er lenge siden smarte reklamebyråer kom på ideen om å ta i 
bruk journalistiske presentasjonsteknikker og redaksjonell typografi 
og design i utformingen av annonser. De laget annonsene slik at de 
skulle se ut som ordinært redaksjonelt stoff - og pa den måten nyte 
godt av den samme troverdighet som avisens egenproduserte stoff 


(Brurås, 1997, s. 92). 


En gjennomgang av nettstedene til store norske medier som 
også har innholdsmarkedsføring, viser at det er lett å finne eksem- 
pler der (denne) reklamen er gitt en form og et utseende medi- 
ene tradisjonelt har forbeholdt sitt redaksjonelle innhold. Normalt 
har man kunnet se forskjell på reklame og journalistiske saker i 
medier, både på papir og på nett. Her er reklamens bilder, titler og 
tekster satt opp slik man normalt presenterer journalistiske saker. 
Også vinklingene, tittelspråket og språket for øvrig har likhetstrekk 

(se konkrete eksempler i Barland, 2015, s. 5 ff.). Det nye er ikke 
likheten, men at det er mediehusene selv som tar initiativet til å 
selge reklamen. Tidligere var de helst tilbakeholdne med dette. 
Holdningene til hva som er et «klart skille» og at det ikke skal 
kunne «forveksles», ser ut til å endre seg. 

Det har vært alminnelig praksis å merke innhold som kan for- 
veksles, med «annonse» eller med varianter av dette ordet. En litt 
kryptisk beskjed til leserne er for eksempel merkingen «innhold 
med annonselenker». En del andre ord og formuleringer forekom- 
mer. Det er et godt spørsmål om leserne egentlig forstår hva de får 
beskjed om når stoff merkes. Og videre er det et poeng at de etiske 
reglene ikke har bestemt hvordan en slik merking skal formuleres. 

Så er det også et spørsmål om merkingen er synlig. Eksempler 
på «annonse» i mikroskrift er heller regelen enn unntaket. Det er 
også lett å finne tilfeller der det står i grå skrift på lysegrå bunn, 
og kanskje i enden av en lang stripe som er ment å gjelde mange 
saker. 

I intervjuene med journalistene om praktisering av merking og 
andre virkemidler for å skape et klart skille i deres redaksjonelle 
produkter svarer to av dem slik (sitert fra Barland, 2015, s. 18): 


Vi kaller det «annonse». Slike annonser har helt andre fonter, andre 
farger og det som vi ellers bruker. Men det er nok lettere å skille det 
på papir enn digitalt. For på papir er det tydelige streker, tydelige 
titler og slikt som skiller det. 


Vår sjefredaktør har sagt at det skal merkes klart og tydelig. Det 
skal oppleves for leseren, mediebrukeren, at det er noe annet enn 
fra journalistene våre. Og det skal merkes med hvem det er som er 
annonsør, og med ordet «annonse». Det skal ligge på en farge og det 
skal ikke være i den typografien som vi ellers bruke. Og det skal ikke 
dominere for mye. Så det ligger gjerne i en egen «etasje» litt langt 


ned på siden. Det skal ikke ta for mye plass. 


176 


KONFLIKTER MELLOM JOURNALISTIKK 


Dette tyder på en intern bevissthet om praksisen i redaksjonene 
selv om det er lett å finne eksempler (i det publiserte materialet) 
som kan tyde på noe annet. En tredje journalist svarte dessuten 


med mer skepsis på det samme spørsmålet: 


Det er ikke noen standard, eller noe omforent måte å tydeliggjøre 
dette reklamestoffet på. [...] Det fører til stor forvekslingsfare. [...] 
Man unngår jo ordet «reklame», som jo er det eneste ordet ordinære 


mediekonsumenter kjenner til. Kanskje de forstår «annonse» også. 


I forbindelse med en leserstudie gikk vi gjennom nettstedene til 
fire store norske mediehus som publiserer innholdsmarkedsfø- 
ring. Der fant vi omkring 20 ulike former for merking for å skille 
reklamen fra journalistikken. Her er noen eksempler på formu- 
leringer som også hadde variasjoner i skrift, farge, størrelse og 
grafisk uttrykk: 


e «et kommersielt samarbeid med [logo] » 
e «sponset innhold [logo]» 

e «shopping [handlekurv-ikon]» 

e «annonsebilag [annonsørnavn]» 

e «dette er annonsgrinnhold fra [navn]» 

e «kommersiell markedsføring» 

e «i samarbeid med reisesøkemotoren [navn]» 
e «tjenester» 

e «promotion» 

e «innhold fra [annonsgrnavn]» 

e «annonse» 

e «privat [handlekurv-ikon]» 


Vi testet ut hvordan leserpanelet oppfattet en del av disse merkin- 
gene. Det ene funnet var at merkingen var vesentlig for å forstå at 
dette var kommersielt innhold. Videre forstod de leserne som ble 
testet, godt merking med «annonse» eller ord avledet av dette, samt 

«kommersiell markedsføring» og også ikonet med handlevognen. 
Merking disse leserne ikke uten videre oppfattet som reklame, var 
når det stod «samarbeid», «partner» eller lignende (Barland og 
Olsen, 2015, s. 25 ff., 36). I ettertid har Norsk Redaktørforening 
laget sin Veileder om innholdsmarkedsføring, hvor hovedpunktene 
er gjengitt i en egen rammesak, og hvor det i punkt 3 om merking 
slås fast følgende: 


Bruk ord som ditt eget publikum må forventes å forstå. «Reklame» 
og «annonse», alene eller i kombinasjon med andre ord, vil ofte være 
gjenkjennelig for publikum. Også andre ord kan imidlertid brukes 


for å oppnå samme mål. 


Skillet mellom hva som er journalistikk og det som ikke er det, er 
ikke alltid skarpt og tydelig. Det vil være gråsoner. Digitale medier 
byr på en større rikdom av muligheter for ulike publiseringer, og 
da vokser gråsonene. Et eksempel er blogger. Nettavisen tilretteleg- 
ger for at leserne kan blogge på deres plattformer. Uavhengig av 
redaksjonens egen kategorisering av dette stoffet vil man som leser 
kunne oppfatte dette både som leserinnlegg, informasjon, under- 
holdning, kanskje noen artikler ligner journalistikk, noen blogger 
er også opplagt markedsføring eller kanskje også skjult markeds- 
føring. Nettavisen promoterer lesernes blogger på sin forside. I 
tillegg konkurrerer Nettavisen om å være en attraktiv arena for å 
tiltrekke seg de mest populære bloggerne. Og de fremmer egne 
redaksjonelt ansatte. For journalister kan jo bloggformatet fungere 
som en lettere versjon av den mer høytidelige kommentarsjange- 
ren. Konklusjonen her er at blogger både kan være journalistikk, 
reklame (og kan brukes til innholdsmarkedsføring) og i noen tilfel- 
ler kanskje også vanskelige å kategorisere. Blogger er derfor et godt 
eksempel på disse gråsonene, noe som betyr at presentasjonen, 
eventuelt sammen med merking, må være tydelig slik at leserne 


åpenbart forstår hva det er de leser på en blogg. 

Brukerskapt innhold er også en sjanger som kan være vanske- 
lig å kategorisere. Hvordan skal for eksempel et medium forholde 
seg til at de både har egne journalistiske tester av produkter og 
parallelt også publiserer «anmeldelser» skrevet av lesere. En jour- 
nalist (som ble intervjuet om dette) trakk frem et eksempel der en 
anmeldelse skrevet av en leser var mer attraktiv enn redaksjonens 
egen anmeldelse for å tiltrekke seg annonser fra de omtalte pro- 
duktene. Det medførte at deres egen kritiske anmeldelse «druk- 
net» langt nede i det digitale arkivet, mens leserbidraget ble løftet 
opp (Barland, 2015, s. 19). Et slikt eksempel vil ligne på en blogg 
som publiseres under et mediums navn og logo, og som brukes til 
innholdsmarkedsføring. 

En annen form for gråsone oppstår når ett mediehus rendyrker 
en seksjon med stoff som journalistikk, mens et annet mediehus 
publiserer tilsvarende stoff som kommersielt innhold. Samtidig 
ser stoffet i disse to nettavisene omtrent likt ut for leserne. Det er 
tilfelle med reisestoffet i Aftenposten og i Nettavisen. Seksjonen 
Aftenposten Reise har journalistiske artikler og bilder. Det er godt 
stoff, og det gir en god kontekst for reklame Aftenposten selger til 
reisebransjen. Slik har alltid reklamefinansierte medier blitt redi- 
gert, med temastoff som tilpasses annonsekundene. Opp gjen- 
nom årene har det riktignok vært mange diskusjoner om hvordan 
redaksjonene skal opptre for at slik forbrukerjournalistikk skal 
være uavhengig av annonsene på de samme flater (angående bil- 
journalistikk, se f.eks. Spurkeland mfl., 2004). Det Aftenposten gjør 
er derfor ikke uproblematisk. Men mediehusene har i hvert fall en 
langvarig tradisjon for hvordan de skiller journalistikk og reklame 
på slike sider og seksjoner for bestemte temaer. 

Nettavisen har valgt en annen løsning for sin seksjon Reisetips, 
som også består av artikler og bilder med reisetips, samt tradisjo- 
nelle annonser. De har merket hele seksjonen med «Kommersiell 


markedsføring». Det betyr at artiklene ikke er journalistiske. 

Markedsavdelingen lager (disse) artiklene slik at de skal være 
attraktive for annonsørene. På den måten er Nettavisens kommer- 
sielle artikler her innholdsmarkedsføring som fungerer både over- 
for leser- og annonsemarkedet. Med merkingen vil Nettavisen også 
informere om at alt stoffet er å lese som reklame selv om utseendet 
ligner det journalistiske. Bare så det er nevnt, Nettavisens ulike meto- 
der for å gjøre reklamen tydelig eller utydelig er også kontroversiell.” 

Poenget her er at både Aftenposten og Nettavisen publiserer sek- 
sjoner med reisestoff, og at disse to tjenestene på nett ser omtrent 
like ut for leserne. Den første er journalistikk med tradisjonell 
reklame rundt, mens den andre i helhet er reklame med en miks 
av innholdsmarkedsføring og tradisjonell reklame. I en test med et 
leserpanel som så på begge (disse to) seksjonene, identifiserte ikke 
leserne denne fundamentale forskjellen (Barland og Olsen, 2015, 
s. 27 ff.). Vi påpeker ikke noe spesifikt presseetisk brudd i noen av 
tilfellene her. Det interessante er at leserne som leser flere forskjel- 
lige nettaviser, blir påvirket av bransjens standard. Og da vil det 
for dem oppleves som gråsoner når de ulike mediehusene har ulik 
praksis, som i dette tilfellet. 

Har journalistikken noen slags enerett til hvordan man uttryk- 
ker seg med titler, bilder, ingress og måten de skriver saker på? Kan 
man fra et journalistisk hold kritisere at noen i reklame bruker 
samme uttrykksform som den journalistiske? Det kan høres slik 
ut når journalister diskuterer fenomenet. Eller som en reklame- 
mann kritisk kommenterte at journalistiske debattanter påstår at 
«content marketing-universet ikler seg lånte klær og prøver å ligne 
på journalistikk».** Journalistikken har selvsagt ingen enerett til 


23 Se f.eks. Dinside.no: «Vil stanse skjult reklame på nettet», publisert 8.2.2013, lest 
15.3.2016, lenke: http://www.dinside.no/911140/vil-stanse-skjult-reklame-paa- 
nettet 

24 Kommentar av Birger Baug i Journalisten.no: «Kommentar betalt innhold: 
Journalistikkens problem», publisert 27.2.2015, lest 20.9.2015, lenke: http:// 
journalisten.no/2015/02/journalistikkens-problem. 

noen form for uttrykk eller formidling. Hvem som helst kan for- 
telle, skrive og visualisere hvordan de vil. Også reklame. Men når 
det kommer til det enkelte medium, har de sin egen grafiske profil 
og måte å presentere sin journalistikk på. Selv om de lar annonsø- 
rer bruke virkemidler som generelt sett ligner på journalistikk, har 
redaktøren ansvaret for at dette ikke kan forveksles med det redak- 
sjonelle innholdet i akkurat deres publikasjon slik den fremstår. Og 
man kan la innholdsmarkedsføring bruke artikkelformat som lig- 
ner det journalistiske uttrykket bare det visuelt sett og ved hjelp av 
merking ikke kan forveksles med journalistikken på samme sted. 

Et rolleskifte ser også ut til å ha foregått mellom journalister og 
de som utformer reklame. Tidligere har redaksjonene og journa- 
listene vært ansett som de beste til å fortelle engasjerende historier 
i sine redaksjonelle formater. En selvbevissthet om dette kommer 
til uttrykk når journalister kritiserer andre for å «etterligne» dem. 
Men med fremveksten av innholdsmarkedsføring som bruker slik 
historiefortelling, har ressurssterke reklamemiljøer utfordret rollen 
om å være ledende på dette feltet og har begynt å gå foran i utvik- 
lingen av effektive, digitale fortellerteknikker.* Journalistikken har 
ikke monopol på sine fortellerteknikker, men var tidligere i hvert 
fall best på å skape engasjement hos leserne på denne måten. Nå 
opplever man fra journalistisk hold at man også må konkurrere 
om å være best på engasjerende historiefortelling som gir dem opp- 
merksomhet hos brukerne, i konkurranse med reklamen. 

Før vi forlater temaet, skal man også ha med i vurderingen at 
fasiten om hva som er et «klart skille», ligger i lesernes oppfatning, 
og ikke alene i hva redaktøren gjør eller ikke gjør. Formålet med de 
etiske reglene er å bygge tillit til at mediene er frie og uavhengige, 
også fra sitt kommersielle innhold. Det er derfor journalistikk og 
reklame skal holdes adskilt. I diskusjoner om temaet hevdes det 


25 Personlig kommunikasjon med Espen Egil Hansen, 4.3.2016. 

gjerne at unge lesere som har vokst opp med digitale medier, er 
dyktigere enn eldre til å skille ut hva som er reklame i digitale kana- 
ler. Det er nok et faktum at lesernes evner og egenskaper til å for- 
holde seg til nye ting i mediene >> endrer seg. Over tid utvikler de 
nye ferdigheter som lesere. Hva som skal til for at lesere skal forstå 
hva som er journalistikk og hva som er reklame, har derfor ikke et 
statisk fasitsvar. 


Konflikt 2: Kommersielle elementer i 
journalistiske tekster og bilder 


Konflikten ovenfor om merking forutsetter at reklame og jour- 
nalistikk er fysisk adskilt. Nå flytter vi oss over til konflikter som 
oppstår når dette ikke er fysisk adskilt, hvor selve poenget er at 
kommersielle elementer skal plasseres inne i det journalistiske 
materialet. Det kan også være at dette i seg selv ikke er reklame, 
men et agn for å dra leserne inn i reklamen. Slik kan for eksempel 
lenker fungere. Dette er et område også med eksempler fra tidli- 
gere, for eksempel hvordan NRK for en del år siden konsekvent 
forsøkte å filme slik at reklamemerker og plakater på utøvere og 
stadion ikke skulle vises. Nå lar de reklamen være synlig fordi 
det er slik det ser ut i virkeligheten. Men her skal vi primært ta 
for oss hvordan kommersielle elementer som del av journalistisk 
materiale er blitt spesielt aktualisert med alle de nye mulighetene 
i digitale medier. Her er noen eksempler på hvordan kommersi- 
elle elementer kan legges inn i redaksjonelt innhold. Dette kan 
anvendes også i forbindelse med innholdsmarkedsføring, men er 
ikke avgrenset til det: 


e lenker til reklame eller kommersielle tjenester i redaksjonelle 
bilder 

e lenker til reklame eller kommersielle tjenester i redaksjonell 
tekst 

e produktplassering, at produkter plasseres f.eks. i redaksjonelle 
bilder for å gi reklame 
e sponsing i bytte mot synlighet 


e kommersielle navn i redaksjonelle tekster 


VG utviklet et konsept der de på sitt nettsted minmote.no la len- 
ker inn i bildene av produkter som var omtalt og avbildet på 
redaksjonell plass. Når man beveget musepekeren over bildene, 
ble lenkene synlige, og førte leseren til nettbutikker der man 
kunne kjøpe produktene. Et moment i denne saken var at VGs eier 
Schibsted også hadde eierinteresser i en av disse nettbutikkene. 
I dette tilfellet ville VGs redaksjonelle innhold kunne fungere som 
reklame for de omtalte produktene. I den grad stoffet fungerer som 
en uavhengig bokanmeldelse som gir noen lyst til å kjøpe og lese 
en bok, vil dette ikke problematiseres i presseetikken. Flere medier, 
for eksempel Dagbladet.no, har i flere år praktisert kjøpelenker til 
anmeldte bøker plassert inntil anmeldelsen, og der lenken har vært 
synlig og merket «annonse» (med veldig liten skrift). Forskjellen 
her er at bildene på VGs nettsted på samme tid både er et redaksjo- 
nelt bilde og inneholder kommersielle lenker til nettbutikk. VG ble 
klaget inn til PFU, og det ble anført at «bildene i det ene øyeblikket 
framstår som redaksjonelt utvalgte illustrasjoner, men dei det neste 
er kjøpsoppfordrende reklame med direkte lenke til forhandlere». 
Klageren, daværende leder i Dagbladets redaksjonsklubb, skrev 
videre at konseptet var «et forsøk på å bryte ned det klare skillet 
mellom reklame og redaksjonelt innhold i mediene. VG har gått 
et langt skritt i retning av å gjøre avisens motejournalistikk og 
reklame til to sider av samme sak». 

VG-redaktør Torry Pedersen forsvarte lenkene med å henvise 
til at de gjør det på samme måte som anerkjente medier som The 


26 PFU-sak 398/14, publisert 17.12.2014, lest 14.3.2016, lenke: http://presse.no/pfu- 
sak/39814/ 

Guardian og New York Times. Videre poengterte han at journa- 
listene først lager sakene, så er det noen andre som legger til de 
kommersielle funksjonene etterpå.” Argumentet er at selv om 
reklamen er sammenfallende med det journalistiske innholdet, 
er journalistikken like uavhengig som i de tilfellene hvor roboter 
i ettertid plasserer reklamen sammen med spesielt relevant stoff. 
Da kan det til forveksling se ut som en planlagt kobling av journa- 
listikk og reklame selv om det er logisk å anta at det redaksjonelle 
stoffet er utarbeidet uavhengig av robotplasseringene. 

PFU felte VG i dette tilfellet for at skillet mellom journalistikk og 
reklame ikke var tydelig nok. PFU uttalte at «det springende punk- 
tet er om leseren/brukeren oppfatter at det er et skille». I stedet for 
å gå på enkeltdetaljer som utforming av lenker eller lignende trek- 
ker PFU sin konklusjon på grunnlag av helhetsinntrykket, og sier 
den samlede presentasjonen er «uklar og forvirrende for leseren, 
og er derfor ikke i tråd med kravet til et klart skille».** Uttalelsen 
viser spesielt til Vær Varsom-plakatens punkt 2.6 og 2.7 med sine 
krav om et «klart skille» som ikke var oppfylt her. 

KK.no presenterer mote på en måte som er svært lik det VG 
gjorde i minmote.no. Den viktigste forskjellen her er at lenkene 
i bildet ikke fører direkte til nettbutikken, men til bilder som 
opplyser om pris og butikk. Opplysninger om produktnavn, leve- 
randører og priser er presentert som forbrukerinformasjon. Men 
tekstene bærer mer preg av anbefalinger enn av kritisk veiled- 
ning. Det eneste som mangler, er selve lenken til nettbutikken. 
Sett utenfra virker det som den etiske skillelinjen mellom disse 
to tjenestene er at den sistnevnte ikke har integrerte lenker til en 
nettbutikk. 


27 Dagens Næringsliv: «VG må svare for motelenkene», publisert 16.2.2015, lest 
14.3.2016, lenke: http://multimedia.dn.no/etterBors/2015/02/16/2157/Medier/ 
vg-m-svare-for-motelenkene? | 

28 Uttalelse i PFU-sak 398/14, lest 20.9.2015, lenke: http://presse.no/pfu-sak/39814/ 

I den grad nettbutikker og selgere greier å få redaksjonell omtale 
av sine produkter, vil omtalen fungere som innholdsmarkedsføring 
for dem. For redaksjonene vil dette være journalistikk så lenge de 
står fritt til å gjøre sine utvalg og vurderinger omkring produk- 
tene som omtales. Selv om redaksjonene kan påberope seg uav- 
hengighet, er det en kjent sak at det mobiliseres store ressurser for 
å påvirke redaksjonene til å skrive om bestemte produkter (se mer 
om slike aktiviteter i PR-bransjen: Barland, 2012b, s. 32 ff.). Til slutt 
blir det et spørsmål om tillit mellom leserne og den aktuelle redak- 
sjonen om man stoler på om produktene er presentert fritt og upå- 
virket, eller om journalistene egentlig driver med markedsføring. 

Lenker i redaksjonell tekst har også bydd på problemer. Der 
VVP i punkt 2.6 poengterer det «klare skillet» nevnes det også 
spesifikt at: «Skillet skal være tydelig også ved lenking eller andre 
koblinger.» Det er logisk at journalistikk i digitale kanaler utnytter 
muligheten som ligger i lenking ved å tilby leserne lett tilgang til 
mer stoff, kilder eller det lenker kan brukes til. I nettets tidlige år 
var det også norske nettaviser som lot ord i redaksjonell tekst lenke 
til nettbutikker. De testet også ut annonseformater som lå i selve 
teksten.” 

Praksis na er at redaksjonelle ord ikke selges som kommersielle 
lenker. Men det har foregatt en del eksperimentering, og grensene 
kan bade diskuteres og toyes. Svensk og norsk etikk pa dette feltet er 
relativt sammenfallende. En gang fikk jeg muligheten til 4 utfordre 
svenske Aftonbladets daværende sjefredaktør Jan Hellin pa spørs- 
målet om hvor grensen går for kommersielle lenker i journalistisk 
tekst. Eksemplet vi brukte i samtalen var at Aftonbladet hadde 
sin egen nettbutikk hvor de solgte produkter relatert til redaksjo- 
nelt innhold. Det kunne være supporterutstyr for fotballag, eller 


29 Se f.eks. Aftenbladet.no: «Lenker fra tekst til butikk», publisert 23.3.2000, lest 
15.3.2016, lenke: http://www.aftenbladet.no/kultur/Lenker-fra-tekst-til-butikk- 
2647765.html 

snøskuffe og vinterutstyr som ble promotert sammen med artikler 


om ufyselig vintervær. Hellin kalte dette eksperimentering: 


Hvor nær det kommersielle kan du gå med journalistikken uten at 
du korrumperer journalistikken, uten at du til og med tar bort det 
som er selve magien i hvorfor annonsører vil ligge nær det redak- 
sjonelle miljøet? Det er fordi dette er miljøer med sterk integritet. 
Dette her utfordres nå hele tiden. Annonsører vil lenger og lenger 
inn i det redaksjonelle. Vi slipper dem lenger og lenger inn. Og vi 
kommer til å slippe dem enda lenger inn. Det er jeg fullstendig 
overbevist om. Og vi holder på å lære oss hva som korrumperer 
oss og hva som ikke gjør det (sitat fra Jan Hellin gjengitt i Barland 


20122, S. 179). 


Hellin avviste ikke at de ville kunne selge kommersielle lenker 
til enkeltord i redaksjonelle tekster. Men han sa at han ikke ville 
selge enkeltord til enkeltaktører, for eksempel skulle ikke Volvo 
kunne kjøpe lenker i ordet «bilservice». Men han så gjerne for 
seg at Aftonbladet kunne lage en katalogtjeneste der de lenket til 
dette ordet, og hvor alle leverandører som ønsket det, kunne kjøpe 
seg plass på den arenaen. Ingen fikk altså kjøpe ordet alene, men 
Aftonbladet kunne utvikle annonsearenaer til ord de valgte å kom- 
mersialisere på denne måten (Barland 2012a, s. 176-180). Det 
eksemplet illustrerer hvor en toneangivende medieleder eksakt 
ville sette grensen. 

Et kuriøst eksempel på fysiske annonser som går inn i redak- 
sjonelt innhold, var i Dagbladets papirutgave hvor en annonse 
fra en TV-distributør rammet inn TV-programoversikten. Det 
spesielle var kluss fra en markørtusj som uthevet enkelte pro- 
grammer og at teksten i annonsen spilte på dette. TV-oversikten 
er redaksjonelt innhold som her ble koblet til annonsene.” Dette 


30 Journalisten.no: «Blog: Kluss med nye annonser», publisert 9.12.2010, lest 
15.3.2016, lenke: http://journalisten.no/blogg/33108 

var nok et eksperiment, for Dagbladet gjorde det bare i kort tid. 
Det illustrerer likevel Hellins poeng ovenfor om at annonsørene 
forsøker å komme lenger inn i det redaksjonelle innholdet. Som 
eksempel på innholdsmarkedsføring er det i randsonen, men viser 
hvordan man forsøkte å skape interaksjon mellom redaksjonelt 
innhold og reklame. 

Produktplassering er en reklameform hvor produktet som skal 
selges, kan plasseres inn på redaksjonell plass, eller for den saks 
skyld inn i annet medieinnhold. I film- og TV-produksjon er det 
lange tradisjoner for dette, og praksis har kommet langt inn i de 
fleste mediehus etter hvert som de har etablert produksjon av nett- 
TV. Ur-eksemplet på slik reklame er James Bond-filmene som 
lanseringsscene for armbåndsur og biler. Film- og TV-historien 
er full av slike eksempler som viser sammenvevingen de har hatt 
med reklamebransjen. Dette har vært brukt både til produktlan- 
seringer, profilbygging og generell synlighet. Litt morsomt er det 
jo også når Mercedes kjøper seg tilstedeværelse i filmen selv om 
«alle» vet at hovedpersonen i boka kjører BMW (mange klassiske 
eksempler er omtalt i Brurås, 1997, s. 62 ff.). I nyere tid er et kjent 
eksempel TV-serien Lilyhammer. NRK måtte utsette lanseringen 
av serien i 2012 for å rydde opp da det ble kjent at produksjonssel- 
skapet i finansieringen hadde gått utover reglene om skjult reklame 
og produktplassering.>* 

Da mediehusene som utgir aviser ble digitale, startet de etter 
hvert også med nett-TV. Det er kostbart å produsere TV, og de 
tok steget inn i et område hvor produktplassering og sponsing 
var vanlig, men uten at de selv hadde så mye erfaring med slik 
praksis. Kringkastingsmediehusene har hatt lang erfaring med 
disse reglene, og dette har også vært styrt av internasjonale 
regler i mange år, som omtalt i kapittel 3. Mediehusene med 


31 Kampanje.com: «NRK utsetter dramaserie», publisert 19.12.2011, lest 15.3.2016, 
lenke: http://kampanje.com/archive/2011/12/nrk-utsetter-dramaserie-/ 

avistradisjoner har ikke vært underlagt det samme internasjonale 
regelverket. Frem til for få år siden gjaldt ikke de internasjonale 
kringkastingsreglene levende bilder som ble distribuert på nett av 
mediehus med avistradisjoner, mens de gjaldt på nett for medie- 
hus som primært var kringkastingsvirksomhet. Sånn sett kunne 
VGTV gjøre ting som var ulovlig for TV 2 eller NRK. Dette er nå 
harmonisert slik at EU-direktivet ATM gjelder likt for all TV og 
film uavhengig av om mediehuset har tradisjoner fra avis eller 
kringkasting. 

Sponsing kan foregå på ulike måter. Det kan være et rent 
pengebidrag for å støtte et formål uten noen krav tilbake. Som 
reklame vil det normalt inneholde et krav om synlighet, for 
eksempel i form av sponsorplakater i sendingene eller som arena- 
reklame. Produktplassering kan være en form for sponsing. En 
bedrift kan bidra med produkter som skal vises frem. Noe kan 
være så enkelt som å låne bort produktene mot at de vises, og 
at medieproduksjonen da sparer utgifter. Kanskje de også betaler 
for slik synlighet, eller gir rabatt på noe som ville vært kostbart å 
kjøpe eller leie. 

Presseetikken tillater ikke sponsing i nyhets- og aktualitetsjour- 
nalistikk eller i journalistikk rettet mot barn, ifølge VVP punkt 2.8. 
Utover det skal det være åpenbart for publikum. Sponsing innen- 
for sport og underholdning er godt innarbeidet. Som nevnt har 
Torry Pedersen i VG tatt til orde for å endre reglene som hindrer 
sponsing av nyhets- og aktualitetsjournalistikk. Når det kommer 
til temajournalistikk, gjerne innenfor forbruker- og livsstilstoff, er 
det jo også en diskusjon om hva som er «aktualitet». VG har testet 
ut dette med VG Partnerstudio og stoffet i seksjonen «Familieliv» 
sponset av Rema 1000. Innholdet ble presentert på samme måte 
som det redaksjonelle stoffet, men merket med «i samarbeid med 
Rema 1000», inkludert logo og informasjon om hva samarbeidet 
består i. Seksjonen ble klaget inn til PFU, og ble felt for å bryte 

god presseskikk. Det interessante her er at også PFU drøftet om 
dette stoffet var å regne som sponset journalistikk, som da kanskje 
ville være i strid med VVP punkt 2.8, eller om det var en annonse 
for Rema 1000 som ikke var tydelig nok skilt fra redaksjonelt stoff. 
PFU konkluderte med det siste og behandlet det som reklame.3 
I skrivende stund ser det ut som VG leter etter en form hvor de 
kan publisere kommersielt materiale uten å bli felt for brudd på 
presseetikken. 

Samtidig som «Familieliv» ble kategorisert som reklame, og ikke 
som sponset journalistikk, viser det trolig en av måtene man ser for 
seg å kunne drive sponset journalistikk på dersom det blir åpnet 
for dette om aktuelle temaer. VG Partnerstudio er den enheten i 
VG som produserer og selger innholdsmarkedsføring, og enheten 
er adskilt fra redaksjonen. Ifølge salgsmateriell for innholdsmar- 
kedsføring i VG opererer de med fire ulike kategorier, på en akse 
fra «kommersielt» til redaksjonelt»: 


e «Annonse»: digitale bilag, kommersielt innhold. 

e «Annonsorinnhold»: branded content, dette kan produseres 
både av VG Partnerstudio og av kunden, og de har gjort dette 
sammen med bl.a. DnB, Finn, Norsk Tipping og Nordisk Film 
Egmont (se caset «Bølgen» omtalt i kapittel 5). 

e «I samarbeid med»: branded content, inkluderer «Familieliv» i 
samarbeid med Rema 1000, og produseres av VG Partnerstudio. 

e «Sponset av»: dette er redaksjonelt innhold basert på uavhen- 
gige, journalistiske kriterier, men hvor det er en navngitt spon- 
sor av stoffområdet. Det er åpning for dette bl.a. i dekning av 
sportsarrangementer. 


32 PFU-sak 311/15 (ABCDE), publisert 21.1.2016, lenke: http://presse.no/pfu- 
sak/31115-abcde/ 

33 Oversikt fått i personlig kommunikasjon med VGs redaksjonssjef Arnstein 
Johansen, 12.11.2015. 

Poenget med å vise VGs inndeling her er at den illustrerer 
hvordan innholdsmarkedsføring er i ulike kategorier som viser en 
glidende overgang fra «annonse» som er reklame, og over til spon- 
set journalistikk i andre enden — som skal være laget etter journa- 
listiske kriterier, men slik at en utenforstående betaler for dette mot 
eksponering og at det er åpenhet om dette. 

Kommersielle navn i redaksjonell tekst var det siste av punktene 
om kommersielt innhold i journalistikken. Poenget med merkeva- 
rebygging er jo å gjøre navn på produkter kjent og skape assosiasjo- 
ner til disse. Derfor vil det være et konstant trykk fra markedsførere 
om at deres navn også skal være mye til stede i alt slags medieinn- 
hold, også i redaksjonelle tekster. Dette forholder journalister seg 
daglig til, særlig de som skriver om produkter. Men smarte markeds- 
førere har funnet nye måter å komme seg inn i tekstene og bevisst- 
heten på. I flere år var det mange redaksjoner som konsekvent skrev 
«Eliteserien» selv om den øverste fotballserien het «Tippeligaen», et 
navn Norsk Tipping hadde kjøpt som en del av en sponsorpakke. 
Nå skriver nok alle Tippeligaen (så lenge det navnet varer). Så har 
dette tatt et steg videre når sponsorer kjøper navn på stadioner som 
for eksempel «Telenor Arena» på Fornebu, «Komplett Arena» i 
Sandefjord og ishockeyklubben Stavanger Oilers som skal ha solgt 
navnet på sin nye ishall til DNB for 50 millioner kroner.3 

Det er selvsagt vanskelig å omtale produkter uten å nevne navn. 
Vi lever i en kommersialisert verden der språket vårt er fullt av 
kommersielle navn som vi nødvendigvis også må bruke. Sånn 
sett vil journalistikken også speile sin samtid. For journalistene er 
guiden i VVP punkt 2.7: «Journalistisk omtale av produkter, tjenes- 
ter, merkenavn og kommersielle interesser, også mediets egne, skal 
være journalistisk motivert og ikke fremstå som reklame.» 


34 Aftenbladet.no: «Oilers kan tjene 50 millioner på arenanavn», publisert 14.9.2011, 
lest 27.3.2016, lenke: http://www.aftenbladet.no/100Sport/ishockey/Oilers-kan- 
tjene-50-millioner-pa-arenanavn-2864735.html?xtor=RSS-2 


190 


KONFLIKTER MELLOM JOURNALISTIKK 


Konflikt 3: Journalister, frilansere, 
redaktører og dobbeltroller 


Mediehusene selger innholdsmarkedsføring blant annet ved å 
argumentere for at de har kompetanse i å lage gode og leseverdige 
historier. Flere har rekruttert dyktige journalister til kommersielle 
avdelinger som skal selge og produsere innholdsmarkedsføring. I 
diskusjonen om mediehusenes satsing på innholdsmarkedsføring 
har det vært fremholdt som en trussel at journalister også skal bli 
brukt som tekstforfattere for kunder. Det er åpenbart at dette ville 
kunne ødelagt integriteten for en journalist eller redaksjon. VVP 
punkt 2.2 advarer mot slike dobbeltroller: «Redaktøren og den 
enkelte redaksjonelle medarbeider skal verne om sin uavhengig- 
het, integritet og troverdighet.» Hvis en journalist skal stille kritiske 
spørsmål og skrive journalistiske artikler om en lokal bedrift den 
ene dagen, for så å være med å lage reklame for den samme neste 
dag, så ville ikke det vært troverdig. 

For noen år siden var jeg administrasjonssjef i Aftenpostens 
redaksjon. Da fikk jeg en gang en slik type henvendelse fra annon- 
seavdelingen. De ville vite om vi hadde tilgang til vikarer eller fri- 
lansere som ville jobbe litt ekstra for noen annonsekunder. I det 
tilfellet var det uproblematisk å forklare at redaksjonen ikke kunne 
formidle slike medarbeidere. Men dersom man setter seg i en mar- 
kedsførers sted, vil det være helt naturlig å tenke slik. Derfor duk- 
ker også problemstillingen opp flere steder. 

Da vi intervjuet journalister om innholdsmarkedsføring, var det 
ingen som kunne nevne eksempler på at deres journalistiske kol- 
leger også tok på seg eller ble satt til å gjøre oppdrag for bedriftens 
salgsavdelinger. Et representativt svar på spørsmålet om journalis- 
ter ble satt til å lage stoff som ble solgt som innholdsmarkedsføring, 
var dette: «Sjefredaktøren har gjort det helt klart at det er uaktuelt 
at noen journalister hos oss skal ha befatning med dette» (Barland, 
2015, 8. 23). 

Men da vi forfulgte svarene, var det likevel noen problemstil- 
linger litt under overflaten her som er verdt å løfte frem. Det ene 
gjelder i hovedsak redaktørene, mens det andre retter seg mot 
frilanserne. 

Journalistene vi intervjuet, kunne gi flere eksempler på aktiviteter 
mediehusene hadde i grenselandet mellom redaksjonen og annon- 
sesalg eller lignende. Vi konkretiserer ikke eksemplene her, for da 
må vi kunne dokumentere fakta med beviser vi ikke har tilgang til. 
Men generelt kan det beskrives som temabilag som i stor grad er 
laget på annonsørenes premisser. Eller i et annet tilfelle, der et spe- 
sialbilag som åpenbart var laget for å fremme en stor kommersiell 
aktørs agenda, ble laget og publisert som et redaksjonelt bilag. Og 
dette var til dels på kollisjonskurs med kritisk journalistikk som det 
samme mediet var i gang med overfor denne aktøren. Da ble det 
konflikt mellom det positive stoffet i temabilaget og journalistikken 
på vanlig nyhetsplass. 

Eksemplene som her er beskrevet i generelle termer, kunne 
resultert i store konflikter. For å unngå konflikt med journalistene 
produserte redaktørene i dette tilfellet sakene selv. Da unngikk de å 
provosere journalister med arbeid som trolig ville vært i strid med 
Redaktørforeningens veileder (se egen rammesak) som i punkt 8 
pålegger å holde produksjon av betalt innhold adskilt fra redaksjo- 
nen. Redaktørene tok det på egen kappe i det nevnte tilfellet, og det 
passerte uten de store feider. Slik har enkelte redaktører funnet en 
pragmatisk vei gjennom vanskelige felt i gråsonen. De har kunnet 
publisere temabilag sammen med lokale aktører, i en form som var 
presentert som journalistikk, men som i og for seg var i gråsonen 
til markedsføring. 

Også frilansere brukes til å utføre oppdrag der redaksjonen 
ønsker å holde en armlengdes avstand. Dette må ses i sammen- 
heng med at strammere medieøkonomi har rammet frilansere 

hardere enn mange andre som jobber i media. Det ene er at 
mediehusene både har strammet inn sine budsjetter for kjøp av 
eksterne tjenester og også blitt mer økonomiske som innkjøpere. 
Dessuten har de konstruert større samarbeidskonstellasjoner 
med stoffutveksling slik at frilanserne får færre medier å selge 
sine produkter til. 

Med dette bakteppet er det naturlig at frilansere også tar oppdrag 
for noen som skal ha produsert materiale som ikke er journalistikk. 
Selv om det ikke har vært noe man primært ønsker selv, har det 
vært opplagt at frilansfotografer også tar oppdrag innen reklame og 
informasjon. At også journalister som skriver tekster og andre som 
produserer medieinnhold, driver slik vekselbruk, bør være ganske 
åpenbart. Og med hardere konkurranse om å skaffe seg et levebrød 
i disse markedene kan det antas at graden av slik vekselbruk heller 
er økende enn minkende. Da antar vi, uten å kunne bevise det, at 
mange frilansere både tar journalistiske oppdrag og andre oppdrag 
hvor de lager materiale som skal brukes til innholdsmarkedsføring. 
I et tenkt tilfelle kan da en frilanser én dag gjøre en reklamejobb for 
noen, for så igjen å møte de samme menneskene neste dag i rollen 
som journalist. 

Journalistene som ble intervjuet i den nevnte studien, ble spurt 
om de kjente til slik praksis for frilansere, og eventuelt om hvordan 
de håndterte dette for å unngå dobbeltroller. I den ene redaksjonen 
var de tydelige på at etablerte regler om at man ikke skulle jobbe 
både med journalistikk og reklame også var et krav som gjaldt fri- 
lansere: «Min tolkning av det redaktøren har sagt hos oss er at vi 
ikke skal ha folk som jobber med begge deler. Så det må da også 
gjelde frilansere», var et av svarene. 

En annen redaksjon gjennomførte tilsvarende policy ved at 
de holdt seg med få frilansere, som dermed fikk rikelig med 
oppdrag og også ble inkludert i den redaksjonelle stabens 

praksis: «Vi bruker noen få frilansere, slik at vi kan bruke de mye. 
Da blir de involvert i vår redaksjons praksis. De er godt kjent med 
våre rutiner», svarte en fra denne redaksjonen. 

Fra en tredje redaksjon var det mer åpenhet for å erkjenne at 
dette kunne være et problem: «Det er ikke tvil om at det kommer 
til å bli et stort problem at frilansere er under økonomisk press for 
også å veksle mellom kommersielle og redaksjonelle oppdrag, nær- 
mest fra dag til dag», svarte en derifra. 

Så var det en som poengterte at de ikke kan kontrollere frilan- 
serne fordi de ikke kan regulere frilansernes øvrige oppdrag: «Jeg 
vil ikke se bort ifra det. Men i hvilken grad det skjer, det vet jeg 
ikke», var svaret. 

Og endelig, for å presentere en dybde i funnene, var det en av 
journalistene som mente at man til enkelte jobber som er betenke- 
lige eller i gråsonen, foretrekker å bruke frilansere fordi det de gjør, 
er ute av syne for redaksjonsledelsen: 


Man sender frilansere [på invitasjonsreiser]. Så påstår man at man 
ikke tar imot betalte turer, men man vet ikke hva frilanserne gjør. 
Der har det vært mye dobbeltmoral. [...] Jeg ser ikke noen prinsi- 
piell forskjell på innkjøpt stoff og det som lages av den faste staben. 
Da er det bedre, når alle gjør det likevel, at man er åpne om det, og 


sier hvordan det er. 


Hvis man skal sammenfatte uttalelsene om frilanserne, er nok 
intensjonen at de samme reglene skal gjelde for frilansere og 
ansatte journalister. Så vil det variere i hvor stor grad dette følges 
opp. Det er samtidig ikke opplagt hvilke begrensninger man kan 
legge på frilanseres virksomhet siden de per definisjon er selvsten- 
dig næringsdrivende. 

Det samme er aktuelt når det gjelder å sende journalister til arran- 
gementer hvor mediene vet at det er en god dose av PR-organiserte 


kommersielle innsalg som foregår overfor redaksjonene. I en 

annen studie der jeg intervjuet redaktører om dette, var det noen 
som trakk frem arrangementet Presseuken som eksempel. Det 
er en årlig møteplass hvor motebransjen og motepressen møtes. 
Motebloggere og frilansere er også raust invitert fordi aktørene 
erfarer at det gir redaksjonell omtale og annet ønsket medieinn- 
hold. Eller som en blogger skrev derfra: «Dere kan jo bare tenke 
dere ... en gjeng bloggere, stylister og magasinfolk i et lokale fullt 
av fete klær og fint tilbehør» (Barland, 2014, s. 35 ff.). 

Presseuken er ikke et unikt arrangement. Det er mange arran- 
gører som trakterer pressefolk for å oppnå gode relasjoner og 
redaksjonell omtale som fungerer som innholdsmarkedsføring for 
selgerne. Dette kan utfordre integriteten for de journalistene som 
involverer seg i dette. Ifølge dem som er hyppig i disse sfærer, fun- 
gerer det ofte godt med frilansere som kan operere under radaren 
for hva en redaktør behøver å vite, og som også står på for å få solgt 
inn slikt stoff til redaksjonene. 

Denne type events er heller ikke et nytt fenomen innen jour- 
nalistikken. Som vist i en tidligere studie (Barland, 2014, s. 25) 
har slik sammenfiltring mellom journalister og de fagfeltene 
man dekker, vært sterkere tidligere enn nå, og har vært enda 
mer utbredt i andre deler av journalistikken. Alle med fartstid i 
pressen kjenner til store arrangementer, presselanseringer og så 
videre. En velkjent presseetisk debatt gjelder kulturlivets raus- 
het og festivitas overfor pressen. Slik ble det bygget koblinger og 
nære bånd i kulturlivet mellom bransjen og journalistikken. For 
ikke å nevne idrett og sportsjournalistikk (Dahlén 2008). På for- 
brukerjournalistikkens område er dette også belyst, for eksem- 
peli bøkene Rødt lys for biljournalistikk av Einar Spurkeland mål. 
(2004) og i Forbrukarjournalistikk av Egil Sundvor (2008). Dette 
har også paralleller til godt diskuterte temaer som symbiosen 
mellom politiske miljøer og den politiske journalistikken, analy- 
sert i boken Flokkdyr på Løvebakken (Allern, 2001). 

Konflikt 4: Partnerskap og sponsing - 
med media på laget 


For arrangører og store prosjekter vil det ofte være attraktivt å ha 
med seg medier på laget fordi det kan gi tilgang til et stort publi- 
kum. Dette har vært vanlig i mange år. Handelsstanden kan for 
eksempel lage «sentrumsdager» eller lignende som skaper liv og 
røre og økt handel. Lokale mediehus kan være en god partner for 
reklameaktivitetene rundt dette, og gjerne med forventning om at 
det også gir uttelling i omfangsrik og positiv pressedekning. Det 
samme gjelder for de arrangementer og lag som får med seg medi- 
ene som sponsorer, for eksempel et lokalt lag med mediehusets 
logo på drakten. 

Som innholdsmarkedsføring vil sponsing og partnerskap være 
mest aktuelt i den grad noen ønsker å bruke det for å få positiv 
presseomtale. Det vil i mindre grad gjelde annonser med design 
som ligner på redaksjonelt innhold. Men det er absolutt aktuelt når 
slike samarbeid også resulterer i bilag, enten de er på papir eller 
som digitale seksjoner. Dette kan både være av typen kommersielle 
bilag hvor alt er merket som annonse, eller der det gis redaksjonell 
profil. Det er heller ikke langt mellom eksemplene hvor det ikke er 
helt opplagt om et slikt bilag eller en slik seksjon er reklame eller 
journalistikk. 

Siden dette er en kjent og gjennomdrøftet problemstilling, 
omtales det litt mer summarisk her. Men et premiss er at medi- 
ene ikke eksisterer i et vakuum, selv om de har uavhengighet som 
ideal. Lokale medier er inkludert i og involvert i lokalsamfunnet, 
fagpressen har tilsvarende relasjoner til den sektoren de dekker, og 
så videre. En ting er at man har en nærhet fordi man dekker men- 
nesker man kjenner og også møter i ulike roller. Men her er det 
snakk om samarbeid i organiserte former, for eksempel i form av 
partnerskap, spesielle samarbeid eller sponsing. 

Den ene journalisten fra et lokalt mediehus, som ble intervjuet i 
den nevnte studien, kunne fortelle (litt omskrevet sitat der navn er 
fjernet, fra Barland, 2015, s. 26): 


Sponsing, ja. Da kommer alle idrettslag som skal ha turneringer. 
Og russebiler og russebusser spør. Vi sponser våre beste lag i fotball 
og håndball. Vi er medarrangør av noen cuper som til og med har 
vårt navn. Jeg kjenner ikke sponsormarkedet godt, men vi er mye 


involvert. 


Dette oppfattes som deltakelse i lokalsamfunnet, og det er jo en 
gjensidighet i dette som de lokale mediene også har utbytte av. 
Sterke lokalaviser har pleid å kalle seg «lim i samfunnet», at de gir 
kunnskap og utvikler identitet som gjør at folk opplever tilknyt- 
ning til et sted. Og da er det jo naturlig også å være en sponsor av 
lokal idrett, kultur og lignende. 

I sportsjournalistikken er det spesielt synlig hvor krevende dette 
kan være. Det blir mange roller å holde orden på for et medie- 
hus dersom man sponser et lokalt eliteserielag, må juble med 
sitt hjemmepublikum fordi laget fortjener det og for å være i takt 
med lokalsamfunnet, og samtidig også drive kritisk journalistikk. 
Kulturjournalistikk kan gi lignende utfordringer. Det er krevende, 
men ikke umulig. 

En journalist som ble intervjuet i studien, fortale at enkelte jour- 
nalister ble bedt om å stille opp i profilerte roller for et arrangement 
mediehuset stod for i samarbeid med andre aktører i byen. Når 
situasjonen i ettertid krevde kritisk journalistikk omkring samar- 
beidspartnerne og arrangementet, sier journalisten at det bød på 
en del utfordringer. Arrangementet hadde fått solid dekning i de 
redaksjonelle spaltene ikke minst fordi mediehuset var involvert. 
Det å innta kritiske posisjoner i ettertid var vanskelig både ut fra 
nærheten til de andre i arrangementet og fordi man selv hadde 
vært delaktig. 

Andre typer samarbeid og partnerskap kan være mer kommer- 
sielle. Det er ikke uvanlig at magasinpressen for eksempel bruker et 
hotell eller en reiseleverandør som et sted hvor de kan skrive enten 
om kjendiser eller samle noen som presenterer produkter. Da vil 
partnere som bidrar, slikt som hoteller, reiseselskap eller andre, bli 
omtalt på redaksjonell plass. Dette kan gjøres som tydelig infor- 
masjon til leserne i tråd med Vær Varsom-plakaten, eller det kan 
formuleres som tekstreklame. 

Dette konflikttemaet kan oppsummeres med at mediene fort- 
satt står oppi problemstillinger angående partnerskap, samarbeids- 
prosjekter eller der mediene selv er sponsorer, mer eller mindre på 
samme måte som før. Relatert til innholdsmarkedsføring handler 
det om at mediene kan inngå i andres innsats for å få positiv medie- 
dekning av seg og sine produkter, og da på redaksjonell plass og 
ikke som annonser som ligner redaksjonelt materiale. 


Konflikt 5: Felles idealer og ideelle 
interesser 


Her fortsetter vi langs samme linjer som i forrige tema. Men her spør vi 
om hvordan dette utfordrer journalistikken når de som vil være partnere, 
samarbeide eller holde seg inne med mediene, ikke er kommersielle 
eller mektige aktører, men tvert imot er ideelle organisasjoner, interes- 
segrupper og lokale helter fullstendig uten kommersielle hensikter. 

Det er i og for seg de samme etiske regler som gjelder for dem. 
Men poenget er at redaksjonene i mye mindre grad tenker kritisk 
og på de presseetiske kravene når det kommer innsalg fra ideelle 
aktører. «Vi tenker jo gjerne at vi står for det samme i samfunnet», 
sier en av journalistene som ble intervjuet (Barland, 2015, s. 28). 

For noen år siden ble det en sterk journalistisk debatt omkring 
hvordan NRK laget TV-aksjonen som hvert år samler inn penger 
til veldedige formål. Her bruker NRKs redaksjon hele sin styrke til 

å mobilisere publikum i innsamlingen. I mindre format vil man 
kunne finne mange tilsvarende, men små eksempler i den lokale 
presse. Eksemplene, både i stort og smått format, er innholdsmar- 
kedsføring der interessentene og redaksjonene går hånd i hånd. 
Dette skjer selv om den samme presseetikken gjelder også for slikt 
medieinnhold. Hovedpoenget i kritikken som ble fremmet i den 
debatten, var at journalistikken legger til side sin kritiske sans og i 
stedet får en reklamefunksjon som spiller på vår norske selvforstå- 
else om vår godhet — og der ideelle aktører og pressen spiller på 
samme lag.” 

Selv om slike ideelle partnerskap virker harmløse, og ofte også er 
det, så behøver det ikke nødvendigvis å være slik. En av journalis- 
tene i studien sier følgende (Barland, 2015, s. 28): 


Overfor de ikke-kommersielle er ikke varsellampene på så raskt. I 
det hele tatt lages det jo null kritisk journalistikk på det feltet hos oss. 
Det settes ikke av ressurser til å lage kritisk journalistikk på kultur. 
Og det er i veldig stor grad forhåndssaker og dekning av lokale pre- 


mierer og forestillinger. 


En annen fortsetter samme sted på det samme sporet i selvkritikk 
av sin redaksjon: 


Det er langt på vei uheldig at man ikke har de samme sperrene for 
de ideelle organisasjonene, selv om man kan ha oppfatninger om at 
formålet der er bedre, at det er idealistisk og så videre. Men vi har 
sett eksempler på ganske billig medieomtale av nettopp reklamefil- 


mer som er laget for blant andre Redd Barna. 


Journalisten understreker at det ikke er for å ta Redd Barna eller 
noen andre tilsvarende idealister. Selvkritikken går mer ut på at de 


35 Kommentar av Helge Øgrim i Journalisten.no: «Innsiktsfull kritikk av pr- 
journalistikk», publisert 3.12.2008, lest 27.3.2016, lenke: http://journalisten.no/ 
story/55883 

opplever det som at de ikke driver journalistikk på samme måten 
med en gang det er ideelle aktører. 

En annen av de intervjuede journalistene tar til orde for at det 
kanskje også er riktig at det skal være slik, at det har noe med tra- 
disjonene å gjøre: 


Det er jo litt tradisjon for dette. Akkurat som man på TV har hatt 
det slik på enkelte høytidsdager får alt fra Alzheimer-foreningen til 
Røde Kors gratis TV-reklame. Og det gjør jo noe med oss når det er 
noe man oppfatter som positivt. Når det er noe som er større enn 


livet, så slipper man dem lettere til. 


Et av intervjuobjektene fortalte også om en pragmatisk løsning 
som fungerer for et lokalt mediehus. De har laget egen plass for 
den type stoff, med sin egen logo. Da blir det stående i en sammen- 
heng hvor leserne forstår at dette ikke er alminnelig journalistikk. 
Noen av bidragene er også skrevet som en slags pressemeldinger 
eller leserbrev fra dem som er omtalt. 

Dette temaet kan oppsummeres med at mediene ikke har de 
samme kritiske sansene våkne når det er ideelle lokale organisa- 
sjoner som vil ha positiv omtale, i hvert fall hvis de på ingen måte 
representerer makt eller penger. Dette kan også forstås som at 
mediene tolker de ideelle aktørene som delte idealer de gjerne kan 
støtte, noe som harmonerer med publikums forventninger om at 
mediehuset viser positiv interesse for slike ideelle aktører. Her er 
terskelen lav for å få til innholdsmarkedsføring på redaksjonell plass, 
men samtidig på et felt som fremstår som — oftest - ganske harmløst 
sammenlignet med dem pressen primært skal overvåke kritisk. 


Oppsummering 


Debatten omkring journalistiske mediehus som også publise- 
rer innholdsmarkedsføring har vært preget av meninger om at 

reklamen ligner for mye på journalistikken, slik at de kan forveks- 
les med hverandre. Innholdsmarkedsføringen kan bli tatt for å være 
journalistikk. Kapitlet startet med å spørre hvorfor disse mediehu- 
sene ønsker å publisere slik innholdsmarkedsføring. Svarene viser 
tre begrunnelser. Først fordi de trenger inntektene, for det andre 
fordi leserne liker slik reklame bedre enn tradisjonell og støyete 
reklame, og for det tredje fordi annonsekundene erfarer at inn- 
holdsmarkedsføringen virker. 

Årsaken til at disse konfliktene har fått så høy tenning er at det 
fra journalistikkens side oppleves som en ideologisk konflikt. Det 
handler om selvforståelsen om uavhengighet som skal gi journa- 
listikken tillit. Uten tillit kan ikke journalistikk oppfylle sin sam- 
funnsrolle. Derfor har journalister markert sterk kritikk mot de 
tilfellene av innholdsmarkedsføring som kan forveksles med jour- 
nalistikk. Det er lang historikk for disse konfliktene i presseetikken, 
og det er aktualisert med den nye digitale utviklingen som foregår 
nå. Det er presseetikken som er grunnlaget for drøftingene i dette 
kapitlet, mens de juridiske sidene er tema i kapittel 3. 

Problemstillingene er belyst ved å gå inn i fem konflikter som 
både er viktige og som viser en bredde innenfor temaet. Den første 
konflikten handler om merking og hva som skal til for å skape et 
klart skille mellom journalistikk og reklame slik at det er tydelig hva 
som er hva. Den andre konflikten handler om kommersielle ele- 
menter i journalistiske tekster og bilder. Det kan for eksempel være 
lenker inne i bilder eller i redaksjonelle ord, sponsing, produktplas- 
sering eller hvordan kommersielle ord går inn i hverdagsspråk og 
inni journalistikken. Den tredje konflikten tar for seg mulige dob- 
beltroller for journalister, frilansere og redaktører når mediehusene 
både skal lage reklame og journalistikk. Selv om presseetikken kre- 
ver klare skiller mellom hvem som jobber med hva, viser studier 
dette kapitlet henter empiri fra at det finnes flere gråsoner. Den 
fjerde konflikten handler om sponsing og partnerskap når man 

greier å få med seg media på laget. Og det gjør man jo gjerne fordi 
et slikt arrangement da kan få enda bedre pressedekning, eller til 
og med få laget sine egne bilag i avisene eller digitale seksjoner. Og 
den femte konflikten handler i og for seg om det samme, men der 
partnerskapene er sammen med ideelle organisasjoner som deler 
de samme store mål for samfunnet som for mediene. Da kan det bli 
vanskelig å skille mellom hva som er journalistikk og hva som er 


reklame - som innholdsmarkedsføring. 

KAPITTEL 5 


Innholdsmarkedsføring 
i praksis 


Tor Bang' 


This chapter is partly conceptual, based on state-of-the-art market 
communication and public relations research, and partly empirical, 
based on text analysis and interviews with industry practitioners 
and leaders. We discuss the lack of precision in the terminology 
of the field and different genres of content marketing. Many of our 
sample industry practitioners state that they produce content mar- 
keting based on target audiences’ abilities to associate and connect 
content marketing texts with commercial products, and in order to 
change behavior and/or social conduct. We discuss some contem- 


porary cases. 


I dette kapitlet skal vi studere hvilken plass innholdsmarkedsforing 
har i det norske medie- og markedskommunikasjonsbildet. 

Vi ser forst pa litteratur pa feltet, der bade akademikere og 
praktikere kan stotte seg pa etablert kunnskap og forskning. 
Feltet innholdsmarkedsforing graviterer mot relasjonell utvikling 


av forholdet mellom aktørene i et marked, mer enn mot enkle 


1 Tor Bang er førsteamanuensis ved Institutt for kommunikasjon og kultur, 
Handelshøyskolen BI. 

kjøpsoppfordringer. En underliggende erkjennelse er at reklame 
og tradisjonell markedskommunikasjon kan bidra til å forstyrre og 
stresse målgrupper mer enn å informere dem. 

Kapitlet ligger sjangermessig i grenselandet mellom et konseptu- 
elt og et empirisk bidrag. Det empiriske materialet er ikke et repre- 
sentativt utvalg, men trukket som et strategisk utvalg for å illustrere 
feltet og dets bidrag til diskusjonen om grenser mellom redaksjo- 
nelle og økonomiske sjangre. 

Vi ser deretter på sjangre og selve praksisfeltet. Vi anbefaler 
aktører å tenke strategisk og langsiktig og trekke veksler på gode 
eksempler i norsk nærings- og samfunnsliv. Ved å studere tilgjenge- 
lige planleggingsverktøy og lene seg mot PR-bransjens langsiktige 
kommunikasjonsstrategier kan bransjen bli mer profesjonalisert, 
levere bedre tjenester til sine kunder og optimalisere nytten av til- 
gjengelige kommunikasjonsflater. 


Bakgrunn og avgrensning 


Vi forholder oss her til intensjonell kommunikasjon. Det inten- 
sjonelle i markedskommunikasjon ligger i tilbyders ønske om 
å kunne påvirke handlingsmønstre hos den andre hovedaktø- 
ren, kunden, slik at kunden i ytterste konsekvens handler i tråd 
med imperativet i markedsaktørens kommunikasjon. De to 
aktørene, tilbyder og kunde, står i et avgjørende avhengighets- 
forhold til hverandre. Uten den ene, kan vi ikke snakke om den 
andre. Ikke all kommunikasjon er intensjonell, men begreps- 
paret «intensjonell»-«uintensjonell» egner seg dårlig som diko- 
tomi. «Uintensjonell markedskommunikasjon» kan synes som 
et meningsløst begrep fordi det bryter med den strategiske og 
taktiske tankegangen bak markedskommunikasjonen. Strategisk 
kommunikasjon er bygd på overordnete planer og en overord- 
net målsetting. Det taktiske beskriver de mindre skrittene i den 

overordnete planen. Markedskommunikasjonsdiskursen har flere 


nivåer, som: 


e Et globalt nivå som star over språk- og kulturkonvensjoner, 
fortellinger om globale produkter, brands, som luksusvarer, 
elektronikk, biler, mote, leskedrikker og hurtigmat. 

e Regionale nivåer, der innholdet i kommunikasjonen er for- 
ankret i en språklig og politisk heterogen, men sosiokulturelt 
homogen region, der fortellinger om regionale produkters 
særegenheter kan møte en klangbunn. Kommunikasjon om 
økonomiske sektorer som reiseliv og turisme, underholdnings- 
industri og idrett, mat og vin, er eksempler på det. 

e Ft lokalt nivå, som i nasjon eller en stat, der kommunikasjons- 
strategiene er tilpasset tilgjengelig kunnskap og innsikt på et felt. 
Innholdsmarkedsføring, slik vi har studert det, kan ha en kom- 
mersiell hensikt, eller det kan ha som målsetting å få forbrukere 
og menige borgere til å endre, eller adoptere en type atferd, som 
å bruke bilbelte, drikke melk, eller å stemme ved valg. 


I denne gjennomgangen definerer vi kategorier av innholdsmar- 
kedsføring som vi illustrerer med eksempler. Fordi begrepsappara- 
tet i hovedfeltet, markedskommunikasjon, ikke er presist, er heller 
ikke de ulike kategoriene presist avgrenset. De synes å overlappe, 
gli over i hverandre og danne et kontinuum, der ytterpunktene er 
utsalgsannonse, og ren redaksjonell tekst. Pål Nisja Wilhelmsen, 
direktør for forretningsutvikling i Nettavisen, har definert inn- 
holdsmarkedsføring i følgende subsjangre? (forfatters kulepunkter): 


e Annonsebilag (reklame som først og fremst presenteres 
som tekst, i et utseende som ligner mest mulig på avsenders 
merkevare) 


2 — Debattinnlegg i Dagens Næringsliv, DN.no: «Hva er det Nettavisen egentlig driver 
med?», publisert 14.10.2014, lest 20.3.2016, lenke: http://www.dn.no/meninger/ 
debatt/2014/10/14/2153/Medier/hva-er-det-nettavisen-egentlig-driver-med 

e Promotion (reklame som først og fremst presenteres som tekst, 
i et utseende som ligner mest mulig på stedet man har kjøpt 
reklameplass) 

e Native marketing (reklame som presenteres som tekst og i mer 
eller mindre grad presenteres fra en avis eller et magasin). En 
vanlig tilleggsforståelse for begrepet «native», er at slikt inn- 
hold tilstås en fast plass i en nettpublikasjon, for eksempel som 
sak nr. 2 eller 3 i hovedoppslaget. (Se også om native adverti- 
sing i kapittel 1.) 

e Sponset innhold (innhold som presenteres som vanlig innhold 
fra en avis eller et magasin, men er sponset av en aktør) 

e Grunnbegrepet «innholdsmarkedsføring», konnoterer vanlig- 
vis en kommersiell tekst i en redaksjonell sjanger 


Annonsører og aktører i markedskommunikasjon erkjenner at en 
stor del av publikum er skeptisk til kommersielle tekster. Tekster 
som befinner seg i grenseland mellom redaksjonelt og kommer- 
sielt innhold, har høyere troverdighet enn rent redaksjonelle tek- 
ster. Holliman og Rowley (2014) fant at innhold som oppleves som 
verdifullt for publikum, har en redaksjonell tilnærming, som tar 
hensyn både til publikums informasjonsbehov og erkjenner deres 
kjøpsvurdering. Verdifullt innhold beskrives som nyttig, relevant, 
engasjerende og tidsmessig. Holliman og Rowley mener at vellyk- 
ketinnholdsmarkedsføring forutsetter et kulturelt skift hos tilbyder, 
fra «å selge» til «å hjelpe», noe som bryter med formål, taktikker og 
ferdigheter vanligvis assosiert med markedskommunikasjonsstra- 
tegi. van Reijmersdals studier om merkevareomtale i radio (2011) 
viser lignende resultater: slik intensjonell kommunikasjon har høy- 
ere troverdighet og er bedre likt enn rent kommersielle innslag. 
Ha (1996) studerte publikums reaksjonsmønstre på det som 
mange mediebrukere oppfatter som forstyrrende elementer, 
annonser. Hun påviste en effekt om at annonser kan komme 


til å virke mot sin hensikt og skape uvilje hos publikum. En slik 

stressfaktor rammer ikke redaksjonelle tekster i samme grad. Hun 
fant at kommersielt innhold presentert som redaksjonelt innhold, 
i en nær redaksjonell forkledning, går under stressradaren og gir 


ingen assosiasjon til «clutter», forstyrrende element. 


Metode, datainnsamling og 
avgrensninger 


Til de empiriske delene av dette kapitlet har jeg samlet data på to 
måter: 

Gjennom et utvalg tekster om hva relevante deler av dags- og 
fagpresse skriver om innholdsmarkedsføring, har jeg fått oversikt 
over bransjediskursen. Den er ganske sammensatt og spenner vidt; 
fra dyp skepsis til omfavnelse. Tekstuniverset består av årgangene 
2013, 2014, 2015 og januar 2016 av Dagens Næringsliv og Kampanje.3 
Dertil har jeg studert konkrete presentasjoner av innholdsmar- 
kedsføring i et utvalg virksomheter. 

Dernest har jeg gjennomført kvalitative forskningsintervjuer 
med sentrale aktører som har sitt virke i berørte organisasjoner: 
redaksjonelle medarbeidere og ledere, tidligere redaksjonelle med- 
arbeidere som nå arbeider med innholdsmarkedsføring, en repre- 
sentant for et reklamebyrå, én for et mediebyrå, to som identifiserer 
seg som PR-rådgivere, og to bransjesammenslutningsledere som 
representerer redaksjonelle og kommersielle medieaktører. 

Formålet har vært å identifisere hvordan innholdsmarkedsføring 
praktiseres i en norsk kontekst. Det har ikke vært hensikten å måle 
omfanget av innholdsmarkedsføring, verken målt i antall saker, i 
omsetningstall, eller som andel av verdien av markedskommunika- 
sjon i Norge. Det foreligger heller ingen valide evalueringsrutiner 


3 Alle artikler funnet på artikkelsøk «innholdsmarkedsføring» i databasen Retriever 
på publikasjonene Dagens Næringsliv og Kampanje i perioden 1.1.2013-1.2.2016. 

eller reliable målinger som viser hvordan innholdsmarkedsføring 


stimulerer eller utløser kjøpsatferd. 


En semiotisk kommunikasjonsmodell 


En grunnleggende kommunikasjonsmodell forklarer overføring av 
kunnskap, fra én part, i markedsføringslitteratur vanligvis benevnt 
«avsender», til en annen, benevnt «mottaker». Kunnskapen er som 
regel knyttet til et produkt og er en del av produktets informasjons- 
komponent. Videre flyter informasjonen lineært, og som regel 
i økonomisk kommunikasjon, kun én vei, fra tilbyder til kunde. 
Rollefordelingen mellom partene er statisk. Det er en forutsetning 
at avsender og mottaker deler kommunikasjonskonvensjoner, som 
språk, eller evne til å forstå bilder eller andre uttrykk. 
Omdreiningspunktet i en semiotisk kommunikasjonsmodell er 
tegnet, (gresk: semion). Tegnet er elementærpartikkelen i innholdet, 
bindeleddet mellom aktørene i kommunikasjonen. Semiotikk er en 
vitenskap som handler om studiet av hvordan mennesker danner 
seg mening av kommuniserte tegn. I semiotikken er alle menings- 
fulle ytringer tegn med forskjellige kvaliteter. Et tegn viser til noe 
annet enn seg selv. Det betegner og beskriver sammenhengen mel- 
lom uttrykk og innhold. Semiotikk hviler på forutsetningen om at 
all kommunikasjon består av språklige koder. Språk og andre kom- 
munikasjonsformer består av systemer av tegn. Å kommunisere er 
derfor en kontinuerlig koding, utveksling og avkoding av tegn. 
Peirce hevder at et tegn står for ideen som den produserer eller 
modifiserer.* Ideen som tegnet gir opphav til, «interpretant», må 
være knyttet til og stå for et objekt. I dynamikken i trekantfor- 
holdet mellom tegnet, objektet og interpretanten oppstår mening. 


4 Stanford Encyclopedia of Philosophy: «Peirces Theory of Signs», publisert 
13.10.2006, lest 10.3.2016, lenke: http://plato.stanford.edu/entries/peirce-semiotics/ 
#SigEleSig 

For å uttrykke noe om eller beskrive et objekt har vi et repertoar av 
tegntyper. Peirce kategoriserte tegntypene i tre hovedtyper basert 
på tegnets relasjon til sitt objekt. (1) Tegnet ikon har en stor grad 
av likhet mellom seg og det objektet som ikonet viser til. Et ikon 
viser den formmessige likheten mellom ikonet og det objektet bil- 
det representerer. (2) En indeks bygger i større grad enn et ikon 
på kulturelle konvensjoner, og det finnes et årsaksforhold mellom 
objektet og tegnet. (3) Et symbol er et tegn som forstås gjennom 
kjennskap til og bruk av kulturelle konvensjoner, som et skriftspråk 
basert på abstraksjoner av lyder. Vi baserer altså tolkning, deko- 
ding av tegn, på konvensjoner erfart eller vikariert, tillært gjennom 
andre kanaler. Tegn må forstås i en kulturell og kommunikativ sam- 
menheng. Peirces teorier ble ikke særlig brukt før på 1960-tallet, da 
språkfilosofene Roland Barthes, Claude Levi-Strauss og Umberto 
Eco videreutviklet hans tegnteorier. 

Barthes' (1967) bidrag er en videreutvikling av konvensjons- 
forståelsens betydning for koding og tolkning av tegn. Tekster er 
kodet med tegn som hviler i sosiokulturelle konvensjoner. Tegn 
har «betydningsnivåer». Barthes opererer med tre slike nivåer: 
(1) Denotasjon forklarer tegnets leksikalske betydning, en betyd- 
ning som er lite avhengig av en sosiokulturell forståelse. (2) En 
konnotasjon er en sosiokulturell tilleggsbetydning, hvilket inne- 
bærer at konnotasjoner basert på samme tegn kan være forskjel- 
lige i ulike kulturer. (3) En personlig assosiasjon befinner seg på et 
konkret nivå og har en personlig, noen ganger privat betydning. 


Resepsjonsstudier 


Det intensjonelle elementet i markedskommunikasjon er å utløse 
tekstens iboende potensial for å skape assosiasjoner hos medlem- 
mer av målgrupper. Stuart Hall ved University of Birminghams 
Centre for Contemporary Cultural Studies utviklet på 1970-tallet 

sine resepsjonsteorier, der han forklarer hvordan publikum fanger 
opp og bruker kommunikasjonstekster. Halls forståelse av publi- 
kums interesse for, og evne til å oppfatte innhold, er basert på 
semiotisk forståelse av kommunikasjon, slik den ble diskutert av 
semiotikerne Hjelmslev, Barthes og delvis Eco. 

Halls bidrag til semiotikken er å tydeliggjøre det essensielle ved 
innkoding og dekoding. Publikum bruker medieinnhold aktivt og 
strategisk. Halls forståelse av kommunikasjon tar utgangspunkt i 
avsenders innkoding og mottakers avkoding av tegn. Intensjonell 
kommunikasjon er dermed til for at den skal avkodes av, og skape 
assosiasjoner hos mottakere. En slik erkjennelse innebærer en de 
facto maktforskyvning i kommunikasjonshandlingen, i retning 
fra avsender, til publikum. Derfor har «målgrupper» høy status i 
semiotikk og i resepsjonsforskning. Sisteleddet, mottaker, benev- 
nes derfor gjerne «leser» i slike sammenhenger, altså en som må 
anstrenge seg for å oppfatte, avkode og tolke innholdet i den teksten 
som avsender har utviklet, kodet inn og sendt i en kanal. Innhold 
benevnes gjerne «tekst». 

En underliggende forutsetning for at resepsjonen skal lykkes, er 
at lesere opplever teksten som meningsfull, ved at den kan avkodes 
på en meningsfull måte. Først da kan avsender regne med at teksten 
oppnår en effekt, eller tilfredsstiller et behov, hos lesere. På den måten 
kan vi se en bro fra Halls resepsjonsstudier til Katz mfl. (1973-74), 
som gjennom sine «Uses and Gratification»-forskning viser at medie- 
konsum er basert på publikums erfaring. Publikums vurdering av den 
behovstilfredsstillelsen de sitter igjen med etter et definert medie- 
bruk, danner grunnlag for neste mediebruk (Katz mfl. 1973-74). 


Publikums perspektiv 


I skjæringsfeltet mellom kunnskap, holdning og handling har Icek 
Ajzen og Martin Fishbein utviklet sine sosialpsykologiske modeller 

Theory of Reasoned Action (1967) og Theory of Planned Behavior 
(1975). Den første, om overveid handling, er anvendbar i kommu- 
nikasjonsbransjen for bedre å kunne forutse hvordan publikums 
handlinger vil arte seg. Ifølge Fishbein og Ajzen er x’s handlinger 
forankret i forventninger x har til utkommet av den overveide 
handlingen. Oversatt til markedskommunikasjon vil forventninger 
som fortellingene i teksten spiller opp til, kunne utløse handlin- 
ger hos publikum, gitt at publikums forhåndsvurdering av en slik 
handling er positiv, som hva slags oppmerksomhet den vil kunne 
føre til i publikums sosiale miljø. Markedskommunikasjonen kan 
altså spille en aktiv rolle i overtalelse av forbrukere. Den andre 
overtalelsesteorien, om planlagt atferd, kan synes mer overveid og 
strategisk hos publikum. Den forklarer at et individs planlagte og 
faktiske atferd er formet av holdninger til atferd, omliggende sub- 
jektive normer, og individets oppfatning av omgivelsenes sosiale 
kontroll av atferd. I markedskommunikasjon er det derfor viktig 
å forstå holdninger og å fange tidsåndens subjektive normer, for 
eksempel om forbrukeratferd i definerte demografiske, sosioøko- 
nomiske og sosiokulturelle segmenter. 

Holdningsendringer kan, mener Petty og Cacioppo (1986), for- 
sterkes ved at mottaker for kommunikasjonen kan delta med sin 
kunnskap og erfaring i prosessen, og at hun er aktivt med i bear- 
beidingen av informasjon. The Elaboration Likelihood Model, i 
litteraturen omtalt som ELM, omhandler slike forhold. Petty og 
Cacioppo påviser at publikum lar seg overtale langs to akser. De 
to er ikke dikotome, men følger et kontinuum, med glidende over- 
ganger mellom perifer hovedvei og sentral hovedvei, peripheral og 
central routes. De andre begrepene i modellens navn, «elaboration», 
kognitiv bearbeidelse, og «likelihood», sannsynlighet (for), gir et 
bilde av det essensielle i ELM, en indikasjon på sannsynlighet for 
at mediebruker skal bearbeide kommuniserte inntrykk som skal 
kunne føre til holdningsendringer. 

Det avgjørende punktet for om publikum kan komme til å endre 
holdning som følge av medieeksponering, er i hvilken grad indi- 
vider er motivert til å sette seg inn i og bearbeide et budskap. Jo 
mer publikum er motivert for saken som blir omtalt, desto større er 
sannsynligheten for at bearbeidelse skal føre til holdningsendring. 
Hvis saken det er spørsmål om, ikke motiverer, er det usannsynlig 
at folk vil legge tid og vekt på å bearbeide informasjon og dermed 
legge til rette for at holdningsendring kan finne sted. 


Andre litteraturstudier 


Fordi denne boken tar utgangspunkt i en kontekst av norsk annon- 
sør- og mediekultur, med et styrende nasjonalt lovverk og bran- 
sjeetiske retningslinjer, er relevansen i angloamerikansk litteratur 
varierende, både normativt og deskriptivt. Det finnes imidlertid 
ikke-akademisk relevant litteratur, som Apeland (2010) Det gode 
selskap. Omdømmebygging i praksis. Nils Apeland tar utgangspunkt 
i sin erfaring som kommunikasjonsrådgiver og presenterer en 
rekke case fra egen virksomhet, der innholdsmarkedsføring er én 
av flere kommunikasjons- og mediestrategier han anbefaler. 

Cappelen diskuterer sjangre som pressemelding, bakgrunns- 
notater og faktaark i sine håndbøker Bruk Pressen (1999) og Bruk 
Pressen 3.0. (2012). Å forfatte og sende pressemeldinger til rele- 
vante nyhetsmedier og/eller -byråer har vært, og er, en vanlig frem- 
gangsmåte for organisasjoner som ønsker å få redaksjonell omtale 
av produkter, tjenester, endringer eller andre ting som de mener 
bør tilflyte offentligheten. 

Lunde, Bonvik og Cappelen (2007) diskuterer i sin God PR. 
Norsk markeds-PR i praksis redaksjonelle metoder og metoder i 
grenselandet mellom redaksjonelt og kommersielt stoff, en rekke 
case der avsender bak medietekster og mediestrategi har intensjo- 
ner om kunnskaps-, holdnings- og/eller atferdsendringer. 

Den akademiske eller praktiske litteraturens og praksisfeltets 
begrepsapparat er ikke enhetlig. Et likevel tydelig, felles trekk, ved 
en rekke definisjoner av «markedskommunikasjon» er at det er 
intensjonell kommunikasjon, med iboende potensial til å kunne 
utløse en økonomisk transaksjon. Slik sett passer «innholdsmar- 
kedsføring» kvalitativt inn i «markedskommunikasjon», som 
Helgesen (2000, s. 17 ff.) definerer som reklame, sales promotions, 
public relations og personlig salg. 


Markedskommunikasjonsfeltet 
som konsept 


Markedskommunikasjonsbransjen støtter seg på et vidt spektrum 
av litteratur og metoder. Litteratur som omfatter så ulike perspek- 
tiver som avsendere, kommunikasjonsmetoder, mediestrategi, 
målgruppesegmentering og annet, blir nødvendigvis ganske sam- 
mensatt. Sett utenfra kan derfor feltet fortone seg uoversiktlig. Det 
trekker veksler på forskning fra mange tradisjoner. Vi skal her løfte 
frem noen arbeider som har relevans for denne studien. 

Ottesen (1996, s. 16) definerer «markedskommunikasjon» slik 
«at det omfatter absolutt alle former for kommunikasjon mellom 
kjøper og bedrift vedrørende det bedriften har å tilby av produk- 
ter og/eller tjenester» uansett mediekanal. Skilt, bæreposer, logo, 
dekorerte firmabiler som bærer et potensial til assosiasjon med 
et produkt, faller inn under Ottesens definisjon. Selv om mar- 
kedskommunikasjon er intensjonell, er praksis likevel ikke alltid 
innenfor avsenders intensjonelle kontroll, for eksempel folks vare- 
prat, eller reaksjon på ansattes utrivelige atferd. Ottesen (2005, 
s. 21) kritiserer bransjens hang til silotenkning og fragmentering 
og mener at feltet er synergisk: Helheten er viktigere, og sannsyn- 
ligvis mer virkningsfull, enn elementene. Tross det mener han at 
mange aktører i fagområdet «markedskommunikasjon» er preget 

av partielle tilnærminger som har ført til en oppdeling i en rekke 
snevre, relativt isolerte kategorier. Ottesen legger seg nært en semi- 
otisk, hermeneutisk og assosiativ forståelse av «markedskommu- 
nikasjon»: Vår evne til kommunikasjon er knyttet til vår evne til å 
knytte tegn til ulike abstraksjonsnivåer. Lingvisten Louis Hjelmslev 
(Nöth 1995) bygde bro mellom psykologi og lingvistikk ved å peke 
på det åpenbare i at mennesker er i stand til å assosiere, fra en tekst 
til en annen, eller fra en tekst til abstrakt eller konkret handling. 
Hjelmslevs forståelse av et tegn, et språklig eller visuelt uttrykk, 
som sier noe om et objekt, kanskje et produkt, blir meningsfullt i 
en dynamisk samhandling med en interpretant. I en hermeneutisk 
tradisjon, hevder Gilje og Grimen (1993), er det «karakteristisk for 
meningsfulle fenomener [er] at de må fortolkes for å kunne forstås» 
(1993, s. 142). Som sosiale aktører fortolker vi meningsfulle feno- 
mener hele tiden, i tråd med det semiotikerne hevder, at kommu- 
nikasjon er en endeløs utveksling av tegn som tolkes og fortolkes. 
Sett på bakgrunn av slik innsikt, kan vi utvide begrepsforstå- 
elsen i markedskommunikasjon, til nesten enhver kommunika- 
sjonshandling som kan tenkes å skape en assosiasjon til et produkt. 
Nesten ethvert journalistisk uttrykk som omhandler et produkt, en 
vare eller en tjeneste, vil kunne skape assosiasjoner som kan skape 
eller forsterke en holdning som vil kunne utløse et kjøp. I ytter- 
ste konsekvens bærer all kommunikasjon et kommersielt poten- 
sial i seg. En reportasje om Finnmark, om stedsutvikling, eller om 
Göta kanal vil kunne trykke på slike knapper hos lesere eller seere. 
Reisearrangører melder om større aktivitet på nettbestillinger når 
yr.no melder dårlig vær, selv om verken vær eller meteorologer kan 
anklages for å gå reiselivets ærend. Når vinanmeldere i dagspressen 
bedømmer nyimporterte viner, melder Vinmonopolet at mange 
kunder spør etter nettopp vin som får god kritikk i avisenes spalter. 
Assosiasjonsrekker er menneskelig tankeaktivitet og kan vanskelig 


reguleres i etiske eller juridiske rammeverk. 

Markedsføringslitteraturens og kommunikasjonslitteraturens sva- 
keste punkter er vanligvis om målinger av effekter av kommunika- 
sjonstiltak. Medieeiere må dokumentere leser- og seertall for sine 
annonsører, fordi annonsørene må ha sikkerhet for at pengene er 
vel anvendt. Slik kunnskap danner også et evalueringsgrunnlag 
som kommunikasjonsstrategisk verktøy. Medieeiere har utviklet 
ganske valide målemetoder og -instrumenter for data-mediebruk, 
med reliable resultater. Aviseiere kan dokumentere antall lesere 
som sannsynligvis er blitt eksponert for en viss annonse, men 
kan ikke dokumentere hvorvidt annonsen utløser kjøpshandling. 
Digitale medier kan dokumentere antall lesere som har klikket på 
en annonsørs innhold, til hvilken tid, og til en viss grad, om klikket 
utløste kjøpshandling. 


Strategiske verktøy i intensjonell 
kommunikasjon 


I en tidlig artikkel om innholdsmarkedsføring i Kampanje står 
det i ingressen: «Det virker, det er kostnadseffektivt og det bygger 
langvarige kunderelasjoner.»> I et intervju gjengitt i selve artikke- 
len, uttalte Paal-André Schwital, i byrået Metro Branding basert i 
Sandefjord: «Det som først og fremst har endret seg, er mangfoldet 
av kanaler som har skapt et sterkere behov for en god strategi for 
spredning av innholdet. Den røde tråden i fortellingen er avgjø- 
rende for å lykkes.» 

Selv om «strategi» vanligvis brukes ofte og ganske generelt i 
kommunikasjonsdiskursen, fant vi ved gjennomgangen i vårt 
materiale bare den ene artikkelen om innholdsmarkedsføring som 
også inneholdt «strategi». Schwital diskuterer ikke videre «strategi 
for spredning». 


5 Kampanje, 21. oktober 2013 (månedsmagasin). 

Etter å ha samlet inn en del data gjennom intervjuer, spurte vi 
etter hvert ganske direkte våre intervjuobjekter om de kunne reflek- 
tere over strategiene bak kommunikasjonsmetodene. De fleste sva- 
rene ga oss inntrykk av at annonsører og byråer vektla strategi. 
Ingen informanter gikk inn i en substansiell diskusjon, eller utledet 
på noen måte hva de tok utgangspunkt i eller vektla i sine strategier. 

For å tydeliggjøre de nære båndene mellom innholdsmar- 
kedsføring og andre kommunikasjonsuttrykk viser vi ned- 
enfor at etablerte metodeapparat fra PR er anvendbart i 
innholdsmarkedsføringskontekster: 

Vellykket markedskommunikasjon tar utgangspunkt i den 
helhetsinnsikten som annonsøren formår å skaffe til veie som 
beslutningsgrunnlag for medie- og kommunikasjonsstrategi. I lit- 
teraturen systematiserer forskere og håndbokforfattere det strate- 
giske arbeidet til noen hovedpunkter, eller faser, som hos Cutlip 
mfl. (2000), Smith (2014) og Brønn mfl. (2015). Avhengig av detal- 
jeringsgrad varierer antall slike punkter vanligvis mellom fire og 
13, med Cutlip og Smith, som ytterpunktene i de studiene som lig- 
ger til grunn for denne artikkelen. Cutlips ganske generaliserbare 
modell mener vi også er anvendbar i innholdsmarkedsføringens 
strategiske arbeid. Den lar seg gjerne fange i en firepunktsmodell, 
med 1) forundersøkelser, 2) strategi, 3) taktikk og iverksettelse, 4) 
evaluering. 


Punkt 1: Forundersøkelser 


Den grunnleggende delen av planleggingsarbeidet består i at 
annonsør eller byrå analyserer sentrale elementer ved nå-situasjo- 
nen, spesielt den virksomheten som skal levere kommunikasjonen, 
og målgrupper som kommunikasjonen henvender seg til. En slik 
forundersøkelse kan innebære å foreta en audit, en gjennomgang 


der man identifiserer og analyserer interne styrker og svakheter, og 


218 


INNHOLDSMARKEDSFØRING I PRAKSIS 


eksterne muligheter og trusler. I en interessentanalyse må annonsør 
eller byrå identifisere grupper som har en latent eller aktuell inter- 
esse av virksomhetens kommunikasjon. En slik forundersøkelse 
må gi svar på relevante spørsmål. Svarene kan danne grunnlag 
for bestillingen av kommunikasjonstiltak. Slike tiltak innbefatter 
innholdsproduksjon som er tilpasset en prosess med intensjon 
om å endre fra en nå-situasjon til en ønsket fremtidig situasjon. 
Avsendersiden i kommunikasjonen må kunne formulere, og finne 
kunnskap som gir svar på, sentrale spørsmål, som: 


e Hvem er menneskene i mine målgrupper? 

e Hva er deres felles demografiske, geografiske, sosioøkonomiske 
og sosiokulturelle trekk? 

e I hvilken livssituasjon befinner de seg? 

e Om målgruppen er stor, bør vi kanskje se om vi kan snevre 
den inn? 

e Om den er svært spredd geografisk, er det en mulighet at vi tar 
for oss enkelte geografiske regioner og utelater andre? 

e Om målgruppens medlemmer er etnisk, religiøst og språklig 
mangfoldig, kan det være nødvendig å ta hensyn til slikt mang- 
fold i en eventuell segmentering? 

e Kan annonsøren bruke slikt mangfold til å planlegge tiltak som 


favner bredden i målgruppen? 


Annonsører, kommunikasjons- og mediebyråer som kommuni- 
serer effektivt med sine målgrupper, utvikler som regel gode rela- 
sjoner med dem, fordi de gjennom sin strategiske kommunikasjon 


demonstrerer for målgruppene at de tar dem på alvor. 


Punkt 2: Strategi 


Begrepet «strategi» er lånt fra militær terminologi. Strategi, eller 
strategisk ledelse, er et overordnet planverktøy. Hver strategisk 


219 


TOR BANG 


tilnærming krever forståelse for konteksten, det miljøet og den 
omverdenen problemet som skal løses, befinner seg i. 

For at den skal være meningsfull i semiotisk forstand, må par- 
tene som står bak kommunikasjonen, komme overens om innhol- 
det i kommunikasjonsbestillingen. I mange fagmiljøer kalles en slik 
bestilling en brief. Det viktigste er å bli enige om hva målsettingen 
med kommunikasjonens skal være, og eventuelle delmål, som kan 
sjekkes ut underveis. I alle tilfeller må briefen utdype intensjonen 
bak kommunikasjonen: Hva vil vi oppnå, hva er det store målet? 
Skal den være å informere om farer ved å utsette seg for en bestemt 
risikoatferd? Skal den være å bevisstgjøre foreldre om muligheter 
for å søke hjelp i en stresset småbarnsfase? Skal den bidra til å utvi- 
kle holdninger til likeverd mellom kjønn, eller etnisitet? Kanskje 
den skal utløse kjøpsatferd ved å stimulere en assosiasjon eller en 
identifisering mellom fortellingen i kommunikasjonshandlingen 
og en potensiell kunde? For å kunne gjennomføre strategien må 
avsendersiden ha svar på slike spørsmål, for på den måten å kunne 
utvikle adekvat innsikt. 

Et hovedmål for en kampanje med innholdsmarkedsføring kan 
være uttrykt som en kvantifisert og målbar målsetting: «Innen en 
viss tid skal en viss andel av vår målgruppe ha byttet leverandør fra 
produsent A til produsent B.» Atferdsendringer er ikke nødven- 
digvis knyttet til kjøpsatferd. Kommunikasjonens hovedmål kan ta 
utgangspunkt i problemer og behov i offentligheten eller i det sivile 
samfunn; det kan være å redusere omfanget av mobbing i skoler 
og på arbeidsplasser. Fordi mange hovedmål kan være vanskelig 
oppnåelige innenfor en rimelig tidsramme, og gjennomførbare 
med de ressursene man har til rådighet, er det vanlig å definere 
delmål, på vei til hovedmålet. «I løpet av neste arbeidsår skal vi ha 
redusert omfanget av krenkende kommunikasjon på arbeidsplas- 
sen slik at andelen av våre medarbeidere som blir støtt av slikt, blir 
redusert fra 22 prosent til 15 prosent.» 

Det finnes heller intet standard knippe av kommunikasjons- 
strategier. En generell strategi kan likevel være å utvikle innhold 
som formodentlig vil utløse engasjement i en eller flere målgrup- 
per. Det innebærer å få deler av målgruppene til å aktivisere seg 
gjennom dialog og diskusjon. Det er avgjørende at avsendersiden 
avklarer hvordan målgruppene stiller seg til problemområdet som 
er gjenstand for kommunikasjon. Om problemområdet ikke blir 
oppfattet som relevant eller vesentlig, kan det være lite å hente på å 
utvikle og iverksette kommunikasjonstiltak. Mange holdningskam- 
panjer for atferdsendringer, som røykeslutt, har historisk sett vært 
lite vellykket, fordi de ikke har tatt røykere og røyking på alvor. I 
stedet for å erkjenne røykeres opplevde fordeler ved å røyke har de 
tatt utgangspunkt i et doxa at alle ønsker å være røykfrie. 

Den som utformer selve tiltakene, må gjennomføre både den 
første fasen, forundersøkelser, og den andre fasen, det strategiske 
arbeidet. Det fører oss over til neste punkt. 


Punkt 3: Taktikk og iverksettelse 


Avsendersiden må både utforme en kommunikasjonstaktikk og 
iverksette strategien. I retorikken spiller avsenderen, retor, en 
avgjørende rolle som initiativtaker, utformer og formidler av 
kommunikasjon. Avsenderens og innholdets troverdighet, etos, 
om den er faktisk eller tillagt, er viktig for at målgruppene skal 
feste tillit til kommunikasjonshandlingen. Avsender kan videre 
velge argumenter forankret i saklighet, logos, eller om argumen- 
tasjonen skal forsøke å utløse følelsesmessige reaksjoner i mål- 
gruppene, patos. 

Et annet viktig taktisk valg, er å bestemme hvilke kanaler teksten 
skal publiseres i. Avsendere må forstå de tilgjengelige mediefor- 
matenes egenskaper. Er de stasjonære, mobile, digitale, trykte, lyd, 
eller lyd og bilde? Mediebildet er svært fragmentert, men det finnes 

likevel noen hovedkategorier som fremdeles nå i 2016 betraktes 
som allmenngyldige (Brønn mfl. 2015, s. 173): 


1. Kjøpt oppmerksomhet - eksempelvis reklame og enkelte for- 
mer for søkemotoroptimalisering. 

2. Fortjent oppmerksomhet — eksempelvis omtale i pressen og på 
blogger. 

3. Delt oppmerksomhet - eksempelvis tilstedeværelse på nett- 
samfunn som Facebook og Google+, og på delingssteder som 
Flickr og YouTube. 

4. Oppmerksomhet via egne medier - eksempelvis virksomhe- 
tens nettsted, nyhetsbrev og kundemagasiner. 


Kommunikasjonsfolk som arbeider med innholdsmarkeds- 
føring, kan ha i tankene at de grunnleggende strategiske grepene 
er generaliserbare, i mange sammenhenger. De kan også tenke 
relasjonelt; innholdsmarkedsføring er ofte taktiske kommunika- 
sjonstiltak som skal bidra til å utvikle og holde vedlike relasjoner 
mellom markedsaktører, foruten å stimulere til assosiasjoner mel- 


lom annonsørens organisasjon og annonsørens interessenter. 


Punkt 4: Evaluering 


Kommunikasjonsforskningens svakeste punkter er vanligvis om 
målinger av effekter av kommunikasjonstiltak. Samtidig er effek- 
ter selve omdreiningspunktet i kommunikasjonshandlingen, en 
valuta som annonsører dypest sett vil ha innsikt i. Medieeiere må 
dokumentere leser- og seertall for sine annonsører, fordi annon- 
sørene må ha sikkerhet for at pengene er vel anvendt. Slik innsikt 
danner også et evalueringsgrunnlag som kommunikasjonsstra- 
tegisk verktøy; hva gikk bra med vår kommunikasjon, hva var 
mindre vellykket? Medieeiere har utviklet ganske valide måleme- 
toder og -instrumenter for data-mediebruk, med reliable resultater. 

Aviseiere kan dokumentere antall lesere som sannsynligvis er blitt 
eksponert for en viss annonse, men kan ikke dokumentere hvor- 
vidt annonsen utløser kjøpshandling. Digitale medier kan doku- 
mentere antall lesere som har klikket på en annonsørs innhold, til 
hvilken tid, og til en viss grad, om klikket utløste kjøpshandling. 

Mikroøkonomi og finansøkonomi bruker begrepet ROI - 
Return on Investment - for å synliggjøre en avkastning på en 
investering eller forbruk. I deler av næringslivet er en målbar 
ROI et parameter for investeringer, også i kommunikasjonstiltak. 
Kommunikasjonsforskere kan ikke gå god for slike målinger. Det 
er vanskelig å påvise kausalitet i så komplekse kontekster som inn- 
holdsmarkedsføring er en del av. For å kunne påvise at innholds- 
markedsføring, x, har konkrete, målbare effekter, y, kan bare x være 
årsak til y, og x må alltid komme før y i tid. Videre kan endringer i 
y kun være forårsaket av endringer i x. I en så mediert verden, med 
så fragmenterte og lite kontrollerbare kommunikasjonssystemer, er 
det praktisk umulig å dokumentere konkrete effekter som annon- 
sører og virksomheter gjerne etterspør. 

AE, Advertising Equivalence, er et annet begrep som brukes mye 
i håndboklitteratur og bransjemagasiner, men ikke blant kommu- 
nikasjonsforskere. Slike ekvivalenser skal illustrere hva en redak- 
sjonell, relasjonell, eller redaksjonslignende omtale ville ha kostet 
om det samme innholdet hadde vært publisert som en annonse. 
Forskermiljøer begrunner sin avvisning av slike målemetoder på 
samme måte som avvisningen av ROI. Det er praktisk umulig å 
omregne verdien av effekten av en teksttype til en helt annen sjan- 
ger. Effektmåling har fått en slags status som en hellig gral i mar- 
kedskommunikasjonen, på tross av det nær sagt umulige i slike 
prosjekter. Slike målinger kan i beste fall aldri bli mer enn anslag. 
Det anekdotiske hjertesukket «halvparten av reklamebudsjettet 
mitt er bortkastet, men jeg vet ikke hvilken halvpart det er» kan 


muligens stå som en attest over dette. 

Det finnes likevel flere målemetoder i bruk som har relevans for 
så vel vanlig markedskommunikasjon, som mer spesialiserte deler, 
som innholdsmarkedsføring, som Brønn mfl. (2015) vektlegger: 
Det dreier seg om vitenskapelig kvantitativ evaluering i form av 
budskapstesting, effektundersøkelse i et utvalg og opinionsmålin- 
ger. Det finnes videre en rekke distribusjons- og spredningsmå- 
linger, som blant annet publiseres på nettstedet www.retriever.no. 
Brønn mfl. stiller seg i likhet med andre forskere kritisk til subjek- 
tive målinger basert på tilfeldig observasjon, som priser for beste 
innhold, og andre innsiktsbaserte evalueringer. 

Vi skal i neste avsnitt vise noen eksempler på innholdsmarkedsfø- 
ring. Den dominerende sjangeren har intensjoner og formål å utvikle 
stabile og gode relasjoner mellom annonsør og det omliggende samfun- 
net. Slik kommunikasjon tenderer mot symmetri mellom aktørene. I 
evaluering av resultater i slik kommunikasjon vektlegger forskere blant 
annet følgende (Hon og Brunner, 2002, gjengitt i Brønn mfl. 2015): 


e Gjensidig tillit mellom kommunikasjonsaktører i form av anta- 
gelse om integritet, pålitelighet og kompetanse. Aktører tilleg- 
ger hverandre etos i retorikk og kommunikasjon. 

e Gjensidig innflytelse: er partene enige om hvem som har rett til 
å utøve innflytelse over den andre? 

e Engasjement: i hvilken grad erfarer partene at relasjonen i 
kommunikasjonskonteksten er verdifull, og verdt å bruke tid 
og andre ressurser på? 

e Tilfredshet i relasjonen: har partene utviklet et positivt syn på 
hverandre? Er det knyttet positive forventninger til relasjonen? 


Hybridtekster 


De kulturelle, teknologiske og økonomiske utviklingstrekkene 
som har bidratt til fragmenteringen av mediebildet, er de samme 
endringsfaktorene som har ført til at menige mediebrukere kan tre 

over i redaktør- og annonsørroller, der de kan opptre som talsper- 
soner for produkter og tjenester. Som idé har slik virksomhet imid- 
lertid eksistert uavhengig av digital kommunikasjon, som vareprat 
og annen viral markedskommunikasjon. 

Alle medieaktører vet at publikum generelt er skeptiske til 
annonser, og til annonsører. Reklame har begrenset troverdig- 
het, med mindre det gjelder enkelte helt konkrete utsalgsannon- 
ser, der produkter tilbys til en spesiell pris i en avgrenset periode. 
Innholdsmarkedsføring representerer derfor et viktig forsøk på å 
gå under publikums kritiske radar, ved å omtale produkter og tje- 
nester i sjangre med redaksjonell kvalitet, og til å skape assosiasjo- 
ner gjennom historiefortellinger. 

En kommunikasjonsform som tidligere har vært mye diskutert, er 
produktplasseringer: Merkevarer og logoer blir plassert i underhold- 
ningssjangre, slik at kommunikasjonen for de aktuelle produktene 
danner en intertekstualitet med hovedproduktet, som er underhold- 
ningsfilmen. Kritikere av metoden er blitt beskyldt for å være mer 
katolsk enn paven. Kommunikasjonsbransjen peker på at kjente 
merkevarer som brus og elektronikk, byer og flyselskaper, musikk 
og biler er integrert i det offentlige rom, og at det ville gå for langt 
om populære produkter ikke skulle kunne ha en plass i skildringer av 
slike offentlige rom, som jo filmer og underholdning som regel er. I en 
ganske lang periode, da Microsoft og IBM-kompitable dataproduk- 
ter dominerte markedet, kan det imidlertid se ut som at Hollywood 
spilte på lag med Steve Jobs. Filmindustrien bidro til at publikum ikke 
helt glemte Apple MacIntosh’ produkter (Gupta og Lord, 1998). 


Case: Lofotkrafta 


Nettselskapet Lofotkraft opererer i et avgrenset lokalområde, de 
seks kommunene i Lofoten. De samme kommunene eier også sel- 


skapet. Selskapets infrastruktur leverer strøm og digitale signaler 

til privatpersoner og næringsliv. En av de prioriterte investeringene 
er for tiden nå i 2016 å ferdigstille et optisk kabelnett i regionen. 

Lofotkraft samarbeider med kommunikasjonsselskapet 
Visualdays. De opererer etter en relasjonell filosofi, å utvikle og 
vedlikeholde gjensidig gunstige relasjoner mellom nettselskapet 
og dets interessenter og berørte grupper, blant annet ved å for- 
telle befolkningen, myndighetene og bransjen hvorfor og hvordan 
de prioriterer investeringer. «Det kan ikke pakkes inn i fagprat og 
byråkratterminologi. Det må fortelles gjennom konkrete, folke- 
lige eksempler på hva Lofotskrafts innsats betyr for regionen», sier 
Peter Raaum i Visualdays om nettsiden og magasinet Lofotkrafta.* 

Den digitale utgaven av Lofotkrafta, www.lofotkrafta.no, med 
undertittel Mennesker og historier fra Lofoten, er integrert med 
www.lofotkraft.no, der kunder kan melde flytting, melde måler- 
stand og se fakturaene sine, sjekke strømforbruket sitt, foruten å 
logge inn på bredbånd. Kundemagasinet, som ellers er tilgjenge- 
lig både som trykt magasin og på pdf som open access, er ganske 
mangfoldig. Titler og enkelte tekstfragmenter, spesielt de som kan 
forstås som et sitat fra et intervju, er skrevet på lokal dialekt, for 
eksempel slik: «I Lofotkraft ja, du der har dåkker det på stell. Men 
du koffør e den der nettleia så hælsikkes høg?»” Annet innhold 
er skrevet på bokmål. De fleste artiklene omhandler naturlig nok 
kraftselskapets kjernevirksomhet, som er å sørge for å levere strøm 
til privatkunder og næringsliv i regionen. 

Andre artikler er mer assosiative, og derfor mer intensjonelle, i 
tråd med innholdsmarkedsføringens relasjonelle kommunikasjon. 
De kan handle om lokale næringsliv, om griindervirksomhet, eller 


6 Visualdays.no: «Viser fram Lofotkrafta. Hvordan forteller du historien om et 
kraftselskap?», publisert 27.12.2014, lest 15.2.2016, lenke: http://www.visualdays. 
no/dette-er-lofotkrafta/ 

7 — Lofotkrafta.no: Intervju med konsulent Roger Schultz, publisert 4.3.2016, lest 
27.3.2016, lenke: http://lofotkrafta.no/953-2/ 

om ungdom som utdanner seg til en fremtid i regionen. Enkelte 
artikler er publisert på flere plattformer, der intervjuer i den digitale 
utgaven er redigert og publisert på Vimeo. Lofotkrafta utnytter ikke 
bare mangfoldet av tilgjengelige plattformer. Det innholdsmessige 
konnoterer en tydelig forankring i og en bevissthet om samfunnsan- 
svaret selskapet har i regionen. Innholdet synes videre å skape asso- 
siasjoner til et godt liv og en god fremtid for ungdom, som i Norge 
gjerne har vært utkantenes fremste eksportartikkel. Det kommer til 
uttrykk i en artikkel der skoleungdom i regionen blir oppfordret 
til å søke «Energistipend».* Elever må velge realfag for å komme i 
betraktning. De som etter eksamen begynner å studere ved NTNU, 
eller en annen ingeniørutdanning, kan også få tilbud om ytterligere 
stipend, sommerjobb med mulighet for fast ansettelse, og tilbud om 
tematikk til bachelor- eller masteroppgave. Ved å vise at selskapet 
er villig til å bruke økonomiske insentiver til å oppmuntre utflyttet 
ungdom til å komme hjem, synliggjør Lofotkraft sitt samfunnsan- 
svar. Det viser videre at selskapet har, og vil få behov for arbeidskraft 
både på kort og lang sikt, også ved at det annonserer et samarbeid 
med videregående skoler om lærlingeordninger. I artikkelen «Dåkk 
e flenk» får leseren møte en tidligere lærling som fikk fast arbeid 
som elektromontør etter endt læretid.” Slike vitnesbyrd levendegjør 
Lofotkrafta, og gir Lofotkraft etos lokalt og regionalt. 

Sett opp mot Hon og Brunner (2002) kan annonsører og medar- 
beidere bak Lofotkrafta prikke av på alle de viktige indikatorene for 
fremragende relasjonsbygging: Presentasjonene, i form av bilder, tekst 
og videoer, virker på alle måter tillitvekkende: Også utenforstående 
ser at Lofotkraft er en pålitelig virksomhet som utfører sitt mandat til 
gode for omgivelsene. Gjennom en svært åpenhjertig og folkelig tone 


8  Lofotkrafta.no: «Motiverende energistipend», publisert 20.3.2014, lest 27.3.2016, 
lenke: http://lofotkrafta.no/249/ 

9  Lofotkrafta.no: «Dåkk e flenk», publisert 29.1.2016, lest 27.3.2016, lenke: http:// 
lofotkrafta.no/dakk-e-flenk/ 

viser selskapet sin integritet. I intervjuer med ansatte på flere nivåer 
viser Lofotkraft frem i alle fall deler av sin samlede kompetanse. 
Siden Lofotkraft har offentlige eiere, og kommunekasser gjerne 
trenger tilførsel av friske penger for å drive velferd og oppfylle 
valgløfter, er slike selskaper ofte utsatt for lokalpolitiske lange fingre. 
I sin virksomhetskommunikasjon tydeliggjør derfor selskapet at det 
er forpliktet til å pløye tilbake overskudd til investeringer i moderne 
infrastruktur. Selskaper og kunder spiller dermed på lag, mot eiere 
som naturlig nok skal saldere budsjetter i sine respektive kommu- 
ner. En slik allianse er interessant og kommer til uttrykk i artikkelen 
«Kabelen som forandret Lofoten». Den forteller historien om sjø- 
kabelen til Værøy og Røst, hva den har hatt å si for mennesker og 
næringsliv der. Lesere kan også lese en advarsel til politikere mellom 
linjene: det koster å legge nye kabler. Lofotkraft behøver overskuddet 
fra egen virksomhet for å kunne bidra til å videreutvikle regionen. 


Case: Bølgen 


I et samarbeid mellom VG, VG Partnerstudio og Nordisk Film 
Egmont fikk Cloud Media Service i oppdrag å lage en digital featu- 
reartikkel om en historisk rasulykke på Nordvestlandet. Nordisk 
Film Egmont, og filmproduksjonsselskapet Fantefilm, ønsket 
oppmerksomhet og å skape interesse for sin storsatsing, filmen 
Bølgen, som skulle ha førpremiere under Den norske filmfestivalen 
i Haugesund i 2015. Featureartikkelen «En norsk tsunami» ble lagt 
ut på VG.no den 14. august 2015, to dager før Bølgens førpremiere. 

Kjetil Østli, en svært erfaren og respektert featurejournalist, 
hadde funnet frem bakgrunnsstoffet og skrevet selve teksten. Han 


10 Lofotkrafta.no: «Kabelen som forandret Lofoten», publisert 23.2.2016, lest 
27.3.2016, lenke: http://lofotkrafta.no/kabelen-som-forandret-lofoten/ 

11 VG Partnerstudio: «En norsk tsunami», lest 16.2.2016, lenke: http://sponset. 
vg.no/2015/nordisk-film-bolgen/ 

utviklet en påkostet, multimedial artikkel med tekst om og bilder 
fra raset og tsunamien i sunnmørsbygdene Tafjord og Fjørå i 1934, 
der 40 mennesker mistet livet. Artikkelen var videre illustrert med 
et stort levende bilde hentet fra spillefilmen Bølgen. Artikkelen bar 
tittelen «En norsk tsunami». 

I Tafjord hadde lokalbefolkningen bekymret seg over en berg- 
sprekk som ble dypere og videre. «Nedtellingen begynte for flere 
hundre år siden. Høsten 1933 akselererte den. Fjellsprekken er blitt 
«nifst» stor, varslet seterjentene», står det i artikkelen. En lignende 
bergsprekk i samme område, i et fjell ved innseilingen til verdensarv- 
stedet Geirangerfjorden, er sentralt i filmen Bølgen. I filmen opplever 
publikum hvordan sprekken utvider seg, raser ut og forårsaker en 
tsunami som utsletter Geiranger, et ikke usannsynlig scenario. VG 
merket artikkelen «Sponset innhold», og oppga en liste over kilder. 

Foruten fra vitenskapelige institusjoner som Nasjonalt senter for 
fjellskredovervåkning og NGI, Norges Geotekniske Institutt, hadde 
VG hentet stoff fra arkiverte intervjuer med overlevende etter 
Tafjord-ulykken i 1934, og fra litteratur om raset, for på den måten 
å gi artikkelen etos. Hovedformålet med artikkelen var imidlertid 
å skape interesse om og skape assosiasjoner til Bølgen som ble vist 
over hele landet to uker senere. 

Etiske vurderinger omkring en slik artikkel som er innholds- 
markedsføring, kan forveksles med det journalistiske innhol- 
det drøftet i kapittel 4. Men det kan nevnes her at artikkelen «En 
norsk tsunami» ble klaget inn til Pressens faglige utvalg, PFU, som 
behandlet den i oktober 2015. Utvalget var delt i sitt syn på om VG 
hadde gjort nok for å synliggjøre for leserne at dette var en kom- 
mersiell artikkel. Flertallet i PFU kritiserte VG for at skillet mellom 
kommersielt og redaksjonelt innhold ikke var tydelig nok, mens et 
mindretall ikke ville kritisere VG." 


12 PFU-sak 236/15, publisert 27.10.2015, lest 27.3.2016, lenke: http://presse.no/pfu- 
sak/23615/ 

Poenget her er å beskrive denne typen medieinnhold hvor 
hensikten er ved innholdsmarkedsføring å fremme lanseringen av 
en film. Det er, som tidligere diskutert, umulig å måle en eventu- 
ell effekt artikkelen «En norsk tsunami» kan ha hatt for den etter 
hvert store kommersielle interessen for Bølgen. Filmen ble årets best 
besøkte i Norge, med over 832.000 solgte billetter. Det hører med at 
filmen for øvrig fikk mye oppmerksomhet i mediene, langt utover 
artikkelen «En norsk tsunami». I løpet av 16 måneder, fra opptakene 
begynte rundt 1. mai 2014, til 1. september 2015, rett etter den ordi- 
nære premieren, registrerte Retriever 532 artikler om Bølgen i nor- 
ske medier. Det betyr at ved siden av redaksjonell omtale, assosiativ 
omtale i form av «En norsk tsunami», må Bølgen ha truffet godt i sitt 
kjernepublikum, unge voksne. Selve produktet ble ansett som godt. 
De fleste kritikerne sluttet opp om filmen, og det var utstrakt vare- 
prat på sosiale medier. Skoleferien var slutt og ungdommer møttes 
igjen. Det var her, som ellers, ikke mulig å isolere én enkelt effekt. 


Sivilsamfunnet, deloffentligheter 
og i privatsfæren 


Det finnes en rekke eksempler på innholdsmarkedsføring på vegne 
av ikke-kommersielle samfunnsaktører. Intensjonen bak slike kom- 
munikasjonstiltak er å bevisstgjøre aktører til å ta et samfunnsan- 
svar, eller tilrettelegge for bedre å kunne ta informerte valg. Et slikt 
eksempel er Visualdays’ film om professor Curt Rice som på vegne 
av sin tidligere arbeidsgiver, Norges Arktiske Universitet, oppfor- 
drer sine akademiske kolleger til å publisere i open access-journaler, 
for på den måten å formidle sin forskning til et menig publikum, 
ikke bare til fagfeller. Visualdays har også laget en film om norsk 


13 Visualdays.no: «Wow, vi gjør mye!», publisert 10.7.2015, lest 27.3.2016, lenke: 
http://www.visualdays.no/forste-halvar-2015-nar/ 

helsehistorie, på vegne av Folkehelseinstituttet. Den oppsummerer 
utviklingen i folkehelsen, fra arbeidet med å utvikle lepravaksi- 
ner, tuberkulosearbeidet, forebyggende arbeid mot hiv, og annet, 
og de har laget informasjonsfilm om brannfare i driftsbygninger i 
landbruket. 

VG og Rema 1000s serie Familieliv, som tar utgangspunkt i utfor- 
dringer vanlige familier står overfor, er merket «Annonsørinnhold». 
Familieliv er produsert av VG Partnerstudio. I tilknytning til inn- 
gangen til artiklene har VG lagt til en «hva er dette?»-lenkeknapp 
som gir følgende informasjon: «Familieliv publiserer annonsørinn- 
hold for Rema 1000 produsert av VG Partnerstudio. Partnerstudio 
har ingen tilknytning til VGs redaksjon, men innholdet er i likhet 
med ordinære annonser og alt journalistisk materiale publisert i 
VG er underlagt VGs kvalitetskrav og redaktoransvar»."4 

Artiklene og det visuelle innholdet er fortellinger om hvordan 
publikum kan løse hverdagsproblemer ved ganske enkle, og stort 
sett ikke-kommersielle grep. Familieliv publiserer artikler med 
politisk innhold, eller som berører politikkområder. En slik artik- 
kel handler om en trebarnsfamilie som slår et slag for en bilfri 
tilværelse. Barna identifiserer seg som miljøagenter og er blitt opp- 
dratt til gjenbruk og til å sortere avfall.*5 

I en artikkel som sikkert ikke berører så veldig mange, disku- 
terer en annen forelder sin sønns kjønnsidentitet på Familieliv. 
Familien har fire andre barn, der to sønner spiller ishockey og liker 
maskuline leker og sportsutstyr. Minstesønnen på tre år er opptatt 
av prinsesser og liker å kle seg ut som nettopp det. Moren fortel- 
ler at den interessen ble vakt da sønnen hadde sett Disney-filmen 


14 VG.no: «Dette er Familieliv», lest 14.3.2016, lenke: http://www.vg.no/ 
annonsorinnhold/familieliv/rema1000/hva-er-dette 

15 VG Partnerstudio: «Tar vare på miljøet: Trebarnsfamilien dropper bilen», publisert 
25.2.2016, lest 27.3.2016, lenke: http://www.vg.no/annonsorinnhold/familieliv/ 
rema1000/257-denne-trebarnsfamilien-dropper-bil-for-a-spare-miljoet 

Frost: «Helt siden gutten oppdaget filmens hovedperson, prinsesse 
Elsa, har han vært besatt av henne [...]».! 

Rema 1000s logo er godt synlig over tekstene. Bortsett fra artik- 
ler som handler om mat, assosierer knapt artiklene til Rema 1000s 
produktsortiment. Fordi mange av artiklene er holdt i en symme- 
trisk, respektfull tone, kan de sannsynligvis, enkeltvis, i sjangre, 


eller samlet sett, bidra til å styrke Rema 1000s etos. 


Andre nettsteder 


E24.no presenterer sin flate for innholdsmarkedsføring Bak Tallene 


på denne måten: 


Målet med annonseformatet er at annonsører skal kunne gå i dyb- 
den på temaer som er viktige for dem, og at de skal kunne gjøre dette 
for et publikum som er genuint interessert i det de skriver om. Salg 


av produkter gjennom e24 Bak Tallene er ikke tillatt [...]*” 


Slik innholdsmarkedsføring kan sies å bryte med forventningene 
til annonser som verktøy for salg. I en slik kontekst, og med slike 
selvpålagte restriksjoner, nærmer E24 seg en moderne forståelse 
for hvilken betydning strategisk kommunikasjon har for en orga- 
nisasjons langsiktige relasjonsbygging. Det er i tråd med hvordan 
Brønn mål. (2015, s. 22) definerer PR: 


Public Relations er en ledelsesfunksjon som ved strategisk kommu- 
nikasjon hjelper organisasjoner og individer å kunne identifisere, 
etablere og vedlikeholde gjensidig gunstige relasjoner mellom orga- 


nisasjon/individ og ulike interessenter. 


16 VG Partnerstudio: «Firebarnsmor (23): - Har jeg sviktet som mamma fordi jeg lar 
sønnen min gå i prinsessekjole?», publisert 5.11.2015, lest 27.3.2016, lenke: http:// 
www.vg.no/annonsorinnhold/familieliv/rema1000/121-fembarnsmor-23-har-jeg- 
sviktet-som-mor-fordi-jeg-lar-sonnen-min-ga-i-prinsessekjole 

17 Tekst som kommer frem på lenkeknappen «Betalt innhold», lest 14.2.2016, lenke: 
www.e24.no/betalt-innhold/bak-tallene 

Til alt overmål har E24 et voksende arkiv med annonsørers inn- 
holdsmarkedsføring — presentasjoner der avsenders navn og logo er 
tydelig merket, og hvor inngangssiden har en klar kontrastfarge.* 

Teknisk Ukeblads leserne er i all hovedsak høyt utdannete og høyt 
kvalifiserte i sine bransjer og nisjer. Innholdet i annonsene på inn- 
holdsmarkedsføringsstedet er tilpasset slike lesergrupper, med stor 
informasjonsoverføring, uten at annonsøren forventer at publikum 
skal agere på stimulansen og handle der og da. Selv om annonsene 
innholdsmessig er varierte, ligger de nærmere relasjonsbyggende 
PR-tekster, eller branding på B2B-markedet, enn salgsfremmende 
og/eller salgsutløsende annonser. TU.no har også et digitalt arkiv 
med en lang serie av artikler som kan være relevante for bransjer 
og nisjer som leserne arbeider i, eller interesserer seg for. Arkivet 
er omtrent tilsvarende E24s nevnte arkiv, men er tydeligere utviklet 
på avsenders premisser. Den relativt statiske visuelle presentasjo- 
nen i E24s arkivmateriale er fraværende i arkivene hos TU.no. I 
stedet har tjenesteleverandører fått plass i TU.nos arkiv med sine 


logoer, formater og avsenderadresser. 


Betalingsformer 


I før-digital markedskommunikasjon var og er det klare avtaler 
mellom aktører i annonsemarkedet. Avtalene er som regel regulert 
sentralt, i et flerpartssamarbeid der Mediebedriftenes landsfore- 
ning og Annonsørforeningen legger rammene, og der de respektive 
annonsørene ofte forhandler med egnede mediekanaler, gjennom 
mediebyråer. 

Innholdsmarkedsføring som er beskrevet her, er i hoved- 
sak plassert i digitale flater. Selv om det markedet synes å være 


18 Oversikt over E24s innholdsmarkedsføring, med 92 poster pr. 21.2.2016, lenke: 
http://e24.no/betalt-innhold/ 
19 TU.no: inngang til oversikt over innholdsmarkedsføring: http://whitepaper.tu.no/ 

mindre regulert enn det annonsørene opplever i mer tradisjonell 
massekommunikasjon, er det likevel noen hovedtrekk i landskapet. 
Beskrivelsene av betalingsformene her bygger på forskningsinter- 


vju med Niels Ruben Ravnaas,” en sentral aktør i bransjen. 


Klikkmodell 


Et klikk på innholdssiden pa de respektive flatene med native adver- 
tising eller innholdsmarkedsføring utløser en betalingsforpliktelse 
hos annonsøren. Denne modellen tilsvarer den annonsører betaler 
for klikk på bannerannonser og andre elektroniske annonser. 

Betalingsmodellen er enkel å administrere, for den er som regel 
basert på en avtale om en fast pris pr. klikk, uansett tid på døgnet, 
uavhengig av underkanaler og -kategorier som mobil/stasjonær- 
plattform og push/pull-annonser. Mediekanalen dokumenterer 
antall klikk og multipliserer antall klikk med en avtalt enhetspris, 
for eksempel 10 kroner pr. klikk som fakturagrunnlag til annonsø- 
ren. Som eneste nettsted i Norge bruker Dagbladet.no en slik modell. 

En svakhet ved slik betalingsmodell er at den ikke segmenterer 
populasjonen den når ut til. Mediekanalen kan derfor ikke doku- 
mentere at den leverer publikum som befinner seg i en relevant 
målgruppe, til annonsøren. De fleste annonsekjøpere etterspør 
segmenter innenfor demografiske, geografiske, sosioøkonomiske 
og sosiokulturelle målgrupper. Annonsører som annonserer på 
generelle plattformer, må derfor være innforstått med at deres inn- 
holdsmarkedsføring oppnår kontakt med et generelt publikum, 
ikke bare en skarpt definert målgruppe. Landbruks- og matfor- 
edlingsindustrien, for eksempel Tine og Nortura, som er skjermet 
fra konkurranse i vanlig økonomisk forstand, og som derfor nyter 
en svært høy markedsandel for mange av sine produkter, bruker 
gjerne slike metoder. 


20 Forskningsintervju med Niels Ruben Ravnaas, 17.2.2016. 

Da ICA-gruppen trakk seg ut fra det norske dagligvaremarkedet 
i 2015, overtok Norges Kooperative Landsforbund (NKL) et flertall 
av de 553 butikkene under de tidligere ICA- og Rimi-brandene. 
NKL har siden brukt store ressurser på rebranding av tidligere ICA- 
og Rimi-butikker. De har ønsket å etablere relasjoner med kunder i 
områder der samvirkelagene tidligere ikke hadde butikker, eller de 
hadde butikker som var blitt nedlagt i den store strukturrasjonali- 
seringen i varehandelen på 1980-tallet. Siden dagligvarer, bortsett 
fra high end-nisjer, utgjør et så generelt og generisk marked, er en 
slik modell sannsynligvis ganske god for disse annonsørene. For 
andre typer annonsører, i andre bransjer, er en slik klikkmodell 
sannsynligvis mindre rasjonell. 

Innenfor den prinsipielle modellen med betaling pr. klikk vil 
det likevel være rom for fleksibilitet. I annonsøravtaler mellom 
fjernsynsstasjoner og annonsører, der fjernsynsstasjoner forplik- 
ter seg til å levere et visst antall seere til en annonsør uansett seer- 
nes demografiske og sosioøkonomiske bakgrunn, dokumenterer 
og fakturerer fjernsynsstasjonene etter en avtale om Gross rating 
points, GRP. GRP er forhåndsavtalt, for eksempel at TVNorge 
leverer 200 GRP til Tine. GRP er en slags valutaenhet som fortel- 
ler at én prosent av en kanals potensielle publikum har sett én 
annonse én gang (Bang og Solvoll, 2014, s. 43). En avtale om 200 
GRP innebærer at TVNorge leverer ikke-unike publikumsindivi- 
der tilsvarende to ganger TVNorges univers på 4.063.000 perso- 
ner i alderen 12+, altså 8.126.000 eksponeringer, til Tine. Mange 
publikumssegmenter er lite relevante for GRP, og TVNorge 
kunne da ha forpliktet seg til å levere TRP, target rating points, 
en spisset segmentering i demografiske og andre bakgrunnsva- 
riabler. Dagbladets klikkmodell kan eventuelt tilpasses slike for- 
retningsmodeller: Etter at en forhåndsavtalt mengde visninger er 
dokumentert, kan innholdet i native marketing-flaten byttes ut 
med et annet innhold. 

Andre betalingsmodeller 


På native marketing-flaten «Bak tallene» under fanen «betalt inn- 
hold» på nettstedet E24.no er det plass til tre parallelle historier 
med innhold som omfattes av innholdsmarkedsføring. Det ligger en 
henvisning til «Bak tallene» på E24.nos forside. Innholdet er levert 
av annonsører som er aktive i finansbransjen, eller i bransjer som 
er interessante for E24.nos lesere. Det kan være faktureringsselskap, 
forretningsadvokater og selskaper som utvikler og gir råd om skatt. 
Innholdet er for det meste satt inn i en saklig kontekst, men likevel 
holdt i et historiefortellingsnarrativ. De tre parallelle historiene ruller i 
tre måneder. Annonsørene betaler en fast pris, uansett trafikkmengde. 

Tekstene, som er tilgjengelige i en definert avtaleperiode, er da 
også relativt tidløse når de er undersøkt i denne studien i løpet av vin- 
teren 2016. Én handler om en langsom ekspansjon av et vikarbyrå, 
Veksthuset Rekruttering.” En annen forteller om nødvendigheten 
for små bedrifter å kunne holde seg med en regnskapstjeneste som 
også kan ta seg av fakturering,” og en tredje gjør styremedlemmer 
oppmerksom på det juridiske ansvaret de har for en bedrifts digi- 
tale verdier.” Annonsørene evaluerer slike markedstiltak basert på 
kunnskap om diffusjon av innovasjon. Den visuelle presentasjonen, 
retorikken og narratologien er tilpasset målgruppen, altså et publi- 
kumssegment som antas å være interessert i næringsliv, arbeidsliv, 
finans og samfunnsøkonomi. Informasjonskomponentene er det 


sentrale. Det visuelle er som regel begrenset til et portrettbilde av 


21 E24.no: «- Jeg bare startet opp, og siden har det ballet på seg», lest 27.3.2016, lenke: 
http://e24.no/betalt-innhold/bak-tallene/jeg-bare-startet-opp-og-siden-har-det- 
ballet-paa-seg/23538693 

22 E24.no: «Slik gjør du kredittsalgene om til kontanter», lest 27.3.2016, lenke: 
http://e24.no/betalt-innhold/bak-tallene/slik-gjoer-du-kredittsalgene-om-til- 
kontanter/23570802 

23 E24.no: «Advokat advarer: - Du kan bli stilt personlig ansvarlig», lest 27.3.2016, 
lenke: http://e24.no/betalt-innhold/bak-tallene/advokat-advarer-du-kan-bli-stilt- 
personlig-ansvarlig/23581351 

en aktør. Det kan hevdes at aktørene på avsendersiden låner hver- 
andres og bidrar til hverandres etos. 

Nettavisen, NA.no, tilbyr sine innholdsmarkedsføringsflater etter 
et system som ligner den måten E24.no tilbyr sine på. Nettavisen gir 
imidlertid annonsører mulighet til å annonsere for en kortere peri- 
ode og opererer med tidslotter ned til 24 timer, tre døgn eller én uke. 
En så rask rullering krever et større administrativt og redaksjonelt 
apparat enn de lange tidsintervallene E24.no opererer med. Det som 
publiseres av innholdsmarkedsføring på NA.no, blir i større grad enn 
på E24.no tilpasset en sesongs produkttilbud for å kunne tiltrekke seg 
en spisst definert målgruppe. NA.nos B2C-flate er da også tilpasset 
en mye høyere omløpshastighet enn nevnte E24.nos B2B-innhold. 

Teknisk Ukeblads nettsted TU.no selger native marketing-flater 
som sak nr. 2, eventuelt sak nr. 3 på hovedsiden. Innholdet på så 
prominent plassering trekker dermed veksler på den faglige trover- 
digheten som TU.nos søkermotoroptimalisering har i sitt marked. 
Teknisk Ukeblad har høye lesertall med ca. 300.000 på papir og ca. 


100.000 på nett.” 


Kulturnæringer 


EY, tidligere Ernst & Young, har kartlagt ulike næringer i EU 
og globalt. Den kartleggingen har inspirert en bransjeinnde- 
ling og kategorisering av kreative næringer i Norge. Den nor- 
ske kartleggingen, med utviklingstrekk basert på bransjetall fra 
Brønnøysundregistrene, er presentert i en rapport utarbeidet og 
utgitt av Centre for Creative Industries ved Handelshøyskolen BI.” 


24 TU.no: «Teknisk Ukeblad øker lesertallene igjen», publisert 23.9.2014, lest 8.2.2016, 
lenke: www.tu.no/artikler/teknisk-ukeblad-oker-lesertallene-igjen/275193 

25 Rapport: «Kreativ næring i Norge 2008-2014», Handelshøyskolen BI, lest 
15.2.2016, lenke: centreforcreativeindustries.files.wordpress.com/2016/02/kreativ- 
nc3a6ring-i-norge-2008-2014.pdf 

I oversikten her bruker vi deler av den samme bransjeforståelsen i 
analysen av enkelte næringer. 

Mediebransjen tilhører de kreative næringene, som ifølge kart- 
leggingen i den nevnte rapporten består av: 


arkitektur, aviser og magasiner, bok, dataspill, film, musikk, reklame 
og event, TV og radio, utøvende virksomhet (scenekunst, orkes- 
ter, opera og ballett/dans), utdanning og undervisning (innenfor 
denne næringen) og visuell virksomhet (kunst, design, museum og 


kulturarv). 


Slike næringer nyter som regel godt av omtale i lokal og nasjo- 
nal presse, i radio og fjernsyn. Det kan være fordi slik omtale gir 
redaksjonen troverdighet og bidrar til at den kan imøtekomme sitt 
samfunnsoppdrag, nedfelt i Vær Varsom-plakatens første paragraf: 
«Ytringsfrihet, informasjonsfrihet og trykkefrihet er grunnele- 
menter i et demokrati. En fri, uavhengig presse er blant de viktigste 
institusjoner i demokratiske samfunn.»?* Kulturlivet, opprettholdt 
i talløse institusjoner av ulik profesjonalitetsgrad, bidrar til virke- 
liggjøringen av Grunnlovens paragraf 100, om ytringsfrihet, der 
Staten pålegger seg selv virkeliggjøringsansvar: «Det påligger sta- 
tens myndigheter å legge forholdene til rette for en åpen og opplyst 
offentlig samtale.»” I en diskusjon om innholdsmarkedsføringens 
betydning for kulturlivet er det viktig å erkjenne at de kreative 
næringene som regel også er kommersielle aktører som tilbyr pro- 
dukter til kunder for betaling. Diskusjonen nedenfor støtter seg på 
konseptuell innsikt og er basert på en induktiv tilnærming. 

Mange aktører i kulturnæringene nyter godt av lave terskler 
inn til landets redaksjoner. Kulturstoff er godt magasinstoff i så 


26 Vær Varsom-plakaten, lest 26.1.2016, lenke: http://presse.no/pfu/etiske-regler/ 
vaer-varsom-plakaten/ 

27  Lovdata.no: Grunnloven, $ 100 om Ytringsfrihet, lest 26.1.2016, lenke: https:// 
lovdata.no/dokument/NL/lov/1814-05-17 

vel lokale som i nasjonale medier, og er ikke underordnet nyhets- 
sjangerens korte holdbarhetsdato. Redaksjoner har dermed tid 
til å bearbeide og presentere slikt innhold uten å måtte forholde 
seg til nyhetsdeskenes deadline. Fjernsynsstasjoner har gjerne 
en folkelig innledning til helgen med sine magasinprogrammer. 
Talkshows, som i den angloamerikanske verdenen fungerer som 
lanseringskanaler for kulturnæringene, er riktignok mer tilbake- 
holdne i det norske medielandskapet enn i deler av den vestlige 
verden. Ikke desto mindre ser vi at redaksjonene gjerne inviterer 
gjester som er i ferd med å lansere en bok, har spilt i en film som 
har premiere, eller har gjort noe som fortjener journalistisk opp- 
merksomhet. De får dermed mulighet til å vise seg frem for et 
kjøpende publikum. 

Redaksjonell virksomhet som ovennevnte eksempler er ikke 
i konflikt med Vær Varsom-plakatens bestemmelser, all den tid 
kulturnæringene ikke betaler medieinstitusjonene for slik ekspo- 
nering. I et markedskommunikasjonsperspektiv er det imidlertid 
liten tvil om at virksomheten er gefundenes Fressen for forlag, for- 
fattere, skuespillere og andre interessenter. Et eksempel er NRK- 
journalistene Elin Gjuvsland og Arild Opheim som i 2011 ble ranet 
i sitt hjem i Oslo. De skrev bok, Ubudne gjester (2013), om hen- 
delsen. Foruten å motta forhåndsstøtte til manusutvikling fra stif- 
telsen Fritt Ord, fikk forfatterne omfattende omtale i flere medier. 
Arbeidsgiver NRK lot dem lage en radiodokumentar, Ransmannen 
(2013), som ble sendt i oktober, samtidig med boklanseringen. 
Gjuvsland og Opheim gjestet også sin tidligere kollega Fredrik 
Skavlan, i hans skandinaviske talkshow. 

Kulturaktører oppfattes av redaksjoner ofte heller ikke som så 
kommersielle aktører, noe som gjør at de vanligvis kritiske journa- 
listiske sanser ikke alltid er like våkne. Dette kan gjøre det lettere 
for kulturlivet å komme til i mediene på en måte som fungerer som 


reklame, noe som vi har drøftet i kapittel 4. 

Bokbransjen 


Bokbransjen, som i 2014 omsatte for nesten fire milliarder kro- 
ner, har god tilgang til sine markeder gjennom fortjente medier. 
Riks- og regionmedier som Klassekampen, Morgenbladet og del- 
vis Dagens Næringsliv og Aftenposten bruker betydelige ressurser 
på å presentere norsk og internasjonal litteratur. Det lisensfinan- 
sierte, og dermed prinsipielt reklamefrie, NRK har hatt, og har en 
lang rekke programmer som bidrar til å stimulere interessen for 
skjønnlitteratur. Det er for eksempel programmer som Bokbadet, 
Brenner og bøkene, Kritikertorget, foruten bokprisene «P2-lytternes 
bokpris», og Brageprisen, som riktignok eies av den kommersielle 
forlagsbransjen men får bred omtale i NRKs kanaler. 

Forfattere møter en relativt lav terskel til talkshows og annen 
medieeksponering. Da Vetle Lid Larssen skrev den selvbiografiske 
Hvordan elske en far — og overleve (2015), ble han invitert til å være 
«Lørdagsgjest» på Dagsrevyen. Boken ble også gjenstand for en 
lang samtale med litteraturkritiker Hans Olav Brenner i Brenner 
og bøkene. En lignende mottakelse fikk Carl I. Hagen da Cappelen 
i 2007 ga ut hans selvbiografi Ærlig talt - memoarer 1944-2007. 
Hagen var gjest i NRK Pis og NRK P2s morgensendinger, foruten 
i aktualitetsmagasinene Her og nå på NRK P1, 17.30 på P4 og i 
Dagsnytt Atten pa NRK P2. 

Forlagene beklager at færre aviser enn tidligere har bokanmel- 
dere, som VG, som reduserte slik aktivitet i 2014. Det kan være et 
uttrykk for at det er mindre oppmerksomhet om bøker nå enn tid- 
ligere, og en erkjennelse av at mindre journalistisk oppmerksomhet 
kan gjøre det vanskeligere å slå gjennom kommersielt. 


28 Journalisten.no: «Kutt: Bare en bok i uka», publisert 22.10.2014, lest 27.3.2016, 
lenke: http://journalisten.no/2014/10/bare-en-bok-i-uka 

Selv om informasjonskomponenten om bøker i litteraturanmel- 
delser ikke inneholder relevante salgsdata som pris og utsalgssted, 
har anmeldelser et iboende assosiativt salgspotensial. I de trykte 
mediene, som Aftenposten, er som regel forlagenes annonser og 
bokomtale plassert i umiddelbar nærhet av hverandre. Forlagene, 
et tydelig kommersielt ledd i næringskjeden, bruker gjerne sitater 
og enkeltord fra anmeldelser i sine annonser. Slike «soundbytes», 
tatt ut av sin sammenheng, bidrar til å tydeliggjøre de kommersielle 
aspektene i næringskjeden. 


Filmbransjen 


Et tidlig eksempel på underholdningssjangre som assosierer til 
th 


produkter, er spillefilmen Miracle on 34" Street (1947). Den for- 
teller en historie spunnet rundt Thanksgiving og julehandelen på 
Macy’s varehus på Harold Square («34" Street») på Manhattan. 
Julenissefiguren i filmen spiller en avgjørende rolle i å overtale for- 
eldre og barn til å unngå Macy's konkurrenter. Filmmanuset ble 
omarbeidet til en kortroman med samme tittel (1947). Den gikk 
inn på bestselgerlistene utgivelsesåret. 

Et mer hjemlig eksempel på møtet mellom filmbransjen og 
strategisk kommunikasjon er den store interessen som fra 2013 
ble generert av Frozen, en animert film basert på H. C. Andersens 
eventyr Isdronningen. Frozen, som fikk den norske tittelen Frost, 
ble produsert av Walt Disney Animation Studios og er så langt 
historiens (2016) femte mest innbringende spillefilm. De ani- 
merte figurene har norskklingende navn: Sven, Olaf, Anna og 
Elsa. Stedet de bor, heter Arendelle og er modellert etter Bryggen 
i Bergen. Kirken i Arendelle ligner Borgund stavkirke i Lærdal, 
og husene er dekorert med akantusranker. Innovasjon Norge, ved 
Norges Turistråd, bidro økonomisk med en pre-produksjonstur 

for teamet som skulle lage filmen. Filmen ble lansert i USA 
omtrent samtidig med flyselskapet Norwegians satsing på det 
store amerikanske markedet. Samlet sett var det en økning i ame- 
rikanske overnattinger i Norge på 34 prosent fra sommerseson- 
gen 2013 til sommersesongen 2014.” 

Disney har fulgt opp suksessen med filmen Frozen. Den 
norske paviljongen i det Disney-eide Epcot-senteret i Florida 
får Frozen-tema i 2016. Familieparkene rundt Orlando, der 
Epcot ligger, har et årlig besøk på nær 60 millioner mennesker. 
Området er dermed verdens mest besøkte turistmål, foran langt 
større byer som New York, London og Paris. En musikalver- 
sjon av Frozen er under produksjon på Broadway. Disneys pro- 
duksjoner er gjerne franchiser og blir eksportert til andre store 
byer i den angloamerikanske verden, spesielt London og Los 
Angeles. Forlaget Random House hadde inntil juli 2014 solgt 
åtte millioner barnebøker med Frozen-tema, og det var solgt tre 
millioner kostymer med kopier av kostymene fra filmen, ifølge 
U.S. Chamber of Commerce. 

I sum var Norges Turistråds innsats for Frozen beskjeden. Det 
finnes heller ingen reliabel dokumentasjon på hvorvidt interessen 
for Frozen førte til økt tilstromming av turister til Norge, selv om 


antall amerikanske overnattinger steg etter visningsperioden. 


Mat og drikke 


Vår tids store interesse for mat og drikke er godt dekket i mange 
mediekanaler. Dagspresse, både trykt og digital og TV, bruker store 


29 Innovasjon Norge: «Turistundersøkelsen. Oppsummering av sommersesongen 
2014», rapport utarbeidet av Epinion for Innovasjon Norge, lest 27.3.2016, lenke: 
http://www.innovasjonnorge.no/Global/Reiseliv/Markedsdata/Turistunders% 
C3 %B8kelsen%20-%200ppsummering%20av%20sommersesongen%202014_ 
siste.pdf 

ressurser på å utvikle programkonsepter og serier som stimulerer 
publikums interesse. Det er endog produsert spillefilmer om koke- 
bøker og gourmetmat, som Nora Ephrons (2009) Julie & Julia, som 
forteller historien om en matblogger som dedikerte 365 middager 
til kokebokforfatteren Julia Child, og Childs kokebok Mastering the 
Art of French Cooking (1961). 

Nyheter om tildeling av Michelin-stjerner er nyhetsstoff i mange 
kanaler. Det er vanligvis den øvre middelklassens økonomiske 
evne og smak som interesserer redaksjoner, mens hurtigmat som 
regel overses. 

Interessen kommer til uttrykk i vin- og restaurantanmeldelser. 
Kommersiell omtale av alkoholholdig drikke er forbudt i Norge 
og således unntatt Grunnlovens paragraf 100. Flere medier, som 
Aftenposten, holder seg med en egen vinjournalist som tester og 
anmelder nye viner. De samarbeider med andre Schibsted-eide 
regionale mediehus om felles vinspalte, «Vinskolen», som har en 
pedagogisk vinkling med høy troverdighet, der kunnskapsrike 
journalister presenterer forskjellige vinregioner, produsenter og 
noen utvalgte produkter. 

Foruten en objektiv restaurantfaglig anmeldelse publiserer 
noen medieinstitusjoner, som i Aftenposten, også informasjons- 
komponenter. Slike informasjonskomponenter, i tillegg til selve 
anmeldelsen, inneholder gjerne en oversikt over prisintervall, 
produktutvalg, åpningstider, kontaktinformasjon og et kart over 
området, der restaurantens beliggenhet er markert som det sen- 
trale punktet. For en tilfeldig eller strategisk leser av et slikt redak- 
sjonelt produkt har den redaksjonelle konteksten merverdi som 
objektiv informasjonskilde, sammenlignet med et kommersielt 
produkt med samme informasjonsmengde. Den redaksjonelle tek- 
sten har troverdighet i form av en objektiv gyldighet, og at den 
forteller om en etterprøvbar erfaring, noe en rubrikkannonse ikke 


ville kunne gjøre. 

ese 2016. Aenpoflen terpenes 20 


F Hver rett er 
w  €t lite under 


v Super service 
v Valuta for pengene 


Restaurantanmeldelse. Faksimile fra Aftenpostens papirutgave, 20.2.2016, del 2, side 26. 


Oppsummering 


I dette kapitlet har vi sett på innholdsmarkedsføring i norsk øko- 
nomi og øvrig samfunnsliv. Vi har brukt et utvidet begrepsapparat, 
inspirert av Ottesens (1996, 2005) brede forståelse av markedskom- 
munikasjon. Vi har dessuten sett på hvordan markedskommunika- 
sjon ikke nødvendigvis må forstås som en annonsørs ønske om å 
utløse kjøpsatferd hos en målgruppe, men er like mye en langsik- 
tig strategi for å bygge relasjoner mellom en organisasjon og dens 
omgivelser. Slik sett lener innholdsmarkedsføring seg tungt på 
public relations, og på semiotikkens vektlegging av publikums evne 
til assosiasjoner, og til avkoding av tekster. 

Vi har videre illustrert konsepter og ideer med eksempler, spe- 
sielt linjeselskapet Lofotkrafts Lofotkrafta, og «En norsk tsunami», 
en digital kommersiell artikkel i VG som ble laget til arbeidet med 
å lansere filmen Bølgen. Vi viser også at innholdsmarkedsføring 


244 


INNHOLDSMARKEDSFØRING I PRAKSIS 


sannsynligvis er bedre egnet i et strategisk og relasjonelt kommu- 
nikasjonsarbeid enn som kortsiktige, salgsfremmende tiltak. 

